
CUPRINS 


— Povestea vorbii — 


TABEL CRONOLOGIC 


1796 (1797 sau 1794) Se naşte la Sliven, Bulgaria, Anton Pann. Tatăl 
său, Pantoleon Petrov, de meserie a fost căldărar. Răposează de 
tânăr, lăsând o văduvă (pre nume Tomaida) cu trei copii orfani. 


1806-1812 În timpul războiului ruso-turc Tomaida peregrinează împre- 
ună cu fiii săi la nord de Dunăre. Se stabilesc la Chişinău. Înro- 
lându-se în armata rusească, fraţii lui Antonache sunt răpuşi în 
timpul asedierii Brăilei la 1809. Junele Anton se face corist (soprano) 
la biserica mare din Chişinău. Probabil de aici începe învăţarea 
limbii române. 

1812 Are loc campania lui Napoleon în Rusia. Familia Petroveanu (îşi 
românizează evident numele de familie) se stabileşte la Bucureşti. 
Anton Pann devine paracliser la biserica Olari şi cântăreţ la biserica 
Sfinţilor. 

1816-1819 Tânărul paracliser îşi face studiile timp de doi ani la şcoala 
lui Petru Efesiul (fost elev al lui Agapie Paliermul din Chios, 
„reformatorul muzichiei“). În tipografia Efesului va deprinde şi 
meşteşugul tiparului. Împreună cu ieromonahul Macarie şi cu 
protopsaltul Grigorie (de la Mitropolie), este membru în comisia 
pentru tălmăcirea în româneşte a cântărilor liturgice şi aranjarea 
lor în baza noului sistem de psaltichie. Aceştia însă îl păcălesc şi 
tipăresc pe ascuns la Viena, şi fără numele lui Pann, Teoreticonul, 
Anastasimatarul şi Irmologhiul. Face şcoala academicească de la 
Sf. Sava. După cum îşi aminteşte Ion Ghica, Anton Pann a audiat 
cursurile lui Gheorghe Lazăr. 


1820 Căsătoria nefericită a lui Anton Pann cu Zamfira Agurezean, cu 
care convieţuieşte şapte ani. După pronunţarea divorțului aceasta 
simulează o sinucidere. Din această căsătorie rezultă un fiu, Lazăr, 
care se va însura pe la 1848. Va deveni moştenitorul tipografiei 
părinteşti. Apare Axionul. 


— Anton Pann — 


1821 Începe „Zzavera“ lui Tudor. Mişcarea eteristă. Anton Pann, ca şi boierii, 
se refugiază la Braşov. Aici l-ar fi cunoscut pe Ion Barac, dedicând fiicei 
acestuia de şase ani, Maria, un cântec. 


1826 Este dascăl la o şcoală aflată sub patronajul episcopiei din Râmnicul 
Vâlcea. 
Ține lecţii de muzică maicilor de la Mănăstirea Dintr-un Lemn (de 
lângă Govora). Aici se întâlneşte cu Anica, nepoata Platonidei, stareța 
mănăstirii. Cu „aspida otrăvită“, cum zice el, avu un băiat, Gheorghiţă, 
mort de mic, şi o fată, „anume Tinca“. Anton Pann la Braşov se avea de 
bine cu eforii de la biserica Sf. Nicolae, unde cânta. Cunoaşte pe Ion 
Barac care „l-au învăţat a compune versuri mai potrivite“. 
Perioada de la Braşov constituie obiectul piesei lui Lucian Blaga. Însă acest 
mediu nemţesc (adică „european') din Kronstadt nu-i conveni deloc 
balcanicului Anton Pann, fapt care îl face să revină mai grabnic la Bucureşti. 


1830 Funcţionează la şcoala de pe podul Mogoşoaiei în calitate de „psalt 
învăţător de copii în arta muzichiei“. Este cunoscut ca profesor sub 
numele de Anton Pantoleon. Desfăşoară o activitate susținută de autor 
de „cărţi politiceşti“, după ce „românise“ materiale palpabile, cântările 
bisericeşti fără oarecare succese. Văd lumina tiparului Versurile muziceşti 
(cântece de stea) şi Câteva versuri politiceşti (cântece de lume). 
Efectuează traduceri, adaptări, colportează, pune pe muzică, tipăreşte 
şi scrie („poezeşte“ şi „româneşte“). 

1831 Poezii deosebite sau Cântece de lume. 

1832 Îndreptătorul beţivilor. 

1834 Hristoitie! 

1837 Noul Erotocrit. 


1840 Apare Sfânta Evanghelie, „cu o binecuvântare a preasfinţitului episcop 
Neofit Râmnicu“. 
Se căsătoreşte a treia oară la 10 februarie. Ecaterina, o fată săracă, avea 
18 ani, pe când autorul era un stimabil quadragenar. Ea nu-i înşală 
aşteptările lui Anton Pann, rămânând până la urmă a lui „soție iubită“. 
Dar după moarte se mărită grabnic cu un oarecare Oprea Dumi- 
trescu, fost ucenic al meşterului. 


1841 Apar Fabule istorice; Noul Doxastar. Vremea prieteniilor lui Anton 
Pann cu Mănescu („fost vătaf de curte, vătaf de spătărie, judecător 

— Povestea vorbii — 


la tribunal şi îngrijitor la spitalul Brâncovenesc. Cânta bine la 
vioară“), cu Chiosea (junior) şi cu Enghiurliu („cei mai mari 
cântăreți ai bisericilor din Bucureşti“), cu Marin Serghiescu şi cu 
Barbu Paris Mumuleanu, apoi cu Nicolae Filimon (care, vorba lui 
Ion Ghica, „ştia unde se găsea pelinul cel mai bun şi unde se frigeau 
trandafirii cei mai gustoşi“. Este ahtiat de chefuri cu lăutari „la 
Deşliu“, la „Ciafer“, La „Pană Buiescu“, după care urmează numaide- 
cât preumblările nocturne pe străzile Bucureştiului. 

1842 Moare Chiosea (senior). Catedra de cântări bisericeşti de la Seminarul 
Mitropoliei rămâne vacantă, pe care o va ocupa Anton Pann în 
acelaşi an, la 27 iunie, cu o leafă de 200 lei lunar. 


1843 Devine proprietar de tipografie. Pe la 1854 ea era evaluată de către 
stăpân la o mie de galbeni. Consta din următoarele: „Două teascuri, 
unul de fier şi altul de lemn, cu cinci rânduri de slove, şi anume: 
terția, ţițero, garmond, note orientale, note europene, toate cu 
căştile lor; cum şi patru rânduri de ştempi şi de matrițe, dimpreună 
cu un instrument de turnatul slovelor, două instrumente de linii 
mici şi o maşină de tăiatul slovelor“. 


1845 Apare Bazul Teoretic şi practic al muzicii bisericeşti sau Gramatica 
melodică. Duce o existenţă precară. Venitul anual constituie 2400 
lei. Chiria, „regia“ etc. consumau 1400 lei din această sumă. 
Adresează o jalbă patetică serdarului Iordache Zosima, şeful cance- 
lariei Mitropoliei: „Eu nu zavistuiesc că ceilalți profesori au câte un 
clas şi eu două clasuri, eu nu pizmuiesc că lecţiile mele sunt mai 
grele la predat; eu nu pârăsc că ceilalţi să iconomisesc pe lângă 
seminar mai bine decât mine...“ 

1846 Poezii populare; Irmologhiu sau Catavasier; Epitaful sau slujba 
înmormântării domnului nostru Isus Hristos. 


1847 Memorabilul foc mare, întâmplat în Bucureşti în ziua de Paşte 
1847, martie 23 (reportaj „poezit“). 
Culegere de proverburi sau Povestea vorbii; Fabule şi istorioare 
(reeditare); Heruvico-Chinoticar. 


— Anton Pann — 


1848 Dialog în trei limbi, ruseşte, româneşte şi turceşte, cu text pe trei 
coloane paralele. Conduce corul bisericii Creţulescu. Din cauza 
holerei părăseşte Bucureştiul. La 11 iunie se declanşează Revoluţia. 


1849 Adiata (Foaie volantă, semnată de Anton Pann şi prof. S. Sf. Mitr.). 


1850 Înțeleptul Archir cu nepotul său Anadam (ed. a II-a, 1854). 
Spitalul amorului sau Cântătorul dorului (ed. a II-a 1852), 
veritabilă „antologie a dragostei“. 


1851 O şezătoare la ţară sau Călătoria lui Moş Albu (vol. 1; vol. 11, 
1852; reeditare 1853). 


1853 Cântătorul beţiei, reapare Povestea vorbii. Năzdrăvăniile lui 
Nastratin Hogea. 


1854 Culegere de poveşti şi anecdote; Noul Anastasimatar. Diată (Foaie 
volantă cu două pagini tipărite). 
Se stinge din viaţă la 57 de ani, în ziua de 2 noiembrie, joi, din cauza 
tifosului. A fost înmormântat în curtea bisericii Lucaci. Pe cruce pot 
fi citite emoţionantele versuri ale epitafului: 


„Aici s-a mutat cu jale 
În cel mai din urmă an 
Care în cărţile sale 

Se citeşte Anton Pann. 


Acum mâna-i încetează, 

Ce la scris mereu şedea, 

Nopți întregi nu mai lucrează 
La lumină cărţi să dea. 


Împlinindu-şi datoria 

Şi talantul ne'ngropând, 
Ş-a făcut călătoria, 

Dând în lume altor rând.“ 

CUPRINS 


— Povestea vorbii — 


DESPRE CUSURURI 
SAU URÂCIUNI 


Aideţi să vorbim degeabă, 
Că tot n-avem nici o treabă. 

Fiindcă 
Gura nu cere chirie, 

Poate vorbi orice fie. 

De multe ori însă 
Vorba, din vorbă în vorbă 
Au ajuns şi la cociorbă (vătrai de lemn) 

Ș-atunci vine proverbul: 
Vorba pe unde a ieșit 
Mai bine să fi tușit. 

De aceea 
Când vei să vorbeşti, la gură 
Să aibi lacăt şi măsură. 

Adică: 

Vezi bârna din ochiul tău 
Și nu vorbi p-alt de rău. 

Spre pildă: 

Când vei vorbi de mucos, 
Nici tu să fii urduros. 

Că nu e mai urât când cineva 
Face pe frumos că e ponevos 
Și pe cel urât că e aurit. 

Altul iar 
Trântește cuvântul tronc, 

Ca cloşca când face clonc. 


II 


— Anton Pann — 


Și se pomenește vorbind: 
Frumoasă nor dobândişi, 
Dar se uită cam piaziș. 
Și că 
După ce e neagră, o cheamă şi Neasgă; 
După ce e mută, apoi e și slută. 
Sau 
Urât meșter a croit-o, 
Rău ciocan a ciocânit-o. 
Sau 
Bun ciocan te-a ciocănit, 
Că frumos te-a potrivit. 
ȘI 
Urât tată a avut, 
Să-i semene l-a făcut. 
Sau 
Fă-mă, tată, ca să-ţi seamăn 
Ca frate cu frate geamăn. 
Dar însă 
A semănat crastaveţi 
Și au răsărit scăieți. 
Sau că 
Tata avea armăsar, 
Dar el a ieșit măgar. 
Și așa, 
Cu vorbe îmbolditoare 
Îl atinge unde-l doare. 
De aceea niciodată 
Chelului despre chilie 
Să nu-i spui vro istorie. 
ȘI 
Cu pleșuvul când vorbești 
Tigvă să nu pomenești 

CUPRINS 


— Anton Pann — 


ȘI nici 
Să nu râzi de măgar cumva, 
Că poate îl încaleci cândva. 
Totdauna 
Gura care e-mpuţită 
Altui e nesuferită, 
Că dacă 
Mie-mi miroasă a floare, 
Dar altuia a putoare. 
Și în scurt, 
Noi râdem de unul-doi 
Și patruzeci râd de noi. 
Pentru că 
Nu este răsur să n-aibă cusur. 


POVESTEA VORBII 


Primăvară,ntâia oară roazele când înfloresc, 

C-un fir merse la-m păratul grădinaru-mpărătesc, 
Care cu plăcere multă-n mâna sa cum l-a luat, 
Totodată fără veste la un deget l-a-nțepat 

Și întâia sa plăcere ce asupra-i o avea 

I s-a-ntors în supărare, cu acel gust n-o privea; 
Cum și către grădinarul zise: — lacă un cusur 

Care n-ar fi cuviinţă ca să-l aibă un răsur; 

Tu cam te pricepi la multe meserii grădinărești, 
Ș-asta roză ghimpi să n-aibă n-ai putea s-o altuiești? 
— Ba să poate, împărate, — grădinarul a răspuns — 
Și grădinăria are câte un secret ascuns. 

— Nu ştiu, — împăratul zise — asta este treaba ta, 
Fă-l ca să-i lipsească ghimpii și un dar vei capăta. 
Grădinarul dar să duse, puse-ndată, altui, 

Să se prinză şi să crească îndestul se nevoi; 

—— Povestea vorbii — 


În sfârșit el cu secretu-i a văzut c-a izbutit 
Și mergând la împăratul duse un fir înflorit; 
Care-n mâna sa luându-l, foarte bine i-a părut 
C-a putut să-l altuiască după cum a fost cerut, 
Dar la nas când îl duse, zise către grădinar: 
— Ce fel? Acum văz că n-are cel mai mic miros măcar! 
Grădinarul îi răspunse:—Îm părate, să trăieşti, 
Orice lucru firea-și schimbă când vei sta să-l altuiești 
Și nimic iar nu se poate ca să n-aibă vrun cusur, 
Arburi, plante, flori şi oameni, astfel și acest răsur, 
Care or ca-ntâi să-nghimpe şi să fie cu miros, 
Ori nici un miros să n-aibă şi să fie neghimpos. 
Fiecare poartă câte un răvaș în spate. 
Pe al altuia îl vede şi pe al său nu-l vede. 
Fiecare să ţine mai cuminte decât altul. 
Fiecăruia i se pare că copilul său e mai frumos, 
d-ar fi cât de urâcios. 
ȘI 
Ce e frumos poartă și ponos. 
Fiecare trage spuză pe turta lui. 
Lesne a judeca pe altul. 
Că 
Nu te pricepi să împarţi un pai la doi boi. 
Și că 
Cu ce dascăl lăcuiește 
Așa carte-alcătuieşte. 


Așa e lumea asta: 
Râde om de om şi dracu de toți. 
Dracu râde de porumbe negre și pe sine nu se vede. 
Gura lumii numai pământul o astupă. 
Fiecare să leagă unde îl doare. 


15 


CUPRINS 


— Anton Pann — 


POVESTEA VORBII 


Spun c-a fost odată un crai oarecare 
Ce avea din fire un nas foarte mare; 

FI iși vedea bine cusurul ce-l are, 

Dar tot gândea cum că poate i să pare. 
Supușii și alţii, carii întrebase, 

Că îi șade bine il incredinţase. 

Căci cine-ndrăznește la unul mai mare 
Să-i spuie de față cusurul ce-l are? 

Tot pe acea vreme ş-iîn acea cetate 
Fra ş-o cocoană gheboasă în spate, 

Ce o amăgise lingăii să crează 

Că ea e în lume cea dintâe rază, 

Cu poezii, versuri o încorunase 

Ș-a se ţinea zână o înfumurase. 
Aceasta se duse la craiul odată, 

Cu alt oarecine având judecată, 

Și văzând că craiul hatâr ei nu-i face 
Să vorbească-n parte-i după cum îi place, 
Prerumpând cuvântul, zise cu mirare: 
— Va -a - ai de mine, ce nas ai mare! 
Pe craiul cu astă vorbă îl împunse, 

Dar deocamdată nimic nu răspunse. 

Ea însă părându-i că nu auzise 

Între alte vorbe iară îi mai zise. 

Craiul şi aceasta o-nghiţi cu noduri, 

Ea nu-nceta însă de a-i da iar bolduri 
Și mai zise iarăși: — Ce ciudat îmi pare! 
N-am mai văzut încă asfel de nas mare! 
Se inăspri craiul și zise: — Cocoană! 
Știi că ești cu totul ciudată persoană! 

Ce îmi tot spui mie că-mi e nasul mare 

Și nu-ţi vezi cocoașa ce-o porți în spinare» 
Și judeci p-al altui, el ţ-e greutate. 

Plecând ea să meargă și ieșind în tindă, 
Zise craiul iară, privind în oglindă: 

„Nu a fost minciună ce a zis neștine 

Că greu se cunoaște cineva pe sine!“ 


——.— 


DESPRE PEDANŢI 
SAU COPILĂROȘI 


Pomul se cunoaște din roadă 
Și omul din mintea neroadă. 
Că el 
Nici în cap ce nu-ţi pocnește 
A vorbi se pomenește 
Și trântește vorba, 
Hodorog-tronc! Ca o roată 
De la o moară stricată. 
ȘI 
Tot înşiri la gogoși, 
Spuind despre moși păroși. 
ȘI 
Vorbește neisprăvite, 
La-nșiră-te, mărgărite. 
Adică: 
Să ni se arate va 
Că ar fi ştiind ceva. 
Dar se cunoaște 
Omul prost din vorbuliță 
Și nuca din ușurință. 


17 


— Anton Pann — 


Pentru că 
Judecata-i e oloagă, 
Că-i lipsește-n cap o doagă. 
Om în trup destul de mare 
Și minte de copil are. 
Știe vorbe să îndruge 
Parcă tot la țiță suge. 
Știe ca calul prost 
Să ia hamul de rost. 
E bătut la cap 
Tocma ca un ţap. 
Știe sfătuiri să dea 
Cât știe şi baba mea. 
Ar vrea să facă şi el, 
Dar nu ştie în ce fel. 
Și el rosti de să plăti. 
Povestea ăluia: 
Zile înşirate, fire încurcate, 
Pânză rău ţesută și vreme pierdută. 
S-o lovi, nu s-o lovi, 
Na-ţ-o frântă că ț-am dres-o. 
Unde chiorăste și unde lovește. 
Cel copilăros totdeauna 
Gândește-n mintea-i adâncă 
Numai el pâine mănâncă, 
Și alţii mănâncă paie 
Ca vitele din copaie. 
Dar însă 
Vorba-n colţuri și rotundă 
Fără cercuri se înfundă. 

POVESTEA VORBII 


Doi precupeți tineri se-ntovărășiră 

Și după negoțu-și prin ţară ieșiră. 
Colindând prin sate în lunga lor cale, 
Odată-nserară la un sat p-o vale, 

Și să mâie noapte au tras impreună 

La o casă care le-au părut mai bună, 
Unde-n bătătură le ieși-nainte 

Un bătrân de treabă și foarte de cinste. 
Îi priimi bine, îi băgă în casă, 

Și ei îi cerură întâi ș-ntâi masă, 
Zicându-i: — Tătuţă! suntem flămânzi tare, 
Fă bine,-ngrijeşte de ceva mâncare. 
Bătrânul le zise: — Ședeţi, fiți în pace, 

Că despre mâncare vom face ce-om face. 
Până când dar masa moșul să le puie, 
De vro veste nouă întrebă să-i spuie. 
Vorbind una-alta cu toţii-mpreună, 

Ca și unii-alții cândva când s-adună, 
leșind din ei unul afară la treabă, 

Moşul găsind vreme pe cellalt întreabă, 
Zicându-i: — Jupâne! voi frați sunteţi poate, 
Că vă văz prea bine semănând la toate? 
Tovarășu-i zise cu scârbă într-insul: 

— Aș! n-aş mai vrea frate să am şi ca dânsul, 
Că atât doar are, chip şi trup ca omul, 
Dar poţi să-i dai paie ca şi la tot boul. 
Vorbind ei, sosește cel ieşit afară 

Și îndată vorba între ei schimbară. 

Puţin dacă trece şi acestlalt iese, 

Moșul iarăși, care curios fusese, 

Asemeni ş-acestui face întrebare: 

— Jupâne! — zicându-i — fraţi sunteţi îmi pare? 
Că semănați, uite, la chip, cu-ntregime, 

Potriviţi întocma și la înălțime. 

Ș-acest iar răspunse: — Ai greșală, tată, 

Să-mi fie el frate n-aș vrea niciodată, 

Că e măgar mare, care nu mai simte, 

Să-i pui să mănânce tărâţe-nainte. 


Auzind bătrânul aceste cuvinte, 
Către unul-altul nedându-și ei cinste, 
Se scoală îndată, caută copaie, 
Merge şi o umple până sus cu paie, 
Mai ia încă ună, se duce cu dânsa, 
Apucă și pune tărâțe într-iînsa, 

Și cu amândouă intrând el în casă 
Le puse-nainte pe pat fără masă. 

Ei, văzând aceasta, îl întreb deodată: 
— De ce ne pui aste înainte, tată? 

— Poftiţi, — el răspunse — că va dau eu încă, 
Boul și măgarul de aste mănâncă. 

lar ei începură-n ochi să se privească 
Și unul de altul faţa să-și roșască. 


Bătrânul atuncea gura-și întremează, 

Și învățătura astfel își urmează, 

Zicând: — Copii tineri! Rău să nu vă pară 
De această glumă ce-o fac astă-seară, 

Că, cât are omul în lume viaţă, 

Tot mereu învaţă și nu se învaţă; 

Și voi de aceasta aveţi trebuință, 

Numai d-aţi lua-o cu bunăvoință. 

Deşi nu-s atâtă înțelept, cuminte, 

Dar tot poci a zice două-trei cuvinte. 
De sunteți tovaroși or fraţi, eu n-am treabă, 
Cum vreţi puteţi zice la cine vă-ntreabă. 
Decât zic, e bine că omul vrodată 

P-alt să nu defaime, să-i puie vro pată, 
Și mai mult p-acela care-l însoțește 

Sau altfel cu dânsu-mpreună trăiește. 

Că cine-i de treabă cu prost nu s-adună, 
Cinstea cu ocara nu pot fi-mpreună. 
Cine iși defaimă contovaroșia 

Își arată însuși necuvioșia. 

Că fieștecare cu cin' se-nsoţeşte, 

Ca el prin urmare lumea-l preţuiește. 

A umbla pe sine mai bun să se facă, 
Defăimând pe altul nu poate să placă. 
Că e o zicală mai de toţi vorbită: 

„Omul la om trage și vita la vită“. 
Atunci luând moșul copăile date, 

Le puse-nainte piine și bucate 

Și îi cinsti bine după cuviință, 
Făcându-i el asfel greșala să-și simţă. 
Carii cât trăiră tot îl pomeniră 

Și aceasta înșiși ei o povestiră. 


—.— 


DESPRE VORBIRE 


Îmbucătura mare să-nghiţi 
Și vorba mare să nu o zici. 
Deși 


Îmbucătura cea mare 

Se înghite cu-necare. 
Căci 
Vorbele celor mari sunt ca zmochinele de dulci, 
lar vorbele celor mici sună ca niște nuci. 
Zice un înțelept: 
Sau taci, sau zi ceva mai bun decât tăcerea! 
ȘI 
Dacă vei să trăiești liniștit, să nu vezi, să n-auzi, să taci. 
Vorba-și are şi ea vremea ei, 
lar nu să o trântești când vei. 
După proverbul turcesc: 
Sioileiesem soiz olur, sioilemeisem dert olur, 
Adică: 
De voi zice, vorbă să face, de nu voi zice, venin să face. 
Și cum zice românul: 
Limba vacii este lungă, 
Dar la coada-și tot n-ajungă. 
Și iarăși, 
Sarea-i bună la hiertură, 
Însă nu peste măsură. 
Că 
Unde este vorbă multă, 
Acolo e treabă scurtă (puţină). 
Totdauna 
Cine are limbuţia, 
E mai rea decât beţia. 
Unul ca acela 
Parcă se pune la cioarbă 
Una-ntr-altă tot să soarbă, 
Asfel nu-ţi dă pas de vorbă. 
Până-și găsește să-i zică: 
Stăi, că nu ţ-e gura chioară, 

Ține rândul ca la moară. 

Aici la râşniţă nu e, 

Care când o vrea să puie. 

Limbutul 

N-are cine să-l asculte 

Și el spune-ndrugă multe. 
Și 

Silă de vorbă își face, 

Tot să troncănească-i place. 
Parcă 

A mâncat picioare de găină. 

Ș-il tot răcăie la inimă. 
De aceea 

Săracul n-are nici haină, 

Nici la inimă vro taină. 
Totdauna 

Vorbele cele ferite 

În piaț ş-în moară-s vorbite. 


POVESTEA ALUIA 


Într-un oraș oarecare, 

Ca şi Bucureştiul de mare, 
Unde lumea în piaț iese 
Și-ncoaci-incolo să ţese, 
Pintre cei ce vând producte 
Și fel de feluri de fructe, 
Unde răsună haznale 
Trântindu-se pe tablale, 
Unde unii iau, dau, număr, 
Alţii încarc braţ, mâini, umăr, 
Unde glasuri și guri multe 

Nu stau să se mai asculte, 
Vorbind orice-n gură mare, 
Altul de ei habar n-are, 

Unde mulţi casc guri degeabă 
Și de sănătăţi să-ntreabă, 
Aici și-eu ca lumea toată, 
Într-o zi umblând prin gloată, 
Ș-ascultând cum vorbea unii 
Cu glasuri mari, ca nebunii, 
Văzui doi inşi se-ntâlniră 

Și cu zâmbet se opriră, 
Căciulile își luară 

Și asfel se salutară: 

— Bună ziua, măi neavere! 

— Îţi mulțămesc, dragă vere! 
—Ce mai faci, cum îţi mai pasă, 
Sunt toţi sănătoși p-acasă? 

— Tari, mari, neavere, ca piatră, 
Mănânc cenușe pe vatră. 

— Dar tu, mare, dragă vere 

Ai de mâncare, de bere? 

Cum o duci cu sărăcia? 

Ce-ţi mai face calicia? 
—Sănătos, voinic sunt, vere, 
Și trăiesc după putere, 

De sărăcie nu-mi pasă, 

Că şade supt pat acasă, 

Au ouat ş-acum clocește, 
Ce-o vrea Dumnezeu sporeşte. 
Și de multă datorie, 

Umblu beat de bucurie. 


— Ba ca să zici, măi neavere. 

Vesel ești, or am părere? 

— Dar or nu vezi» Ce pustie! 
Tu o să mori în prostie. 
Apoi, te uită la față 

Și mă-ntreabă de viaţă. 

— Ba te văz cu faţa vie 

Și, de deochi să nu-ţi fie, 

Ești la piele ca curcanul, 
Galben de gras ca șofranul. 
Dar ce mănânci de ţi-e bine 
Și ești numai os și vine? 

Ce bucată îţi priește, 

Așa de te-ngălbenește? 

— Și asta mă întrebi încă, 
Nu ştii omul ce mănâncă? 

— Negreșit, nici fân, nici paie, 
Nici bea apă din copaie, 

Ci mămăligă cu ceapă 

Și un căuș, doi, cu apă. 

— Ba, ba, vere, mă cam iartă, 
Că nu ţ-e fasolea hiartă, 

Eu am mâncat, ce să cheamă, 
Un mezelic de pastramă 

Cu un dumicat de pâine, 

De sunt patru zile mâine, 

Și uite pe loc mă dete 

La o pustie de sete; 

Nu faci tu vrun fleac de cinste, 
Ca să-mi ud măcar un dinte? 
— Bucuros, cu voie bună, 
Dar în buzunări nu sună, 

Că croitorul, ovreiul, 

Mi le-a cusut cu temeiul, 
S-au spart păn' la săptămâna, 
Făr' să bag într-înşii mâna; 
Punga, care n-o am iară, 

S-a bolnăvit d-astă-vară 
Ș-au ajuns într-o slăbire, 

De nu-și poate veni-n fire. 

Și dintr-asta, cum să vede, 
Îţi spui dreptul, de m-ai crede, 
De când n-am văzut paraua, 
l-am uitat cum e turaua. 

— 'Tpiul la dracu, pentr-o pungă 
Ținuși un ceas vorbă lungă, 
Aci în mijloc de cale; 

Nu intrarăm colea-ncaile 

La aceea ospătărie, 

Unde pe perete scrie: 

„Azi bem și mâncăm bucate 
Pe parale peşin date, 

Și mâine, fără cârteală, 
Ospătăm pe cicăleală?” 
Asfel zicând, se-mbiară 

Ș-a se ospăta intrară. 

Mă făcui şi eu cu treabă 
Și-ntrai după ei în grabă, 

Să văz ce-o să se urmeze 

Și cum o să ospeteze. 
Șezând dar eu de o parte 

Și ascultând de departe, 
Văz, ei după ce cerură 
Mâncare și băutură 

Și se săturară bine 

De toate, cum se cuvine, 
Au venit să-i socotească, 
Ospăţul ca să-şi plătească. 
Neaverea se scoală-ndată 
Și pe perete arată, 

Zicând: — Domnule, azi scrie 
Ca să bem pe datorie, 
Fiindcă ieri fuse anul 

De când trântii colea banul, 
De-ţi plătii cum se cuvine 
Și te-ai mulțămit de mine. 
— Domnule, — birtașul zise — 
N-ai înțeles cele scrise; 

la mai citeşte o dată 

Și vezi, zice ș-azi cu plată 
Și iar ca ieri mai la vale 

Că mâine fără parale? 

— Jupâne, — zise neaverea — 
Zi orcum ţ-o fi plăcerea 

Și sporește cât de multe 
Cui o vrea să te asculte. 

Nu trebuia să-mi scrii mie 
Vorbe cu iconomie, 

Că fiecare cap n-are 

C-al dumitale de mare, 

Să judece cele scrise, 

Că sunt după cum zici zise, 
Ci pe şleau le înțelege, 

Fără să le mai deslege. 

lacă eu unul sunt care 
N-am înţeles ce tâlc are, 

De aceea nici n-am vină, 

Dumneata ești de pricină, 

De venii făr' de parale 

După scrisurile tale. 

Că-mi este urât, nu-mi vine 
Să port parale la mine, 

Ba nici acasă în ladă 

Nu-mi plac bani să văz grămadă, 
Ca și acum, bunăoară, 

Nu e în ea para chioară; 

Dar cântecul dumitale, 
Fiindcă cere parale, 

Și eu iar, deocamdată, 

-oi cânta ceva drept plată. 
— Ce spui? — birtașul îi zise, 
Strigând (cum se necăjise) — 
Să-mi cânţi cântece pe plată? 
Bani, că te-ncaier îndată! 

Eu am dat bani pe bucate, 
Nimeni nu-mi dă pe cântate; 
Haide, zic, parale scoate, 

De nu, te despoi de toate. 
Neaverea sfecli de frică, 
Gândi, hai, îl ia de chică; 
Și-ncepu cu binișorul 

Să moaie pe negustorul, 
Zicând: — Jupâne, mă iartă, 
Aici nu încape ceartă, 

N-am plecat pe uș-afară, 

Ca să mă iei la ocară; 

Stăi, aici e învoială, 

Noi să facem o tocmeală, 
Să-ţi cânt şi, dacă nu-ţi place, 

Atunci fă-mi orce-mi vei face, 
lar de-ţi va fi pe plăcere, 
Atunci n-ai nimic a-mi cere; 
Am un cântec, s-auzi numa, 
E nou, făcut chiar acuma, 

la să încep și ascultă, 

Că nu e cu vorbă multă. 

Așa el tuşi dodată 

Ș-incepu să cânte-ndată: 


„Toată vara fără treabă, 
O pierdui ca un nerod, 
Câţi umbla-nhaitaţi degeabă, 
Eu eram cu ei pe pod. 
Dacă mi să făcea foame, 
Eu la masă mă duceam, 
De la supă păn' la poame 
Închinam și chef făceam. 
Câte basme firoscoşii, 
Undeva spunea-n vileag, 
Și eu ca năbădăioșii 
Alergam s-ascult cu drag. 
Dacă mi să făcea foame, 
Eu la masă mă duceam, 
De la supă păn' la poame 
Închinam și chef făceam. 
Îmi plăcea la cântecele 
Să ascult; când auzeam 
Frunză verde trei lalele, 
Alţi cânta, eu chiuiam. 
Dacă mi să făcea foame, 
Eu la masă mă duceam, 

De la supă păn' la poame 
Închinam și chef făceam. 
Nu-mi venea să șez în casă, 
Nici de lucru să m-apuc, 
Lumea unde sta mai deasă, 
Mă grăbeam iar să mă duc. 
Dacă mi să făcea foame, 
Eu la masă mă duceam, 
De la supă pan” la poame 
Închinam și chef făceam. 
Câţiva bani ce-aveam în ladă, 
Să-i păstrez nu mai gândeam; 
Tot luam des din grămadă, 
Cheltuiam, galant eram. 
Carne cumpărăm şi poame 
Și acasă le duceam, 
Dacă mi să facea foame, 
Beam, mâncam și chef făceam. 
Vreme bună pe cât fuse, 
Eu la iarnă n-am gândit; 
Când din pungă tot să duse, 
lacă și ea a sosit. 
Dacă mi să face foame, 
Privesc masa când mă duc, 
Nu e supă, nu e poame, 
N-am o dată să îmbuc. 
les pe poduri, viu acasă, 
Văz ca și afară frig, 
Nu e pâine, nu e masă, 
N-am ce să fierb, ce să frig. 
Nevasta acum îmi strigă: 
«Bărbate, lemne, mălai», 

Pruncii: «pâine, mămăligă», 
Îmi zbier toţi și-mi fac alai“. 


Sfârșind cântecul, neaverea 
Întreabă să-și dea părerea 

De i-a plăcut cântecelul, 

lar de nu, să-i schimbe felul. 
Birtașul îi zise iară: 

— Bani, bani, și curând afară! 
De cântec nu-mi pasă mie, 
Plăteşte-mi cu omenie, 

lar de nu, ieși cu necinste! 

Ai înţeles de cuvinte? 

Scoate colea pungulița, 

Fă-o să-şi caște gurița, 

Să verse din gât dulci glasuri, 
Soprani, secunde şi basuri, 

Să vezi cum mă-mpaci cu ele, 
lar nu cu seci cântecele. 
Neaverea nu zăbovește, 

la punga ş-o descreţește 
Binișor cu două dește, 
Cântând vorbele aceste: 

— Deschide-te, punguliță, 
Cască draga ta guriţă, 
Răsună frumos din corde 

Ale tale dulci acorde 

Și scoate acele glasuri, 
Soprani, secunde şi basuri, 
Birtașului cum îi place, 

Ca cu mine să se-mpace. 

El încă nu îsprăvise, 

Dar birtașul sărind zise: 

— Anton Pann — 


— Ha, vezi, ast cântec îmi place, 
Asta pentru mine face, 

Dar nu d-alde pierde-vară, 
Fire-ai cu el de ocară! 

La aste vorbe, neaverea 

Sare îndată cu verea 

Ș-apucă pe uș-afară, 

Zicând: — Ne plătirăm dară. 


Este o zicală: 
Boul se leagă de coarne și omul de limbă. 


DESPRE VORBIRE IARĂȘI 


Din vorbă în vorbă, vorbă se deschide, 
Din vorbă în vorbă iese adevărul. 
Din vorbă se face fapta și din faptă vorba. 
Cuvântul e ca vântul, nu să ajunge nici cu armăsarul, 
nici cu ogarul. 
De multe ori limba taie mai mult decât sabia. 
Limba oase n-are şi oase sfăramă. 
De aceea 
Pune-ţi frâu la gură şi lacăt la inimă 
Căci 
Gardul are ochi și zidul urechi. 
Vorba rea să duce ca glonțul. 
Ce să naște p-întunerec trebuie să se vază la lumină. 
Și boul are limbă mare, dar nu poate să vorbească. 
De aceea 
Taci, să-ţi fie casa casă şi masa masă. 
Glumele să-ţi fie ca sarea-n bucate. 

— Povestea vorbii — 


Ca să nu-ţi zică cineva: 
Vorbe bune dar nesărate. 
Nu e meșteșug a găti mâncare, ci e meșteșug 
a o potrivi din sare. 
Limba îndulcește, limba amărește. 
Cu râmă mică se prinde peștele mare. 
Vorba dulce mult aduce. 


POVESTEA VORBII 


Doi călători într-o vreme merindele isprăvind 

Și lângă un sat p-o vale cu caii lor poposind, 

Zise unul: — Tu șezi, vere, și mai ia seamă de cai, 

Că eu mă duc l-acea casă să cer o pâine încăi, 

Că d-alde alte bucate crez că aici nu găsim, 

Ci cu ce vom putea astăzi să ședem și să prânzim. 
Mergând el, vede muierea în mâini cu un făcăleţ 
Stând, judecându-și bărbatul cu răstiri, cu grai semeţ; 
lar bărbatu-i se vârâse pe supt pat, de frica ei, 

Și se bocea cu glas mare, ca pruncii cei mititei. 
Călătorul, de la uşă această scenă privind, 

Între multa lui mirare zise muierii grăind: 

— Ucigă-te crucea, drace! (Și se închina mereu.) 

la stăi, femeie, așteaptă, ce faci, pentru Dumnezeul! 
Cum poţi tu să-ţi baţi bărbatul? Oaie e el, vacă, ţap? 
Au nu ştii că el îţi este dat ţie să-ţi fie cap? 

— 'Tocma d-aceea — ea zise — de-mi voi bate capul eu, 
Cui ce-i pasă? Că poci face ce voi vra cu capul meu: 
De-l voi lovi de perete ori de vreun bolovan, 

La această n-are treabă să mă judece Nan, Bran; 
Dar tu ce cauţi aicea, ia cară-te din ăst loc, 

C-apoi încarc făcăleţul în spinarea ta pe loc. 

— Am venit — el îi răspunse — ca să te rog de ceva, 
Să ne dai turtă or pâine, de vei fi având cumva, 

Că am isprăvit merindea ce o aveam pentru drum, 
Nici aţă n-am tras prin gură de aseară pân acum. 

— Piei d-aci! — zise muierea — dacă ai fost cerșetor, 
Ce ai venit la casa mea să te faci judecător 

Și cu zicerea această, asupra-i se repezi, 

Ca să-l facă mai cu poftă în acea zi a prânzi; 

Care de nu fugea-ndată, precum venea ea să dea, 

Vro câteva făcăleţe în spinare-i grămădea. 
Ducându-se el în fugă și la celalt ajungând, 

Câte i se întâmplase le spuse toate pe rând; 

lar tovaroșul său râse ș-ii zise: — Geaba trăieşti! 

Nu știi să te porţi, frăţie, cu firile omeneşti; 

Și cu tine mor de foame! Dar șezi tu, eu să mă duc, 

Și să vezi acum îndată bucate cum îţi aduc. 

După ce zise el asfel, plecă ş-acolo mergând 

Găşi pe muierea încă pe bărbatu-și judecând. 

Stând el și privind din ușă, zise: — Ba prea bine, zăul 
Eşti bună de-l lași să plângă ș-ingădui să-ţi stea buzău; 
Dar nu ca la satul nostru, când îl vede supt pat tras, 
ŢIi-l îmboldește ș-il bate până nu mai scoate glas, 

Ba încă îi poruncește și îi zice hotărât 

Să-i cânte și cocoșeşte cum stă acolo vârât. 

Cum îl auzi muierea, lasă acel făcăleț 

Ș-incepu să-l îmboldească cu un băț mai lunguleț, 
Dând şi strigând către dânsul: — Dar nu taci, mă, n-auzi tu? 
— Nu tac, fă, nu, — el răspunse către ceea ce-l bătu — 
Că nu-s muiere ca tine, ci-s inimă de voinic, 

Bate-mă orcât îţi place, că asta eu tot o zic. 

— lartă-l, — îi zise streinul — e sărmanul nătărău! 

Nu ştii că este o vorbă, degeaba baţi fierul rău! 

Tu îi zici rasă, el tunsă, și niciodată nu poţi 
Prostia cea din născare din capul lui să o scoţi. 
Pe când zicea el acestea, femeia stând ș-ascultând 
Se-ntoarse către bărbatu-i ş-ii zise cu cuvânt blând: 
— Ai văzut tu om de treabă, cuminte şi înțelept? 
Ai auzit vorbe bune? Asculţi cum judecă drept? 
De ce nu avusei, Doamne, parte d-astfel de bărbat, 
Să mă las el să mă bată, iar nu eu să stau să-l bat? 
Văzând streinul acuma că femeia s-a-mblânzit, 
Socoti că este vremea să-și capete de prânzit 
Ș-ii zise: — 'Te-aș ruga, dragă, de ţi să-ntâmplă cumva 
Vro bucăţică de pâine, or turtă, or altceva, 
Să-ţi faci pomană cu mine, că ş-aseară n-am cinat, 
Am avut ceva merinde, dar cu drumul s-au mâncat. 
— Bucuros, ea îi răspunse și scoase turta pe loc, 
li dete totdeodată şi friptura după foc. 
— De vei — urmă ea a-i zice — aici să şezi să prânzești, 
Îţi dau lapte dulce, acru și zmântână de pofteşti. 
— Ba, ba destul — el îi zise — şi îţi foarte mulţămesc, 
Calu-mi este la pășune ș-acolo merg să prânzesc. 
Așa el de la femeia prânzuleţul câștigând 
Și la tovarășul care îl adăsta ajungând, 
— lacă, prietine, — zise — dacă ştii cum să te porți, 
Bucăţica chiar din gura lupului poţi să o scoţi. 

De aceea zice: 
Cu o lingură de miere mai multe muște prinzi 

decât cu o bute de oțet. 

Nu te amesteca nepoftit în vorba altora. 

Că 


Nepoftitul scaun n-are. 


Unde nu-ţi fierbe oala, nu-ţi băga lingura. 
Nu te amesteca ca mărarul în toate bucatele. 

— Anton Pann — 


De multe ori gluma înjură muma. 
Și 
Gura aduce ura. 
Nu vorbi pe dintregul ca baba chioara. 
Că să găseşte vreunul de 
Îți umflă ceafa de pumni și spatele de ciomege. 
Și 
Pin' la impăratul, rabzi încăieratul. 
Ș-apoi 
Bătaia și ocara nu se întoarce niciodată. 
Șarpele, până nu-l calci pe coadă, nu să-ntoarce să te mușce. 
Furnica cât e de mică și tot, dacă o calci pe picior, 
capul își ridică şi te pișcă. 
Însă 
Să vorbească şi nea Chilom, că și el e om. 
Dar 
Toată paserea pe limba ei piere. 


POVESTEA VORBII 


O slugă flecară pe unde slujise 

Toţi tot îl bătuse și tot îl gonise, 

Încât dintr-aceasta prea rău ajunsese, 
Hainele pe dânsul toate să rupsese. 

Un negustor asfel portul prost văzândui:i, 
Odată-ntâlnindu-l l-a-ntrebat, zicându-i: 

— Ce o fi pricina de nu-ţi merge bine? 

Că eu te ştiu încă de copil pe tine, 

Beţiv, curvar nu ești, cărți nu joci, îmi pare, 
Cum putuși ajunge-n așa proastă stare? 
De ce nu-ţi vâri capul la vrun om de treabă 
Și tot umbli razna pe drumuri degeabă? 

— Jupâne, — el zise — nu-mi e altă vina 
Decât căci spui dreptul e toată pricina. 
Minciuna nu-mi place, vorbesc adevărul. 
D-aceea oriunde mă pisez ca mărul 

Și mă dau îndată pe poartă afară, 

De nu-mi găsesc locul și pacea în ţară. 
Îi zise lui omul, auzind aceste: 

— Că spui adevărul nici un rău nu este, 
Așa slugă mie chiar îmi trebuieşte 

Si de vei, d-acuma vin” de te tocmește. 
Să tocmiră-ndată şi se învoiră, 

În două-trei vorbe zapisu-ntăriră. 

Deci îl luă omul ca să-l procopsească 

Și plecă cu dânsu-n piaţ să târguiască. 
Cumpără, îi dete un codru slănină 

Și într-o hârtie puţină făină, 

Zicându-i: — Na, du-le acestea acasă 

Și zi să gătească ceva pentru masă. 

El, dacă se duse la a sa stăpână, 

Se uită la dânsa, dându-i-le-n mână, 

Și văzând că cată cam piezis din fire, 
Începu să-i zică ei și să se mire: 

— Aoliol cum cauţi chiar ca o găină, 
C-un ochi la făină și alt la slănină! 

Ea cum îl aude, luând furca, sare 

Ș-il încarcă bine cu ea pe spinare, 
Strigând: — Auzi vorbă! auzi fleac odată! 
Tocma un ca tine de min! joc să-și bată! 
Afară! afară! Slugă blestemată, 

Să nu-mi calci în curte, că-ţi sparg capu-ndată. 
E] fugind pe poartă în drum se oprește, 
laca şi stăpânul său îl întâlneşte. 

— Anton Pann — 


Îl întreabă: — Ce e2 Că l-a gonit zise. 
Scărpinându-și locul unde îl lovise. 

— Dar de ce pricină? — stăpânul întreabă — 
Pe bună dreptate, or așa, degeabă? 

— Văz eu, — el răspunse — e cum se vorbește: 
Cine spune dreptul loc nu-și mai găseşte. 
Auzind stăpânul din ce i-a fost plânsul, 
Începu să zică asfel către dânsul: 

— Ba nu-i e, sărmane, nimenea de vină, 

Ci gura-ţi, flecară, este de pricină; 

Să spui adevărul altă se-nțelege, 

Nu de unul ș-altul omul să se lege; 

Gura ta te bate ș-o să te mai bată 

Dacă ea îţi este flecară odată. 


DESPRE MINCIUNI ȘI FLECĂRII 


Omul care e flecar 
Troncănește ca un car. 

Îl auzi numai: 
Hodorog-tronc! vorba îndată, 
Ca moara când e stricată. 

El 
Pentr-un șoarece se-nnoadă 
Și jură că n-are coadă. 

ȘI 
Încornorează țânţarul 
De ţi-l face cât magarul. 

Sau 
Vei, nu vei, el cu d-a sila 

— Povestea vorbii — 


Face musca cât camila. 
ȘI 
Purecile când îi place 
Cât un elefant îl face. 
Da însă 
Cu minciuna or prânzești, or cinezi, 
Pe amândouă nu le închelbezi. 
Căci 
Vremea cu încetul poate 
Să le descopere toate. 
Și mai vârtos 
Minciuna are și ea pe unde să trece. 
Povestea ăluia: 
Umblă la grădinar crastraveți să vânză, 
Și lui de dânșii îi este acră rânza. 
Minciuna ca glonţul în apă se afundă 
Și îndată ca frunza iese în undă. 
ȘI 
Suliţa orişiunde 
Nu să poate ascunde. 
Dar însă 
Mincinos pe mincinos nu poate înşela. 


POVESTEA VORBII 


Un mincinos stând odată zise altui mincinos: 
— Prietene, vezi tu turnul acel nalt și luminos? 
— Da, acesta îi răspunse; și iar îl întrebă el: 


CUPRINS 


— Dar vezi tu tocma în vârfu-i cum umblă un șoricel? 
— Ce mai minciună cu coarne, — zise prietinul său — 


Că eu abia zăresc turnul, necum șorecelul tău; 
Însă îl auz prea bine cum umblă-n tropot, încât 
Parc-ar bubui o toabă ș-ar avea clopot la gât. 

CUPRINS 


— "e crez, acel îi răspunse, văzându-se înfundat, 
Fiindcă nu-și găsi omul cu minciuni de înşelat. 


După proverbul ce zice: 
A umblat cât a umblat, 
Dar acum i s-a-nfundat. 


POVESTEA VORBII 


Un împărat mare către răsărit, 

Care în vechime a fost prea vestit, 
Având moștenire de la moşi-strămoși 
Un inel în deget din cei mai preţoși, 
A căruia piatră făcea la minuni, 
Tămăduia boale, vindeca nebuni; 
D-aceea-m păratul purtându-l cu drag 
Și fiind în toartă puţintel cam larg. 
Jucându-i în deget, într-o zi căzu 
Cine știe unde, și el nu văzu; 

După ce-n palatu-i cătând obosi 

Și nu fu putinţă deloc a-l găsi, 

Puse om îndată cu un trâmbițaş 

Ca să publiceze strigând prin oraș 
Cum că împăratul, pe uliți umblând, 
A pierdut inelul, din deget căzând; 
Și acela care îl va fi găsit 
Cu-mpărătești daruri va fi dăruit, 

Îi va da și aur oricât va voi 

Și c-un palat mare îl va dărui. 


Acestea pristavul pe când le striga 
Și lumea s-auză spre el alerga, 


Un cârpaci de cizme prea sărac fiind, 
Care aci-n piață sta-ntr-un colț cârpind 

Și copii o spuză împrejuru-i stând, 
Precum şi nevasta-i cu dânșii șezând, 
Aşteptau să vie niscai vechituri 

Și să ia parale după cârpituri, 

Ca să nu mai ţipe, să cumpere pâini, 
Pre toți să-i împace, dându-le prin mâini; 
Auzănd atuncea pre pristav strigând, 
Ș-im prejur copiii de foame plângând, 
Le dete o gură să tacă din plâns, 
Să-nţeleagă lumea pentru ce s-a strâns, 
Ș-în urechi sunându-i că publicuiesc 
De inel și darul cel împărătesc, 

Începu să strige: — Nu mai publicaţi, 
Fu îl ştiu inelul, nu-l mai căutați. 


Ei cum aud gura;i, cu toți îl apuc 

Și la împăratul îndată îl duc. 

lubita-i nevastă-n urma lor să ia, 

Să roagă să-l lase, zicând, vai de ea: 

— N-ascultaţi la gura-i, nu credeţi de el, 
Că nimic nu știe de acel inel. 

Ei însă la vorba-i nici n-au ascultat, 

Ci la împăratul l-au înfățișat, 

Zicând că acesta a mârturisit 

Precum ca inelul el l-ar fi găsit. 

lar cârpaciul care era cu acești, 

— Împărate! — zise — mulți ani să trăiești, 
Nu că-l știu inelul, nici l-am găsit eu, 
Ci-l poci ghici numai cu zodiacul meu: 
Să ţi-l spui anume cine l-a găsit 

Din minutu-n care din dești ţ-a lipsit; 
Decât nu să poate să-ţi ghicesc pe loc, 

— Anton Pann — 


Ci patruzeci zile cer să-mi dai soroc 

Și pe toată ziua să-mi dai și tain (mertic), 
Adică pe lângă pâine, rachiu, vin, 

Ș-un gâscan cu varză, gras, fript la coptor, 
Atât docamdată îţi cei ajutor; 

Ș-in sorocul care îl orânduiesc 

Cu încredințare hoţul ţi-l ghicesc. 


Acestea dar cereri care le-a propus 
Porunci-mpăratul ş-in faptă s-au pus; 
Rândui pe unul regul-a păzi 

Să-i ducă merticu-n fiecare zi. 

Și mergând cârpaciul la bordeiul său, 
Începu nevasta să-l ţie de rău, 

Zicând: — Vai de tine! Ce-ţi veni să lași 
Să ţipe de foame bieţii copilași, 

Să sari ca nebunii, în nevoi să-ncapi, 
Să-ţi răpui viața și mormânt să-ţi sapi2 
Că-n urma veniră mușterii vro trei, 
Având să-și cârpească, parale să iei. 

E] curmându-i vorba: — Ci ia taci, — i-a zis — 
„Cine ce-o să tragă, la cap îi e scris$ 
Taci de cârpacia cu al ei venit, 

Sunt sătul de dânsa, ea m-a-mbătrânit; 
De azi înainte nu-mi suna-n urechi 

Ca să-mi câștig pâinea din cârpituri vechi; 
Cârpaci nu-mi mai zice, ci zi-mi ghicitor, 
C-o să mănânci gâște fripte la cuptor; 
Că-n toată viaţa am muncit mereu 

Ș-un gâscan cu varză n-am mâncat și eu, 
Dar cum zisei astăzi că ştiu să ghicesc, 
Câștigai merticul cel împărătesc; 

— Povestea vorbii — 


Patruzeci de zile soroc am cerut 

Să ghicesc inelul care l-a pierdut. 

Îi tăie ea vorba: — Dar ce, nebun ești? 
Și de unde naiba știi tu să ghicești? 
Tocma pe-mpăratul s-amăgeșşti te pui, 
N-ai gândit că viaţa o să ţ-o răpui? 


— 'Tocma chiar d-aceea — îi răspunse el — 
Voi să-mi fie moartea prin acel inel, 

Că ce-mi e folosul dacă am trăit, 

Alt decât necazuri, ce am dobândit? 
Ca sărac necazuri iarăși o să strâng, 
Știu că nu voi râde, ci tot o să plâng; 
Decât s-am viaţă patruzeci de ani, 
Jinduit de toate ca un fără bani, 
Patruzeci de zile mult mai mult plătesc, 
Când vor fi trăite după cum doresc; 
Așadar vro jale n-o să am că mor 
Mâncând fripturi grase, ca un ghicitor. 


— Și pentr-o mâncare — îi răspunse ea — 
Te lepezi de suflet, lași dracii să-l ia? 
Pentru o friptură pe Dumnezeu lași 

Și fără de milă pe ăști copilași 

Să umble pe drumuri flămânzind sărmani 
Și să te blesteme cât vor avea ani? 

— la lasă, nevastă, — îi răspunse el — 
Poate să va-ntoarce roata în alt fel, 
Patruzeci de zile avem la mijloc, 

Câte nu se schimbă până la soroc?! 
Tatăl meu în viață când orice făcea, 

Îl auzeam numai că sta şi zicea: 

„Când va vrea norocul să-şi întoarcă pasul, 
Nu aduce anul ce aduce ceasul“ 

Așadar (zic poate) va da Dumnezeu 
Cumva să-l găsească, și iacă scap eu. 


Când vorbea cârpaciul cu nevasta sa 
Și gândea la gâște fără a-i păsa, 
Vizirul atuncea prea era-ngrijat 

Pentru ghicitorul care s-a aflat, 

Căci găsind inelul unul din slujbași, 
Au putut să-l vază și alţi vro câțivași, 
Mai pe urmă ș-altor dacă l-arătat 
Mergând la vizirul cu toţii l-a dat, 
Patruzeci la număr fiind toți aceşti 
Supt vizir ai curții cei împărătești; 
Îndată vizirul la toți daruri dând 

Îi și sfătuise, către ei zicând: 

— Să tăceţi ca muţii dintr-acest minut, 
Cin' vă-ntreabă, ziceţi: Nu știu, n-am văzut. 
Pentru că inelul, după cum era, 

Să-l mai dea din mâna-i nu se îndura. 


D-aceea vizirul era prea-ngrijat 

Pentru ghicitorul care s-a aflat, 

Nu cumva să spuie că acel inel, 
Slujbaşii găsindu-l, e ascuns de el. 

Și așa vizirul la întâia zi 

Rândui dintr-înșii a se repezi 

Un slujbaș d-aceia l-acel ghicitor, 

Să-i ducă gâscanul cel fript la cuptor 

Și să vază dacă zice vrun cuvânt, 

Căci nu-i venea parcă să dea crezământ 

Că va fi cârpaciul vreun ghicitor, 
Trenţeros văzându-l ca un cerşetor. 


Mergând dar trimisul cel dintr-acea zi, 
Cum intră pe ușe, alt nu auzi 

Decât zise numai: — lacă-n căpătâi 
Ne veni pe uşe numărul întâi, 

Și păn' la patruzeci, numărul bătrân, 
Trei zecimi și nouă încă ne rămân. 
Adică cârpaciul asta o zicea 
Numărând gâscanii carii aducea. 


Dar trimisul altfel vorba i-a-nţeles, 

Ca cel cu pricină fiind mai ales; 

Și mergând îndată foarte îngrozit 
Vizirului spuse că: — Am auzit 
Zicând eu sunt unul ce știu de inel 
Și treizeci și nouă încă știu de el, 

Și că din acești toţi care mai rămân, 
Tocma cel din urmă este mai bătrân. 
Auzind vizirul pe acest trimis 

Cum că ghicitorul în asfel a zis, 

A crezut îndată cum că negreșit 
Ghicitorul este mag desăvârșit; 

Și cuprins de groază stând tot se gândi 
Ce o să se-ntâmple de s-o dovedi, 
Cum că împăratul pe el și pe toţi 

O să-i pedepsească ca pe niște hoți; 
Socotind acestea, se înfiora 

Și în neodihnă prea mare era; 

Dar ca să se-ncrează și mai cu temei, 
A doua zi altul trimise din ei 

Să ducă gâscanul cel fript la cuptor 
Și să fure vorba de la ghicitor. 


Deci mergând trimisul ș-în casă intrând, 
Auzi îndată cârpaciul zicând: 

— Ei iacă, nevastă, și numărul doi 

C-a venit cu cinste în casă la noi: 

Din patruzeci dară dacă îi scădem, 
Treizeci și opt tocma încă mai avem. 
După ce se-ntoarse și acest trimis, 
Vizirului spuse: — lacă ce a zis, 

Că am rămas tocma treizeci și opt noi, 
Ș-am intrat în casa-i pân-acuma doi. 


Auzind vizirul și acest cuvânt, 

Și fără-ndoială dându-i crezământ, 
După proverbul ce zise: 

„La mai îngrozit o toană.“ 

„I s-a făcut fața ca pământul.“ 
„A-ngălbinit ca turta de ceară.“ 
„C-acel care 

Se știe cu cuiul la inimă.“ 

Zicând: 

„S-a îngroșat gluma.“ 

„ȘI de este glumă, dar nu e bună.“ 
Deci, 

Hotări vizirul ca a treia zi 

Să vază și însuși ce va auzi, 

Și de gânduri multe tot fiind muncit. 
Toată nopticica deloc n-a dormit; 
lar de ziuă-ndată cum s-a luminat, 
În necunoscute haine s-a schimbat, 

Și, luând gâscanul cel fript la cuptor, 
Se duse cu dânsul el la ghicitor. 
Ghicitorul iarăşi ca și pân-aci, 

Cum întră vizirul, capul își suci 

Și văzând gâscanul în gheveci adus, 
Aburit, fierbinte ș-înaintea-i pus, 
Zise: — lacă astăzi să făcură trei, 

Și treizeci și șapte mai avem din ei, 
Pân-o veni vremea sorocului meu 

Să ghicesc inelul, bun e Dumnezeu. 


Auzind vizirul, negreșit gândi 

Că taina ascunsă o va dovedi, 

Ș-incepu a zice: — Jupân ghicitor! 

Eu te văz prea bine că eşti ştiutor, 

Dar sunt la mirare de ce prelungești 

Și nu vrei îndată lucrul să-l ghicești. 

— Și eu mă mir singur — îi răspunse el — 
De tăinuitorul acelui inel, 

Cum de prelungește ș-il ţine ascuns, 

Sau cum i se pare că va da răspuns 
Când mâine-poimâine îl voi spune eu, 
Oare nu gândeşte că-i va fi cu greu? 

Eu n-am vrut dodată să-l arăt, gândind 
Că-l va scoate singur, vremea prelungind. 


lar vizirul care sta ca slujitor: 

— Prea bine faci, — zise — jupân ghicitor. 
Dar dacă, spre pildă, ar veni cumva 

Să-și dea taina ție-n vrun fel cineva, 
Adică să-ţi spuie că ar fi găsit 

Undeva inelul şi l-a tăinuit, 

Și acum de frică ar voi să-l dea, 

În vreo pedeapsă spre a nu cădea, 
Vrun mijloc ai face ca să nu-l vădești, 
Făr-a-i spune faţă și să-l izbăveşti? 


— O, Doamne! — răspunse bunul ghicitor — 
Eu o ştiu pricina, frate slujitor, 

Și tocma d-aceea vremea prelungesc, 

Că îmi este milă lumea să muncesc; 

Dar puteam inelul să-l ghicesc pe loc 

Și băgam d-atuncea pe mai mulţi în foc; 
Ci crez omenirei, că om sunt și eu, 

Și greșim adesea toţi lui Dumnezeu; 

Dar el ne aşteaptă să ne pocăim, 

Nu ne pedepsește-ndată cum greşim, 
Într-acest chip nouă pildă vrând a da 
Ca și noi asemeni să putem răbda, 

Și cu bunătate să ne folosim, 

Să nu grăbim rău-n grab să-l pedepsim. 


Umilit, vizirul zise către el 

(Scoţând totodată și acel inel): 

— lată dar inelul, că l-am găsit eu, 

Și mă-ncrez în tine ca în Dumnezeu; 
Ţi-l dau d-acu-n mână făr' să mă sfiesc 
Ș-o pungă de galbini iacă-ţi dăruiesc, 
Să faci cum vei face să nu mă vădeşti, 
Că eu sunt vizirul cu care vorbeşti, 

Și încă mai multe daruri o să vezi, 
Num-această taină-n tine s-o păstrezi; 
Îi vei da inelul or în ce chip știi 

Și cu mine d-astăzi prieten să fii. 

Îi zise cârpaciul: — Banii poți să-i lași, 
Să mângâi cu dânșii aceşti copilaşi, 

lar inelul ţine-l în păstrarea ta 

Ș-in ce chip vom face iţi voi arăta. 
Numai de-mpăratul des seamă să bagi 
Cam ce fel de lucruri mai mult îi sunt dragi, 
Adică ce vite în curtea sa sînt, 

Sau ce fel de păsări plăcerea-i încânt. 
Răspunse vizirul: — Să-ţi spui și acum: 
Alte la plăcerea-i nu șunt nicidecum, 
Decât în grădină-i lebăde având, 

Merge, le privește cu drag când și când. 


— Vezi, în ele,ntr-una — îi răspunse el — 
Vei băga pe gâtu-i pierdutul inel, 

Însă tocm-atuncea când ţ-oi zice eu, 
Aproape de ziua ghicitului meu; 

Și făcând aceasta după cum îţi zic, 

Să nu mai ai grije mai mult de nimic, 
Rămâne asupra-mi orșice cuvânt, 
Te-ncrede pe mine, că copil nu sînt. 

Deci plecând vizirul de la ghicitor, 

Îm păcat de gândul cel îngrozitor, 

Păzi ziua, ceasul cel orânduit 

Să bage inelul cum l-a sfătuit; 

Și când fu cârpaciul chemat la palat 

Și la împăratul s-a înfățișat 

Zise: — Împărate, mulţi ani să trăiești, 
Am ghicit inelul prin zodii cereşti; 

Nu e de om însă în vrun fel aflat, 

Ci-ntr-o zi-n grădină când te-ai preumblat 

Ț-a căzut din deget de nici n-ai simţit 
Ș-o lebădă-ndată de jos l-a-nghiţit. 


Zâmbi împăratul vorba-i ascultând 

Ș-il întrebă iarăși, cu blândeţi zicând: 
— Prea bine, să poate să nu fi simțit, 
Dar vei putea spune care l-a-nghiţit? 


Răspunse cârpaciul: — Mai mult dintr-atât 
Nu poci, îm părate, să-ţi spui hotărât, 

Căci una cu alta seamănă-ntr-un fel, 
Destul că la una e acel inel. 


Porunci-mpăratul să taie de rând 

Și să le despice, în ele cătând; 

Tăind slujitorii cum a poruncit, 

Se găsi inelul care s-a ghicit, 

Și de bucurie bunul suveran 

Pe cârpaciu-ndată îmbrăcă-n caftan, 
Și încălecându-l pe un armăsar 

Care și p-acesta i l-a dat în dar, 

Cu cinste, cu pompă l-au dus omenit 
La palatul care i-a făgăduit. 


Deci scăpând cârpaciul de traiul cel rău 
Și trăind domnește în palatul său 

Cu averi destule și cu bogății, 

Să vesti de dânsul l-alte-mpărăţii, 

Cum că-n toată lumea nu poate fi alt 
Ca el să ghicească așa de înalt. 

Tot în acea vreme un alt împărat, 
Care cu hotarul era-nvecinat, 

Pierduse din pieptu-şi la primblarea sa 
O cavalarie şi nu o găsea; 

Căruia îndată cum i s-a vestit 

Despre ghicitorul cel prea procopsit, 
Trimise scrisoare c-un tatar aci, 
Poftindu-l să vie și lui a-i ghici 

Și pre împăratul rugând a-l lăsa, 
Arătând pricina şi paguba sa. 


Ajungând tatarul l-acest împărat 

Și pe loc scrisoarea cum i-a-nfăţișat, 
Trimise îndată pe un slujitor 

Și chemă să vie-naltul ghicitor, 
Căruia îndată îi şi porunci 

Ca fără zăbavă să mearg-a ghici, 

Și chiar curierul care a venit 
Conductor să-i fie la călătorit. 


Plecă ghicitorul cu acel tatar, 

Dar prea trist cu totul și plin de amar, 
Mirându-se-n sine cu ce meșteșug 
Ș-acolo să-ntoarcă vreun vicleșug; 

Nu contenea ziua, noaptea, a gândi, 
Ce să facă dacă să va dovedi 

Că n-are ştiinţă și e un om prost 

Și prin viclenie în cinste a fost; 
Socotind acestea, se călătorea 

Ș-iși veștejea faţa de inimă rea; 
D-altă parte iarăși vedea pe tatar 
Stând și el pe gânduri şi oftând amar 

Și i să părea că lui îi ajuta, 

Cu dânsul dodată văzând că ofta, 
Și ca când pe dânsul tot îl tânguia, 
Știindu-i sfârșitul care o să-l ia. 


Asfel împreună ei călătorind 

Ș-in poarta cetăţii aproape viind, 

Aci cu-ntâmplare dând ei printr-un lac, 
Să răsturnă-ntr-însul micul lor olac 

Și să-nnomoliră atât de urât, 

Încât să umplură mai până la gât; 
Acum ce să facă? La o casă trag, 

Și stând se dezbracă d-anteriu, nadrag, 
Pun pe o femeie, le spală pe loc, 
Le-ntinde la soare toate într-un loc, 

Le venea să râză d-asfel de voiaj, 

Dar de întristare nu avea coraj, 

Se primbla prin curte cu ochii în jos 

Și el și tatarul se uita mijos. 


Asfel ghicitorul pe când se primbla 
Privind că ceacșirul vântul îl umfla, 
Începu să zică: — Ei, ceacșir, ceacșir! 
Te primbli tu acuma, te mândrești în şir, 
Dar te-oi vedea mâine cum te vei umfla 
Și care răspunsuri le vei răsufla. 

E] zise acestea, dar bietul tatar, 

Ce a fost anume Ceacşir chemat chiar, 
Căzu la picioare-i, cu amar plângând 

Și cu rugăciune către el zicând: 

— O, preaînțelepte jupân ghicitor! 

Aibi milă de mine, fii îndurător, 

Nu aduce pâră pentru capul meu, 

Că cavalaria am găsit-o eu, 

Ș-având pietre scumpe mi-a dat a gândi 
S-o ascunz, că poate nu s-o dovedi; 

Și văzând c-acuma pe nume mi-ai zis, 
M-ai trezit îndată tocmai ca din vis, 
Dându-mi a cunoaşte că geab-o ascunz, 
Cum că tu ghicind-o eu ce-o să răspunz? 
Ci îţi fă pomană, nu mă arăta, 

Na cavalaria d-azi în mâna ta, 

Și când te va pune ca să i-o ghicești, 
Fă-te că o cauţi cumva ș-o găsești. 


Văzând ghicitorul ce nici n-a gândit, 

Îi înflori faţa și i s-a-nzâmbit, 

Zicându-i: — Ceacşire, — către curier — 
Eu știam prea bine chiar d-alaltăieri 

Că cavalaria e în mâna ta, 

Dar n-am vrut d-atuncea a mă arăta; 
Cu toate aceste, bine ai făcut 

De o spuseși singur și n-o ai tăcut; 

Și îmi este milă, nu voi să te spui; 

Ce-o să-mi folosească dacă te răpui? 

Ci numai îmi spune, de vei ști cumva, 
De are-mpăratul amor la ceva, 

Însă dintre vite, precum câini, pisici, 

Sau niscaiva păsări, dar mari, nu prea mici. 
— Da, — el îi răspunse — are un căţel 
Și de drag ce-i este umblă tot cu el. 

— Aşadară — zise către curier — 

Eu, mergând, trei zile soroc o să-i cer, 

Și până atuncea tu or în ce fel 

Vei pune prin taină mâna pe căţel 

Și cavalaria-n grab numaidecât 

Cu ceva unsoare să i-o-ndeși pe gât; 
Ș-apoi fii în pace, grije să nu ai, 

Că n-ai pentru dânsa răspuns să mai dai. 


Isprăvindu-și sfatul, luând s-a-mbrăcat, 
S-au pus în trăsură și iar au plecat, 
Și unul și altul bucuraţi acum 
Sfârșiră-ntr-o clipă rămasul lor drum, 
Și sosind dodată veseli la palat, 
Mergând la-mpăratul s-au înfățișat. 
Îm păratul, care era doritor 

Să vază-n persoană p-acest ghicitor, 
Cum îl văzu-ndată mult s-a bucurat 
Ș-il trimise-n pompă la un alt palat, 
Să se odihnească câtva timp aci 
Ș-in urmă să-l cheme lucrul a-i ghici. 


lar tatarul care era îngrijat 

Până să se vază de belea scăpat, 
Păzind, găsi vreme pe căţel să-l ia 

Prin salon în brațe spre a-l mângâia, 

Și cavalaria el numaidecât, 

Gura-n grab căscânduii, i-o dete pe gât; 
Dup-aceea-ndată să duse ca-n zbor 

Și isprava-și spuse către ghicitor. 


Sosind dară ceasul să fie chemat 
Și adus cu cinste ghicitorul nalt, 
Cum şi toţi miniștrii într-această zi 
Viind s-adunase spre a-l auzi, 
Ghicitorul nostru gura ș-a deschis 
Și către-mpăratul în asfel a zis: 

— Slăvite-m părate, mulţi ani să trăiești 
Ș-in zile senine să îimbătrânești; 

lar pentru ghicirea ce sunt chemat eu, 
Asfel se arată în zodiacul meu, 

Cum că ai un câine aici în palat 

Și cavalaria de el s-a mâncat; 

Care și acuma e-n stomahul său, 

Și de dânsul poate să vă pară rău, 

Că-n alt chip s-o scoateţi din el nu puteţi 
Decât fără milă de vreţi să-l tăieți. 


Cât era-mpăratul mult de bucurat, 
Pe atât de tare acum s-a-ntristat 
Când auzi-ndată zicând de căţel 

Câ cavalaria se află în el. 

Ar fi dat în sumă ce i-ar fi cerut 
Numai pe cățelul să nu-l fi pierdut, 
Că era un câine care mult făcea, 

E] ştia ca omul orice îi zicea, 

La săltări şi jocuri pereche n-avea, 
D-aceea-mpăratul prea mult îl iubea; 
Să muncea de gânduri ce a hotări, 
A lasă cățelul, ori a-l omoril 

Sta la îndoială, nu să împăca, 

Nu crede-așa lucru câine a-l mânca; 
Dar să-ntorcea iarăşi cu un cuget alt, 
Că de unde știe cum s-o fi-ntâm plat, 
Și răspunzând zice către ghicitor 
C-un cuvânt stătornic și hotărâtor: 
— Dar dacă în câine nu o voi găsi, 
Priimești cu moarte a te pedepsi? 

— Capu-mi să se taie, — îi răspunse el — 
De nu vei găsi-o acum în căţel. 


Atunci îm păratul chemă pe gelat 

Și dete pe câinele nevinovat 

Să-l junghe îndată ca p-un mieluşel, 
Cum și despicându-l să caute-n el; 
Care totodată porunca-mplinind 

Și cavalaria într-însul găsind, 

Să miră-mpăratul, rămâind uimit 
Pentru ghicitorul cel prea procopsit, 
Cum putu el asfel numa-ntr-un cuvânt 
Să ghicească lucrul tocma ca un sfânt 
Pentru care foarte mult îi mulțămi 

Și bogate daruri dându-i îl cinsti. 


La plecarea-i însă din palat de sus, 
Tatarul atuncea care l-a adus, 

Parcă îi șoptise la ureche drac, 

Și o vulpe vie băgând într-un sac, 

O puse la scară ş-în grab alergând 
Drept la împăraul, îi spuse zicând: 

— Îmi pare,mpărate, c-acest ghicitor 
Un prost o să fie și amăgitor, 

Ci am pus o vulpe la scară-ntr-un sac, 
Vrând un haz să faceţi, glumă să vă fac, 
Și d-aveţi plăcere, puteţi întreba, 

Să vedeţi, ghicește ce este au ba? 


Împăratul dară fiind îndemnat, 
Ca spre o cercare l-a şi întrebat, 

Zicând: — Filosoafe, vei putea ghici 
Ca ce lucru este în ăst sac d-aci? 

lar el, clătind capul cel detot prostesc, 
Ș-a zis singur luiși proverburl obștesc: 
„Ai umblat tu, vulpe, pe cât ai umblat, 
Dar tocma acuma ţi s-a înfundat!“ 

— Bravo! — Împăratul zise către el — 
Ai ghicit, aşa e, mergi sănătoșel. 


Deci dar ghicitorul la ţara-i plecând 

Și daruri cu sine multe aducând, 

Cum sosi, îndată la palat s-a dus 

Și la împăratul scrisoarea au dus, 

În care scrisese cellalt împărat 

Despre ghicitorul câte s-au urmat, 

Ș-il lăuda foarte că e procopsit, 

Cum ş-in ce chip toate frumos i-a ghicit. 
D-aci ghicitorul la casa-i mergând, 
Spuse întâmplarea nevestii pe rând, 

Și șezând cu dânsa la vorbă și sfat 

Își deteră planul în chipul urmat, 
Zicând: — Întâmplarea ne-a făcut bogaţi, 
Cu bani, cu avere și destui argați; 

Acest noroc însă care l-am avut 

Poate să mă surpe numa-ntr-un minut, 
Ba şi să-mi aducă pieire de cap, 

Să nu poci nici starea, nici viaţa să-mi scap; 
Că cumva-mpăratul iar d-o porunci 

Ca şi pân-acuma ceva a-i ghici 

Și n-oi putea lucrul cumva a-l brodi, 
Toat-a mea prostie să va dovedi; 

Că acuma, uite, cu tremurături, 

„Scăpai scurt de coadă, printre picături“ 
„Că minciuna poate până la un loc, 

Și ea ca și toate este cu soroc; 

Întâi te ardică ca fulg din gunoi 

Ș-in urmă te-aruncă ca glonțu-n noroi“ 
Că n-are nici aripi pe sus a zbura, 

N-are nici picioare pe jos a umbla, 

Ci noi mai-nainte să ne pregătim 

Și de rău viaţa să ne o scutim. 


Chibzuind acestea, mut toate pe loc 

Ș-in patru părţi casii îi pun noaptea foc; 
Apoi stând la uliți strig, zbier și răcnesc 
Că să ard cu totul și să sărăcesc; 

Sare lumea-ndată, tulumbe alerg, 

Toţi, cu mic, cu mare, ca să stingă merg, 
Vine ş-impăratul răul a vedea 

Și la ghicitorul mângâieri să dea; 

El iar cum îl vede să făcu pe loc 

Că voieşte-n grabă să sară în foc, 
Strigând: — Vai de mine! sunt stins, sărăcit, 
Că-mi arde în casă cartea de ghicit. 

Puse impăratul oameni a- opri 

Ca nu-n desperarea-i în foc a sări, 

Zicând către dânsul: — Dar ce, nebun ești, 
Vei pentru o carte să te prăpădeşti? 

lar el striga iarăși: — Dar cum să ghicesc, 
Și în care case să mai locuiesc? 

Îm păratul zise: — N-ai ce să-mi ghicești, 
Ș-iţi fac alte case să te odihnești. 

Asfel el cu planul care-l născoci 
Scăpă și de grije de a mai ghici, 
Și câștigă iarăși dar împărătesc, 
Palate și alte câte-i trebuiesc. 


* 


Mulţi sărăci în lume cred în ghicitori, 
Fără să-i cunoască că-s înşelători, 
Fiindcă se-ntâmplă cu vreun cuvânt 
Ceva să ghicească zicând numa-n vânt; 
Dar vor lua pildă din acest cârpaci 
Prin ce uneltire s-a vestit dibaci, 

Și să nu mai puie-n ghicitori temei, 

În bobi și cărţi date de proaste femei. 


DESPRE NARAVURI RELE 


Cu șchiopu-ntr-un loc șezi, 
Te-nveţi să schiopetezi. 

Și 
Cineva când locuieşte 
Cu magarul cel trândav, 
Or păr din el se lipește, 
Or că vreun alt narav. 

Și 
Cu păcurarul când trăiești 
Trebuie să te mânjeşti. 

Și 
Naravu-nrădăcinat 
Nu poate fi vindecat. 

Pentru că 
Cine orce învaţă 
Nu uită în viaţă. 
Fiecare ştie că 
Buba cap nu face 
Până nu să coace. 
Și 
Rana dacă se deschide, 
Anevoie se închide. 
Și de multe ori 
Din zgăibulița cea mică 
Bubă mare să ardică. 
Totdeauna 
Foc după foc, rău după rău, 
Dar însă 
Toate tot după neam merg, 
La tulpina lor alerg. 
Din rădăcina cea rea 
Odrăslește smicea rea. 
Mulţi zic: 
Meserie are bună, 
Însă ea nu schimbă firea, 
Nici stârpește nărăvirea. 
Pentru că 
Pomul lesne să-ndreptează, 
De mic pân' să-ncovoiază. 
Căci orce, 
Când o dată să strâmbează, 
Anevoie să-ndreptează. 
ȘI 
Firile când să-ncurcă 
Anevoie se descurcă. 


60 


CUPRINS 


— Povestea vorbii — 


De aceea 
Dă-i, să nu se nărăvească, 
Nu-l lasă să se sfințească. 
Că, 
Pământul până nu-l calcă, 
Oale nu poate să-l facă 
Și 
Copilul nepedepsit 
Rămâne neprocopsit. 


POVESTEA VORBII 


Povestesc că într-o vreme, dar nu să ştie-n ce ani, 
Că-ntr-un oraş oarecare ar fi fost niște golani, 
Vagabonţi, crai, haimanale, ș-alt orcum vreţi să-i numiţi, 
Oameni fără căpătâie, șarlatani neprocopsiţi; 

Era de aceia carii părinţii că îi iubesc 

Îi țin tot pe lângă dânșii și la pieptul mumii cresc, 
Lăsindu-i într-a lor voie până se fac mari, ștrengari, 
Ș-ajung în cele din urmă desfrânaţilor stegari; 

Că în loc să se apuce de negoț sau meșteșug, 

Fi p-alţi asemeni cu dânşii găsind fac prieteșug 

Și apuc prin mahalale împreună înhaitaţi, 

Umblă, miroasă pe uliţi ca niște învierșunaţi; 

Orce zboară li să pare că îl vor putea mânca, 
Întind felurite curse, în mână a-l apuca; 

Răsipesc fără de milă părintescul lor rămas, 

Dau, până numai în piele şi în cămașă se las; 

Apoi rămâind goi pușcă, ori măcar și îmbrăcaţi, 
Neavând ce să mai toace, după cum era-nvățaţi, 
Or se apuc de hoție, or de înşelătorii, 

Ș-in cele din urmă întră în ocne și pușcării. 

De asfel de caractere era ş-aceşti trei golani, 
Marţafoi porniţi spre rele și de față hoţomani, 

A cărora istorie vrem aici s-o povestim, 

Care, precum ni să pare, nu strică ca să o ştim, 

Că vom vedea-n haine bune niște oameni îmbrăcaţi 
Umblând cu meșteșugire ş-inșelând lumea prin piaţ. 
Într-o zi ei se adună ș-incep a se întreba 

Cum şi ce fel să înșele acum iar pe cineva. 

Așa zise din ei unul: — Eu de pește îngrijesc. 

Al doilea zise iarăși: — Și eu untdelemn găsesc. 

lar al treilea răspunse: — Dacă este aşa dar, 

Eu trebuie să iau pâine orcum de la vrun brutar. 

— Dar pentru vin ce vom face? întreabă unul din ei. 
— N-ai grije, — răspunse altul — îți găsesc cât vrei să bei. 
Deci plecând cel pentru pâine și trei parale având, 
Merge la brutar cu ele și le dă-n mână-i zicând: 

— Poftim aceste parale, datoria să-ţi plătesc, 

Și pentru că avui credit îţi prea foarte mulțămesc. 
Întrebă brutarul: — Ce fel? dator când imi rămaseși? 
— Nu ştii, alaltăieri, — zise-o pâine când îmi dedeşi 
Ș-asupră-mi neavând parale detot să ţi o plătesc, 
Ţ-am zis mâine sau poimâine cusurul ţi-l împlinesc? 
Brutarul se gândi-n sine: — Ce știu, poate i-oi fi dat, 
Și precum se vede treabă nu ţiu minte, am uitat; 
Dar bravo! om drept, săracul, cu frica lui Dumnezeul! 
O datorie uitată plăti fără să-i cer eu. 


După ce dete parale acela, chip a-i plăti, 

Și puţin încoaci-încolo după ce se învârti, 

Veni la brutarul iarăşi, se făcu a cumpăra, 

Fără să aibă în pungă măcar o chioară para; 

Zise către dânsul: —Frate! eu azi cu grabă plecând, 

Am uitat pe masă punga, niște socoteli făcând, 

Ci te rog iarăşi fă bine ş-imi dă în credit trei pâini, 

Și mâine de dimineaţă îţi dau paralele-n mâini, 

— Bucuros, — zise brutarul — mă-ncrez la un om cinstit, 
Că văz ceea ce uitasem ai venit şi mi-ai plătit. 

Așa brutarul se-nșală c-uneltitul meșteșug, 

Nu-i da prin gând c-o să-i joace un asfel de vicleșug. 


Cel cu untdelemnul iară, un mare ulcior luând 

Și pe gură un burete înlăuntru lui băgând, 

Se duse la băcănie cu dânsul numaidecât 

Și poruncește să-l umple cu untdelemn până-n gât; 

După ce-l umple băcanul, el atunci cu grai semeț 

Îl întrebă ca să-i spuie cum îl vinde, cu ce preţ. 

— Preţul — răspunse băcanul — chiar să ştii şi singur poți, 
Trei lei îi este ocaua, precum îl vindem la toți. 

— Trei lei? — acesta îi zise — toarnă-l înapoi, nu-l iau, 
Cu aşa preţ niciodată n-am cumpărat, nici nu-ţi dau; 

Îți dau doi lei jumătate pe oca; de-l dai, să-mi spui. 

— Nu poci mai jos, — îi răspunse — mai bine-napoi îl pui. 
Și zicând aceasta-ndată l-a-ntors cu fundul în sus, 

De necaz multe zicându-i înapoi în chiup l-a pus; 
Atuncea înșelătorul luând ulciorul s-a-ntors 

Și, spărgându-l, din burete destul untdelemn a stors. 


AL treilea, ca și ceilalţi, în pescărie mergând 

Și la un loc un crap mare ca de opt oca văzând, 
Porunci (ca un om mare) să-l atârne în cântar; 
După ce-l cântări, zise: — Acum să faci bine dar 
Să-mi dai un om să mi-l ducă acasă să-i și plătesc, 
Fiindcă n-am bani la mine atâţia câți trebuiesc. 
Pescarul „bucuros” zise și îi dete un fecior, 

Spuind câţi lei să-i răspunză, cel gândit de negustor. 

Luând peştele feciorul ş-abia ducându-l de greu, 
Merge după el în curtea unuia arhiereu 

Și aci-ntr-un loc oprind-l, îi zise: — Stăi puţintel 

Să mă duc să spui în casă câţi bani să-ţi dea pentru el. 
Rămâind sluga afară, el intră l-arhiereu 

Și zise: — Venii, preasfinte, cu un biet frate al meu, 
Să-ţi faci pomană cu dânsul, vro molitfă să-i citești, 
Că prea mult se bântuieşte de supărări diavolești; 
Alte răutăți nu face, nici nu dă cu bolovani, 

Ci tot vorbește de pește și se ceartă, cere bani. 

Îi zise arhiereul: — Unde e? Adu-l aici, 

Și sluga mea ca să-l ţie să vie-n casă să-i zici. 


Pescarul biet, ca tot prostul, în casă dacă intră, 

De câteva vorbe groase ca să-i zică se păstră, 
Ș-indată: — Părinte! — zise — hai mai curând de-mi daţi bani, 
Că n-o să stau eu aicea să vă aştept zece ani! 

Ţ-a spus peștele cât face? Este tocma opt oca, 

Mi-am rupt mâinele cu dânsul, dar era proaspăt, mișca. 
Cuviosul om crezuse că-n adevăr e nebun 

Și chemând doi înși îndată, iau cu sila, jos îl pun, 
Cere-n grab un molitfelnic și începe a-i citi, 

lar pescarul striga tare peștele a i-l plăti; 

Pe care, neascultându-, îl ţinură jos mereu, 

Până-i citi o grămadă bătrânul arhiereu; 

Apoi afară scoțându-, el iar bani cerând striga, 

lar slugile îi ziseră să tacă, că-l vor lega. 

Atunci pescarul se-ntoarse la scaunul său, necă it, 

Și spuse că pentru plată o molitfă i-a citit. 


lar acel, amăgitorul, luând peştele porni 
Și mergând cât mai în grabă cu ceilalţi se întâlni, 

Sfătuiră împreună cum şi ce fel a- găti 

Și vreun meșteșug iarăși pentru vin a unelti. 
Așa cu toții dodată la un cârciumar mergând 
Îi deteră-n mână toate, învățându- și zicând 
Crapul să-l curețe bine, să-l cresteze frumușel, 
Să-i puie piper şi sare, ş-untdelemnul peste el, 
Și cu o tavă să-l ducă să se frigă la coptor, 
În loc de apă turnându-i pe dasupra vinişor, 
Și că ei ceva prin piaţă până se vor învârti, 
O să vie să mănânce, după ce să va găti. 


După ce dar s-a fript crapul, câteşitrei s-au adunat 
Și au șezut în odaie la un chef îndelungat: 

Vin, rachiu, pelin băură până când n-au mai putut, 
Și când voiră să plece, socoteală au cerut; 
Stăpânul, dând socoteală unui băiat ce-l avea, 

ÎI trimise în odaie zicând atâţi lei să dea. 

Dând băiatul socoteală, ei pe loc s-au apucat 

Și fieștecare mâna în buzunar au băgat, 

Zicând cu toţii-ntr-o gură: — Eu plătesc, ba eu plătesc! 
Se fac că unul pe altul a se lăsa nu voiesc; 
Sfădindu-se ei în asfel ca la un minut de ceas, 
Dintr-înșii se sculă unul și zise cu mare glas: 

— De vreme ce fiecare avem poftă să plătim, 

Ce trebuie într-atâta să stăm și să ne sfădim? 

Ci s-aruncăm sorți mai bine, și pe cine va cădea, 
Atuncea toţi să se tragă şi numai unul să dea. 
Răspunse altul: — Prea bine, bravo! așa vom urma, 
Să legăm pe cârciumarul la ochi bine c-o basma, 
Și din noi din trei pe care mână își va pune el, 

Să numere banii-ndată și să plătească acel. 

Și cu-nţeles se-nvoiră, cum și făcura așa, 

Când la ochi legat băiatul prin odaie se-nfășa, 

A şters-o toți câte unul, pe ușă în grab ieșind, 

L-a lăsat să dibuiască, încoaci-ncolo pâşind; 

Într-acestea iacă vine stăpânul său după el 

Să vază ce zăboveşte şi nu vine nici un fel; 

lar băiatul, care parcă de mijă umbla jucând, 

Puse mână-n grab pe dânsul: — Tu, tu să plătești! strigând. 
lar stăpânul său îi trase câteva și îl bătu, 

Zicând: — Eu plătii o dată ş-acum o să plătești tu. 


* 


L-această-nşelătorie celor trei li s-a-nfundat, 

Că în mâna stăpânirii, prinzânduii, legaţi i-a dat; 
Unde și de alte multe, cercetând a dovedit 

Și prin judecată dreaptă la ocnă i-a osândit. 


* 


Ce nu ar face crăimea de n-ar fi stăpânitori! 

De n-ar fi temnițe, ocne și n-ar fi pedepsitori! 

De aceea totdeauna trebuie să mulţămim 
Stăpânirii cei înalte, cării supuși ne numim: 

Căci prin marea sa-ngrijire privighează pentru noi, 
Ne apără, ne ferește, ca şi păstorul pe oi, 

Care-și îngrădeşte turma cu câini vioi ș-învăţați, 
Ziua, noaptea s-o păzească de lupii înverșunați. 


DESPRE PROSTIE IARĂȘI 


Ce-mi e prostul, ce-mi e nebunul! 

Ce-mi e Rada Badea, ce-mi e Badea Rada! 

la pe unul de picioare şi lovește pe cellalt în cap, 

Cine să apucă să înveţe pe nerodul nu se osebește de nebun. 

Prostu-nvaţă bărberie la capul tău. 
Îi dai un ban să te rază şi doi să te lase. 
Cu nebunul să nu-ţi pui nici în clin, nici în mânică. 
E] nu ştie ce e aie, nici ce e bălaie. 
Nebunul nu asudă nici la vale, nici la deal, 
Tu îi faci cu ochiul, el îţi face cu capul. 
Prostul este: 
Caută Nan iapa, și el călăre pe ea. 
N-au ajuns la râu și ș-a ridicat poalele la brâu. 
Nu-l priimise în sat și el întreba de casa pârcălabului. 
Cine își pune mintea cu nebunul este mai nebun. 
Pe nebunul nu-l aduci la cunoştinţă. 
E anevoie să tai pom şi să cioplești om. 
Ziua bună de dimineaţă se arată. 
Viţelul după baligă se cunoaște ce bou o să se facă. 
Puica pe creastă se cunoaște ce neam o să iasă. 
La satul ce să vede, călăuză nu trebuie. 
Din coada pisicii sită de mătase nu să face. 
În tigvă seacă cât să sufli, nu poţi să o umfli. 
Mintea de ar creşte pe toate cărările, ar paşte-o măgarii. 
Orbului degeabă îi spui că s-a făcut ziuă. 
Prostul face ce vede şi ce aude crede. 
Îi pare că câte zbor să mănâncă. 
Surdului degeabă îi cânţi de jale. 
E] este: 
— Bună ziua, nea Istrate! 
— Doi boboci de rață, frate. 
— Mă Istrate, tu eşti surd. 
— Mai era colea un cârd. 
Unde dai şi unde crapă! 
Tu ce îi cânţi, și el ce îţi descântă? 
Tu îl trimiţi la foc, și el îţi aduce busuioc. 
Tu îl trimiţi la surcele, și el îți aduce floricele. 

POVESTEA VORBII 


Un neghiob cu totu-n vremea mai demultă, 
Că să-și ia nevastă făcând şi el nuntă, 

De masă, bucate în gând îi venise. 

Dar cu ce să fiarbă deloc nu-ngrijise. 
Socrul, ca și dânsul, văzând că nu-s lemne, 
Aleargă la horă pe tineri să-ndemne, 
Strigând: — Cine este mai voinic de ducă, 
Să meargă îndată, lemne să aducă? 
Ginerele sare, ia car și secure: 

— Mă duc eu, răspunde și pleacă-n pădure. 
Ajungând se uită la un copac mare: 

— Să-l duc întreg, — zise — ce de mai haz are! 
l-aș face îndată pe toţi ca să-mi zică; 

„Hop o dată, mare! ce mai ginerică!“ 

Dar numai el singur în car cum să-l suie? 
Ș-ii veni-n gând carul alături să-l puie, 

Ca tăind să-l culce, drept în car să cază 

Și așa să-l ducă, nuntașii să-l vază. 

Făcând dar el astfel şi tăind stejarul, 

Cum căzu, îndată îi turti jos carul. 

Acum ce să facă? Fluieră, privește, 

Ș-intr-o parte ș-altă stă și se sucește! 
Văzând că nu-s boii, să-i caute pleacă, 

Cu securea-n umăr şi cu hârca seacă, 

Și nemaigăsindu-i, că i-a pierdut crede; 

lacă ș-într-o baltă niște rațe vede. 

Nu-i venea prin minte că o să mai paţă, 
Azvârli securea să dea într-o rață. 

Nu înnemerește, rațele zbor, scapă, 

Și securea cade bâldâbâc în apă. 

Pe loc să dezbracă, se aruncă-n baltă, 
Negândid nerodu c-o să paţă ș-altă. 
Pe când el cu totul se da-n afundare, 
Să scoată securea din apa cea mare, 
Vine oarecine în ascuns, pe taină, 

Ș-il fură de-l lasă fără nici o haină. 
După ce rămase gol numai în piele, 
Privind împrejuru-și văzu floricele, 

S-a pus să culeagă zicându-și: „Nu-mi pasă, 
Cu mâinele goale tot nu merg acasă.“ 
Ș-așa numa-n piele se duse cu ele, 

În loc de surcele ducând floricele. 


DESPRE NEROZIE 


Eu îi cer ca să-mi dea mie, 
Și el iţi întinde ţie. 
Pentru că 
Nerodul şi cu nebunul 
Amândoi sunt frați ca unul 
Sau 
Unul ș-altul tot un drac, 
Amândoi un ban nu fac. 
Precum e o vorbă: 
S-a-ntâlnit în drum Pacala 
Cu frate-său, nea Tândala. 
Totdeauna 
Nerodu-ntâi o croiește 
Ș-în urmă se socotește. 
ȘI 
Nerodul la orice fie 
Pe loc zice că îl ştie. 

Nerodului se pare 
Că toate-n palmă le are. 
El e 
Barbă lungă până-n burtă 
Și minte până-n gât scurtă. 


Câte le gândește, 
Rău le isprăvește. 


POVESTEA VORBII 


Un nerod odinioară, 

Cu mintea lui cea uşoară, 
Se scoală, îşi ia magarul, 
Îi pune-n spate samarul, 
S-aruncă-ndată pe dânsul, 
Dă cu nuiaua într-însul 

Și pleacă către pădure, 

În mână cu o săcure, 
Ceva lemne să doboare, 
Din copaci crăngi uscăcioare. 
Pădurea din întâmplare 
Se află pe un deal mare 
Și jos în poalele sale 
Spumega un râu la vale; 
Aici el dacă se duse, 

A privi pe sus se puse 

La toţi copacii d-a rândul, 
Pironindu-se cu gândul. 
La toată învârtitura 

Belea ochi şi căsca gura, 
Ca să vază crengi uscate 

De proprietar iertate, 
Fiind verzile oprite 
C-obiceiuri legiuite. 


Deci privind el spre o parte, 
Văzu-n vale, nu departe, 
Un copac gros la tulpină, 
Uscat pân” la rădăcină, 
Carele crăcile sale 

Le pleca spre apă-n vale. 
Aleargă-n grab, îl priveşte, 
Se bucură și zâmbeşte 

Că i-a ajutat norocul 

Să-și încarce dobitocul. 


Nu știa-n grab cum să saie, 
Să se urce ca să taie; 

Cum să urcă sus îndată, 
Craca-ntâia fu jos dată 

Pe loc p-a doua lovește 

Ș-o doboară voinicește; 
Apoi se urcă la altă, 

După aceea la mai-naltă, 
Taie, nici una nu lasă, 
Vrând să le care acasă. 


Când lăsă lemnul prăjină, 
Se uită jos la tulpină, 

Să vază grămada dată, 
Cum stă la pământ culcată, 
Și uitându-se, săracul, 

S-a închinat ca de dracul, 

Văzând că crăngile sale 
Se duceau pe râu la vale: 
Că toate în el căzuse 

Și de apă au fost duse. 
Acuma dar ce să facă? 
Nu mai rămăsese cracă, 
Trebuia acea tulpină 

S-o taie din rădăcină; 

Se dă jos şi să gândește, 
În tot chipul chibzuieşte, 
Ce fel să o nemerească, 
Nu cumva iar să greșască; 
Că vrea el cu vreo pază 
Copacul spre deal să cază; 
Căci și el căuta încă 

Spre prăpastia adâncă. 


Dar gândirea a fost scurtă, 
Că nu pierdu vreme multă, 
Ci până scobești un dinte, 
Ce să facă-i veni-n minte. 
Și luând funia-ndată 

Cea de la samar legată, 
Mai ia căpăstru, brâu scoate, 
Leagă una d-alta toate, 
Face o funie lungă 

Mai departe să ajungă. 
Apoi urcă dobitocul 

Unde era mai sus locul, 
Apucă funia-nnoadă 

De samaru-i despre coadă; 
D-acolo-n copac se suie, 

Vrând pe voaia-i să-l supuie, 
Țapân de vârfu-i o leagă 
Și face o faptă-ntreagă. 


D-aci în grab se pogoară 
Ca o pisică ușoară, 

Apucă securea lată 
Ș-incepe să saie-ndată. 
Taie, mii de ori lovește, 
Stă puţin, se odihneşte. 

Și iar ia securea-n grabă, 
Ca un ager l-a sa treabă. 
Taie până nu mai poate, 
Aschii peste așchii scoate; 
Când s-apropie să cază, 
Aştepta spre deal să-l vază 
Dar, unde? copaciul mare 
Nu vrea să-i dea ascultare, 
Ci începând să trosnească 
Și spre vale să pornească 
Râdică în zbor masarul, 
Cum era cu tot samarul, 
Și în vederile sale 

Îl aruncă peste vale. 


Iar el, privind la-nălțime 
Măgaru-n zbor cu iuţime, 
Căzu îndată pe vine 

Și începu să se-nchine, 
Zicând: — Ce minune mare, 
Din cele în lume rare! 

De ce muri bietul taica 

Și nu trăi draga maica, 

Să vază măgar cum zboară 
Ca o pasăre ușoară? 

leri de muream, Doamne bune, 
Nu vedeam astă minune! 


DESPRE LENEȘI 


Lenea e cocoană mare 
Care n-are de mâncare. 
Toţi copacii înfrunzesc, 
Dar mulţi din ei nu rodesc. 


Plopul e destul de mare, 
Dar pe dânsul poame n-are. 
Pe nevoiașul și leneșul 

Cu o funie să-i legi 

Și p-amândoi să-i îneci. 

Parcă-i e gură-ncleştată 
Și de ielele luată. 

De lene ochii-şi închide 


Și buzele își deschide. 


l-e lene să şi vorbească, 
Dar încă să mai muncească! 


După cum a fost sădit, 
Astfel a și răsărit. 


Umblă drumurile-n rând, 
Podinile numărând. 

Toţi pretutindenea sapă, 
El duce câinii la apă. 


Parcă pentru-o vorbă vie, gura îi cere chirie. 
Rumegă vorba ca oaia iarba. 


Leneșul fuge de danţ 
Ca și câinele de lanţ. 


De lene şi de urât 
Tocmai supt pat s-a vârât. 


Așteaptă îmbucătura 

Să i-o dea mură în gură. 
Însă 

Mai bine ar tot mânca 

Decât ceva ar lucra. 
El 

Joacă danț pe mamaligă 

Ș-i ajunge cât câștigă. 
Când în cea după urmă 

La o pomană-nghesuit, 

Băut, sătul a murit. 

A mâncat până încât 

l-a venit până la gât. 
Leneșul 

Are gură-mpiedicată, 

Dar taina o spune-ndată. 
ȘI 

De vei sfat la vreo treabă, 

Mergi pe leneșul întreabă. 

El 

Altora le dă povaţă, 

Dar pe sine nu se-nvaţă. 
Leneșul zice: 

Mamă, zi să vină nenea 

Ca să mai scuture lenea. 
Sau 

Ast lucru l-aș face-ndată, 

Dar n-am cine să mă bată. 


POVESTEA VORBII 


Căldura după ce trece 

Și începe vântul rece, 
Țiganul ușor în pene 

Nu-și făcu bordei de lene; 
Acum vede că îi pasă 

Dar lenea tot iar nu-l lasă; 
larna iar nedându-i pace, 

la și el, un plocon face 

Ș-în sat la zapciu se duce, 
Grăbind din somn să-l apuce; 
Când el în mâini cu ploconul, 
lacă ieși și coconul. 

— Ce vei, țigane?- întreabă. 
— Te rog, cocoane, d-o treabă! 
Dă-mi un dorobanț, fă bine, 
Ca să stea astăzi de mine, 
Cum o ști să nu-mi dea pace, 
Un bordei până mi-oi face. 


Deci luând el dorobanţul, 
Jucă într-acea zi danţul. 

Că, când începu a-l bate 
Cu gârbacele pe spate, 
Bordeiul gata îi fuse 
Și în el copii-și puse, 
Zicând: — Bogdaproste, frate, 
Mă cam bordușiși în spate, 
Dar îţi mulțămesc de casă, 
Că acum de frig nu-mi pasă. 
Dar însă 
Lenea când este mai mică 
Tot ştie și ea de frică. 
Dar când este lenea mare, 
Vede arzând pe el casa 
Ș-ii e lene ca să iasă. 


POVESTEA VORBII 


Să zice că oareunde un împărat curios 

Vrea să afle-n ce chip este omul cel mai lenevos, 
Și porunci să-i adune câţiva din ţinutul său, 

Însă de cei mai de frunte, ce să lenevea mai rău. 
După ce dar îi găsiră şi după ce i-au adus, 
Tocma-n marginea cetății să șază-ntr-un loc i-a pus. 
Câtva timp așa ţiindu-i, fără să facă nimic, 

De la curtea-mpărătească le da bucate, mertic, 
Și întrebând împăratul cum petrec ei și ce fac, 

Îi povestiră slujbașii cum că toată ziua zac, 

Și când le dă de mâncare, o mănâncă răsturnați, 
L-e lene gura să-și cașce, parcă-s niște leșinați. 


De aceasta împăratul auzind, la ei s-a dus 
Și de la ușe privindu-i, să dea casii foc a pus, 

Ca să vază ce vor face, vor ședea tot nemișcați, 
Sau, văzând focul, îndată o să fugă toţi speriaţi? 
Dar văzând că privesc focul şi nu se mișcă din loc, 
Puse un slujbaş să strige: — leşiţi, că ardeţi în foc! 
lar unul din ei răspunse: — Nu-ţ-e-le-ne-să-vor-bești? 
Și așa să prăpădiră, arzând în foc, toți acesti. 


—.— 


DESPRE BEȚIE IARĂȘI 


Cine bea în cinste ori în dator se îmbată de două ori. 
Că 

Una gândește cârciumarul și alta bețivul. 
Cârciumarul zice: 

Băutura e unde e, mâncarea e o fudulie. 

Apa nu e bună nici în cizmă. 

Vinul e pentru noi, nu e pentru boi. 

Cu vinul și cu somnul uită grijile omul. 

Vinul e toiagul bătrâneţilor şi nebunia tinereţilor. 
Însă 

Vinul bun și nevasta frumoasă sunt două otrăvi dulci la om. 

Tu îl beai pe dânsul şi el te bea pe tine. 

Tu îl bagi în maţe și el iese în faţă. 

Cât să dai ocol, tot te dă de gol. 

Mergi pe cărare lină și dai drept în tină. 


POVESTEA VORBII 


Un ungurean oarecare 

Ce n-au prea avut umblare 
Și nici vie nu văzuse, 

Nici vrodată vin băuse, 

Și văzând odată vie, 

Bând și vin pân' la beţie, 

P-alt ungurean întâlneşte 

Și cu el astfel vorbește: 

— Măi soaţe, văzt-ai tu ghie? 

— Am văzt, măi, — zise — ș-o mie. 
— No, da cum îi? de-i văzt, spune 
— Da au îi, măi, vo minune? 

— De n-ai văz't cred pot' să-ţi pară. 
— No, mă, să-ţi spun cum îi dară: 
Îi albă şi ste-n chișoară 
Răscăcănată la soare. 

— No, minţ tu, că n-ai văzt ghine, 
Să-ţi spun io, cată la mine: 

Ghia aie-i pi-un deal pusă, 

Tot cu ţepi pin ea împunsă, 

Și cochile, voinici tună 

Poama ei de i-o adună, 

Și supt chicioare, împarcă, 

Să-i cure zeama, o calcă. 

Apoi p-aceea zeamă dragă 

O botez ghin și o bagă 

În o scorbură întinsă, 

Cu bete d-alun închisă; 

De-aci mere o boreasă, 

Ce îi zice cârjmăreasă, 

Și chimă ghinul pi-o boartă, 
Țânând o cofă cu toartă, 

Și ţi-l dea de-l beai cu oala. 

Mă, da-i șelău ghinul ala! 

Că, când îl beai, te îmbună, 

Până banii ţ-ii adună 

Și să duce, nu-i mai pasă, 
Cu punga goală te lasă; 
Și să vezi cum, num-ascultă 
La hiclenia-i a multă: 
lo beui din el odată 
O oală ghine-ndesată, 
Și pân” grăii trei cuvinte, 
Mă luă un chic de minte, 
Când plecai să meri pe cale, 
Drumu oblu-m părea vale. 
Că el se ţinea de mine 
Ș-imi da ghes să caz pe vine, 
lo dam pe poteca lină, 
El mă da-n lături pin tină. 
Dac-am văzt că joc își face, 
Vrui să-l ghirui, să-mi dea pace, 
Dar el m-o trântit în tină 
Și mă dete pe hodină. 
Când m-o deşteptat o tuse, 
Mă uit, să vezi ce-mi făcuse! 
La gura-mi se băligase, 
Banii din pungă-mi luase 
Și să dusese la dracu 
Și unde i-o fost lui placu. 
Vinul, ţuica cui îi place n-are cu ce să se-mbrace. 
Beţivul când trece pe punte închide ochii să nu vază apa. 
Arama omului la beţie se arată. 
Hoţu-nvaţă la hoţie şi beţivul la beţie. 
Să bei pân” ţ-o ieşi păru pân căciulă și cămașa pân izmene. 
Dar 
Cine să ia după muscă ajunge la bălegar. 

Că 
Cine bea pân" la-mbătare nume bun în lume n-are. 

ȘI 
Decât să-ţi iasă nume rău, mai bine ochii din cap. 
Spune-mi cu cin! te-nsoţești, ca să-ţi spui eu cine ești. 
Cine te vede intrând în cârciumă nu zice 

că ai intrat să te-nchini. 

Omul a intra în baie și a nu se îmbăia nu se poate. 
Omul este ca oaia, lesne să ia după altul, nu judecă nevoia. 


POVESTEA VORBII 


Un grec oarecare, din sate plugar, 
Plecă și se duse cu al său magar 
Până la o rudă ce-i era cumnat 

Și avea șederea departe l-alt sat. 
Cumnatu-său, care prea mult îl iubea, 
Ș-în casa-i văzându-l o dată abia, 

Îl primi vesel, cum i s-a căzut, 

Și seara la cină cu el a șezut, 

Cu vorbe, cu glume tot s-a îndemnat, 
Ș-a dat cu paharul pân' s-a îmbătat. 
Culcându-se astfel şi dormind ceva, 
A doua zi capul grozav îi urla, 

Îi părea mai mare de cum era-ntâi 
Ș-il trăgea să-l puie iar pe căpătâi; 

Îl punea, şi geaba, orcum nu-i trecea, 
Îl atârna, parcă locul nu-i plăcea, 
Necăjit se scoală, greaţa a-și scuipa, 
Vrând și dobitocul a ș-il adăpa, 

Și dacă se duse în sat la cișmea, 
Fluiera din buze, silindu-l să bea. 

Dobitocul însă, dacă a băut, 

Își ardică capul ș-în loc a stătut. 

Deci văzând ţăranul pe al său catâr, 

Că la fluierarea-i nu face hatâr 

Și de îmbiere n-are nici habar, 

Ca o picătură să-nghiță măcar, 

Zise (clătinând capul) — Hai, dobitoc, hai! 
Tu mai multă minte decât mine ai! 

De făceam aseară ca tine și eu, 

Nu era să-mi fie astăzi așa greu. 


Fiindcă şi următoarea poveste este 
A rădăcinei beţiei, o alăturăm aici. 


Când a fost odată pre pământ aleasă 
Nobila Gutuie poamelor crăiasă, 

Dând oblăduire și peste legume 

Celor ce se află în întinsa lume, 
Tronul își pusese sus la înălțime, 
Întinzându-și cortul în acea lățime, 

Sta înconjurată ca crăiasă mare 

De destule poame până-n depărtare; 
lar în jos pe vale sta în șir supt coaste 
Feluri de legume drept vitează oaste. 
Astfel dar regina, nobila Gutuie, 

Vru în rânduială tronul său să-și puie 
Și după talente ce ea cunoscuse 

Pe vestita Chitra cap a fi o puse; 
Rodia alese cum și pe Lămâia, 

Piersica, Naramza pentru treapta-ntâia; 
lar a doua treaptă rândui pe Părul, 

Cu Cireşa, Vișina, Zarzăra și Mărul; 

lar pe supt aceștia Coarna și pe Pruna, 
Cum şi dopotrivă Nuca și Aluna; 

Cu aceştia dară împlinindu-și suma 
Despre toată poama și despre leguma, 
Sta din înălțime, se uita în vale, 
Răspândind la toate poruncile sale 
Prin Migdalul tainic, ce îi sta la spate 
Ș-ii avea credinţă a păzi dreptate. 
Deci bubosul Strugur, ce-şi avea șederea 
Pe lângă crăiasă cu apropierea, 
Pârcălab să fie cinste avusese, 

De această slujbă vrednic s-alesese; 
Însă el zavistnic către celelalte, 

Care ocupase slujbe mai înalte, 

Începu cu ură multe pâri să facă, 
Socotind reginei astfel să se placă, 

Și pe d-altă parte poamele sărace 

Nu avea de dânsul niciodată pace: 
Nu-nceta în lături tot să se întinză, 

Să se mai lungească, loc să mai cuprinză; 
Ș-atârna de une, sugruma pe alte, 
N-avea păs în sine de porunci înalte, 
Bătăios, zburdalnic dintr-a sa natură, 
Supără pe toate prea fără măsură, 

Îi plăcea să-și bată joc de fiecare, 
Ameţea o lume ca cu fermecare; 
Într-aceste ș-alte cu semeaţă faţă, 
Înfoiat în haine, răsucind mustață, 
Plin de nebunie, cu arțag în sine 

Se ardică-ndată, la crăiasa vine 

A aduce pâră despre celelalte 
Ș-într-acest chip zice cu strigări înalte: 

— Mă închin, stăpână, cu supus raport, 
Cum am și poruncă-n slujbă să mă port; 
Eu umblând cu toate-n bun prieteșug, 
Am aflat în ele mare vicleșug! 

Multe din legume rele uneltesc, 
Rânduielii bune să îm protivesc; 

Mai cu seamă Varza, cea-ngâmfată-n foi, 
Umblă să aducă-n toate mari nevoi; 
Ceapa cea bărboasă d-altă parte iar, 
Ea înlăcrămează prunci şi mume chiar; 
Prazul iar, mojicul, cu obrazul tras, 

Are nişte fumuri de rup parcă nas; 
Când e Usturoiul, el și mai grozav 
Turbură văzduhul cu al său nărav. 
Aști protivnici dară n-au de tine păs, 
Ci pre celelalte toate le apăs; 

Eu acela care am puteri de mac 
Ș-ameţesc simţirea ca un tiriac, 

Ei mă veninează cu spirtosul duh, 

Și pe loc m-apucă tusea cu năduh; 
Despre care astăzi veste ţi-am adus, 
După datorie, ca un mic supus. 


Auzind crăiasa vestea cea adusă 

De mustosul Strugur, sluga-i cea supusă, 
Zise către dânsul: — Ai tu mărturie 

Ca să stea dovadă după datorie? 

— Am, — el îi răspunse — și nu o dovadă, 
Ci îți poci aduce chiar şi o grămadă, 

Nu persoane proaste, ci de cinste-n lume, 
Și mă rog ascultă să le spui anume: 

Am întâi dovadă pe Piperul care 

E la fiecine prea la cinste mare; 

Am și după dânsul pe lenibaharul, 
Chimenul, Molotrul, Cimbrul și Mararul, 
Ca pera, Maslina, care sunt de frunte 

Și întâi poftite la oaspeţi și nunte; 

Pe lângă acestea am și pe Ciuperca 

Și cu preacinstita sora-i Minaterca, 
Mazărea, Năutul, Cuvioasa Linte, 

Care totdeauna e la mulți în cinste; 
Bobul, stingătorul de orce duhoare, 
Postnica Fasole, cea prea umflătoare; 
Am și preacinstitul verdul Crasta vete, 
Agreşele, cum și Coacăzele fete, 

Și ghebosul Roșcov, cel supus poruncii, 
Cu Smochina care lesne-mpacă pruncii; 
Am și pe Curmaua cea în sâmbur tare, 
Cum și pe Castana cea cu miezul mare; 
Am şi pe Stafida, soru-mea cea mică, 
D-o fi priimită la ceva să zică; 

De voiești, aceștia gata sunt să vie 

Ca să stea să spuie care orice știe. 


Cum simți aceasta Ceapa totdodată, 
Cum e din natură foarte veninată, 
Se-mbrăcă îndată, iute, cu mânie, 
Douăspre'ce haine puse de dimie, 

Și cămăși atâtea albe, subțirele, 
Îmbrăcând binișul roșu peste ele, 
Pieptenă și barba-și albă şi bătrână, 
Scuturând-o bine de pământ, ţărână, 
Plecă necăjită-n toat-a ei putere, 

Veninând văzduhul de cătran şi fiere, 
Pe pământ târându-și barba sa cea lată, 
Sus în deal ajunse la crăiasa-ndată. 
Cum intră de faţă gura își deschise 

Și cu îndrăzneală într-acest chip zise: 
— Să trăiești, stăpână, pe înaltu-ţi tron, 
Să ne fii la toate pururea patron, 
Să-nfloreşti ca măru-n fiecare an, 
Aibă-ţi chipul vesel faţa de șofran, 

Rog cu plecăciune până la pământ 
Multa-ţi bunătate, pentru crezământ; 
Mincinosul Strugur multe ne-a pârât, 
Că-ntra-a noastră slujbă ne-am purtat urât. 
Dar aceste toate câte le-a vorbit, 

Însuși de la sine el le-a născocit. 

Te încrede mie, adevăru-ți zic, 

Că am barba albă, nu sunt copil mic; 
Poci să-ţi fac îndată orce jurământ, 
Spre a te încrede la al meu cuvânt. 


Când porni din gură Ceapa jurământul, 
Zgudui îndată toată frunza vântul, 
Cât de groază multă jos se scuturară, 
Paserile-n aer de prin crăci zburară. 
Ascultaţi şi ce fel fuse jurământul, 
Carea ca un retor ş-au urmat cuvântul: 


— Jur cu dreptu-mi cuget să n-am parte eu 
Într-această lume de tot neamul meu 

Și să nu mă bucur ca d-acel noroi 

De al meu iubitul frate Usturoi, 

Cum și în osândă să ajung să caz, 

Ca să plâng de moartea socrului meu Praz; 
Să se stingă neamul cuscrului meu Hrean, 
Să-l mănânce viermii viu chiar în ăst an; 
Să îngrop în viaţă și să tânguiesc 
Fiicele-mi Ridiche, care le iubesc; 

Cum şi al meu unul ginere Ardei 

Praf să se prefacă-n fiece bordei; 

Să ajung eu însămi unchiului meu Nap 
Și mătușii-mi Sfecla groapa să le sap, 
Nici să am în lume parte-n ochii mei 

De nepoţii Morcovi și de Pătrunjei; 

Să se rătăcească-n lunci și prin câmpii 
Verele-mi drăguțe Broajbe şi Gulii, 

Și să n-am iar parte de Cartoful văr 

De nu spui de față dreptul adevăr; 

Și bubosul Strugur de n-o fi minţit, 
Moartea mea să fie de tăios cuţit, 

Cum și să mă facă-n mici bucăţi pe loc 
Și să mă prăjască în tigăi pe foc. 

Rog dar ca să fie Strugurul adus, 

Ce-a bârfit de mine și minciuni a spus, 
Voi prin judecată ca or eu, or el, 

Să ni se aleagă dreptul la un fel; 

Voi aci acuma la-ntrebări să stea 

Și minciuna spusă-n faţă să se dea. 


Auzind crăiasa aste jurăminte, 

Porunci Salatei, ce îi sta-nainte, 

(Zic) către Marulă și către Lăptucă, 

Că aci de față legile s-aducă, 

Și sobor s-adune-ndată prin chemare, 
Frunte stând Dovleacul cel cu capul mare, 

Pepenile verde lângă el să șază, 

Și slujbași să aibă imprejur spre pază 
Pe Patlagelele-n roșu îmbrăcate 

Și pe cele-n vânăt, ce sunt veninate; 
Bamiile încă, Loboda și Știrul 

Să se afle față, să-mplinească șirul. 


Deci acestea toate cum se adunară, 

Pe mustosul Strugur îl înfăţișară, 
Cumpănă, balanţa aducând porniră 

Și pe cele spuse drept le cumpeniră. 
Astfel dar pe Strugur l-au găsit cu vină 
Și că însuși numai este de pricină; 

lar vinosul Strugur începu să plângă 

Și ceru din partea-i mărturii să străngă, 
Dar și fură-n spate-i trei ce îl iubiră 

Și să-i părtineze singure veniră: 
Pepenile galben, Piersica, Caisa, 

Dar nu ascultară a acestor zisa, 

Ci îl osândiră toţi ca dintr-o gură, 

Cum și hotărârea dintru-ntâi făcură. 
Pepenele, care părtinire puse, 

Se crăpă în două, c-auzit nu fuse, 
Piersica asemeni și Caisa iară 

De necaz şi ciudă-n loc se despicară; 
lar Urzica care sta aci zbârlită, 

Vrând să ias-afară iute, necăjită, 
Urzică-mprejuru-i pe câţi îi atinse 

Și dintr-asta mare zarvă se aprinse; 
Dar crăiasa foarte-n sine supărată 

Cu urgie mare se porni îndată 

Pe sărmanul Strugur prea greu să blesteme 

Și asupra-i toate relele să cheme, 
Zicând: 

— Tu-n a ta viaţă, ca un blestemat, 

Tot de lemne-n lume să fii spânzurat, 

Soare să te arză, să te bată vânt, 

Și să nu-ţi ajungă trupul de pământ; 

Ochii ciori să-ţi scoaţă ş-alte paseri mici 

Și de bruma toamnei în bucaţi să pici, 

Și apoi în urmă prin cuţit tăios 

Trupul tău să fie dat d-acolo jos, 

Și să n-ai pe nimeni a se umili 

Ca să-ţi tragă clopot sau a te jeli, 

Ci cu râs, cu cântec a te arunca, 

Cum și supt picioare-n danţ a te călca; 

După ce dar astfel, cum zisei te calci 

Și în mici fărâme dacă te prefaci, 

Sângele să-ţi stoarcă, trupu-ţi tescuind, 

Și să-l bea voinicii veseli chiuind; 

Cu strigări şi jocuri a se bucura, 

Cu oalele bându-, bunuri a-și ura, 

Crijile să-și uite în acel minut, 

Să se socotească cei mai cu avut; 

Unii iarăși limba a-și împletici, 

lar neîndrăznețţii a se-nvoinici; 

Alţii iar, tăcuţii, când îl vor gusta, 

Filosofi la vorbe a se arăta; 

Alţii când dintr-insul vor ceva sorbi, 

La arțag să prinză-n certuri a vorbi; 

Alţii iar să meargă pe două cărări, 

Câinilor pe drumuri dând întărâtări, 

Cum și ca nebunii vântul ocărând, 

Să se tăvălească în noroi căzând; 

Alţii iar, cei lacomi, or pe unde mân, 
Îndărăt să-l toarne și să-l verse-n sân; 
Alţi cu nerușine a se dezbrăca 

Și golași piperu-ntr-alţii a juca; 

Alţii iarăși bându-l, dintr-al lui plecat 

Să se bolnăvească și să zacă-n pat; 
Însă toţi aceștia când se vor trezi 
Stând să se căiască în ceealaltă zi, 

Să se ruşineze chiar de fapta lor, 
Ne'ndrăznind să-și scoaţă faţa la sobor. 


Astfel dar blestemul fuse-n acel ceas 

Care până astăzi îl vedem rămas. 
De aceea 

Vinul e dat să-l bea voinicii, iar nu toţi nevoiașii. 
Că 

Toată lumea bea vinul, dar nu-și bea mintea. 

Își înoată gura în vin până dă dintr-însul. 


Gândeşte să nu mai lase în bute. 
Și 

Umblă cu ochii logodiți. 

Pe unul îl vede ca doi. 
Ci 

Dacă nu ești vrednic să-l duci, nu te încărca 

peste măsură. 

Cum a zis ţiganul: 

Dacă nenai puterință, la ce chichirezi gâlceavă? 
lar nu 

Toarnă, umple foalele, 

Până-și udă poalele. 

ȘI 
Vede că nu mai încape 
Și toarnă până să crape. 
Ardică paharul strigând: 
Dumnezeu să-l înmulțească 
Ca şi pe piatră să crească. 


——— 


DESPRE SĂRĂCIE 


Decât toată bogăţia 

E. mai scumpă sărăcia, 

Că până nu-și va da toate 
Să o capete nu poate. 


Sărăcia când ţ-e-n vatră, 
E ca o stană de piatră. 


Sărăcia pretutindinea 
Să întinde ca pecinginea. 


Necăjita lui viață 
Se ține-ntr-un fir de aţă. 


De sărăcie nu scapă. 
N-are după ce bea apă. 


De foame i să lungesc urechile. 


De sărac, nici unghii n-are 
La vreme de scărpinare. 

N-are cer, n-are pământ, 
Șade ca într-un mormânt. 


“Trage neîncetat 
Vetrela pe uscat. 


E îmbrăcat ca un nap. 
Din călcâie pân! la cap. 
Haina lui 

Mai mult aţă decât față. 


De la cel ce e de milă 
N-ai ce lua nici cu silă. 


Într-un hambar gol, și șoarecele să cază, 
capul o să-şi spargă. 


N-are casă, n-are masă. 

Unde înserează, acolo doarme. 
Casa săracul o are 

Toată ca melcu-n spinare, 


Își ia oaule și cuibul. 


N-are în lume săracul 
Unde să-și plece nici capul. 


S-ars, s-a stins într-un ceas, 
Numai cu deștul a rămas. 


L-a luat sărăcia după urmă 
Ca o oaie rătăcită din turmă. 

Și făină ș-aluat tot împrumut le-a luat. 
Dacă moare juncul, se răpune jugul. 
Se rupe zagazul, îi stă și sfârleazul. 


L-ai luat apșoara, a stătuit și moara, 

Îi zmulgi aripioara, d-aci nu mai zboară. 
De foame se învârtește, 

Supt călcâi locul găureșşte. 


Arzând numai doi tăciuni, 
Nu să pot face cărbuni. 


Numai într-un tăciune 
Nu să face mamaligă, 
Nici poate ceva să frigă. 


Herghelie de o iapă ciufă 
Și braniște numai de o tufă 
Nu să face niciodată. 


Murătură din mură nu să face. 
Însă 

Când n-are cu ce săracul, 

Răbdarea îi este leacul. 


Să strânge ca melcul în coaja lui. 


Când îmbrăcat, când despuiat. 
Când mâncat, când nemâncat. 


Înghite la noduri cât pumnul 
Și sufere în nas fumul. 

Cum a zis un copil: 
Tată! noi n-avem pâine nici o coajă 
Și câinii umblă cu covrigi în coadă. 


Găina curătură visează și vrabia mei. 
Altul a zis iarăși: 
Melcii îi frig pe cărbuni 
Și ei cântă ca nebuni. 
Așa și săracul, 
Cu necazul se hârsește, ca unul ce cu el crește. 
Că 
Arapul de n-ar vedea pe tatăl său și pe moșul 
său negru, el s-ar omori. 
De aceea și săracul își cântă singur: 
Tu, foamete lungă, unde ai iernat? 
La săracu-n pungă, și mai mult supt pat. 
Însă 
Cei mici vor multe cum şi de toate. 
Dar 
Sărăcia învaţă pe om ca să fie econom. 
Sau 


Dascălița sărăcie-nvaţă pe om meserie. 

Că dacă n-ai să mănânci, muncești până cazi pe brânci. 
Sărăcuţa lelea plătește cu pielea! 

Calul râios se scarpină de copaciul scrobos. 

Ochii săracului sunt în mâinile bogatului. 


Bogatul se scarpină şi săracul socotește că caută să-i dea. 

Dacă-ţi moare calul, îţi vezi pe jos halul. 
E destul de rău dacă n-ai al tău. 
Un bordei să ai cât de rău, numai să fie al tău. 
Te răsfaţă într-al tău ca ariciu-n cuibul său. 
Căci 
Ajungi în casa altuia, nu poţi ședea cum îţi place. 
Ajungi la masa altuia, nu mănânci după cum ţ-e gustul. 
Ajungi în patul altuia, nu poţi dormi cum ţ-e voia. 
Tot câinele iese din iarnă, dar numai pielea lui ştie. 
Că 
Orcât de mică piatră e mai grea într-a sa vatră. 
ȘI 
Tot cocoșul pe gunoiul său cântă. 
Din pumni streini nu te saturi când beai apă. 
Mâna altuia nu te scarpină cum îţi place. 
Dacă nu te saturi mâncând, dar lingând, niciodată. 


Albina vrednică însă d-orice floare face strânsă. 


Dintr-o muncă cât de mică 
Dacă nu curge, tot pică. 


Acul este mic, dar scumpe haine coase. 

Surdul n-aude, dar le potriveşte. 
Tot omul 
Are ochi, mâini şi picioare, 
Poate munci cu sudoare. 
Dar 
Vara cine își câștigă, 
larna nu se încârligă. 
Săracul de ce e sărac? Că 
Nu crede ce e în carte. 
Ci crede-n lucruri deșarte. 


N-are nici ce să îmbrace 
Și șade, sărbători face. 


POVESTEA VORBII 


O femeie sărăcuţă, c-o roche pe ea capot, 

Veche, ruptă, peticoasă şi cârpită peste tot, 

Mai mult aţă decât faţă se vedea în al ei port, 

De cânepă, in și lână şi de tot felul de tort. 

Fiind astfel îmbrăcată, nici mai bine, nici mai prost, 
S-a dus să se spovedească la un duhovnic în post. 

Și mai întâi decât alte începu acest cuvânt, 

Zicând: — Cinstite părinte! Nu căci mă vezi precum sînt, 
De săracă sunt săracă, dar ori pe unde am fost 

M-am păzit ca de otravă şi n-am spurcat sfântul post, 
Ba şi în zile de dulce lăsate de Dumnezeu, 

Neavând să-mi cumpăr carne, am postit iarăși mereu. 
Decât numai câteodată când îmi dau oameni streini, 
Și când prinz vreo găină venită de la vecini, 

Atunci dau și eu de dulce, atunci mănânc mai pe plac, 
Atuinci îmi este Crăciunul, atunci Paștile îmi fac. 

Dar tot, cinstite părinte, greșii o dată și eu, 

Care păcat ca un ghimpe îl port în sufletul meu. 
Că-ntr-o zi, mergând în piaţă şi prin pescării trecând 
Îmi veni la îndemână, și un cosăcel furând, 

Uitai că e sânta lunea, fiindcă nu mănânc des, 

Cum mersei pe loc acasă, pornii pe gură să-ndes. 
Vai! când mi-am adus aminte că chiar sântă luni a fost, 
Cât m-am căit, părinţele, că am spurcat sfântul post! 
M-am ucis în cap cu pumnii, am băgat degetu-n gât 
Și, să ierţi, toată mâncarea o turnai numaidecât. 
Apoi mai o săptămâna zăcui de inimă rea, 

De părea că toată carnea și oasele mă durea. 

Așa, cinstite părinte, păcatu-mi mărturisesc, 

Și orcum știi rânduiește-mi canon să mă mântuiesc. 
De alde sărbători iarăși nu știu de le-oi fi păzit, 

Sunt în iad și de acestea, d-o fi cum am auzit; 

Că este o văduviţă, cu care mă-nvecinesc, 

Bogată și milostivă, mai mult de la ea trăiesc. 

Și nu-i fac vro slujbă mare, ci nimic să zici de vei 
Mă trimite să chem numai cât-un prieten d-al ei, 

Și alteori iar mă pune de departe să-ngrijesc, 

Când va fi să vie altul, să mă repez să-i vestesc. 
Apoi îmi dă mălai, pâine, bucate, rachiu și vin, 

C-un cuvânt, mult bine face la câţi în casa ei vin. 

Și este evlavioasă, să ferească Dumnezeu, 

Nici călugăriţă-n lume ca dânsa n-am văzut eu. 

Că nu o văz niciodată lucru în mână luând, 

Ci orcând mă duc în casă-i o găsesc în pat şezând, 
Gătită, împodobită, hainele ei ochii-ţi ia, 

Ferice de bărbăţelul ce-o avea parte de ea! 

l-am zis odată: „Fetico! fă bine a mă ierta 

Să te-ntreb, pentru ce oare azi nu lucrezi dumneata? 

Or este vro sărbătoare și ţii pentru vreun sfânt? 
Spune-mi, mă rog, că ştii carte şi toate de pre pământ“ 
Ea îmi răspunse, zicându-mi: „Mamă, dacă vei să ştii, 
Peste toată săptămână găseşti sărbători să ţii, 

Că lunea sunt sfiinţii îngeri, marţea sfântul loan, 
Carii şi în alte zile să prăznuiesc peste an. 

Miercurea e ziua crucii, d-aceea și post mâncăm, 

Și furca fiind mai mică-nainte-i n-o ridicăm. 

Joia sunt sfinţii apostoli, cum şi sfântul Nicolai, 
Vinerea e sânta Vineri, ş-o ţii chiar să n-ai mălai; 
Sâmbătă facem colivă şi de răposaţi vedem, 
Dumineca-ncai să ştie că trebuie să ședem. 

Asta e, mamă, pricină lucru-n mâini de nu iau eu, 

Că sunt prea evlavioasă și mă tem de Dumnezeu; 

lar tu, mamă, ești săracă și nu-ţi dă mână să șezi, 

Cu voie și fără voie, trebuieşte să lucrezi.“ 

Ș-așa, cinstite părinte, ca o săracă ce sînt, 

Nu le-am putut ținea toate tocmai dup-al ei cuvânt: 
Ci alte sărbători numai, a vro câţiva mai mari sfinţi, 
Dintr-a mea copilărie, de când eram la părinţi, 

Cum am văzut de la dânșii, le-am ţinut și le-am păzit, 
Chiar și când n-am avut pâine, să lucrez n-am îndrăznit. 
Vinerea n-am tors cu furca, pilipii toți i-am ţinut, 
Nouă marți și răpotinii i-am păzit cum am putut. 
Joile pân” la Rusalii eu nu m-am atins de fus, 

Și la circovii Marinii mână pe nimic n-am pus. 

Cum și alte ca aceste, după cum am apucat, 

Le-am prăznuit, mi-a fost frică să nu caz în vrun păcat; 
Căci, după ce sunt săracă, să n-ajung să mă sluțesc 
Să pierz vrun ochi or vro mână și să mă ticăloșesc, 
Și cu nădejde, părinte, că doar (aceste păzind) 

Voi scapă de sărăcie, să nu umblu flămânzind; 

Dar văz că și cu acestea nu poci să mă procopsesc, 

Nu pricep ce o să fie, pentru ce nu izbutesc. 

Așa, cinstite părinte, stau și mă mir ce să fac, 

Că-n loc să-mi meargă-nainte, îmi sporește ca la rac! 

Nu poci deloc să leg două, c-una mă bălăbănesc, 

Mai mă rup și mă sparg încă, în loc să mă mai cârpesc. 


— Fiică! — duhovnicul zise — în felul ce te privesc 
Puteam, fără d-a-mi mai spune, acestea să le ghicesc. 
Chiar portu-ți mărturiseşte şi te arată curat 

C-ai ţinut sărbători multe şi nimică n-ai lucrat. 

În deșert dar ț-e mirarea şi în zadar te ciudeșşti 
De ce nu-ți merge-nainte şi de ce nu procopsești, 
Că tocma pentru aceasta, cum zici, toate îţi lipsesc, 
N-ai haine, n-ai pâine-n casă ş-alte nevoi te-mbulzesc. 
Fiindcă atâtea zile, de sărbători ce le crezi, 

Le-ai petrecut în şedere, dormind fără să lucrezi, 
Care putea să-ți aducă îndestul spor și folos, 

Ţ-a pricinuit tot lipsă și așa trai ticălos. 

Căci Dumnezeu poruncește șase zile să muncești 
Ș-a șaptea zi, duminica, din lucru să contenești, 
Biserica iar oprește să se ţie osebit 

Nişte sărbători alese, ce praznice s-au numit. 

Aste trebuie creștinii a le numi sărbători 

Și cu evlavie bună a le pazi sunt datori, 

lar nu răpotini și pilipi să ţii și să prăznuieșşti, 

Or marţi, joi, vineri și circovi, sărbătorile drăceşti; 
Care le ținea norodul în vremile păgânești 

Și să închina la idoli, la dumnezei elinești. 

Lepădaţi, zic, rătăcirea, dacă credeţi în Hristos, 
Întoarce-vă-ţi la lumină, fugiţi de drumul noptos. 
Lăsaţi credința deșartă, depărtaţi acest nărav, 
Apucaţi-vă de muncă și goniţi traiul trândav. 

V-aţi învăţat tot în lene și vă place să ședeţi, 

lar lipsa și sărăcia deasupră-vă n-o vedeți. 

V-aţi deprins în toată vremea la clopote s-ascultați 
Ca să tragă în trei rânduri, din lucru să încetați. 
N-a mai rămas om să moară, că clopot cum auziţi, 
Îndată de sărbătoare sunetul îi socotiți. 

Apucă-te, zic, de muncă și nu umbla haimănind 

Și ușile unei-altei înverigând și păzind. 

Tu zici că nu faci păcatul și deloc nu socoteșşti 

Că greșeşti deopotrivă, altei când îl înlesneşti. 

Îmi spui că ţii curat postul și apoi furi la găini, 

De pe la pescării pește, ş-altele de la vecini. 

Post curat nu să numeşte când furi şi faci rău mereu, 
Ci spurcat, scârnav cu totul și urât lui Dumnezeu. 
Post zicând nu să-nţelege numai de a nu mânca, 

Ci şi poruncile legii să ţii a nu le călca. 

Nemâncând și făcând rele, nu te poţi tu mântui, 

În zadar numai cu postul raiul vei nădăjdui. 

Postind și făcând păcate, pe Dumnezeu nu-l îimpaci, 
Că dracii-n veci nu mănâncă și nu se mai schimb din draci. 
Ci când postești, fă și bine, nu amăgi, nu fura, 

Nu pizmui, nu ucide, nu ocări, nu jura; 

Nu face nici tu păcatul, nici altui nu-l înlesni, 

Și a băga în nevoie pe niminea nu-ndrăzni. 

u râvni la păcătoase, în trai mai bun de le vezi, 

i să-ţi aperi cât poţi cinstea și sufletul să-ţi păstrezi. 
u cădea ca oaia-n râpă văzând p-altele sărind, 

u face ce face altul, ci îţi fă cruce fugind. 

Cu al tău te mulțămește, d-al altuia nu dori, 

Inima-ţi de vro plăcere n-o răni când vei zări. 

Să vorbeşti tot adevărul, minciuni să nu limbuţești, 
Fugi de fleacuri și de vorbe nebune şi nerozești. 
Cinstește pe fiecare, pe nimenea nu uri, 








Z ZO Z 

lartă greşalele altor, cu vorbe nu-i amări, 

C-atunci postul îţi ajută și atunci te mântuiești, 
Atunci poţi fără-ndoială creștină să te numești. 
La praznice şi duminici la biserică s-alergi, 

Dacă nu te iartă lucrul ș-în alte zile să mergi. 

În sărbători mititele, în care poţi să lucrezi, 
Repede-te de te-nchină și mergi de treabă să-ţi vezi; 
Că sfântul nu se cinstește cu șederea, nelucrând, 
Ci cu păzirea de rele și cu bunătăţi făcând. 
Sfântul nu îţi poruncește să dormi și să stai pe brânci 
Când îţi lipseşte în casă şi nu ai ce să mănânci. 
Sfântul nu va cuiva răul, ci va binele la toți 

Și nu cere de la tine peste aceea ce poți. 

Suflet curat totdeauna Dumnezeu și sfinții cer 

Și orice faptă vei face, să gândești întâi la cer. 

O asemenea povaţă ascultând ea ş-auzind 

Și lacrimi de pocăintă din ochii ei șiruind, 

Cu o inimă înfrântă și cu suflet umilit 

Când a plecat să se ducă, într-acest chip a vorbit: 
— O, cât de întunecată şi rătăcită am fost! 

O, cât mi-am petrecut anii şi viaţa fără rostl.. 


DESPRE LUCRARE 


Celui cu meserii multe 

Casa-i este fără curte. 
Căci 

Doi pepeni într-o mână nu poți ţinea niciodată. 
Nici 

Nu poate omul să şază cu curul în două luntrii. 


C 

Ține-te numai de una, nu sări din una-ntr-altă. 
Că 


Decât multe şi tot rele, mai bine una și bună. 


Multe știe, multe croiește 
Și nici una nu isprăvește. 
Totdeauna 
Croitorul umblă cu haina descusută. 
Și 
Cizmarul umblă cu cizmele sparte. 
Însă nu ştie că 
Popa cu opinci încălțat 
De puţini e ascultat. 
Zicând: 
De la un calic nu afli nimic. 
Că 
Ochii înțeleptului văd mai departe. 
Pentru că totdeauna 
Lumânarea se aprinde pentru cei ce văd, 
nu pentru cei orbi. 


Omul se uită în faţă 
Și îți judecă viaţa. 
Cum a zis oarecine: 
Nu ştie bărbatul, pe cât știe satul. 
Că 
Nimenea nu întreabă de casa frumosului, 
Ci de casa vrednicului. 


Vrednicia omului se cunoaște după port. 
Că 


Dacă des sărbători faci, 

Nu o să aibi ce să-mbraci. 
Deci dar, 
Munca e blagoslovită, 
Când te ţii de ea, ai pită. 
Omul 
Cel înțelept îşi găteşte 
Încă pân” nu flămânzește. 
Să luăm pildă că 
Furnica îşi strânge hrană 
De cu vară pentru iarnă. 
ȘI 
Șoarecelui nu-i lipsește, 
Că din vreme-și grămădeşte. 
lar 
Greierele în vremea agoniselii cântă 
Și iarna cere să se imprumute. 
Așa şi omul nevoiaș: 
Vara-ntins la umbră doarme 
Și iarna moare de foame. 
Când fiertură în oală, 
Și când mămăligă goală. 
Sau 
Când florile rodului, 
Când frunzele pomului. 
Pentru că 
Cine șade, coada-i cade, cine mișcă, el tot pișcă. 
ȘI 
La tinereţe cine nu lucrează la bătrâneţe râiază. 
De aceea zice un înțelept: 
Arvunează din vreme pe ferecita muncă. 
ȘI 


Scoală-te de dimineaţă şi te culcă mai târziu. 

Şi 
Cine pleacă de dimineață departe ajunge. 
Pentru că 
Un ceas al dimineţii plăteşte cât trei după prânz. 
Și 
De multe ori nu aduce anul ce aduce ceasul. 
Că 


De unde nu gândești, d-acolo sare iepurele. 


Toate sunt la vremea lor; 
lar nu 
Lasă-ţi lucrul ş-iți ia mucul. 
Pentru că 
Vorba lungă e sărăcia omului. 
Și 
Cine vorbește, lucrul nu-i sporește, 
lar cine tace mai multă treabă face. 


Nu fii 
Bun de gură și rău de lucru. 
Că 
Numai cu vorba nu se face ciorba. 
ȘI 
Dă din mâini dacă vrei să ieși la liman. 
Mereu 
Lucrează pe mult și pe puţin. 
Că 


Mai bine ceva decât nimic. 


POVESTEA VORBII 


Doi ţărani când vrură la lucru să plece, 
Nevestele-n casă până a-i petrece 
l-au sfătuit ce fel și cum să urmeze, 

Cum să se tocmească și cum să lucreze. 
Una zise: — Frate, vezi de ține minte 

Și un-a muierii din zece cuvinte; 

Eu nu îţi zic alta decât să ştii cum că, 
După cum ești mare şi vrednic de muncă, 
Când te tocmești, cere să-ţi dea plată bună, 
Nu lua în grabă pe nimic arvună, 

Să-ţi pierzi surda vremea și zilele tale 

Și să vii acasă fără de parale. 

lar cealaltă zise: — Bărbate, ascultă, 
Lucrează pe plată puţină și multă, 

Cum ţi se întâmplă, nu după plăcere, 
Decât să pierzi vremea degeaba-n ședere. 
Deci dar ei plecară amândoi dodată, 
Țiind fiecare sfătuirea dată. 

În oraș intrară lucru să găsească, 

Veniră ş-indată oameni să-i tocmească. 
Cel cu plată mare nu vru jos să lase, 
Nevasta acasă cum îl învățase. 

Ăstalalt se duse, lucră, luă plată, 

A doua zi iară la alţii fu gată, 

A treia zi încă n-o pierdu degeabă, 

În scurt, totdeauna se află cu treabă, 

lar cellalt tovaroș stând în aşteptare, 

Ca să se tocmească tot pe plată mare, 
Mai multa lui vreme era petrecută 

Făr' de nici un lucru ş-in deșert pierdută. 
Ce lua-n trei zile dintr-o săptămână, 

Da pe d-ale gurii odihnind p-o rână... 


„Ascultă din zece vorbe și una a mulierii.“ 
Dar 


„Sfatul muierii muierilor foloseşte.“ 

Deci el cu șederea din zi până-n seară, 

Se învăţă leneș prin munca cea rară. 
Într-aceste vine o văduvă-n piaţă 

Și văzându-i trupul și viteaza faţă 

Zise întru sine: „Ce om voinic mare! 

Ăsta crez că-n lucru cât trei puteri are.“ 
Ș-indată cât cere îi dă să nu-l scape, 

Îl duce la vie ș-l pune să sape. 

Ea, ca o femeie văduvă săracă, 

Se dete deoparte bucate să-i facă, 

Cugetul zicându-i că, plata ca plata, 

Pe om întărește la muncă bucata; 

Deși n-am tocmeală să-i dau de mâncare, 
Dar văzând se-ndeamnă mai mult la lucrare. 
Stând însă într-aceast-a ei gândire bună, 
Ascultă și vede că sapa nu sună, 

Aleargă la dânsul: — Ce şezi? îl întreabă. 

— Odihnesc, — răspunse — nu șez eu degeabă. 
Se scoală-naintea-i, începe, lucrează, 

Și ea iar se duce mâncarea să vază. 

Cum îl lasă însă, stătu totdodată, 

Sărmana femeie s-a-ntors iar îndată. 

Începu să-l certe, zicându-i: ce şade, 

Că ea îi plăteşte după cum se cade, 

EI iar înaintea-i începe să sape. 

Ea pleacă la oală să-i ducă să crape; 

Dar când se întoarse cu strachina-n mână, 
Îl găsi la umbră culcat pe o rână. 

— Ce faci? îl întreabă. El: — Stau după muncă. 
— Na, scoal' de mănâncă ș-apoi iar te culcă: 
Că pe trupu-ţi mare te-am ales pe tine, 
Gândind să-mi iau bine ș-au fost vai de mine! 

„lată omul dară leneș cum să-nvaţă, 
Și de a sa minte și de rea povaţă.“ 


Deci când trece vara şi lucru-ncetează, 
Plec și ei acasă, copiii să-şi vază. 

Cel cu plata scumpă duse punga goală, 
Trist, galben la față și slab ca de boală, 
lar cellalt umpluse de sfanţi chimirașul 
Și se duse vesel ca trandafirașul. 


De aceea zice un înțelept: 
Foamea se uită la poarta omului muncitor 
şi nu îndrăznește să intre. 
lar cel leneș 
Până se încalță, soarele se-nalţă, și până 
se gătește, soarele sfințește. 
De aceea, 
În casa trândavului e sărăcie lucie. 
Când malai are, sare n-are, când sare are, malai n-are. 
Râmăne în sapă de lemn și în casă fără piemn. 
Lenea face pe bogatul a i se uri, 
Și pe săracul în nevoie a se târi. 
Într-un papuc ş-o opincă, lipa-lipa, nea Stănică. 
Toată vara cu cojoc şi iarna cu curul la foc. 
Se încălzeşte la faţă, 
lar spatele îi îngheață. 
Trăiește viaţă cârpită cu aţă. 
Pică, pară, pică; dac-ai pica, eu te-oi mânca, 
iar de nu, acolo îi şedea. 
Umblă cu capu între urechi, cască-gură, pierde-vară. 
Răsare unde nu-l sameni. 
Unde sunt doi, cu el trei, 

Încârduit cu terchea-berchea, trei lei perechea. 
Și 

Sărăcia de el se ţine ca pulberea după câine. 

Umblă pe drumuri tăind câinilor frunză. 

Casa-i e în trei pereți și cu ușa prin pod. 

Sărăcia îi roade urechile. 

Umblă gol ca un pistol. 

Se-mbracă numai pe dinlăuntru. 


POVESTEA VORBII 


Unul avea o nevastă, 
Leneşă detot și proastă 
Atât, încât pân' la gușă 
Se tăvălea prin cenușă. 
Haină nu avea, nici treanţă, 
Decât o cămașă zdreanţă, 
Ruptă detot, prăpădită, 

În mii de locuri găurită, 

Nu să mai ţinea pe dânsa, 
l se vedea tot printr-însa. 
Bărbatul ei ca ea iară 
Umbla capiu până-n seară. 
Mai mult ședea pe o rână 
Decât lucra-n săptămână, 
Căta tot muncă ușoară, 
Numai pentr-o pâinișoară. 
Nu-i plăcea trupul să-și frângă, 
Să lucreze şi să strângă. 
Amândoi se potrivise 

Și la toate se unise, 

Câţi îi vedea-n astă stare 

Zicea de ei fiecare: 
„Ș-a găsit hârbul capacul, tigva dopul 

şi lelea bărbatul.“ 
„N-a spart Dumnezeu două case.“ 


Dacă ăst bărbat biet pe sine 
Vedea, nu să vedea bine, 
Dar văzând nevasta-şi goală, 
Fără preş şi fără poală, 
Il să părea cu rușine, 
Deși ea nu simţea bine, 
Și cu-ngrijirile sale 
Strângând un leu de parale, 
Zise ai sale neveste: 
— Dragă, o zicală este: 
„Bogatul mănâncă când voiește 
şi săracul când gândește.“ 
„Paştile săracului este când îmbracă 
Cămașă nouă și când are pe masă ouă.“ 


Și tu azi dar te gătește, 

Te spală, te curățește, 

Că merg să-ţi cumpăr cămașe, 
Ca să lepezi ale faşe. 

Deci dar ieșind el din poartă, 
Ca să se ducă la boltă, 
Întâlni în drum pe nașul 

Ș-ii ceru la el salașul. 

Finul acum ce să zică, 
Punga-i era ușurică, 

De cămaşe se lipseşte 

Și de masă târguiește. 

Găseşte o gâscă grasă, 

O ia și pleacă acasă, 

Cu nașii săi impreună, 
Săltând de părere bună. 
Copilul său, cum îl vede, 

La mumă-să se repede 

Și de departe o cheamă, 
Strigând vesel: — Mamă! mamă! 
Tata aduce pe nașa! 

Tata cu nașul şi nașa! 

Ei îi suflă-n urechi vântul 
Și îi să păru cuvântul: 
„Tata aduce cămașa“ 

Sau cum zice pruncul: „mașa“ 
Și de bucurie mare, 
Pierzându-și cumpătul, sare, 
Numaidecât se despoaie 
De treanţa ei cea cu soaie, 
Ș-aruncând-o-n foc rămase, 
Muma ei cum o fătase. 

Și așa ca o păpușe 

lese îndată la uşe, 

Să-l adaste să sosească, 
Cămașa să-și priimească. 
Dar când în loc de cămașe 
Vede gâșcă, naș și naşe, 
Aleargă lipan s-adune, 
Rupe, împrejur își pune, 

Și tocmai ca paparuda 
Viind îşi priimi ruda. 
Apucă gâșca mai tare, 

Ca s-o facă vro mâncare. 

Și până ea să gătească, 
Nașu-începu să vorbească, 
Zicând: — Rea a fost nevastă 
Sărăcia-n lumea astă! 
Despuiata cum aude 
Întreabă-ndată pe rude: 

— Unde aţi văzut-o oare? 

Or astăzi în târgul mare?! 


* 


Cui i-e frică să se-nșoare, 
Să-și ia o nesimţitoare 
Ca şi această neroadă, 
Și nu-i va mai cere modă. 


DESPRE ÎNVĂȚĂTURĂ 


Poartă condei la ureche 
Ca să-i zicem logofete. 
Și când îl iei de scurt zice: 
Sunt logofăt să te-nvăţ 
Cu cuţit să scrii pe băț. 
Că 
Este tânăr ș-o mai crește, 
D-o trăi, să procopsește. 
În adevăr, 
Nu e nici o îndoială, 
Are semn de procopseală. 
Dar 
S-o procopsi când mi-o creşte 

Păr în palmă ş-între deşte 
Căci ce folos? 

Răsur frumos înflorit 

Ș-intre spini a răsărit. 
ȘI 

Știe ce e în carte: slove negre 

pe hârtie albă. 

Că 

Îţi citește ca în palmă. 
ȘI 

Numai pe deşte 

Orice-ţi socotește. 
Îndată zice: 

Una este una, două fac mai multe. 
Sau: 

Una şi cu una fac două. 
Sau: 

Tu știi una, două, eu știu pân' la nouă. 
ȘI 

Pe cât poate, pâinea-și scoate. 
Însă 

Tot învăţăm cât trăim 

Și neinvăţați murim. 
Că, 

Trăind omul, când și când 

Află ce nu-i dă prin gând. 
Zicând: 

De multe-n lume am dat 

Și tot nu m-am învăţat. 
De aceea 

Câte cuvinte le zici, le vinzi, 

Și câte tu le auzi, le prinzi. 

Cum zice un filosof: 

Picioarele-ţi să roază pragurile învățațţilor. 
Că 

Școala face pe-omul om 

Ș-altoiul pe pomul pom. 


POVESTEA VORBII 


— Ascultă, mamă Marghioală, — zise fata către ea, 
Ce începuse la școală de curând lecţii să ia — 

Ce sunt aste borcănele ş-acele clondire mari? 

Ce ai de vânzare-n ele, de stau ca la cârciumari? 

— Frumuseţe, măiculiţă, — răspunse baba cu haz — 
De care şi tu, guriță, o să-ți cumperi de obraz; 

Vezi tu asta alifie și acel clondir lucios, 

Cei mai urâte stafie îi dă aer drăgăstos. 

Copiliţa cea isteaţă de vorba babii râzând, 

Cu un glas plin de dulceaţă o-ntrebă iarăşi, zicând: 
— Dacă dar poţi chipul face din urât plăcut, frumos, 
Și din smolit a-l preface alb, rumen și luminos, 

Poţi buze largi, destrămate să schimbi, vrând să te apuci, 
Și nasuri lungi, borcănate la măsură să aduci? 

Poţi unui chip oarecare, slut, de natură greșit, 

Să-i dai o dreaptă formare și să-l schimbi desăvârșit? 
Poţi un trup gros c-osebire, crescut trunci mai mult în lat, 
Să-l duci la semuire și să-l faci mai delicat? 

În sfârșit, unui cap mare și lipsit, sec, vreun fel, 

Poţi să-i dai vreo schimbare ori să bagi creieri în el? 
Zise baba: — Copiliţă, vorbele ţi le-nțeleg, 

Dar nici macar ferimiţă să fac d-aste nu mă leg. 

Eu știu numai de la fețe zbârciturile să trag, 

Să dau rumeneli, albețe, și încolo nu mă bag, 

Îi zise copila iară: — După cele ce-mi spui dar, 
Drept îţi zic, rău să nu-ţi pară, că toate-ţi sunt în zadar; 
Dacă chipul ş-alte toate unui tânăr sau bătrân 

Ca să le schimbi nu se poate, ci tot precum sunt rămân, 
Surda ostenești tu, babă, cu ale tale albeli, 

În deşert sunt și degeabă foițe și rumeneli! 

Ce folos cu măiestrie un perete-l vei spoi, 

Dacă nu e din mistrie neted cum va trebui? 

În zadar pierde tâmplarul lustr-un lemn nebărduit. 
Că măcar să-i dea cu carul tot este nerenduit. 
Asemenea și nevasta ori fata nu va putea 

Cu meşteşugirea asta între frumoase să stea. 

Nu poate, zic, să se placă numai cu chipul frumos 
Și pe cineva să-l facă s-o iubească mai vârtos, 

Ci dacă ea din natură n-are de frumseți talent, 
S-aibă-ncai învăţătură și lăudat sentiment. 

Școală, mamă, pe om face să se numească frumos, 
Ea pe urât îl preface ca să fie drăgăstos; 

Și ascultă o poveste ce-n școală azi mi s-a spus, 
Care și lecţia-mi este şi s-o-nvăţ de rost m-am pus. 
Au fost trei fete odată care pe rând s-au născut 
Și d-a lor mumă și tată pe voia-le s-au crescut. 
Două atât de frumoase că ar fi fost se credea, 
Încât erau drăgăstoase la toţi de câţi se vedea; 

lar a treia prea urâtă: trup strâmb și chip slut având, 
Necăjită ş-amărâtă trăia în casă șezând; 

Căci la vrun bal câtetrele părinţii când le scotea, 
Numai cele frumușele valsul, jocul învârtea. 

Ele erau de minune, pe ele toți le iubea, 

Pe urâtă nici un june n-o vedea nici nu-i vorbea, 
Ci sta-n seamă nebăgată într-un colț a se uita 

Și cu simțirea-ntristată întru sine a ofta; 

Dar unde e urâciune și chip slutit, neplăcut, 

Mai multă înțelepciune firea să dea s-a văzut. 
Așa și această fată, prea înțeleaptă fiind 

Și cu bună judecată, socotind și chibzuind, 
Ceru să-i facă părinţii partea ce i să cădea 

Și împrotiva voinţii să nu-i facă, ci să-i dea, 
Zicând că cu a ei parte are a se ritera, 

Să trăiască într-o parte, fără a-i mai supăra. 

Ei, știindu-o cuminte, bucuros s-a-nduplecat 

Și dup-ale ei cuvinte, numărând, partea i-a dat. 
Deci cu a sa zestrișoară profesori buni ea luând, 
S-a tras la o moșşioară, precum pusese în gând. 
Și acolo, într-o parte, îndată s-a apucat 

Să înveţe limbi și carte, muzică și orice alt. 

La care ea, cu silință urmând, toate le-a pășit 

Și avuta sa dorinţă în scurt timp luă sfârșit. 
Apoi după ce se roade c-o grămadă de știinţi, 
Pe profesorii-și sloboade şi se-ntoarce la părinţi. 
Carii în asfel văzând-o în brațul lor o au strâns, 
Și pe grumazi sărutând-o de bucurie au plâns. 
Auzind vecinii-ndată și dorind a o vedea, 

Seara fuseră toți gata pentru dânsa bal să dea. 
Mergând iară câtetrele la case ce le-au poftit, 
Toţi, lăsând pe frumușele, la dânsa s-au grămădit; 
lar când îi și auziră vorba şi dulcele glas, 

Cu gurile în uimire căscând la ea au rămas. 

Îi da toţi laude sume, de ea nu se sătura, 

Cea mai frumoasă din lume li să părea că era. 
Astfel, mamă, se preface chipul urât în frumos, 
Școala pe om om îl face și să fie drăgăstos. 

Că d-ar fi faţa născută cât de frumoasă macar 
Și n-o fi bine crescută, toate-i sunt într-un zadar. 

Dageabă va purta nume unuia chip lăudat, 

Dacă nu va ști în lume să trateze un bărbat. 

Ce folos că-ntâi e dragă, când să cunună ş-o ia, 
Ș-in urmă în iad îl bagă cu scârbele ce-i dă ea. 
Cu încetul îl răcește ca fierul ars când îl scot 

Și dragostea îl descrește pân-o uraște detot; 

Și atunci acea frumoasă, ce ca un soare-i părea, 

l să face-ntunecoasă, urâtă și cea mai rea. 
Neputând să se-nțeleagă, în veac nu se mai împac, 
Ajung judecăţi să tragă, de basnu-n lume să fac, 
Acestea mica școlară zicându-le către ea, 

Se duse la școală iară, altă lecţie să ia. 


—.— 


DESPRE ÎNVĂȚĂTURĂ 


Ce înveţi la tinereţe, aceea știi la bătrâneţe. 
Omul în copilărie lesne-nvaţă orce fie. 
Meșteșugul la om e brățară de aur. 
Nici un meșteșug nu e rău, ci oamenii sunt răi. 
Cine învaţă la tinereţe se odihnește la bătrâneţe. 
Calul bătrân nu se învaţă în buiestru. 
Cine ştie carte are patru ochi. 
Dar 
Orice cu bătaie de cap se dobândește, 
Pe drumuri nu se găseşte. 
Procopseala nu se cumpără cu bani, ci se câștigă cu ani. 
Banii nu aduc procopseala, ci procopseala aduce banii. 
Omul cât trăiește învaţă și tot moare neînvăţat. 
Nimenea nu poate să zică: acum le știu toate. 
De aceea 
La orce treabă, pe Stan păţitul întreabă. 

Că 
Cine întreabă nu greșește. 
Orbul cu întrebarea a nimerit Brăila. 
Dar 
Nu cere de la prost învăţ şi de la bătrân băț. 
Că 
Orb pe orb povăţuind, cad amândoi în groapă. 
Orbul își caută acul în aria cu paiele și surdul îl 
povăţuiește unde sună. 
Nu cine trăieşte mult știe multe, ci cine umblă mult ştie multe. 
Mult trăieşti, multe auzi; mult umbli, multe vezi; 
Mult trăieşti, multe pătimeşti; multe greșești, multe-nveți. 
lar 
Găina care clocește niciodată nu e grasă. 
Dar și 
Piatra care se rostogolește din loc în loc nu prinde mușchi. 
Toată musca nu face miere. 
Toate străchinile nu sunt pentru ciorbă. 
Procopseala nu e cârpă să o mototoleşti și să o bagi în sân. 
Că 
Unde nu e cap, vai de picioare. 
A lipsit de acasă nouă ani și s-a întors cu doi bani. 
S-a dus bou și s-a-ntors măgar. 
Căci 
Omul sfințește locul, iar nu locul pe om. 
Toată lumea este școală. 
ȘI 
Vremea învaţă pe aceia ce n-au dascăl. 
Adică: 
Nevoia învaţă pe om şi nuiaua pe copil. 
Ursul nu joacă de voie, ci de nevoie. 
De aceea 
Pisica răzgâiată nu prinde șoareci niciodată. 

ȘI 
Copilul nepedepsit rămâne neprocopsit. 
Copilul răzgâiat rămâne neînvăţat. 


POVESTEA VORBII 


Um împărat oarecare neavând nici un fecior 

Și fiind la întristare că n-are moștenitor, 

Prin rugăciuni şi postire Dumnezeu l-au ascultat 
Și după a lui dorire cu un prunc l-a mângâiat; 
Care cu dragoste mare din ceasul ce s-a născut 
Părinţii în răsfăţare ş-în răzgâieli l-a crescut. 
Atât de mult împăratul asupra lui tremura, 

Cât strășnici tot palatul, nu cumva a-l supăra. 
Așa-l lasă pân” la mare să crească tot în desfrău, 
Pentru orice rea purtare nimeni nu-l ţinea de rău. 
Și când el era-ntr-o parte și alta purtat pe sus, 
Ca să înveţe şi carte un dascăl i s-au adus, 
Poruncindu-i să-l înveţe cu mângâieri şi cu joc, 
Să-i vorbească cu blândeţe, să nu-l supere deloc, 
Să nu-l silească vrodată ori să-l certe-n vreun fel, 


CUPRINS 


Or să-ndrăznească să-l bată, c-apoi va fi vai de el. 


Așadar aceste toate urmate-ntocmai au fost, 
Din care un copil poate lesne a rămânea prost. 
Câţiva ani dacă trecură, îm părtul a cerut 

Să vază ce-nvăţătură copilul său a trecut, 

Și aducându-l de față începu a-l întreba, 

Cu mângâieri, cu dulceaţă, ca să citească ceva. 
El începu: — Alfa, vita, gama, delta, omicron, 
Capa, iota, sigma, tita, pi, mi, ni xi, ipsilon. 


— Bravo! — zise împăratul — num-atât ai învăţat? 
— Apoi, — răspunse băiatul — celelalte le-am uitat. 

Îm păratu-ngrijat foarte de al său iubit fecior, 

Că-i rămâne după moarte un prea prost moștenitor, 

Pe miniştrii săi în grabă îi adună pentru el, 

Cere sfat și îi întreabă să-l înveţe-n vreun fel 

Ce să facă, din ce parte s-aducă vrun iscusit. 

Ca să-l poată-nvăţa carte cu vrun metod osebit. 

l-au zis miniștrii: —'m părate, e un filosof aici, 

Cu știinţi prea minunate la orce vei sta să-i zici; 

Fl ne-a învăţat la carte pe copiii noștri toţi, 

Și am vrea să avem parte de el și pentru nepoți; 

Pe dânsul, de vei, îl cheamă să-i vezi duhul cel înalt 

Și dă-i copilul în seamă fără să mai cauţi alt. 

Acest sfat dar ascultându-l, împăratul a trimis 

Și pe filosof chemându-l de faţă așa i-a zis: 

— Am auzit pentru tine că ești om prea iscusit 

Și toţi te vorbesc de bine, toţi zic că ești procopsit; 
D-aceea cu râvnă mare te chem și te rog și eu 

Cu asemenea urmare să-nveți și pe fiul meu; 

Și văzând că-ţi pui silința mai curând a izbuti, 

Pe cât imi va fi putinţa, și eu iţi voi răsplăti. 

— Preaslăvite îm părate, — filosoful i-a răspuns — 
Toate sunt adevârate câte de mine v-au spus, 

Dar acum sunt bătrân foarte, nu mai sunt tânăr c-atunci, 
M-am apropiat de moarte, nu mai am gust să-nvaț prunci, 
M-am dat acum pe odihnă, voi să trăiesc liniștit, 

Să-mi petrec viața-n ticnă, că destul am obosit; 

Fug de zgomot, de nepace, singurătatea iubesc, 

Slugă chiar să am nu-mi place, ca să nu mă necăjesc; 
Dar ca să nu calc cuvântul și hatâru-mpărătesc, 
Voiesc, de va vrea și Sfântul, pe cât poci să vă slujesc. 
Trimiteţi-l dar la mine, rog să nu fiu strămutat, 

Că precum v-am spus, nu-mi vine să vi-l învăţ la palat. 

Împăratul zise: — Bine, fie și aşa cum zici, 

Să urmeze și la tine, dacă nu te-mpaci aici; 

Dar însă îţi dau de știre nu cumva să-l necăjești, 
Să-l baţi, să-i dai dojenire, ori la el să te răstești, 
Ci voi cu economie învățătură să-i dai, 

Toat-a ta filosofie cu bine să i-o predai. 

După ce-mpăratul zise către filosof astfel, 

A doua zi își trimise și pe fiul său la el. 

Cum veni, îi dete carte, pe un scăunaș îl cinsti, 

Și îl puse la o parte, poruncindu-i a citi. 

Nu apucă să-i arate, ş-indată s-a pomenit 

Că câţiva înși din cetate spre vederea-i au venit; 
După ce ceva vorbiră, filosoful a voit 

Ca cu ceia ce veniră să puie de gustărit 

(Că pe atunci, cum să vede, cafea nu obișnuia, 
După cum astăzi se crede că n-ar putea fără ea): 
Și neavând să-i slujască vreun fecior sau argat, 
Puse ca să-i posluşască feciorul de împărat; 

Îl îndreptă pe fereastră, dându-i în mână un ban, 
Zicându-i: — Na, ţine asta și mergi colea la băcan 
Să-ţi dea mezelicuri, pâine şi o carafă de vin, 
Cusurul mi-l va da mâine, du-te și mai curând vin”. 
Deci după ce le aduse masă, tacâmuri a pus, 
Stolnic, paharnic le fuse, până mai către apus, 

Că ei dacă s-apucară de vorbă şi de lung sfat, 

De sluga lor își uitară că slujeşte nemâncat. 

Și auzindu-l că plânge la spatele lor de post, 

Îi zise: — Vino de strânge ș-invaţă să nu fii prost; 
Apoi mergi și tu acasă să mănânci și să prânzești, 
Dar să nu spui că la masă te-am pus să ne posluşești. 
Și dimineaţă te scoală, ziua pân” nu s-o-nălța, 

Să vii mai curând la şcoală s-avem vreme d-a-nvăţa. 

Plecând copilul se duse cu plânsete, cu văitat, 

Și pe rând mume-sii spuse cum l-a întrebuințat. 
Mumă-sa mâinile-și frânge, spusele lui ascultând, 
Merge la-mpăratul, plânge, bocindu-se și strigând: 
— Vai de mine, împărate, alt dascăl n-ai mai găsit, 
De l-ai dat să-nveţe carte la un nebun și lipsit? 
Filosofu-n grab să vie, îm păratul l-a chemat, 

Și l-a-ntrebat cu mânie de ce astfel s-a purtat. 

— Împărate, știut fie — răspunse cel învățat — 
Că azi din filosofie o lecţie i-am predat; 

De aceea fiți în pace, lăsaţi să-l învăţ cum știu, 
Dacă voiţi şi vă place să aveţi înțelept fiu. 

Se domoli împăratul şi îi zise: — Negreșit, 
D-aceea-ţi dedei băiatul, ca să-l faci desăvârșit. 

Se făcu zahar amarul cu cele ce s-a mai zis, 

Și a doua zi școlarul la școală fu iar trimis. 
Filosoful priimindu-l iarăşi d-a citi l-a pus 

Și în casă încuindu-l la trebile lui s-a dus. 

Prea mare fiind oraşul, abia s-a-ntors înserat 

Și găsi pe coconașul plângând acasă-ncuiat. 

— Ai, mergi de mănâncă pâine — îi zise — și prost nu fii 
Și aibi în grije ca mâine de dimineaţă să vii. 

Se duse iarăși băiatul plângând ca-ntâi, cum am zis, 
Aude și împăratul că l-ar fi ținut închis, 

Se necăjeşte și cheamă pe filosoful pe loc, 

Îl întreabă să dea seamă de ce-și bate de el joc. 
El răspunse: — Să nu fie vrodată eu joc să-mi bat, 
Ci azi din filosofie iar o lecţie i-am dat; 

Și împărăţia voastră nu mă socotiți nerod, 

Că filosofia noastră are osebit metod. 

Se gândeşte împăratul, ciudate lucruri îi par, 

Și zise către băiatul să meargă la școală iar. 

A treia zi viind iară feciorul de îm părat, 

L-a luat și până seară după sine l-a purtat; 

Pe unde avea să meargă, sta în loc ș-il întreba: 

— Ştii tu astă piaţă largă cum să numește, au ba? 
Când îi tăcea la-ntrebare, zicea: — Nu fii dobitoc, 
Asta e piața cutare, asta e cutare loc. 

Mai mergând întreba: — Știi tu cum se cheamă acest pod? 
Când răspundea că nu știe, îi zicea: — Nu fii nerod, 
Asta e podul cutare, asta e cutare han. 

Colea șade un domn mare, iar dincoaci cutare ban. 
Acestea zicând intrară într-un loc care i-a spus 

Și pe copilul la scară ca să-l aștepte l-a pus. 

Unde filosoful iară să şază a trebuit, 

Și tocmai cam către seară ca să plece a ieșit; 

Bietul școlar, vai de dânsul, flămând în frig așteptând, 
Îl găsi îingânând plânsul, tremurând şi suspinând. 
După ce merse acasă, porunci către școlar, 

Zicând: — Mergi și tu la masă, dar vezi mâine să vii iar. 
Cum se duse iar băiatul, plângând mume-sii a spus, 
Auzind şi împăratul, a trimis şi l-a adus. 

Îl întrebă ca să-i spuie de ce l-a purtat astfel. 

E] răspunse: — Alta nu e, decât lecţii pentru el. 

— Nu-ţi poci lecţia pricepe, — împăratul îi rosti — 
Eu știu că omul începe întâi de la a citi. 

— Și aceasta o să fie, — înțeleptul a răspuns — 
Dar la o filosofie cititul nu e d-ajuns. 

Am să-i predau şi moralul când l-oi pune la citit 

Și întâi materialul adunăm pentru vorbit. 

Se muie iar împăratul cu câte el i le-a zis 

Ș-a patra zi pe băiatul la școală iar l-a trimis. 

Deci cum sosi el la școală, dascălul ia o nuia 

Și îi dă pe pielea goală vreo câteva cu ea, 

Zicând: — Mai spui altă dată p-acasă câte fac ew 
Mai superi mumă și tată și să voieşti răul meu? 
Aceste și alte dară zicând câte i-a plăcut, 

l-a dat drumul către seară să se ducă și bătut. 
Pân-aci toate ca toate, împăratul le-a iertat, 
Acum să vedem ce poate mintea unui învăţat! 
Că cum auzi-mpăratul de cele ce s-au urmat, 

Că i-a şi bătut băiatul, cu totul s-a turburat, 

Și nici vru-n față să-i vie filosoful cel pârât, 

Ci porunci-n pușcărie să-l bage numaidecât. 

Ca a doua zi să-l piarză judecându-l cu divan, 
Să-l spânzure şi să-l arză ca pe un vrăjmaș tiran. 
Așa a doua zi dară împăratul poruncind, 
Miniștrii se adunară ca să-l judece voind; 

Deci întrebă îm păratul, uitându-se rău la el, 
Zicând: — Spune, căci băiatul mi l-ai pedepsit astfel? 
— Preaslăvite împărate, aste filosofii sunt, 

Și că sunt adevărate ascultați al meu cuvânt. 

— Ce fel de filosofie, că tu chiar cum a venit 
L-ai pus paharnic să-ţi fie şi stolnic de târguit? 
—Împărate, aşa este,eunuo tăgăduiesc, 

Dar i le-am făcut aceste vrând ca să-l înțelepțesc, 
Adică: când va ajunge mâine-poimâine-m părat, 
Masa să nu îndelunge, șezând la chef ne-ngrijat; 
lar supușii pe d-o parte flămânzi împrejur să stea 
Ș-alţii pe d-altă parte împăraţia să-i ia. 

— Bine, bine, așa fie, — împăratul iar i-a zis — 
A doua zi, spune-mi mie, de ce l-ai ţinut închis? 
— Ș-asta e filosofie, lecţia proastă nu-mi e, 

Când va fi-mpărat șă ştie și închisoarea cum e, 
lar nu pentr-un fir de aţă or d-altceva vinovat, 
Să- ţie pe toată viaţa în puşcare băgat. 

— Şi aceasta așa fie, — împăratul a urmat — 

De ce ca p-o slugă ţie a treia zi l-ai purtat? 

— Ș-aceasta e filosofie, căci prin oraș l-am purtat 

Și poduri ș-alte să știe i-am spus și i-am arătat, 

lar nu dacă să va face mâine-poimâine-mpărat 

De oricare cum îi place să fie de nas purtat. 

— Bine, bine, ş-asta lasă, — împăratul zise iar — 
Într-atât de mult nu-mi pasă, fie cum zici, n-am habar; 
În sfârșit dar spune-mi mie de ce pricină să-l baţi? 
— Ș-asta e filosofie ce trebuie la-mpăraţi, 

Ca nu cum îi este vrerea pe vinovaţi a-i munci, 

Să ştie ce e durerea, puţine a porunci, 

lar nu ca la jucările să strige: daţi și iar daţi, 

Că „cinci sute de nuiele lesne în spate la alți“ 

— Lasă ş-asta la o parte, — împăratul iar a zis — 
Dar n-o să-l înveţi la carte, prin urmare şi la scris? 
— Anevoie, impărate, că prea mult e râzgâiat, 

E] de vorbă nu se bate, ține ce a apucat; 

Dea cerul să aveți parte de fiul-vă cel iubit, 

Dar eu mai lesne-nvăţ carte pe un urs nenărăvit. 

Se turbură împăratul auzind acest cuvânt 

Și răcni-ncât tot palatul s-a clătit pân” la pământ, 
Zicând: — Auziţi necinste! Vedeţi în râs cum mă ia? 
Să cade așa cuvinte să zică-naintea mea? 
Să-ntoarce către el iară și îi dă acest răspuns: 

— De vreme ce tu zici dară că mai lesne-nveţi un urs, 
Să înveţi, iar de nu, moarte, aceasta îți hotăresc! 
Zise el: — Bucuros foarte, v-am spus că eu priimesc; 
Daţi-mi un urs, dar nu mare, ci să fie mititel, 

Ș-in trei luni cu-ncredinţate vă dau examen cu el. 
După ce aceasta zise, împăratul hotărât 

Pentr-un ursuleţ trimise ș-au adus numaidecât; 

Cu soroc, cu legătură deteră pe dobitoc 

La a cărții-nvăţătură, şi-el îl priimi pe loc. 

Acasă dacă îl duse, cumpără piei de cizmar 

Și să facă carte puse pentru noul său școlar. 
Făcând aceasta, aduce, bagă fleici prin foi de rând 
Ș-ii dă ursului să-mbuce foaie cu foaie-ntorcând. 
Ursul, cum e din natură, fleica când vrea să o ia, 
Ca, când ar citi din gură căuta și mormăia. 
Mâncarea lui totdeauna din acea carte fiind, 

Nici nu împlinise luna ş-il vedeai mereu citind. 
Orcând flămânzea, de voie cartea în mână luând, 
Prefira foaie cu foaie și mormăia, fleici cătând. 
Așadar viind sorocul ursul examen să dea, 

Se rândui ziua, locul şi toţi adunaţi şedea. 

lată și dascălul dară cu școlarul său cel mic, 
Cărui trei zile de vară nu îi dedese mertic 

Și din acea adunare la nimeni nu se uita, 

Decât la orce mișcare la dascălul său căta. 

Îm păratul cu mirare la ursuleţ tot privind 

Aștepta cu nerăbdare ca să-l vază și citind. 

Și pravila-m părătească având pe masă aci, 

Ca să-l puie să citească dascălului porunci. 

Ursul pravila cum vede, că e cea cu fleici gândind, 
Ca un flămând se repede, o ia-n mâini nezăbovind, 
O deschide și apucă să mormăiască în loc, 
Negăsind nimic de bucă, întoarce foi într-alt loc. 
Stă, mormăiește în carte, nu găsește iar mertic, 
Întoarce ș-în altă parte, și iar nimic şi nimic. 
Răsuna de râs palatul d-acest şcolar curios 

Și îi zise împăratul: — Îl văz, citește frumos, 

Dar nu putem înţelege zisele lui nicidecum, 

În ce limbă ş-in ce lege ne citeşte el acum? 

— În limba lui, îm părate, — zise dascălul grăind — 
Cum scrie aci curate le tălmăceşte citind. 

Atunci zâmbind împăratul necazul s-a răsipit 

Și iertînd pe vinovatul cu daruri l-a slobozit. 


Care va să zică: 
Mult mai lesne se învaţă un dobitoc simţitor, 
Decât să ia de povaţă un neiînțelegător. 
După proverbul turcesc: 
Annaiana bir sivrisinec sazdâr. 
Annamaiana daul, zurna azdâr. 
Adică: 
Celuia ce înţelege țânţaru-i e trâmbiţar, 
lar celui ce nu-nţelege, tobe, surle-s în zadar. 


DESPRE VIRTUTE (FAPTĂ BUNĂ) 


Fă bine, ş-il aruncă-n drum. 
Că 
A face bine e totdeauna mai bine 
decât a face rău. 


Binele, zic, nu se face 

Numai la cine îţi place, 

Ci binele este bine 

Să- faci la fieştecine. 
Chiar şi 

La cel ce te dușmănește, 

Tu cu bine-i răsplătește. 
Că 

De te latră vreun câine, 

Astupă-i gura cu pâine. 

Știind că 
Orce la voile tale 
Cu răul nu-l scoţi la cale. 
lar 
Binele pe om îl scapă 
Cu vreme de foc şi apă. 
Dar vei zice: 
Să ne luăm după lume. 
Și 
Ce o face lumea să facem și noi. 
Însă 
Ce avem cu lumea? Lumea ca lumea, și noi ca noi. 
Alţii dacă ş-o scoate ochii, şi noi nu o să scoatem. 
Alţii de o da în gârlă, și noi nu o să ne-necăm. 
Fiecine ce face, pentru el este. 
Cum își va așterne, așa va dormi. 
Cum își va găti, așa va prânzi. 
Nu trebuie să imităm decât p-acei ce-i vedem făcând bine. 
Că 
Setosul bea apă din orce lac 
Mulţi zic că 
Răul cu rău se goneşte 
Și 
Fă-i rău, că te pomenește. 
Dar 
Cât e cerul departe de la pământ. 
Atâta n-are 
Asemănare. 
Pentru că 
Omul la rău aleargă cu armăsarul şi la bine merge cu carul. 
Răul lesne îl face omul, dar binele anevoie. 

Și 

Cu vreme toate se fac bune. 
Numai 

Vremea ce a trecut nu se mai întoarce. 
Dar 

Binele ce-l faci la oarecine 

ŢI-l întoarce vremea care vine, 
Vei auzi numai: 

Vine binele ca albinele. 
Și apoi 

Bine, bine peste bine, 

Când vine e tot mai bine. 
Că 

Cine face bine, bine găseşte, 

Cine face rău, rău-l însoțește. 
Însă 

Totdeauna fapta bună 

Este tutulor cunună. 
Căci 

Fapta bună în viaţă 

La norocire înalță. 
Și 

Faptele bune în lume 

Îţi las nemuritor nume. 


POVESTEA VORBII 


Bogăția, Desfătarea, Virtutea și Sănătatea 
Disputându-se-ntre ele simplu, că cui a da-ntâietatea, 
Descriind şi una ş-alta bunul său şi fericirea 

Ce din parte-şi totdeauna varsă către omenirea, 

Și mândrită fiecare își găsea șieși dreptate, 

Că în adevăr ea este, și cerea întâietate. 
Într-această a lor luptă în cuvinte nepătrunse: 
Ardicându-se Virtutea către dânsele răspunse: 

— De voiţi cu mulțămire dreptul să se înțăleagă, 
Aideţi la zei și la oameni, lor să cerem să aleagă, 
Și a căruia problemă li se va părea mai bună, 

Fi să-i dăm ăst măr de aur şi a premiei cunună. 

Și alegerea aceasta mai perfectă a se face 

Va fi timpul d-adunanţă luptelor olimbiace. 
Sfătuirea dar Virtuţii s-a părut prea de minune, 
Fiecare sperând mărul, bunul cum își va expune, 
Deci când fu-n Olimp mulțime de popoare adunate, 
Alergară fiecare ca să ceară-ntâietate. 
Ș-ncepu-ntâi Bogăția să exprime într-aceste 

Că nemărginitul bine numai ea în lume este, 
Pentru că e dătătoare de orșice fericire, 
Desmierdării și a Famei și orcării norocire; 

Fără dânsa orșicine pre pământ să tirănește, 
Ticălos viază-n lume și cumplit se chinuiește; 

— Mărul dar de aur mie — le zice — mi se cuvine, 
De se caută rezonul şi dreptatea de se ţine. 
Alergă-n loc Desfătarea și răspunse-n grab cu stimă 
Că-n nedrept va Bogaţia să ia numele de primă: 
— Căci pre dânsa fiecare, dupre cum și știți prea bine, 
O trimite prin tot locul să mă caute pre mine; 

Eu dar în comunitate sunt dorința cea centrală 

Și că-mi este ea servicea nu e nici o îndoială. 

Pre pământ vieţuitorii ce bun-simt numai cu tine? 
Alt decât amărâciune gust cândva ei făr' de mine? 
Fericirea omenirii nu stă în multă avere, 

Ci în ceea ce desmiardă sufletele în plăcere; 

De n-aș mici eu în oameni durerile cele rele, 

N-ar mai suferi cu anii a răbda necazuri grele. 
Unde însă eu m-apropii, izgonesc ticăloşia, 
Depărtez durerea-ndată și aduc voioşia; 

Eu sunt dar tot bunu-n lume îndeobște la orcare, 
Eu sunt dulcea mângâiere celui mic şi celui mare; 
Prin urmare dar şi mărul alta să-l ia nu să poate, 
Căci eu covârşesc cu bunul pre acestelalte toate. 
Cu asemenea cuvinte începu și Sănătatea 

Că prin ale lor probleme n-au drept să ia-ntâietatea. 
Pentru că nici Bogăția, nici Desfătarea, cum spune, 
Nu pot cu nemărginire s-aibă toate cele bune: 

— Că de n-aș fi eu în oameni, ar fi toţi cu neputinţă, 
N-ar da folos Bogăția, nici ar fi de trebuință, 

Și nici Desfătarea poate să stea pre pământ vrodată. 
Dacă nu voi fi cu dânsa împreună totdodată. 
Când pe pat cineva zace în dureri și chinuire, 
Cine va putea să-i fie singura lui fericire? 

Bogăția o să strige? Desfătarea o să cheme? 

Or pe mine, Sănătatea, mă cere în acea vreme? 
Cel bogat fără de mine nici o simţiciune n-are, 
Nici la vreo desfătare poate s-aibă aplecare, 

Căci atuncea mintea, trupul sunt în nelucrare toate 
Și să aibă mulțămire fără mine nu să poate. 
Împărații, generalii, c-o zicere și ostașii 

Fără min-ar fi fiinţe ce nu pot a-şi mișca pașii. 

lar de aș lipsi cu totul în natură și în nume 

Atunci fără îndoială n-ar fi pre pământ nici lume. 
Eu îmbărbătez pre omul, eu dau curaj, vitejie, 

Eu aduc puteri în suflet, eu dau trupului tărie, 

Și când sunt în judecata celui ce mă preţuiește, 
Făr-avere, desfătarea în natură o găsește. 

Socotesc dar că în lume eu întâi sunt trebuită, 

Bătrânimii, tinerimii fără tagă sunt dorită. 

Eu sunt bogăţia lumii, eu sunt tot bunul vieţii, 

Eu sunt dulcea desfătare și cununa frumuseţii. 
Bogăția numa-n sine este moartă întru toate, 
Desfătarea înaintea-mi nici cât fir de păr nu poate. 
D-aceea ca una ce sunt eu nemărginitul bine, 

Darul și întâietatea să le am mi să cuvine. 

Deci c-o manieră sfântă stând Virtutea înainte 
Începu să-și spuie dreptul făr-a se lungi-n cuvinte, 
Zicând cum că: — Bogăția, Desfătarea, Sănătatea 
Deşi dup-a lor părere singure-și găsesc dreptatea 

Și deși fieștecare are și de baz cuvinte, 

Dară însă-ale lor bunuri sunt pământești, iar nu sfinte; 
Nu că nu sunt și aceste de la Dumnezeu tot date, 
Ci de n-oi fi eu cu ele, sunt de lume defăimate. 

Eu sunt bunul providenței, eu sacrific p-omu-n lume, 
Eu fac s-aibă muritorii pre pământ glorios nume, 

Eu sunt liniștea vieţii, eu sunt calea mântuinții, 

Eu sunt pacea, eu sunt bunul, eu sunt cârma conștiinții; 
Unde nu mă au pe mine, acolo ameninţ rele, 

Vin pieiri, stricăciuni, patimi ș-alte mari greșeli cu ele; 
Eu sunt baz zeieștii lege, dau bun nume omenirei, 

Eu sunt povaţa în lume către drumul fericirei; 
Bogăția, Desfătarea, Sănătatea, fără mine 

Toate-n lume omenirei sunt de sinele rușine, 

Și nu numai sunt rușine când lipsesc eu dintru ele, 
Ci sunt și supuse toate pre pământ la multe rele. 

Și d-aceea câţi în lume au fericea astor trele 
Tremur, să turbur adesea dacă nu sunt eu cu ele. 
Așadar mărul de aur și titlul de-ntâietate 
Mintea-nţelepciunei voastre să-l dea cui are dreptate. 
Atunci zeii ș-adunanța oamenilor să întreamă 

Și cuvintele Virtuţii le iau în băgări de seamă, 
Văzând și cu osebire manierile ei toate, 

Cu sfat de obște-mpreună se înalță glasuri gloate, 
Strig dodată că Virtuţii să cuvine cu dreptate 

Să ia darul și cununa și titlul de-ntâietate, 

Ș-așa cu sfatul de obște, după hotărârea dată, 
Dându-i mărul cel de aur, fu Virtutea întronată. 


* 


Nimică dară pe omul nu-l poate-nălța în treaptă; 
Decât singură Virtutea, prin alegerea cea dreaptă; 
Că ea de comunitate se sacrifică în lume, 

Fa şi după moarte lasă memorabilul său nume. 
Ferice d-acela care ştie să o-mbrăţișeze, 

Și va putea după dânsa pașii să și-i îndrepteze, 
Că este ca diamantul, care ş-in gunoi de cade, 

Tot îi zise piatră scumpă și prețu-i deloc nu scade. 


DESPRE SUPUS SAU SLUGĂ 


Omul, până nu slujește, stăpân nu ajunge. 
Copilul stăpânului până e mic nu se osebeşte de slugi.(A4pos)). 


Nimenea deodată nu sare ca cocoşu-n pridvor, 
ci se suie pe trepte. 


Și dacă ești slugă, 


Când te trimite la treabă 
Mergi și te-ntoarce în grabă. 

Adică 
Descalecă iute, 
Încalecă, du-te, sat nu face. 


Nadă nu face-n prieteșug, 

Că nada e bună numai la plug. 
Că 

Cine lucrează și tace, 

El mai multă treabă face. 
lar 

Care tot mereu vorbeşte, 

EI treaba ş-o zăboveşte. 
De aceea 

Treaba fă-o cum se cade 

Și șezi atunci când se șade. 


Când te apuci la vro treabă 

N-o lăsa fără ispravă. 
Pentru că 

Laşi vreun lucru pe mâine, 

Îl vezi că așa rămâne. 

Argat vrednic cine are 

Se cunoaște pe mâncare. 
Că 

Când mănâncă îi trosnesc fălcile. 
Dar sunt și mulţi de aceia: 

La mâncare leu şi la treabă bou. 
Care 

Nu e vrednic codrul să-și plătească. 
Și care 

Îl blesteamă pâinea care o mănâncă. 


136 


— Povestea vorbii — 


Unul ca acela 
Slugă va fi cât trăieşte, 
Slugă alţii îmbătrâneşte, 
Și slugă se prăpădește, 
Deloc nu se procopsește. 


Umblă gonind vânturile 
Și măsurând câmpurile. 


Se zbate ca peştele pe uscat. 
Că 
Unde nu e socotință, socoteala merge rău. 
Îi sporeşte ca la raci, 
Deşi sunt cu mai mulţi craci. 
Aşteaptă ca porcul muchea la cap. 
Să nu te blesteme cineva 
Să umbli ca banul din mână în mână. 
Însă 
Omul vrednic se face munte şi punte. 
Nu-i mai zice stăpânul: 
Ochi având, ai fost ca orbul, 
Te-ai dus, m-ai slujit ca corbul 
(cel din corabia lui Noe). 
Sau 
Vrednicia-ţi mi-e oglindă, 
Că m-ai slujit până-n tindă. 


Sluga nevrednică stăpânii des își schimbă. 


Ca pupăza își umple cuibul. 

POVESTEA VORBII 


Pupăza moţata și frumoasă-n pene, 
Gunoindu-și cuibul din nărav și lene, 

Îl lăsă şi merse iar în altă parte, 

Ș-apucă să facă alt cuib, mai departe; 

Dar vâzând-o cucul îi făcu-ntrebare: 

— Ce faci iar aicea, soru-mea cutare? 

— Cuib îmi fac, răspunse; ș-o-ntrebă el iară: 
— Dar făcuseși parcă altul asta-vară? 

— Mi-am făcut — ea zise — ș-altul după dânsul, 
Dar mai mult nu este d-a şedea într-însul, 
Că, după cum, poate, e știut şi ţie, 

L-am umplut cu totul de necurăție. 

Cucul auzind-o zise iar: — Ei bine, 

Dar iţi laşi năravul, or îl iei cu tine? 

— Cum, — ea îi răspunse — un nărav din fire 
Poate vreodată s-aibă lecuire? 

— De vreme ce, dragă, — îi zise ei cucul — 
Nu îţi laşi năravul, geaba-ţi este lucrul. 

Căci și de acesta nu o să ai parte, 

O să-l umpli iarăși ca pe celelalte; 

Ci întâi năravu-ţi lasă-l, de se poate, 
Ș-atunci o să-ţi fie cuibul ca la toate. 


* 


Asfel e şi sluga cu năravuri rele, 

Care nu se poate părăsi de ele, 

Ori pe unde umblă, loc nu-și mai găseşte, 
Tot schimbând stăpânii nu se procopsește, 
Și apoi stăpânii zice că-s de vină, 

Ei la toate strică, ei sunt de pricină; 
lar năravu-și care groaznic îl apasă 
Tot cu sine-l poartă în fiece casă. 


DESPRE NEGOŢ IARĂȘI 


Puțin folos de cel: 
Prăvălie cu chirie şi marfă în datorie. 
Că stăpânul 
Cere să-i dai la soroc, 
Parcă te pune pe foc 
Și 
Dacă n-ai, din umeri dai. 
Îl vezi că-ncepe să zică: 
Negustor mare de piei de cloșci. 
Negustor greu ca fulgul pe apă. 
Cu un ulcior de bragă, negustorie întreagă. 
An n-am câștigat, iestim am păgubit, la anul trag nădejde, 
Trei lulele în două zambile. 
Cumpără d-o para-două și le dă la o leţcaie nouă. 
Nu să alege câștigul din pagubă. 
De azi până mâine numai pentr-o pâine, 
ca să-i zică doar „jupâne“. 
Mulţi zic: 
Decât slugă mare, mai bine stăpân mic. 
Dar 
Omu e născut ca să umble și pasărea ca să zboare. 
Chiria deşteaptă pe chirigiu și drumul pe călător. 
Însă 
Drumul soroc n-are, nici pe jos, nici călare. 
Baba călătoare n-are sărbătoare. 

Mult umbli, multe-nveți, mult trăiești, multe vezi. 
Găina care clocește niciodată nu e grasă. 
Dar și 
Piatra care se răstogolește din loc în loc nu prinde mușchi. 
Că 
Cine schimbă stăpânii slugă îmbătrânește. 
Lac să fie, broaște multe. 
Stăpân nu poţi ajunge, dar slugă când îi vrea. 
Dar însă 
Cine păzeşte sofraua (masa) mănâncă ciorbaua. 
lar 
Negustorul fricos nici nu câştigă, nici nu păgubește. 
La multe cine gândeşte, nici una nu isprăveşte. 
Cine aleargă după doi iepuri nici unul nu prinde. 
Omul vrednic se face munte și punte 
şi trebuie să iasă la liman. 
Din piatră seacă scoate banul. 
lar 
Omul nevoiaș se îneacă pe uscat. 
Țiganul, când a ajuns la mal, atunci s-a înecat. 
Decât să dai cu mâinile şi să alergi cu picioarele, 
mai bine să te uiţi cu ochii la marfă. 
Că 
Fă bine, să-ţi auzi rău. 
Mai bine 
Peșingea pe ipingea. 
Decât 
Cu toptanul și banii la anul. 
Te tocmeşte dușmănește şi plăteşte omenește. 
lar nu 
Bună învoială, rea tocmeală. 

G 
Pune aici, bagă aici. 
Decât pe urmă 
Prinde orbul, scoate-i ochii. 
Gaina, când îi vine, atuncea ouă. 
Dacă risipeşti meiul, anevoie îl aduni. 
Verşi cu pumnul şi culegi câte unul. 
Din bun sănătos te faci bolnav. 
Te găsește boala gălbinării și frigurile pungii. 
aa trecut baba cu colaci. 
Și 
Dacă cade omul, anevoie se îndreptează. 
Ș-apoi, 
La copacul căzut toți alerg să taie crăngi. 
O boală dacă vine la om strigă către celelalte: 
săriţi, că l-am prins. 
Cu toate aceste, coraj, 
Barba lasă să se ducă, capul să trăiască. 
Greu la deal, rău la vale. 
Dar 
Nu mi-au nins ca să nu-mi degere, nici mi-a plouat 
ca să nu mă ud. 
Cine are mult, de multe ori vine vremea să n-aibă nicidecum. 
Unde a mers mia, meargă şi suta. 
Orzul îl ară boii ş-il mănâncă caii. 
Lupul mănâncă şi din oile numărate. 
Unde e marfă, trebuie să fie şi pagubă. 
Marfă gată bani așteaptă. 
Și 
Apa trebuie să vie la matca ei și omul la teapa lui. 
La toate urma alege. 
Știe Dumnezeu al cui e sacul cu făina și podul cu slănina. 

De câte ori să bolnăvește, omul nu moare. 
Ce am avut și ce am pierdut. 
Gol m-am născut, gol o să mă duc. 
Cine nu e dator e destul de bogat. 
Însă 
Nu e după cum va omul, ci după cum va Domnul. 
Necazurile sunt pentru oameni și oamenii pentru necazuri. 
Cu nădejdea omul nu moare. 
Dacă datornicu zice: 
Slava lui Dumnezeu, am să dau, n-am să iau. 
Eu 
Nu o să mă omor singur, ca luda. 
Capul să trăiască, belelele curg. 
Sărăcia la om e stană de piatră. 
Decât bogat și bolnav, mai bine sărac și sănătos. 
Cu un rac, tot sărac, cu un lucru mic, tot nimic. 
Dacă 
Ciung nu sunt, olog nu sunt, 
Cap, mâini și picioare am, 
Munca e comoară. 


POVESTEA VORBII 


Unul când a fost să moară, fiii săi toţi într-un ceas 
Viind, patu-i înconjoară șil întreabă de rămas, 

Zicând: — Tată! ești slab foarte şi diată căci nu-ţi faci? 
O să te apuce moarte și nimic nu ne spui, taci? 

Noi mai întâi de iertare am venit să te rugăm 

Și așa și pentru stare îndrăznim să te-ntrebăm. 

Căci pe lângă aste toate câte ţ-a dat Cel-de-sus, 

Să n-aibi şi strâns nu să poate, deoparte undeva pus, 
Fiindcă aici prin case ştim prea bine că nu sînt 

Și e păcat să se lase să rămâie în pământ. 

Noi, tată, nu-ți cobim moarte, ci pe Dumnezeu rugăm 
Sănătos să te mai poarte, să trăieşti ne bucurăm. 
Dar a omului viață, după cum singur spuneai, 

Se ține-ntr-un fir de aţă și se rupe gând când n-ai. 
Cât mai vârtos când e-n boală i să poate proroci 

Că or moare or se scoală, nimeni nu poate ghici; 

De ţ-e frică a ne spune nădăjduind să trăieşti, 

Ca să scrie încai spune aceea ce tăinuiești. 

Nu poţi zice că n-ai stare, căci știm că sărac nu ești, 
Poate dovedi oricare de-i vrea să tăgăduiești. 

Vestea e în ţară sfoară că ești putred de bogat, 

Și că ai găsit comoară o povestesc toţi din sat. 

Ei încă număr și anii când n-aveai para de ac, 

Și acum te joci cu banii turnându-i din sac în sac. 
Dar orșicum nu ne pasă, zică lumea ce o vrea, 
Fiecare-ntr-a sa casă zice şi bună şi rea. 

Noi ştim că un bun părinte copiii nu-și va uri, 

Să-i lase fără de minte săraci a se amări. 


— Copiii mei, — el răspunse — bogat e numai Cel sfânt 
Ș-are mii comori ascunse pe faţa ăstui pământ. 

Și cel ce înădușește tot intruna căutând, 

Acel negreșit găseşte, cu sârguință săpând. 

Mulţi nerozi găuresc pământul comori în el căutând. 
Dar neștiind cum, pasc vântul, surdă ș-în deșert umblând. 
Comoara nu se găsește când ici, când colea săpând, 

Ci lesne se nemerește când iei pământul de rând. 

Ș-in adânc nu e băgată, pe om mult a-l obosi, 

Ci d-o palmă e-ngropată, ca să o poată găsi. 

De aceea de vă place ca să vă îmbogăţiţi, 

Cum am făcut eu veţi face, ş-ascultaţi să auziţi: 

Eu vrând să caut comoară ş-in deşert să nu muncesc 


143 


— Anton Pann — 


Cumpărai o moșioară, dorința să-mi izbândesc, 

Și o apucai d-a lungul să caut comoară-n ea, 

Când cu sapa, când cu plugul, o săpai cum trebuia, 
Ș-adevărat astă treabă mă osteni-n acel an, 

Dar și nu mi-a fost degeabă, că tot găsii un borcan. 
Apoi cumpărai bucate și locul cât îl săpai, 

Îl semănai jumătate ș-încolo viţă băgai. 

Făcând țarina și via am luat grâu, orz și vin, 

Și suta au adus mia sau un borcan cu vârf plin. 

Și acum acea comoară, fără nici un scăzământ, 

O am tot pe moşioară, îngropată în pământ. 

De voi muri, împreună veţi merge s-o căutați, 
Săpând cu-ngrijire bună, moșia să nu stricaţi; 

Ci faceţi, zic, cum e bine, adică de rând săpaţi, 

Ca să puteţi ca și mine rod dintr-însa să luaţi. 
Abia pân-aci el zise şi ostenind încetă, 

Adormi, ochii-şi închise şi nu se mai deșteptă. 


Feciorii lui s-apucară (după ce l-au îngropat), 
Pretutindenea cătară, loc n-au lăsat nesăpat. 
După ce se necăjiră că nici un borcan n-au scos, 
Locul cel săpat porniră ş-il semănară frumos; 

Din care cu-mbelșugare în acel an rod luând, 
Făcură o sumă mare, cu preţ bun toate vânzând. 
Atunci ei cu păreri bune frăţește banii-mpărțind, 
Le-a venit înțelepciune, și zise unul zâmbind: 

— Vedeţi, fraţilor, comoara de care tata a zis? 
Borcanul e moșioara și banii, cum ne-a descris. 
Adică: lucrând pământul, scoatem comoară din el, 
De muncă i-a fost cuvântul, iar nu cum gândeam altfel. 


Munca e comoară mare ce stă-ngropată-n pământ, 
Care sfârșit nu mai are din porunca Celui sfânt. 

Și dacă nevoitorul cu nădejde va săpa, 

E] iși va dobândi dorul, comoara a dezgropa. 
Munca pe om niciodată nu-l lasă a flămânzi, 

Când cu firea-mbărbătată noaptea o va face zi. 
Așadar d-aci-nainte să nu ședem lenevoși, 

Ci, cum ne-a dat tata minte, să muncim mai inimoși. 


DESPRE AMOR SAU DRAGOSTE ȘI URĂ 


Mai bine varză acră cu-nvoială, 

Decât zahar dulce cu cârteală. 

Și 

Mai bine legumă puţină și dragoste multă. 
lar nu 





Mi-e drag ca tăciunele la nas. 
Și 
De drag ce-mi e, l-aș băga de păr în sân. 
Şi 
Se uită la el ca dracu la popa 
Şi 
Îi stă ca un gunoi în ochi. 
Zicând: 
Of! îmi vine rău de tine. 
Şi 
Mă mir ce parte ai avut, bărbate, 
Că toţi s-au înecat și tu ai scăpat. 
Şi 
Îi stă ca un gunoi în ochi. 
Sau 
O iubește ca sarea în ochi. 

Îl iubește ca gheaţa în sân. 
Și 


Două-trei coade de topor curg din dragoste. 
Căci 
Iubirea mojicească e ca gluma câinească. 
Și 
Face chef de curcă beată. 
Despre care e o zicală: 
Dintr-o scânteie să aţâţă focul. 
Și 
l-a căzut mârlă pe pârlă. 
Și 
L-a căzut la inimă tronc, 
Ca cloșca pe ouă clonc. 
Ș-apoi, 
Dragostele prenoite 
Ca bucatele-ncălzite. 
Este și dragoste: 
Eu leșin, mor pentru tine, 
Și tu habar n-ai de mine. 


POVESTEA VORBII 


Un strein prost într-o vreme în România viind, 

Și două-trei românește ca să învețe dorind, 

Cătă şi își tocmi slugă din sate pe un român, 

De calul lui să-ngrijească, fiind el tare bătrân; 
Ș-ntr-o zi sluga văzându-l neîncetând de oftat: 

— Pentru ce oftezi, stăpâne? îndrăznind l-a întrebat. 
Streinul oftând răspunse: — Ah! nu ştii tu, be Ivan, 
Era sa spunem la tine de mult, e! încă de an. 

Este una Mariuţa, dincolo de Vadu-Lat, 

Eu mult iubește la dânsa şi me ranit na ficat. 

— Dar ea te iubeşte oare? l-a-ntrebat sluga cel prost. 
E], oftând iar, îi răspunse: — Ama eu-ncolo n-a fost, 
Tovaroş a spus la mine că este pre mult frumos, 

Eu n-am văzut, dar văz poate, daca este sănătos. 


DESPRE AMOR ȘI URĂ IARĂȘI 


Lelea joacă până-n noapte, 

lar bărbatu-i e pe moarte. 
Și 

De focul bărbatului 

Joacă-n capul satului. 
Și 

Lelea joacă, dănțuiește, 

lar bărbatu-i pătimește. 
Și 

Cumetrii bărbatu-i zace 

Și ea face ce îi place. 
Zicând: 

Dacă m-am căsătorit, 

Nu m-am și călugărit. 
Că 

De drag ce îl vede, 

Din ochi parcă- pierde. 
Și 

Pân-a nu-i muri bărbatul, 

Ea a dat mână cu altul. 
Și 

În focul lui c-a murit, 

În grab s-a căsătorit. 

Dar 
A dat peste dracu. 
Că 
Pe dragul a căutat, pe dracul a găsit. 
Și acum 
Buna noastră gazdă 
Se dete pe brazdă. 
Ca călușaua, 
Se dă încoaci-încolo, se lovește de tânjală, 
ş-a poi vine singură la ham. 
Și 
Trage ca calul la grăunțe. 
Că 
Toate își au leacul. 
Și 


Arțagul își găsește pârțagul. 


POVESTEA VORBII 


O văduvă-n vârstă, bătrână, zbârcită, 
Cu doi dinți în gură, barba ascuțită, 
Nas cât pătlăgeaua, la vorbă-nţepată, 
Cu ochii ceacâră, gura lăbărțată, 
Fruntea-i cucuiată, fața mahorâtă, 
Pestetot negoasă și posomorâtă, 
Umbla-ntunecată și tot înnorată, 

Nu o vedea nimeni să râză vrodată, 
N-o puteai cunoaşte când e mulţămită, 
Că ea-n toată vremea era necăjită. 


(Cântă-ţi, lele, cântecul, că mi-e drag ca sufletul: 
Neaga-Neaga reaua sparge mahalaua.) 


149 


— Anton Pann — 


Nu putea ei nimeni să-i intre în voie, 
Din zi până-n noapte zbiera ca strigoaie; 
Cu nimenea-n lume nu se avea bine, 
Se certa cu sine, când n-avea cu cine; 
Slugi, câine, pisică bătea cu sudalme, 
Și pentru o muscă își da-n obraz palme. 
În scurt, nu ajunge omului viață 

Ca să-i spuie toate, din fir până-n aţă; 
De ar fi (cum zice lumea o zicală) 
Cerul tot hârtie şi marea cerneală, 

Ca să se descrie, ar fi puţintele, 

Toată istoria astei muieri rele. 

Dar deși în asfel era cum ziserăm, 

Și cele mai multe nu i le scriserăm, 
Tot să măritase pân-aci o dată, 

Și să se mărite iar era rugată, 

Că era vestită și în stambă dată, 

De văduvă grasă, putredă bogată 

Și pentru avere, tocmai ca nebunii, 
Să-mbulzea s-o ceară văduvii și Junii; 
Nu-i căuta chipul, nu-i căuta anii, 
Toată frumuseţea îi era ei banii. 

O văduvă însă când va după lege 
Cu a doua nuntă capul său să-și lege, 
Ea atuncea zice cum că se însoară, 
lar nu să mărită pentr-a doua oară; 

Și caută-n lume bărbat să găsească, 
Ca pe o muiere să-l imbrobodească; 
Ea să fie mare, ce o vrea să facă, 
Bărbatu-i la toate ca mutul să tacă; 
Și dacă găseşte vreun la-mă-mamă, 
Nu vede, n-aude și nu-i bagă seamă; 

De părere bună, pe carea-ntâlnește, 
Își laudă casa și se fericește, 
Că ea bărbat are bun peste măsură, 
Ca pâinea a bună (cu pruna în gură). 
Și asfel de vorbe vorbind între ele, 
Smintesc și stric casa unei tinerele; 
O fac să-și urască îndată bărbatul 
Și să îndrăgească în locu-i pe altul. 
Pentru că bărbatul un amorez nu e 
Tot după plăcerea-i la minciuni să-i spuie. 
Și tot s-o mângâie, să o giugiulească, 
Cheful și dorința pân' să-și isprăvească; 
Ci el îi vorbeşte serios la toate, 
Că tot chef să aibă omul nu se poate; 
Grijile vieţii care îl apasă 
La plăceri și chefuri rareori îl lasă. 
Și ea dacă vede că alt îi zâmbește, 
Umblă după dânsa și o curtenește, 
Îi face bezele, versuri îi citeşte, 
O-nalţă în slavă, zână o numește, 
Socoteşte cum că-n toat-a lui viaţă 
Din gura-i nu curge decât tot dulceaţă. 
Și să-nnebunește după el să meargă, 
Lasă copii, casă, la altul aleargă. 
Și văzând c-acela i-a vorbit ei bune, 
Tot cu „dragă, dragă“, pân-a o supune, 
Lasă-l şi pe dânsul, la alt bărbat du-te, 
Ca vinul cel stricat din bute în bute. 
Până rămâne 
„Nici cu fetele la horă, nici cu nevestele la biserică“ 
Povestea cântecului: 
Fost-ai lele când ai fost, 

Dar acum eşti lucru prost; 
Ai fost floare, trandafir, 
Dar acum ești borş cu ştir; 
Ț-a mers vestea, când ț-a mers, 
D-acum lețcaia-ţi s-a șters. 
Geaba cochetării faci, 

Că la nimeni nu mai placi. 
Te-au lăsat toţi ş-ai rămas 
Ca un odorog de vas; 

Cât să te dregi la obraz, 
Te-ai trecut, nu mai ai haz. 
Gândeai că chipu-ţi frumos 
O să stea tot abanos. 
Acum poate să plătești 
Frumoasă să te numești. 


Așa și această văduvă bogată, 

Fiind pentru zestre de prea mulţi rugată, 
Când venea-n peţite cineva s-o ceară, 
Ca să se mărite, să-și ia bărbat iară, 

Ea la acei oameni, bărbaţi sau neveste, 
Cu mândrie mare propune aceste, 
Zicând: — Mergeţi, spuneţi celui ce mă cere 
Că am să-i dau zestre destulă avere, 
Bani, casă, moșie, cum și știe poate, 
Scule, diamanturi, în fiinţă toate; 

Dar pe lângă aste am și din natură 

Un arțag, o pală de cam cert din gură, 
Și nu totdeauna aceasta îmi vine, 

Ci numai de faţă când e oarecine, 

Sau când stau de vorbă la vro adunare, 
Din ceva atuncea țandara îmi sare 

Și încep îndată ca să-mi cert bărbatul, 
Să-l fac de ocară faţă cu tot satul. 

lar el la necazu-mi îl voiesc să tacă, 
Să-mi sufere toate, nimic să nu-mi facă; 
Îi cer dinainte condiţia asta, 

De mă priimește, eu îi sunt nevasta. 
Câţi auzea d-aste fugea ca de ciumă, 
Li se tăia pofta de asfel de glumă. 


Mai pe urmă însă își găsi ea unul, 
Cam lovit cu leuca, făcând pe nebunul. 
Ș-ii trimite vorbă că o priimește, 
În felul ce zice și cum ea voiește; 
Dar îi dă să știe că din întâmplare 
Și el fără voia-i un pârțag mic are, 
Care în an numai o dată îi vine 
Și ca și un praznic într-o zi îl ţine. 
Și el cum să leagă să-i rabde arțagul, 
Și ea să se lege să-i rabde pârțagul. 
Spuindu-i aceste, zise ea-ntru sine: 
„Zău că nu să poate din așa mai bine! 
Nu e lucru mare, într-un an o dată, 
Un pârțag, cum zice, și lui să-i abată.“ 
Și cu chipul ăsta dacă se legară 
Amândoi îndată se și cununară. 
Mireasa acuma găsindu-și norocul, 
De părere bună nu o-ncăpea locul. 

„Îşi pierduse cumpătul, 

Ca găina umbletul.“ 
Și luând la masă de coadă purceaua, 
Cum era strâns satul, făcu și safteaua, 
Vro câteva vorbe trânti după lege, 

D-ale nodoroase, ca niște ciomege. 

Ginerile l-aste trebuia să tacă, 

C-așa să legase, n-avea ce să facă. 

Făcând ea safteaua, îi păru mult bine, 

Văzând că bărbatu-i legătura-şi ţine. 

A doua zi iară ș-urmă obiceiul, 

A treia zi încă şi mai cu temeiul. 

lar el la nici una cheful nefrângându-i 

Le suferea toate, în gându-și zicându-i: 
„Lasă să taie dracului bureţi.“ 
„Lasă să se scalde în apele ei.“ 
„Lasă să-și alerge calul cât o vrea.“ 
„Lasă să latre ca căţelele la lună.“ 
„Acum e la largul ei și la strâmtul meu.“ 
„Până mi-o veni şi mie palele nebune.“ 
„Îi tai eu de unghişoară.“ 
„Eu îi sunt doftorul ei.“ 
„Cum își aşterne, așa va dormi.“ 
„Muierea, poale lungi, minte scurtă.“ 
„La baligă moale, puțintică apă trebuie.“ 
„Cu vreme şi cu paie, mușmulele să moaie.“ 
„O să-i iasă toate pe nas,“ 
„I s-a urât cu binele.“ 


Deci, 
A patra zi dimineață pe loc cum se scoală, 
Începe să geamă ca un prins de boală, 
Zicând: — E! nevastă, azi te-a călcat focul, 
M-a găsit pârțagul, i-a venit sorocul. 
Și zicând aceasta, o cam ia de coadă, 
Și pe după mână frumos mi-o înnoadă, 
Ș-incepe să-i care mai în jos de spate, 

Cam pe piele goală, gârbace-ndesate. 

Ea îi zicea: — Frate! bine, ce e astă? 

E] răspundea, dându-i: — E pârțag, nevastă. 
— Până când te ţine? ea îi zise iară. 

El, dându-i, răspunde: — Numai până seară. 
Și rabdă, nevastă, cum îţi rabd eu ţie, 
C-asfel n-e legatul şi mult n-o să ție. 

— Mă rog, bărbăţele! mai stăi! contenește! 
Stăi să ne-nțelegem, puțin odihneşte! 

Eu îmi întorc vorba, pui lacăt la gură, 
Dacă e pricina pentru legătură. 

— Nu, dragă nevastă, „năravul din fire 
Lesne nu se poate s-aibă lecuire“ 

— Mă rog, bărbăţele, dă puţin cu milă, 

Că nu știu bătaie de mică copilă. 

Aoleo, ajunge! aoleo, mă lasă! 

Văz eu că cu zapis nu să ţine casă. 

Mă leg, mă jur ţie că d-azi înainte 

Nu-ţi voi mai răspunde nici două cuvinte. 
— E] bine, — zise el — dacă-ţi laşi arţagul, 
lacă și eu dară îmi opresc pârțagul. 
Numai îți păzeşte cum zici jurământul, 
C-apoi iar îmi vine (să păzească Sfântul). 
Aşa ei d-atuncea cu pace trăiră, 

Și singuri aceasta o și povestiră. 


Așa am cumpărat-o, așa o vânz. 
Ei mai zicea că: 

Toată pasărea pe limba ei piere. 
Și că 

Învățul îl dezbară băţul. 

Pentru că 
Gâlceavă fără-ncăierare nici un haz nu are. 
Și 
Eu fac, eu trag p-altu-n belea nu bag. 
De aceea 
Maţele în om să ceartă, dar om cu om! 
Lasă-i să-și scoată ochii, că ei o da seamă. 
Cine ce face, lui și face. 
Nu-ţi pune obrazul pentru altul. 
Să nu te pomenești cu un doamne-ajută pe spinare. 
Fi se ceartă, ei se iartă. 
Zicând că 
Câteva coade de topor curg din dragoste. 
Însă 
Lesne a ierta, dar anevoie a uita. 


POVESTEA VORBII 


Un bătrân odinioară de nouăzeci ani trecut, 

Care aștepta să moară în orce ceas și minut, 

Într-o zi cu pipa-n gură cam pe gânduri el șezând, 
Scoase o răsuflătură, lung din inimă oftând. 

Feciorul său cel mai mare auzindu-l l-a-ntrebat: 

— De ce, tată, așa tare și desşirat ai oftat? 

lar tatăl său nu ascunse ce inima îi rodea, 

Ci către dânsul răspunse, spuind ceea ce gândea: 

— Mă gândii la vârsta-mi fragă, că eu când m-am însurat 
N-am găsit pe mă-ta-ntreagă, și d-aceea am oftat. 

— "Te văz, — îi zise el — tată, că ai minţi copilăreşti, 
Dacă ce-au trecut o dată stai de îl mai socotești. 

Și ce-a ieșit dintr-aceasta2 Ce pagubă ai avut? 

Nu cumva ț-a fost nevasta cu vrun mădular pierdut? 
Cusurul mamii-l ţii minte, îl zici și îl pomenești, 

Dar tu oare mai-nainte puteai sfânt să te numeşti? 
Bătrânul trăgând din pipă și la dânsul ascultând, 
Cum tăcu tot într-o clipă, îi zise iarăși oftând: 
Nu-mi e, fătul meu, atâta de ceea ce s-a-ntâmplat, 
Cât mi-e inima-amarâtă de ceea ce-au mai urmat. 
Căci ea se jura pe soare, cu cel mai straşnic cuvânt, 
Cum că este ca o floare, neatinsă nici de vânt, 

Și după ce fu săracă, zestre mai nimic având, 

O făcură alţi să-mi placă, lăudând-o și zicând 

Că: „Tu, dacă ești cu stare, o fată săracă ia, 

Că întâi, precum ne pare, iţi faci pomană cu ea, 
Ș-al doilea iei soţie să-ţi dea cinste la cuvânt 

Și credincioasă să-ţi fie pân' va intra în mormânt.“ 
Într-acestea oarecine ducându-se pe la ea 

Și pomenind pentru mine de va de soţ să mă ia, 
Ea înălțând ochii-n grindă, că vede cerul gândind, 
S-a întors către oglindă ș-a zis, asupra-și privind: 
„Ah! nu sunt eu norocită să iau asfel de bărbat, 
Că m-aș ţinea fericită și la el m-aș fi-nchinat.“ 
Crezând-o dar eu aceasta, că e cum am auzit, 

O și luai de nevastă, la altele n-am gândit. 

Și după nuntă în grabă am înghiţit acel nod, 
N-am vrut pentru așa treabă să fim de râs la norod, 
Ci gândind că fac cuminte, uitând toate, o iubii, 

Îi făcui imbrăcăminte, frumos o impodobii. 


Asfel ea mergând odată ș-in oglindă căutând, 
Văzându-se-nţoţonată, o auz p-ascuns zicând: 
„Ah! acum mă cunosc bine! acum văz cine sunt eul! 
Acest bărbat ce mă ţine nu e de obrazul meu! 
Ș-incepu d-aci-nainte detot a se desfrâna, 

În urmări și în cuvinte la om nu mai semăna, 

Până când ea din cinstită pâși şi-n drumul urât, 
Fu de lume povestită și eu vecinic amărât. 


— Cât pentru aceasta, tată, — îi zice feciorul iar — 
De ai avea judecată, nu te-ai necăji-n zadar. 

Căci cu o astfel de faptă legea ea de au călcat, 
Răsplătirea o aşteaptă pentr-acest al ei păcat. 

Ea singură va da seamă, nu tu, ori altul, ori eu; 

Ea trebuie să se teamă de faţa lui Dumnezeu. 

Care cum își va așterne, așa se va şi culca, 

Pe pământ gol sau pe perne capul său își va pleca. 


* 


lată omul cel cuminte, iată cum cel înţelept 

Se silește prin cuvinte ca să facă strâmbul drept. 
Asfel cineva împacă la mânie p-un obraz 

lar nu încă să-l mai facă să turbeze de necaz. 


DESPRE CĂSĂTORIE — MUMA ȘI FATA 


FATA 


Mamă, bărbat îţi cer și voi să mi-l dai acum. 

Că orzul în copt a dat 

Și trebuie secerat. 
Și văz că: 

La toată casa bate coasă, numai la mine n-are cine. 
Ș-a poi, 

În loc să plângă fetele, 

Se vaietă nevestele, 

Care au avut luaţi 
Câte doi şi trei bărbaţi. 


MUMA 


De! că te-om mărită. 
Și 
Nu te uita chiondorâș la mine. 
Că încă 
Nu ştii să torci, nici să teși, 
Numai la horă te-ndeși. 
Nu știi că 
Calul bun din grajd se vinde 
Și mai bun preţ pe el prinde. 
lar tu 
Păzești casa cu praștia. 
ȘI 
Una-două la Marică, 
Mucii tot la ea îţi pică. 
Și parcă 
Sunteţi două rudișoare, 
C-aţi uscat rufe la un soare. 
Și 
Te-ai făcut cu dânsa rudă, 
După mămăligă crudă. 
Și 
Amândouă mâncaţi dintr-un ciob. 
Și 


Amândouă vă lingeţi mucii. 


FATA 


Puiul pene dacă face, 
Tot ca să zboare îi place. 

Că 
Știu și traiul de acasă. 
Şi 
Nu-mi plâng copiii de foame. 
Şi 
Pe cine îl doare, să-i pese. 
Eu îţi zic: 
Or dă-mi bărbat, or că plec 
Să mă duc să mă înec, 
Unde-o fl lacul mai sec, 
Că astăzi să lasă sec. 


MUMA 


O să-ţi vie mintea, mamă, 
Când mi-o creşte păr în palmă. 
Tu ești aceea: 
Plete lungi şi minte scurtă. 
Că 
Gândești că e măritișul păpușă. 
Că una cum a zis: 
Bărbatu-l gândeam păpușă 
Și el nu-ncape pe ușă. 
Și nu știi că 
Măritişul te leagă de mâini şi de picioare. 
Că 
Până la anul și găvanul. 
Și pe urmă nu poți zice: 
Ducă-se, n-am tors pe el. 
Și 
Da-l-aș lui Satana 
Plocon de pomană. 

Că 
Sunt sătulă de așa sculă. 
Ci 
Dacă te prinzi în horă, trebuie să tragi danţul. 
Și 
Cine intră în cușcă trebuie să cânte 
cocoșește. 
De aceea e mai bine 
Nici drac să-ţi iasă-nainte, 
Nici să stai să-i dai plăcinte. 
Că încă ești mică și 
Nu ştii pe unde se pişă găina. 
ȘI 
Câte zboară pe sus încă, 
Toate-ţi par că se mănâncă. 
ȘI 
Pe câți îi vezi cu nădragi, 
Toţi îţi sunt frumoși și dragi, 
Ca și aceia, 
Orunde vede muiere, 
parcă îl lipești cu miere. 
De aceea 
Nu grăbi cu Paștile. 
Că 
Nici un părinte nu-și îneacă copiii. 
lar de nu vei asculta, 
Poama bună porcii o mănâncă. 
Că 
Ascultarea e viaţă, iar neascultarea moarte. 
Și 
Blagoslovenia părinților 
Întărește casele fiilor. 

DESPRE CĂSĂTORIE IARĂȘI — 
TATĂL ȘI FIUL 


Fătul meu! 
Omul o nevastă și o pisică trebuie 
să aibă în casă. 
Că 
Toate sunt până la o vreme. 
ȘI 
Dacă inima îţi cere, 
Te-nsoară ș-iţi ia muiere. 
Ca 


Să-ţi car la nuntă apă cu ciurul (zăpadă). 


Scumpul meu tată! 
Omului cu sila poți să-i iei, dar să-i dai nu poți. 
Că 
Lesne e a se-nsura 
Și greu a se dessura. 
Că 
Muierea are nouă găuri și multe cere. 
ȘI 
Decât să zic pe urmă „vai de noi“, 
mai bine să zic „vai de mine”“ 
Că 
Nevasta nu e cârpă, să o descoși și să o lepezi. 
De unde ştie omul ce noroc va nimeri! 
Că pe mulţi îi văz 
Duminică cununie 
Și luni la Mitropolie, 
În adevăr, 
Nevasta cu minte bună 
E bărbatului cunună. 

Dar 
Rar la om așa noroc. 
Cum a zis unul: 
Fă-mă, de poţi, prooroc, 
Ca să te fac cu noroc. 
Că 
Ce e frumos la toţi place, 
Dar nu știe-n el ce zace. 
Că te uiţi, 
Dinafară măr frumos 
Și înlăuntru găunos. 
Și 
De departe trandafir, 
De aproape borș cu știr. 
Și 
De departe calu-ţi bate, 
De aproape ochii-ți scoate. 
Și atunci, 
Cu lăutari și cu masă 
Aduci pe dracu în casă. 
Că 
Până nu pui cu omul în plug, 
Nu-i ştii boii cum trag la jug. 
Și 
Până nu încaleci calul, 
Nu-i poţi cunoaște năravul. 
Sau cum a zis unul: 
Cu lăuta şi cu toaba, 
Adusei în casă gloaba. 
Și 
Am gândit că iau pe Stana 
Ș-am fost luat pe Satana. 

Că 
E mică și a dracului, 
Sare-n capul bărbatului. 
Că 
Alăuta zice din strună: 
„O, ce frumușşică jună!“ 
lar toba zice: „Lasă, lasă, 
Ca s-o vedem și mireasă.“ 
Ș-apoi 


Viespea, miere după ce nu face, 
Sare și te împunge cu ace. 


Și 
Vai de mine, de urât 
Sunt sătul până în gât! 


POVESTEA ALUIA 


N-a mai rămas, frăţioare, 
Cineva ca să se-nsoare, 
Că precum câștig nu este, 
De vom lua și neveste, 
Pas apoi de mai trăiește, 
Or în lume pribegeșşte. 
Că ele nu te întreabă 
D-ai negustorie slabă, 
Ci: ad-o, dă-i, cheltuiește, 
La mode mereu croiește, 
Dă bani pe pălărie, 

De n-ai, ia în datorie. 
Ele privesc la cocoane 
Și la alte mari persoane, 
Ce în toată săptămâna 

Să-și croiască le dă mâna; 
Astfel și ele se-mbracă, 

Nu lasă modă să treacă, 
Tot îţi cer, tot te frământă 
Până văd că cucu-ţi cântă 
Apoi atunci or te lasă, 

Or de tine nu-i mai pasă, 
Cât trăiești nu mai vezi pace, 
Casa-n iad ţi se preface; 
De ocări și de blesteme 
Îmbătrânești fără vreme; 
Perii în cap îţi albește 

Și obrazu-ţi încreţește. 
Urăști lumea, urăști viața 
Și nu-ți mai veselești faţa; 
Amărât îţi privești groapa 
Și mângâierea-ţi e popa. 


E! e! fătul meu! 
Cine caută nevastă fără cusur neînsurat rămâne. 
ȘI 
Alege, alege până culege. 
Și atunci, 
Dacă n-are frumos, pupă și mucos. 
Că precum 
Bărbat bun și usturoi dulce nu se poate 
Așa și nu se poate 
Lânoasă și lăptoasă şi grasă, 
Să vie și devreme acasă. 
Că nu se poate iar 
Moarte fără bănuială 
Și nuntă fără căială. 

Și vine vremea să zică: 
Din pricina lui Nicolai urâi și pe Sfântul Nicolai. 
Dar însă 
Rău este cu rău, dar e mai rău fără rău. 
Că 
Ceea ce săvârșește muierea, nimenea nu poate 
săvârși. 
Și prin urmare, 
Cine-ncălecă măgarul, 
Să-i sufere şi năravul. 
Că 
Unde sunt oi, acolo-s și foi. 
Ci 
Cu Dumnezeu înainte. 
ȘI 
Cum ţ-o fi partea. 
Că 
Ce e scrisa omului trebuie să o pătimească. 
Fă şi tu ce face toată lumea. 
ȘI 


Ori te însoară, ori te fă ostaș, ori fă-te călugăr. 


POVESTEA ALUIA 


Mulţi doresc singurătatea, dar eu de ea sunt sătul, 
l-am cunoscut bunătatea, mi-a venit acră destul. 
Un om singur într-o casă şade ca un surd și mut, 
Mănâncă fără de masă, doarme fără așternut; 
Când pleacă din cas-afară, drumu-i e fără soroc, 
Umblă ca un pierde-vară, zăbovind din loc în loc, 
Prânzește unde-i e foame, mănâncă ce o afla, 
Unde înserează doarme, aşterne ce s-o-ntâmpla, 
În case familiare cu văz bun nu-l priimesc, 

E grețos la fiecare, deși-n faţă îl cinstesc. 

De s-ar purta cât de bine şi d-ar umbla ca un sfânt, 
Tot îl defaimă orcine și îi zice paște-vânt. 
Fieştecare își teme nevasta, fata de el 

Și se sfiește să-l cheme să petreacă-n vreun fel. 

E] cât de mult să postească şi să umble nemâncat, 
Maţele să-i ghiorăiască, tot îi zic că e-mbuibat. 

De să duce la vro treabă mai des unde sunt femei, 
Curtezan îl fac în grabă, ș-işi râd de el între ei. 

De să duce la primblare, umblă singur ca un cuc 
Și privește cu jind mare la câţi de braţet se duc. 
Unde vede vro figură, vro tânără, vrun pantof, 
Stă, să uită, cască gura și se alege cu of! 

Acasă iar dacă vine, trăiește cu totul prost, 
Rareori mănâncă bine, mai mult uscături și post. 
Când e bolnav, n-are cine un pahar apă să-i dea, 
Moare până când îi vine un cunoscut a-l vedea. 
De are bani, tot găsește câte un mai doritor 

Și vine de-l lingușește, să-l lase moștenitor; 

lar de este sărac moare cu zile din necătat, 

De patru, fără plânsoare, în groapă e aruncat 

Și se pierde după lume, ca o pulbere în vânt, 
Neamul său și al său nume merge cu el în mormânt. 
Nu-i rămâne în viață pomenire c-a trăit, 

Trăiește fără dulceaţă, se duce cum a venit. 

lată dar singurătatea, pe care mulți o slăvesc, 

Asta e, zic, bunătatea traiului filosofesc. 

Fie, fie dăruită dintru tot sufletul meu 

Aibă-o cui e dorită, mai mult nu o voiesc eu. 

Cu Dumnezeu înainte, îmi iau inima în dinți, 
Mă-nsor, cunună, părinte, și zică-mi toţi că n-am minţi. 
Cunoscut și știut este c-am mai fost căsătorit, 

Am ținut două neveste şi nici una n-a murit. 

Una mă lăsă pe mine, pe una o lăsai eu, 

De am trăit rău sau bine, să ne ierte Dumnezeu. 
Șapte ani trăii cu una și mereu m-am judecat, 
Gâra-mâra totdeauna, dar în sfârșit am scăpat. 

Cu a doua făcui casă și la al zecilea an, 

Vrând să se facă mai grasă, mă uri ș-imi fu dușman. 
Sărace fuseră toate, săracă și acum iau. 

Cu doar, c-o fi și cu poate peste mai bine să dau. 
Dar însă deloc nu-mi pasă orșicum d-oi nimeri, 
Unde o ieşi să iasă, sunt deprins a suferi. 

Ca un soldat ce-n războaie mai de multe ori a fost, 
N-are frică şi nevoie ca acel recrut și prost. 

Cine n-a umblat cu armă, i-e frică-n mâini să o ia, 
În ochi îi e ca o spaimă, îl mănânc câinii cu ea. 

lar cel învăţat îndată o ia ș-o are de joc, 

Se aprinde și stă gata se intre cu ea în foc; 

Îl vezi cu fruntea semeaţă peste armaţi tăbărât, 

Pe moarte or pe viaţă, nu-i pasă, e hotărât. 

Așa şi cel ce se-nsoară ş-a tras danţul căsnicesc, 
L-a doua ș-a treia oară, frici, spaime nu-l îngrozesc. 
Gâra-mâra nu-l sfiește, cântecele i se par, 

Când se-nvaţă ş-ii lipsește, duce dorul l-al lor rar. 
Omului de orce bine îi vine îimbuibături, 

De dulceţuri greaţă-i vine, dorește și acrituri. 
Pelinul amar ca fierea ca o doftorie-l ia 

Și mai cu gust decât mierea pe nemâncate îl bea. 
Mângâierea așa iară satură, des când o vezi, 
Ș-incepe a fi amară, de n-o fi și ceva sfezi, 

Că unde sunt iubiri multe, sunt și multe-ntristăciuni, 
Ca plânsurile la nunte şi râsul la-ngropăciuni. 

De când lumea, asfel toate a fost și vor fi cum sînt, 

Nici s-a putut, nici se poate împotrivă-le cuvânt; 

Cui dar pielea să-nfurnică nevastă-n casă să-și ia, 
S-o lase cui nu i-e frică să tragă danţul cu ea; 

Dar nici ne-nsurat, în urmă, să umble prin sat hârbar, 
Că-și găsește de îi curmă drumul din sat vreun par; 
Pentru că-n Sfânta Scriptură e-nvederat şi citim, 
Unde dă învăţătură în lume cum să trăim. 

Ca una din trei la număr să-și aleagă cinevași: 

Or însurat, or călugăr, or să se facă ostaș. 


Iubite tată! 
Toate fonfoloagele 
Își aștept noroacele. 
și 
Măgarul se vinde tot în oborul armăsarilor. 
Ș-acolo 
Și pentru calul șchiop se găsește surugiu. 
Dar 
Cioara în loc de privighetoare nu se poate vinde. 
Că 
Uhnuia îi place popa, altuia preoteasa și altuia fata popii. 
Și 
Gustul dispută n-are. 
De aceea zice: 
Caută muiere să-ți placă ţie, iar nu altora. 
Și 
Cu funia altuia nu te lăsa în puț. 
Că 
Nu e frumos ce e frumos, ci e frumos ce îmi e frumos. 
Și 


Nu este bun ce este bun, ci este bun ce-mi place mie. 

Dar însă 

Ce-mi e drag fuge de mine 

Și urâtul calea-mi ţine. 
Ș-apoi 

Cine cade de sine 

Să plângă i-e ruşine. 
Că 

Nebunul pe mai-marele său nu-l cunoaște. 

Țara piere de tătari și ea bea cu lăutari. 
Și 

Totdeauna gâra-mâra și trai cu vătrai. 

Nu crede, bărbate, ce vezi cu ochii, ci crede ce-ţi spui eu. 
Muierea 

Îţi judecă pe dracul și ţi-l scoate şi dator. 
Și 

Atunci îţi iei ale trei fuiere şi lumea în cap. 
Și 

Te duci opt cu a brânzii. 
Sau 

Te duci unde au dus mutul iapa și ţiganul cârlanul. 
Că 


Muierea a-mbătrânit pe dracu. 


POVESTEA VORBII 


Oareunde iară bărbați și neveste 

Au mers să peţească, obicei cum este; 
Priviră, văzură, vorbiră de fată 

Și se învoiră cu mumă, cu tată. 
Acuma rămase să bea aldămașul 
D-alde cuscru, socrul și de alde nașul. 
Așa el şi zise: — Draga tatii fată, 

Du-mi-te de scoate niţel vin îndată. 

Ea luând o oală, o spălă, o şterse 

Și în grab cu dânsa în pivniță merse. 
Dacă văzu tat'-său că prea zăboveşte, 
Mumi-sii îndată zicând poruncește: 

— Du-te curând, dragă, dumneata de scoate, 
Că, pe cum bag seamă, copila nu poate. 
Mergând ea, găsește în plâns pe copila 
Și privind la dânsa i s-atâţă mila, 

Se sperie,ntreabă: — Ce ai, drăguliță? 

la spune-mi și mie, spune-mi, măiculiță. 
Atunci fata-ncepe și îi zice: — Mamă! 
Acum, cum vezi bine, mă mărit să cheamă, 
Așa, să zic dară, o și făcui asta, 

Ș-am rămas grea-ndată, ca toată nevasta. 
Am făcut acuma, să zic, şi pruncuțu 

Și îi puse nașu numele Vlăduţu; 

Îl vezi gras la față, frumos ca un soare, 
Crește, se înalță, merge ș-în picioare; 
Umblă și aleargă, să joacă prin curte, 

Cu izmene albe și cu haine scurte, 
Încalecă bățul, sare tăietorul, 

Se duce îndată, apucă toporul, 


Abia îl râdică, pe umăr îl pune 

Toporul greu foarte puterea-i supune, 
Neputând să-l ducă, cade, îl doboară, 

Îi retează gâtul și aci-l omoară. 

Aceasta când zise, începu să strige: 

— Of, Vlăduţu mamei! moartea ta mă frige, 
Inima-mi rănește, viața-mi scurtează, 

Că n-o să mai poată mama să te vază. 

Muma cum aude plânsul fiicei sale, 

Și ea se pornește să strige cu jale: 

— Of! vai! Duţu mamii! of, drag nepoțele! 
Prea avuşi în lume zile puţintele! 

Tatăl logoditei, văzând că acuma 

Cu vin nu mai vine nici fata nici muma, 
Pleacă după ele,n pivniţă se duce 

Să vază ce este, vin de ce n-aduce. 

Și dacă le vede plângând amândouă, 
Începu să-ntrebe: — Ce vă este vouă? 

De ce e vă plânsul? spuneţi-mi și mie! 
Minunea ta, Doamne, asta ce-o să fie? 
Atuncea și muma și fata se puse 

Și îi povestiră cele de sus spuse. 

Aceste cuvinte auzind şi dânsul, 

Cu ele-mpreună porni și el plânsul: 

— Of! of! vai de mine! cum ne calcă focul! 
Of! cum, nepoţele, te omori jocul! 

Făcut, crescut gata, scos din tot necazul, 
Cum nu trăiși încă să-ţi mai văz obrazul! 
Așa ei grămadă rămâind să plângă, 
Făcură pe oaspeţi la ei să se strângă. 
Dacă îi întreabă şi le spun pricina, 

Le-au răspuns cu toţii: — A voastră e vina, 
Căci lăsați toporul încolo-încoace, 

Ca să-l ia copilul, cu el să se joace; 

Dacă tăieţi lemne, nu-l băgaţi în casă. 
Plângeţi dar acuma, nouă nu ne pasă. 

lar unul dintr-înșii vrând să-i mai mângâie: 
— Lăsaţi, — zise — frate, plânsul să rămâie, 
Casa nu vă spartă c-a murit băiatul, 

Sunteţi încă tineri ş-o să faceţi altul. 
Un vecin, l-aceste ce prin gard privise 
Și auzând toate, către dânșii zise: 

— Unde a tunat de v-a adunat! 


Dar însă 
Nu trebuie să râdem de zidirea lui Dumnezeu. 
Că 
Cine a făcut pe bunul 
A făcut pe nebunul. 
Și 
Cine a făcut pe bogatul 
A făcut și pe argatul. 
De aceea să nu zicem: 
Urât tată l-a făcut (sau a avut). 
Și 
După ce e prost, îl cheamă și Vladu. 
Și 
După ce e urât, bea şi tutun. 
Și 
Parcă e lovit peste obraz cu leuca. 
Și 
L-a băgat mumă-sa în ladă și l-a mâncat moliile. 
Că adesea 
Mai multă înțelepciune găsești în feţele 
cele urâte decât în cele frumoase. 
De aceea 
Nu te uita-n pocitura-i, 
Ci vezi ce iese din gura-i. 
Dar 


Unde e minte multă, e și nebune multă. 

POVESTEA ALUIA 


Povestesc că unui nevasta murind 

Și plin de-ntristare văduv rămâind, 

Se însură iarăși ca un om sărac, 
Socotind la jalea-i să-și găsească leac: 
Luă o fetică care îi plăcu 

Și ca cu întâia casă își făcu; 

Ei trăia prea bine, că ea îl iubea 

Și el pentru dânsa prea mult se robea; 
Decât despre alte câte îi făcea 

De-l mulțămea una, alta nu-i plăcea; 
Mai cu seamă lapte dulce când mânca, 
Deloc, niciodată el nu se-mpăca, 

Ci oftând adesea în sunet vorbea: 

— Nu ştiu răposata ce fel îl fierbea, 
Că de când, sărmana, o am îngropat, 
Lapte fiert o dată cu gust n-am mâncat! 
Biata lui nevastă, asfel de cuvânt 
Auzind adesea răsunând în vânt, 

Se mira săraca cu ce îngrijiri 

Să-l fiarbă mai bine, s-aibă mulțămiri! 
Spăla, freca vasul, punea, îl fierbea, 
Păzind să n-afume ș-în foc să nu dea, 
Dar geaba, bărbatu-i la gust nu-i venea, 
Tot pe răposata, oftând, pomenea. 
Așadar, nevasta văzând și văzând 
Că pe plac nu-i este orșicum făcând 
În cele din urmă îl puse pe foc 

Ș-il năpusti-n vatră, ne-ngrijind deloc. 
Laptele dar singur fierbând ca uitat, 
Dacă-l bătu fumul și în foc a dat, 
Turnând îi aduse, şi el cum sorbi 

Plin de mulţămire către ea vorbi: 

— Ah, draga mea! astăzi m-ai îndatorat 
Cu laptele dulce, de când te-am luat, 
Că uite întocmai acest gust avea, 
Biata răposata oricând îl fierbea. 

Dar cum făcuși, dragă? ce ai uneltit 
Și așa de bine astăzi l-ai brodit? 

Vezi dar, ține minte tot așa să-l faci, 
Apoi totdeauna să ştii că mă-mpaci. 
Auzind nevasta zicându-i asfel: 

— Apoi, bărbăţele, — zise către el — 
Eu după părerea-mi am greșit acum, 
Că nu purtai grije să nu ţi-l afum, 
Fiindcă cu treaba pe foc l-am uitat 

Și gustând în urma îl văz afumat, 

Ba îmi era încă că o să mă cerți 

Și vream de greșală să cer să mă ierți. 
Bărbatu-i răspunse: — Nu știu ce-ai făcut, 
Decât știu atâtă, că azi mi-a plăcut; 
Și cu aste vorbe mă faci nătărău, 

Că la ce-mi e gustul să zici că e rău; 
Nu voi niciodată să m-aibi de nebun, 
Ci ce zic că-mi place, zi și tu: e bun, 
Și nu-mi spune mie c-ai făcut greșeli, 
Că cu așa vorbe nu poţi să mă-nșeli; 
Gându-ţi niciodată nu l-oi sfinți eu, 
Ca să nu-mi fierbi lapte după cheful meu; 
Aşa îl voi tocmai cum fuse acum, 

Și curs în foc fie și, cum zici, cu fum. 
Biata lui nevastă pe loc o sfecli, 
Gândind că cu pumnii o va năvăli; 

Decât cu tăcerea care o făcu 
Îl aduse-n stare și el de tăcu. 
Zicând: 
Lasă să ningă, să plouă, numai vreme 
rea să nu se facă. 


Dar tu, copilul meu, 

Să-ţi iei nevastă de casă, 

Nici urâtă, nici frumoasă. 

Că 

N-o să o pui cadră-n perete. 

Nici 

N-o să o atârni cercel la ureche. 

Nici 

N-o să o scoţi în târg de vânzare, 
Ci 


Să-ţi ei nevastă de potriva ta. 








Precum am mai zis, adică: 
Cum e sacul, și peticul. 
Și 
Cum e tingirea, și capacul. 
Că 
Ce nu-ţi este de potrivă, 
Îţi va fi tot împotrivă. 
Nici, 
După gustul altora să nu-ţi alegi nici materie, 
nici nevastă. 
Ci 
E destul să-ţi placă ţie. 
lar nu ca acela: 
În hatârul dumneavoastră, 

lacă m-arunc pe fereastră. 
Ca ţiganul care 

În hatârul prietenului său s-a spânzurat. 
Cum a zis unul: 

Că a greșit croitorul, 

S-a spânzurat spoitorul. 
Ci tu 

Ești stăpân pe capul tău, 

Or pe bine, ori pe rău. 
Că 

Voia este la tine 

Ca să faci cum îţi vine. 
Cum zice vorba: 

Mie nici nu-mi intră în pungă, nici nu-mi iese. 
Eu ştiu că 

Silita căsătorie e frigură de Livie. 
Numai 

Nu face din capul tău calendar. 
Ci, când vei să te-nsori, 

De ești tu viță de jos, să nu iei neam de sus, 

ca să nu-ţi zică: scoală tu, să șez eu. 

Și 

De n-ai bani, nu lua cu zestre, ca să nu-ți zică: 

taci tu, să vorbesc eu. 

G 

la-ţi nevastă săracă ca să-ţi zică: fă ce știi tu. 
Și atunci 

Nu vă scoateţi ochii unul altuia. 
G 

Trăiţi ca în sân de rai. 


După. 

DESPRE NEUNIRE ȘI NEÎNȚELEGERE 


Boii uniţi la pășune 

Lupul nu-i poate răpune. 
ȘI 

O nuia în mână lesne se-ncovoaie, 

Dar când sunt mai multe se frâng anevoie. 
ȘI 

Oaia retrasă din turmă 

Lupii o iau după urmă. 
ȘI 

Vai de acea însoţire 

Unde nu este unire! 
Că 

Nu poate fi nălbitorul 

Tovarăș cu văpsitorul. 
Nici care 

Va s-o-nnegrească din albă, 

Va şi mâini albe să aibă. 
ȘI 

De va fi să nu voiască 

Muierea să plămădească, 

Șade, cerne până mâine 

Și tot nu frământă pâine. 
ȘI 

Să muncește, s-amărește 

Și nimica nu-i sporește. 
ȘI 

Îl joacă cu viclenie 

În ciur fără văcălie 
Zicând: 

O, amărâţii de noi, 

Nu ne unim amândoi! 

Că 
Eu zic tunsă și el rasă, 
Nu știu la ce o să iasă. 
Și 
Eu strig încât capul mi se descleiește 
Și bărbatu-n lene abia mormăiește. 
Unul zice: 
Nu ne putem înțelege, 
Un fel nu ni să alege. 
Altul: 
M-a înzăbălat muierea 
Și mă joacă cum i-e vrerea. 
Şi 
Mă fierbe în oală seacă, 
Zi, noapte, nu va să tacă. 
Of 
Și ca gheonoia copaciul 
Mă ciocăneşte ca covaciul. 
Când se necăjește. 
Strigă şi ţipă ca din gură de șarpe, 
De mă iau fiori din creşteț până-n talpe. 
Şi 
Zbiară tocmai ca o proastă 
Parcă-i pune sula-n coastă. 
Blestemând: 
Doamne, ia-mi moartea și zilele bărbatului meu. 
Că 
Nu poci scăpa de el ca de dracul. 
Și eu nu-i zic decât: 
Ci mai zi, zice-ţ-ar popa la cap. 
Și orunde mă duc 
Se ține după mine (n-ar fi să mai zic), 

Întocmai ca dracu după copilul mic. 

S-a lipit de mine ca scaiul de câine. 
ȘI 

De prea mult ce mă iubește, 
Ca cocoșul mă chiorăște. 

Mă chiorăşte parcă va să mă împuște. 

Cum zice vorba: 

Nici nu te lasă să te prăpădești, 

Nici nu te lasă ca toţi să trăieşti. 

Că 

M-a îmbătrânit, mi-a scos peri albi. 
Și ea 

Șade tot abanos, ţapăn și vârtos. 
Că 

Dracul cât trăieşte nu îmbătrânește. 
ȘI 

Drac mort n-a văzut nimenea vrodată. 
Se vede că 

Are nouă suflete ca pisica. 
lar mie 

Ziua și noaptea îmi roagă moartea. 
lacă 

Nişte zile amărâte, 

Necăjite și târâte. 
Dar într-o zi 

Era să lepede potcoavele. 
ȘI 

l-a avut Dumnezeu de știre, 

Și puţintică norocire. 
Că 

A zis hopa şi a sărit groapa, 

Dar de mult era să-i cânte popa. 

ȘI 


» 
A dat mâna cu moartea. 


Dar 


N-a dat zapis cu Dumnezeu. 


Eu ştiu însă, 


De aceea 


Rabdă, inimă, şi taci, că n-ai altă ce să faci. 


POVESTEA CÂNTECULUI 


O, răbdare sfântă, baz mântuitor, 
Liman de scăpare tu ești tuturor! 
Din copilărie tu mă-mbrățișași, 

La toată nevoia lupta-ţi protejași. 
D-orce-mprejurare tu mă izbăviși 
Ș-orce veninare tu mi-o îndulciși. 
Multele-mi necazuri a ţi le descri, 

Îţi sunt cunoscute, nu mă părăsi. 

Tu şi la-nsurarea-mi cu mine veniși 
Și multele valuri mi le stăviliși. 

Râuri de necazuri, ce vrea m-a-neca, 
Le puseși hotare a nu mă călca! 
Furtuni când bătură, mă adăpostiși, 
Vrăjmași se sculară și îi risipiși; 
M-ai trimis cu gându-n veacul bătrânesc, 
Ca să-l iau de pildă, să mă răcoresc; 
Mi-ai pus de icoană pre câți te-au urmat, 
Câţi te-mbrăţișară și au triumfat; 
Scorpii, șerpi, bălauri ei au biruit, 

Tu le-ai dat putere, și s-au izbăvit. 
Răbdare! răbdare! zid sprijinitor! 

Îmi cunoşti consoarta, vezi că îmi dă chin, 
Vino și mă scapă de cumplit suspin, 
Nu-mi zugrăvi plată, desfătări cerești, 
Nu poci să mai sufer zile tiranești. 
Pentru ne'nţelegeri amărât trăiesc, 

Ah! viaţa-mi scurtă rău o cheltuiesc! 
Vezi dacă să poate stavilă să pui, 
Să-mi râdici nevoia, că-ndreptare nu-i. 
Soarta-mi împilează viaţa la pământ, 
N-am trai, n-am odihnă, n-am nici crezământ. 
O, răbdare sfântă! dă-mi a imita 

Ș-a lua de pildă chiar numirea ta. 
Solomoane drepte, tu pilda ne-ai scris, 
Tu cu-nţelepciunea ai cântat ş-ai zis: 
Leii şi bălaurii tot se îmblânzesc. 

lau de-nvățătură, se domesnicesc, 

lar a relii boală n-are nici un leac, 
N-are îmblânzire, ea e crudă-n veac, 
Ca vierme ce roade pomi verzi și copaci, 
Ca rugina fierul, și n-ai ce să-i faci; 

De consoartă bună câţi sunt norociţi, 
Le sunt cununi scumpe, viez liniștiți. 
Erouă răbdare! dă-mi un bun răspuns, 
Nu-mi curma viața, vezi cum am ajuns! 
Nu mai am putere, viaţa nu-mi răpi 

Și petec de petec nu mi-o tot cârpi. 
Știe Cel puterenic cât d-amărât sînt, 
Care soarte-mparte la toţi pre pământ. 
Știe ce consoartă e pre capul meu, 
Care îmi răspunde ca un dumnezeu. 
Prin răbdare, zice, vă veţi mântui 
Despre câte rele vă veţi bântui. 

Vino, dar, răbdare, vino, nu-nceta, 
Vino, că prin tine voi înainta. 

Trista mea viaţă tu o sprijinești, 

De orce ispite tu mă mântuiești, 

Tu mi-ai fost și școală, tu învățător, 
Te-am avut în patimi ca un protector. 
Ale tale sfaturi mi-au fost de folos, 
Mi-ai dat mângâiere-n tim pul dureros, 
Tu pe câți te-ascultă așa-i îmbunezi, 
Le dai cerești daruri ş-ii încununezi 
Nu-n flori impletite ce se veştejesc 

Și putrezitoare, lucru pământesc, 

Ci de raze sfinte luminând mereu, 
Drept răsplată bună de la Dumnezeu. 
O maică răbdare! nu mă părasi, 

Tu îmi eşti sperarea sprijin a-mi găsi. 
Sunt pierit atuncea când mă vei lăsa 
Fii-imi mie razim și nu-mi va păsa. 
Voi să mor cu tine, să mă-ncununez, 
Cu tine-n braţ viața-mi voi să o-ncetez. 


Așa e omul, 
E] de boală pătimeşte 
Și p-alţi de leac sfătuiește. 
Însă 
Găina-ntr-un loc cotcorogește 
Ș-într-alt loc oul se găsește. 
Și 
E] într-un fel o ursea 
Ș-altfel ieși la văpsea. 
Căci 
Urşii c-ursul ursăresc 
În danțuri nu se lovesc. 

Vorba e că 


Joci cu tichia chelului, 
Ajungi și tu-n felul lui. 


Adică: 


Cu cel ales, ales vei fi, 


şi cu cel îndărătnic te vei îndărătnici. 


(Psalm. David) 


PROVERBURI TURCEȘTE CU ROMÂNEȘTE 


(Să se știe că, la cele mai multe vorbe, 


turcii tonul îl au la sfârşit) 


Ectiini bicersân, ettiini 
bulursân. 


Damlaia, damlaia, gheol olur. 


Fudul olan diușchiun calâr. 
Ișten artmase dișten artsân. 


Danişan daa așar. 
Uslu olan rahatlanâr. 


Az caz, uz caz, boiungeac 


caz. 


Az sadaca cioc belea 
savdârâr. 
Gailesiz baș bostanda biter. 


Ceea ce semeni seceri, ceea 
ce faci găsești. 
Picând, picând, baltă să 
face. 
Cine să mândrește rămâne 
scăpătat. 
Din lucru de nu-ţi prisoseşte, 
din dinţi mai oprește. 
Cine întreabă munți sare. 
Cine este liniștit se odih 
nește. 
Puțin sapă, neted sapă, 
după statu-ți sapă. 
Puţină milostenie de multe 
nevoi scapă. 
Cap fără de griji la bostan 
crește. 

Chemicsis dil chemic cârar. 


Coructan petmez olur. 

— Neilen? — Sabârâlen. 
Sabâr selemettrâr. 

Tuzlan ecmec hazâr iemec. 


Musafir umduunu iemes, 
bulduunu ier. 


Ișin iocse şeit ol, paran 
ciocse chefil ol. 


Dud iapraândan atlaz olur. 
Muft sirche baldan tatlâlâdir. 


lochiuze boinuz ve cuşa 

canat iuc deildâr. 
Chiopec chiopei iemes. 
latan ilana basma. 


Chendi iazâsânâ ocumaian 
eșee benzer. 


Ichi reiz ghemii battârâr. 


Bacşiș ia verese icen ichi 
cheret sarhoși olur. 
Chioriun istedii nedâr 


(chigheoz,) 


Limba fără oase oase 
sfărâmă. 
Din aguridă miere se face. 
— Cu ce? — Cu răbdarea. 
Răbdarea e mântuire. 
Pâine cu sare e gata 
mâncare. 
Oaspetele nu mănâncă ce 
gândeşte, ci mănâncă ce 
găsește. 
De n-ai treabă, fă-te martor, 
de ai bani mulţi fă-te chezaș. 


Din frunza de dud atlaz se 
face. 
Oţetul degeaba e mai dulce 
decât mierea. 
Boului coarne, pasării aripi 
povară nu sunt. 
Câine pe câine nu mănâncă. 
Nu călca șarpele care 
doarme. 
Cine nu-și poate citi scri- 
soarea lui, măgarului să 
aseamănă. 
Doi cârmaci o corabie o 
îneacă. 
Cine bea în cinste or în 
dator să îmbată de două ori. 
Cererea chiorului ce este? 


(Doi ochi, 

Dișin aardââ ierde dil 


docanâr. 


luriuzgheara tiuchiuren 
iuziune tiuchiuriur. 

Acâllâ dușman acâlsâs 
dostan eidâr. 


Insan eti ve derisi hici bir 


şee iaramas. 


Annaiana, bir sivrisinec 
sazdâr, annamaiana, daul, 
zurna azdâr. 


La măseaua care doare 
limba atinge (totdeauna). 
Cine scuipă în vânt, în 
obrazul său scuipă. 
Vrăjmașul înțelept e mai 
bun decât prietenul fără 
minte. 
Carnea și pielea omului nu 
sunt bune de nimic. 
Celuia ce înţelege, un țânțar 
îi e trâmbiţă, celuia ce nu 
înțelege, tobe, surle sunt 
puţine. 


DESPRE IUȚEALĂ, MÂNIE ȘI POSĂCIE 


El chiar singur a stricat 


Și iar el s-a mâniat. 


Și apoi 


Dă și cu coasa și cu gresia. 


Nu judecă, 


Unde o ieşi să iasă. 
Ori că tunsă, ori că rasă. 


Că 


Focul când se încinge 
Anevoie se stinge. 


Însă 


Cine se iuţește curând ostenește. 


Și 


Cine să oţeţeşte, să bea oţet să-i treacă. 

Că 

Cela ce se pripeşte adesea se poticnește. 
De aceea 

Să nu te pripești, că o greșești. 
Totdeauna 

Măsoară de multe ori și croieşte o dată. 
Însă 

Sunt firi între firi, de nu ştii cum să te miri. 
Unul 

Șade posac și tăcut, 

Parcă este surd şi mut. 

Parcă i-am fript șerpi pe burtă. 

Parcă i s-au înecat corăbiile. 

Parcă toată lumea i-e datoare. 

Parcă mi-a tors și nu i-am plătit. 

Parcă i-a murit curca cu oul în cuib. 

Parcă tot îi plouă și îi ninge. 

Parcă i-am tăiat lefeaua. 

Parcă i-am tăiat apa de la moară. 

Parcă i-am tăiat iapa de la gard. 

Parcă își jeleşte părinţii. 

Când râde, soarele răsare, 

Când se necăjaște, tună și fulgeră. 

Își pierde și cumpătul și umbletul. 


POVESTEA VORBII 


Unul trecând un râu mare, când vru carul a-și suci, 
Cu-ntâmplare deodată rupe oiștea aci. 

El necăjit stă, se uită, fluierând și înjurând, 

Își dă palme, bate boii, dă-n car şi-n toate de rând; 
Dup-aceea ca s-o lege o funie de tei ia 

Și începe să o scuipe, s-o poată ceva muia, 

Dar, din contră, și l-aceasta înjura, se necăjea, 

Că cum vrea el să o moaie, scuipatul nu-i ajungea; 

lar un om ce sta deoparte şi la dânsul se uita 

Începu de el să râză, zicând: — Vai de mintea ta! 

Mă! omule, dar nebun ești? Moaie funuia în râu! 

Ce tot stai şi scuipi din gură, când ț-e apa pân la brâu? 
— Da, bine zici, — el răspunse — că mai știu ce fac și eu! 
Parcă-mi lipseşte o doagă, acum la necazul meu. 


* 


Unii de necaz când dau 
Pierd şi mintea ce o au; 
lar alţi de el nu mai scap 
Și tot au simţit în cap. 


DESPRE IUȚEALĂ ȘI MÂNIE IARĂȘI 


Omul îndărătnic toate d-a-ndaratele le face. 
Tu umbli să-l îmblânzeşti 
Și mai rău îl îndrăcești. 
E] 
Pentru o muscă își dă palme. 
ȘI 
Pentru un purice își arde plapoma. 
Pentru un șoarece, 
Lasă să arză și moara, 
Numai soarecii să moară. 
De aceea zice: 
Răul ce ş-il face omul singur, nimenea altul 
n-ar putea să i-l facă. 

Că 
Oţetul tare vasul său ș-il strică. 
Omul îndărătnic 
Ce apucă se usucă. 
Și 
Toate d-a-ndaratele îi merg. 
Adică: 
După ploaie, chepeneag. 
Și 
După moarte, cal de ginere. 
El nu ştie că: 
Toată graba strică treaba. 
Și 
Cine se grăbeşte curând ostenește. 
lar 
Încet, încet, departe ajungi. 
Că 
Lucrul bun anevoie se dobândește. 
Și 
Cu încetul se face oţetul. 
Și 
Copacul mare dintr-o așchie nu să taie. 
De aceea, 
Nu te grăbi ca fata mare la argea 
şi ca văduva la măritat. 
Ci 
Cu răbdare și cu tăcere 
Se face agurida miere. 
Că niciodată 
Două pietre tari nu pot măcina bine. 
lar 
Cine să iuţeşte la mânie pentru orce fie, 
e dobitocie. 

De aceea 
Nu fii iute ca piperul în toată vremea. 
Și 
Nu umbla cu ţifna în nas. 
Nu fii ca 
Văcarul care s-a mâniat pe nevastă și 
nasul ş-a tăiat. 


POVESTEA VORBII 


Un vacar adese tot se mânia, 

De care sătenii nimic nu știa; 

Așa el odată iar s-a mâniat 

Și o zi întreagă nimic n-a mâncat. 
Seara dacă vine la nevasta sa, 

Cu părere-n capu-i că lumii păsa, 
O-ntreabă, zicându-i: ce zicea prin sat? 
Le păsa de dânsul, căci el n-a mâncat? 
Nevasta lui, care era ca şi el, 

Prea cu minte mare, ca de copăcel, 

Îi zise: — Zău nu ştiu, ei nu mi-au vorbit, 
Poate şi pe mine s-o fi necăjit, 

Că orcâţi cu carul pe la noi trecea 
Asupra-mi nici ochii nu ș-îi întorcea, 
Ci-și biciuia caii, boii iși bătea, 

Ca când de la dânșii necazu-şi scotea. 
— Fie! — el zise — tot nu mă împac, 
Nu mănânc nici mâine, ca să vezi ce fac. 
Așa el se duse, ca un sec și prost, 

Și ţinu, săracul, ș-a doua zi post. 

Seara iar întreabă ce au zis de el 

Și ea îi răspunde tot în acel fel. 

E] iar se-ntărâtă, cum o auzi, 

Și: — Nu mănânc — zise — nici a treia zi. 
Dar răzbindu- foamea n-a mai întrebat, 
Ci îi părea miere codrul cel uscat. 


Prin urmare dar, 
S-a mâniat rău pe sat 
Și trei zile n-a mâncat. 
ȘI 
Le-a făcut-o pe piele. 
Că 
Nu mai putea de dânsul. 
Însă, 
Omul îndărătnic și pizmaș ca racul 
își mănâncă carnea singur. 
Îl auzi strigând: 
Nu mă plec, d-aș ști că m-aș târi 
cu inima pe pământ. 
Omul răutăcios și necăjicios, 
De nu poate strica altui, își strică luiși. 
Ca 
Ursul când n-are de mâncare își mușcă din labe. 
Muierea rea singură își dă palme ş-iși bate capul de pereţi. 
De vreme ce pe 
Muierea înțeleaptă o bate cineva și i-e rușine să plângă, 
lar muierea rea numai dintr-o vorbă ardică mahalaua în cap. 
Țipă ca când o belește cineva de vie. 
ȘI 
Ca când îi frige cineva șerpi pe inimă. 
ȘI 


În necaz că i-a zis neroadă ş-a tăiat din rădăcină coada. 

POVESTEA VORBII 


Unuia sătean odată muierea i s-a-necat, 

Când la un râu împreună cu altele s-a scăldat. 

E] cu o prăjină-n mână în vârfu-i cu cârlig pus 

Se ducea tot căutând-o pe cursul apei în sus. 

Altul trecând îl întreabă ce tot umblă căutând; 

E] spuindu-i totdodată își ceru și sfat, zicând: 

— Mi s-a-necat, frățioare, nevasta colea mai jos 

Și cum să o găsesc nu știu, că caut fără folos. 

— Bine, — acela răspunse — ce cauţi pe râu în sus? 
Că apa-ncolo la vale trebuie să o fi dus. 

— Nu crez, frate, — el zise — să fi mers pe apă-n jos, 
Că ea cât trăia în viaţă toate le făcea pe dos, 

Și socotesc că și moartă d-a-ndaratele s-a dus 

Și trebuie prin urmare s-o caut pe apă-n sus. 


PIE CN: CUPRINS 


DESPRE AMICIE SAU PRIETENIE 


Tim pul trece cu azi, cu mâine, 
lar vecinul rău tot rămâne. 
Însă 
Cine a aflat în lume prieten adevărat, 
E] o comoară bogată-n viaţa sa a câştigat. 
Căci 
Pe câţi îi credem de prieteni 
Ne sunt ca niște cunoscuţi, 
Numai din vedere văzuți. 
lar 
Pe câţi îi numim cunoscuţi 
Ne pot fi vrăjmaşi nevăzuţi. 

Cei mai mulți sunt 
Prieteni ai mesii, iar nu ai nevoii. 
Care zice: 
Îl cunosc ca pe un cal alb. 
Ș-aleargă să te-ajute-n grab. 
lar nu care 
Se răspândesc ca potârnichile. 
Zicând: 
De-l voi mai vedea o dată, se face de două ori. 
Zice un proverb: 
Cuiul cel nou scoate pe cel vechi afară. 
Însă 
Niciodată pentru un prieten nou câştigat nu lepădă pe cel vechi. 
Că 
Prietenul vechi este ca vinul, care pe cât se învecheşte 
p-atât mai cu gust să bea. 
Prieten adevărat este acela cate te sfătuieşte spre bine, 
iar nu care îţi laudă nebuniile. 
Precum zice alt proverb: 
Dacă din nenorocire ai prieten nerod, tu fii înțelept. 
lar de este 
Bun ca pâinea a bună, îi iei îmbucătura din gură. 
Zice alt proverb: 
Dacă prietenul tău este miere, tu nu umbla să-l mănânci tot. 
Cum a zis unul: 
Tu zici că-mi voieşti binele şi mă-nghim pi ca albinele. 
Prietenul la vreme de nevoie se cunoaște. 


POVESTEA VORBII 


Doi prieteni împreună la un drum călătorind, 
Un urs le ieși-nainte, cu groază spre ei viind. 
Unul dintr-înșii, de frică, văzind ursul furios, 

Se sui şi se ascunse sus într-un copac stufos; 

Cellalt, într-acest pericol singur dacă s-a văzut, 
S-a-ntins la pământ îndată şi în mort s-a prefăcut. 
Ursul dar totdeodată asupra lui cum sosi, 

Pe la nas, pe la ureche, se plecă a-l miros; 

lar el își ţinu suflarea, să nu-l simţă că e viu, 

Că ursul mort nu mănâncă, după cum zic cei ce ştiu; 
Și așa, de mort gândindu-l, cum sta nesuflând lungit, 
Nicidecum neatingându-l, l-a lăsat și a fusit; 

lar prietenul său, care sta în copacul stufos, 

După ce se duse ursul, l-a-ntrebat, dându-se jos: 

— la spune-mi, mai frăţioare, ursul ce lucru-ţi șopti 
Când se puse la urechea-ți? (Și-ncepu a hohoti.) 

— Mi-a poruncit — el răspunse — să ţiu minte să păzesc 
Și c-un prieten ca tine să nu mai călătoresc. 


DESPRE PRICINI DE JUDECĂȚI 


Judecata e în capul omului. 
De aceea zice: 

Pune-ţi căciula înainte și te judecă singur. 
Că 

Judecătorul când ţ-e protivnic, cu cine o să te judeci? 
Dacă va, și 

Face hatârul corbului ca să învinovățească porumbu. 
Şi 

Cine plânge înaintea judecății își pierde lacrimile. 
Că, de e vinovat, 

Îl întinde ca pe o opincă scurtă. 

ȘI 
Îl poartă pe la icoane. 
Sau 
Îl poartă de nas pe unde îi place. 
Că 
Șchiopătura oilor e bucuria lupilor. 
Pentru că 
Lupii totdeauna se bucură în timp de furtună. 
Că 
Două ouă când se tot ciocnesc, unul trebuie să se spargă. 
Însă 
Gardul cu proptele bune 
Nu cade-n timp de furtună. 
ȘI 
Cine dă din mâini nu se îneacă. 
Că 
Darea trece marea. 
ȘI 
Aurul deschide raiul. 
ȘI 
Sabia de aur taie mai mult decât cea de fier. 
G 
Bate-te cu săgeți de argint, de voiești să biruiești. 
Că 
Banul e ciocoi de uşi multe, 
Are trecere-n orce curte. 
De aceea 
Or să fii cu miere-n gură, or cu mâna-n buzunar. 
Că totdeauna 
Bogatul greșeşte și săracul cere iertăciune. 


Deși 

Dreptatea iese ca untdelemnul dasupra apei. 
Dar 

Mai bine o învoială strâmbă decât o judecată dreaptă. 
Căci 

Dreptul totdeauna umblă cu capul spart. 
Ș-apoi 

— Cine ţ-a scos ochii? — Frate-meu. — 

D-aceea ț-a scos așa adânc. 


POVESTEA ALUIA 


Țiganul când a ajuns împărat 

Întâi pe tatăl său a spânzurat. 
Că 

Prieteșugul judecătorului e pe genuche. 
Dar însă 

Corb la corb nu scoate ochii. 
ȘI 

Dacă vei să nu scârție carul, unge osia. 
Că 

Dacă o ungi, merge mai bine. 
Cum a zis unul: 

Carte nu ştie, dar calcă popește. 
Cum a zis altul: 

Știe bine vlădica 

Pe cine ia de chică. 
Că 

Dacă pui untdelemn în candelă îţi va lumina. 
ȘI 

Când pui piemn mai mult, se face mămăliga mai mare. 
Pentru că 

Boul nu treieră cu gura legată. 

Și 
Cine slujește altarului, din altar mănâncă (Apost.). 
ȘI 
Cine va să se roage sfântului duce lumânare și tămâie. 
Și atunci 
Olarului unde-i place, acolo pune mânușa. 
Că rareori 
Buturuga mică răstoarnă carul mare. 
Ci mai bine 
Fă-te cu dracu tovarăș până treci puntea. 
ȘI 
Zi că e laptele negru. 
Decât să strigi: 
Cu judecata, nu cu lopata. 
Adevărat, 
E. știută că pricina nu ajută. 
Dar 
În țara orbilor cel cu un ochi este împărat. 
De multe ori 
Rămâi bătut, ocărât și cu banii daţi. 


POVESTEA VORBII 


Primăvara într-un nuc, 
Stând și cucuind un cuc, 
Doi proşti, cum îl asculta, 
Porniră a se certa: 

Pe unu-l chema Pălmuș 
Și pe cellalt Ciomăguș. 
Pălmuș privind la cuc sus 
Și văzându-l spre el pus 

Zise: — Or văzuși tu, mă, 

Că cucu mie-mi cântă? 
Ciomăguș zise: — Minţi tu, 

Că cucu-n nuc cum stătu 

La mine-ntâi se uită 

Ș-apoi atuncea cântă. 

— Dar nu vezi — Pălmuș a zis — 
Cu ciocu-ncotro e-ntins? 

Dacă ţie ț-ar cânta, 

La tine s-ar și uita. 

Ciomăguș se-ntărâtă 

Și bâta îi arătă, 

Zicându-i: — Nu-mi tot vrăji, 
Că de mă voi necăji, 

Cu asta-n cap te pocnesc, 

Ai auzit ce-ţi vorbesc? 

Ț-am spus că când a cântat 
Întâi în ochi mi-a cătat. 

— Ce — e? tu să mă baţi zici? 
Tu pe mine? Na dar! — plici! 
— Ce dai tu în mine, mă? 

(Și ciomagu-și întremă) 

Na! — poc! — Mă! — plici, șap! — Na! — buf! 
Aolio! — Stăi! — Mă! Uf! 

— Ho, ho, ce aveţi de gând? 
Strigă Bunea alergând, 
Ș-apucând îi dăscâlci. 

Pe un, pe alt îimbrânci, 

Pe amândoi ocărând, 
Judecându-i și zicând: 

— Fire-aţi porci-de-câini să fiţi! 
V-aţi pornit să vă sluţiţi! 

Pălmuș, aprins grozav foc, 
Merge la zapciu pe loc, 

Și spuind cum s-a certat, 
l-a dat bani și l-a rugat 
Ca, când îi va-nfăţişa, 

Să zică ca el aşa, 

Că cucul lui i-a cântat 

Și să certe pe cellalt. 
Ciomăguș, p-ascuns și el 
Mergând în acelaș fel, 

Pe zapciu unse pe bot, 
Dând cât avea-n pungă tot, 
Și să zică l-a rugat 

Că cucul lui i-a cântat. 
Deci când i-a înfățișat 

Și jalba le-a ascultat, 
Zapciul, puţin mișcând 

Și genuchiul ardicând, 
Supt saltea le-a arătat 
Banii ce i-a fost ei dat, 
Zicând: — Și un ș-alt mințiţi 
Și ca nebunii vă sfădiţi, 
Că cucul, să ştiţi curat, 
Numai mie mi-a cântat; 

Și voi, zic, vă împăcaţi, 

Să n-auz că vă certaţi, 
C-apoi iau gârbaciul meu 
Și vă împac cum știu eu. 


Vezi așa, 
Cine face ca mine, ca mine să paţă. 
Capul face, capul trage. 
Unde nu e cap, vai de picioare. 

Mulţi zic că 

Banul e ochiul dracului. 
Și că 

Banul te bagă afund, banul te scoate în und”. 
Dar 

Culcă-te pe urechea aia. 
Și 

Îi fi bun cât îi fi. 
Căci 

Bolnavul multe zice și sănătosul face ce știe. 
Că 

A băga mâna în miere şi a nu-ţi linge 

degetele nu se poate. 


POVESTEA VORBII 


Două pisici dintr-o casă, surori, frați vei să le zici, 
În cămară după masă intrând ca niște pisici, 
Mirosiră, cotiliră din taler în taleraş 

Ș-intre altele găsiră și o felie de caș. 

Sar amândouă deodată, asupra-i să grămădesc, 
Pentru el vor să se bată, fac gură, se gâlcevesc. 
Și una și alta rele, mârâia și miuia, 

Să-l împartă între ele nicidecum nu se-nvoia. 

Și ca să nu se mai certe merg la cotoi, cer la el 
Ca prin dreaptă judecată să le-mpace la un fel. 
Cotoiul, ca un cu minte, le-a zis: — Nu vă mai certaţi, 
Ce folos mii de cuvinte? eu ştiu cum vă împăcați: 
Care le împacă toate e cumpăna pre pământ, 

Și îimpotriva-i nu poate nimeni să zică cuvânt. 
Zicând aceste, apucă și cumpenele pe loc, 

Ceru cașul să-i aducă, îl rupe drept prin mijloc, 

Pune într-o parte ş-alta cașul cel în două frânt, 
Înalță cu mâna-ndată cumpăna de la pământ; 
Dacă vede că-ntr-o parte atârna mai greu niţel, 

la din ceealaltă parte și mușcă ceva din el. 

Îl pune iar, iar râdică, acum dincoaci greu văzând, 
Mușcă și d-aci nițică, ca să potrivească vrând. 
Apoi iar şi iar și iară, când aci, când colea greu, 
Vrând lor rău să nu le pară, el a mușcat tot mereu, 
Pân' se sătură pe sine și lăsă părţile mici; 

Atunci le potrivi bine şi le dete la pisici. 

Ele dar silite fură astfel a se mulțămi, 

Dacă minte nu avură singure a-l împărți. 


——.— 


DESPRE OBRĂZNICIE ȘI CALICIE 


Ce-mi este mojicul, 
Ce-mi este calicu 
Unul ş-alt obraznic 
Și în zi de praznic. 
Că 
Omul calic şi obraznic 
merge nepoftit la praznic. 
El 
Ca porcul dă năvală. 
Dar și 
Duce la tăvăleală. 
De multe ori, 
Ca oala, de mânușe 
Ajunge după ușe. 
Obraznicul este: 
Lasă-mă supt pat, lasă-mă în pat. 

POVESTEA VORBII 


Un călător într-o vreme lângă un sat înserând 

Trase aci la o casă, femeii sălaş cerând. 

Femeia însă răspunse, zicând: — Nu poci, dragul meu! 
Că bărbatul mi-e la moară și-s singură numai eu. 

— Și ce vatămă — el zise — să priimești un drumaș, 
Carele nu-ţi cere alta, decât numai un sălaş? 

— Adevărat, — ea răspunse — așa e după cum zici, 
Că de te-oi priimi-n casă, nimică nu o să-mi strici. 
Decât nu e cu cădere unei tinere femei 

Să doarmă cu altu-n casă, când e dus bărbatul ei. 

— Nu, nu dragă, — el îi zise — nu cer cu tine-ntr-un loc, 
Mă mulţămesc aci-n tindă și la ziuă plec pe loc. 

Se înduplecă femeia, auzind acest cuvânt, 

Și zise: — Așa să poate, tot ești l-adăpost de vânt. 

E] aşezându-se-n tindă, ca un foarte mulțămit, 

Fa se închise în casă şi mai mult nu i-a vorbit. 

Pe la miezul nopţii însă el, neliniștit de gând, 

Se sculă, bătu în ușe: — Lele, lele — 'ncet strigând — 
Fă bine și îmi deschide, te rog pentru Dumnezeu, 

Că vântul bate prea rece și mor tremurând mereu, 

Ci lasă-mă după ușă, că tot e-n casă oricum, 

Nu-ţi face păcat cu mine, să mă duc bolnav pe drum. 
Femeia fiind miloasă, deschizând, îl priimi, 

Ca aci, precum ceruse, după uşă a dormi. 

Nu trecu două minute ș-începu iar a striga, 

Zicând: — Lele! lele, dragă! îndrăznesc a te ruga, 

Că tot ţ-ai făcut pomană și în casă m-ai băgat, 

Fă bine-ncai de mă lasă să viu acolo supt pat, 

Că prin crăpătura ușii vine vânt săgetător 

Și m-a înghețat cu totul, de tremur parcă să mor. 

Femeia cea-ndurătoare iarăși se milostivi 

Și supt patul ei să doarmă nu i să împotrivi. 
Trecând însă puţin încă, iar îl auzi strigând: 

— Lele, lelișoară dragă! şi aci mor tremurând, 

Că vine vânt și mai rece din peretele crăpat, 

Ci fă bine de mă lasă într-un colţișor în pat. 
Păn-aci văzând femeia că i-a vorbit tot cinstit 
Ș-intr-un colţ aci în patu-i să doarmă l-a-ngăduit. 
Dar el, neastâmpăratul, în pat dacă a trecut 

Și văzând-o că ea toate voințele i-a făcut, 

Își lungi nasul și zise: — Dragă lele! tot mi-e frig, 
Aici încă mai rău tremur, uită-te cum mă-ncovrig, 
Ci tot ţ-ai făcut pomană, te rog fă-o-ncai deplin 

Și mă lasă lângă tine să mă încălzesc puţin. 

— Omule! — femeia zise — dar prea obraznic ai fost, 
Întâi ceruşi numa-n tindă să te las la adăpost, 
Apoi ceruși după ușă, și de acolo supt pat, 

Până în cea după urmă, cerând, ş-în pat te-ai urcat; 
Eu iar ţi le-mplinii toate, gândind că ești om cinstit, 
Dar tu, că ț-am făcut bine, de proastă m-ai socotit, 
Și în loc de mulțămire, ca un om nerușinos, 
Te-ntinzi cât nu ţi se cade cu obrazul tău cel gros. 
Zicând astfel ieși-ndată, strigă să vie Grivei, 

Îi arată pe streinul cel lungit în patul ei, 

Și sumuțându-l asupra:i, și el iar cum îl zări, 

Îl făcu-n grab să nu știe ușa cum a nimeri; 
Auzindu-i lătrătura şi fraţii lui din vecini, 

Sărind şi ei deșteptară căţel, purcel și găini; 

Și așa toţi cu paradă, cu muzică de lătrat, 

Cu subţiri și groase glasuri, îl petrecură din sat. 

Obraznicului însă 
Orice o fi nu-i pasă, 
Unde o ieşi să iasă. 
Că 
Porcului aci îi dai bice, 
Și el se-ntoarce și zice; 
Anţerţ mă bătea p-aicea. 
Omul obraznic, 
Cineva or de-l cinstește, 
Ori cu vorbe-l ocăreşte, 
E] una le prețuiește. 
ÎL vezi numai, 
Îţi stă înainte cu cracii 
Ca ursu-n spinarea vacii. 
Și 
Nu-ţi mai caută-n obraz, 
Îţi dă cu liuleaua-n nas. 
Și 
Îngroașe obrazul. 
la rușinea-n nas în fiece ceas. 
Că este 
Cu obraz gros şi semeţ 
Și cu gură de orbeţ. 
Însă 
Orşice obrăznicie 
Curge tot din mojicie. 
Și 
Tot cam după neam merg toate, 
Din ce este nu-l poți scoate. 
Căci 


Calicu-m părat s-ajungă, 

Cât de mulţi bani s-aibă-n pungă, 
El până când nu va cere, 
Nu mănâncă cu plăcere. 


POVESTEA VORBII 


Auzim din alte veacuri că un fecior de-mpărat 
Preumblându-se prin ţară îmbrăcat în port schimbat 
A văzut cu întâmplare-n marginea unui oraș 

O preafrumuşică jună, cu chip ca de îngeraș; 

Care într-atât de dânsa inima i s-a rănit, 

Cât asupra-i deodată gândul i sa pironit; 

Ș-astfel, cu desăvârșire în amorul ei căzând, 

Începu să pătimească, somnul, liniştea pierzând; 

Se afla în toată vremea fel şi chip a se gândi 

Cum și ce mijloc să facă el spre a o dobândi! 

Și de neamu-i vrând să ştie a trimis cercetător, 
Care i-a şi spus că este fata unui cerșetor. 

— Fie, — zise el — nu strică, slobod este la sultani 
Ca să-şi ia soţii chiar roabe, cumpărându-le cu bani; 
Legea văz că nu ne-nvaţă ca să căutăm la neam, 
Dacă toată lumea-ntreagă este de la un Adam. 


Asfel el după ce zise, o aduse în sarai (palat), 

Unde ca o-mpărăteasă trăia ca în sân de rai; 

Dar însă acele bunuri nu o mulțămeau pe ea, 

Îi părea că cu cerșutul cu mult mai bine trăia; 

Acele mâncări luxoase nu o puteau împăca, 

Când le mânca „ii părea că după umeri arunca“ 

Mai de multe ori ea încă la masă dacă ședea 

Se scula mai mult flămândă, de dânsa nu să prindea; 
Dar însă și nemâncată vreodată nu umbla, 

Ci după masă în urmă se-ndopa când se scula, 

Că mergea pe la dulapuri, se ducea pe la cămări, 
Unde se afla în vreme feluritele mâncări, 
Ș-nchizându-se-năuntru mâna la ele-ntindea, 
Zicând: „Faceţi-vă milă!“ şi cerșea, ca când să-i dea; 
Ș-apoi lua rămășițe d-ale mesii și mânca, 

Până se sătura bine, și asfel se împăca. 


DESPRE FRICĂ ȘI VITEJIE 


În vremea războiului e mai scump fierul decât aurul. 
Și 
Cine e viteaz, în urma războiului se cunoaște. 
Că 
După război se vede capul viteazului şi urma fricosului. 
Lupului de i-ar fi frică de ploaie, ar purta ipângea. 
Și 
Leoaica numai un pui face şi bun. 
Și 
Omul voinic nu se sperie de toate muștele. 
Mulţi se laudă zicând: 
Dezlega-voi sacul, vedea-vei pe dracul. 
O să cauţi în gaură de șarpe să te ascunzi. 
Și o să strigi: 
leșiţi, morţi, să iîntrăm noi, că e vremea de apoi. 
Dar 
După război mulţi viteji se găsesc. 
De cei 
Cu curaj de găină moartă. 
Ș-apoi 

Nu ţ-e necaz când te izbeşte un armăsar, 
ci când te trânteşte un măgar. 
Dar 
Când geme mortul, şi dracul moare de necaz. 
Însă 
Vulpea nu se sperie de ăl de să laudă seara, 
ci de ăl de mănâncă dimineața. 
Sunt mulţi: 
La plăcinte înainte și la război înapoi. 
Sau 
La război în coadă şi la fugă în frunte. 
Zicând: 
Fuga e rușinoasă, dar e și sănătoasă. 
Și 
Își face spaimă singur, ca calul de vânt. 
Și 
Fuge ca dracul de tămâie. 
Strigând: 
Apropie-te, crâng, depărtează-te, câmp. 
Și 
Fuge, ca când îl goneşte cu bici de foc. 
Și 
Stă pitit ca iepurele şi ciulește urechile. 
l se face în cap părul măciucă. 
Și 
Tremură de parcă îl găsesc toate năbădăile. 
Și 
Parcă i-a dat cineva mătragună. 
Și 
l se face faţa ca turta de ceară. 
Că 


Omul fricos totdeauna umblă cu gheaţa în sân. 

El 

Se sperie de toate burienile. 
Și 

Părul în cap i se zbârleşte 

De frică, când povestește. 
Și 

N-are-mprejur biet nimica 

De unde să-şi lege frica. 
Zicând: 

De frică inima-n mine 

Se lasă în jos pe vine. 

Și 

Se sperie de umbra lui 

Și se uită-n urma lui. 
Fricosului 

De o gângane mică 

Păru-n cap i să ardică 

Și pielea i se-nfurnică. 
Când vede groaza, 

Fuge ca câinele cu coada între picioare. 
Că 

De o umbră, d-o nălucă, 

Frigurile îl apucă. 
Numai când 

Este la largul lui și la strâmtul altuia. 
Zice: 

Înfricoșază-ţi cusurul, să nu-ți umple... 
Și 

Dacă n-ai bătut cur mic, 

Nu-nfricoșa p-ăl voinic. 
Că numai 

Babele cu sânge bătrân 

Să sperie și scuipă-n sân. 
lar când 
Îl iei la trei parale. 
Atunci 
Mai multe din c.. b.. 
Decât la tabaci meșini. 
Și 
Bea niţică apă rece, 
De sperietură a-i trece 
ȘI altădată, ca şoarecii când cântă jucând 
hora: 
Sus de mână, jos de vână și mai aproape de gaură. 
Cu toate acestea, 
Frica păzește pepenii. 
Și 
Câinii sunt paza oilor. 
Că 


Mai rău se sperie cineva din auzit decât din văzut. 


POVESTEA VORBII 


O vulpe odinioară (povesteau strămoșii mei) 
Mergea seara să vâneze, după obiceiul ei, 

Și mai cu seamă adese se ducea la moară-n sat, 
Unde găsea gâște, rațe şi găini pentru vânat. 
Așa și un cotoi iară venea pe lângă tarași, 

Că găsea să prinză șoareci și mari și mititei, grași. 
Aci vulpea cu pisoiul întâlnire des având, 
Amândoi se-ndrăguliră, unul altuia plăcând. 
Intrară şi în tocmeală d-a se lua amândoi, 

A trăi în căsnicie ş-a se mângâia-n nevoi. 

Aci făcură și nunta, puind masă de vânat, 

Mâncară, se veseliră şi să joace s-au sculat. 
Pisoiul își drese struna și răsună grosul bas, 
lar vulpea cântă cu vorbe, slobozind ascuţit glas: 


— Bine este doi cu doi 

Și noi, neică, amândoi, 
Bine era mai de mult, 

Dar noi, neică, n-am știut.. 


Când era ea să mai zică, un câine îi auzi 

Ș-ndată și el la nuntă pe fugă se repezi, 

Dorind și el să se prinză cu acești tineri la danţ 

Și să joace vreo polcă, vreun vals sau cotrodanţ; 
Dar cotoiul pierdu cheful îndată cum l-a zărit. 
Vulpea tăcu cântecelul, îl lăsă neisprăvit. 

Și croindu-o la fugă spre pustie amândoi, 

Tocmai în crâng se opriră a se uita înapoi. 
Ocărând aci pe câine vulpea cu glas înțepat 

Nu vrea nicidecum să-l ierte (deşi era el în sat), 
Zicând: — Ai văzut mojicul cu obraz gros, necioplit, 
Cum venea-n fugă la nuntă, fără bilet, nepofitit?! 
Ce? Te-ai speriat, bărbăţele> Răspunse el: — Aș! nimic! 
Nu se prea sperie lesne o inimă de voinic; 

Dar n-am vrut să fac gâlceavă, la nunta mea, c-un netot, 
Că ţi-l făceam să se lingă de cinci-gheara mea pe bot; 
Și repezindu-mă-n grabă mă suiam în vreun loc, 
Stam aci fără să-mi pese ș-imi băteam de dânsul joc; 
Dar îmi era pentru tine, că din mână te pierdeam, 
Ș-atunci, cu inima friptă rămâind, mă prăpădeam. 
Mireasa l-aceste vorbe negreşit că ar fi plâns, 

Dar nu-i putea veni jale de gâdilituri și strâns, 

Ci cu hohote și râsuri, fiind departe de câini, 

Ca să piarză supărarea îl luă iarăşi de mâini, 

Și cu el hora, sărita, vizuina-ncun jurând, 
Răsuna cu glas din gură acest cântecel, zicând: 


— Bărbăţelul meu, 
Voinicelul meu, 
Mult e inimos, 
Mult e nefricos. 
Deşi am fetit, 

Dar am nimerit, 
Luai pui de drac, 
Tocmai după plac. 
N-am frică defel 


De nimeni cu el. 


Cumătrul lup, care-n vreme umblă ca un vătășel, 

Trecând p-aci cu-ntâmplare ş-auzind joc, cântecel, 

Cu raport despre aceasta degrab în fugă s-a dus 

Și la leul, impăratul dobitoacelor, l-a dus. 

Leul, cum citi raportul, pe lupul a întrebat: 

— Dar n-ai aflat tu pe cine a luat ea de bărbat? 

— Nu știu, — îi răspunse lupul — că în casă n-am intrat, 
Dar fără să văz îmi pare că pe dracul a luat. 

— Cum așa? — zise-mpăratul — după ce ai cunoscut? 

— După cântec, — el răspunse — că cam nu prea mi-a plăcut. 


Când vorbea acestea, iacă cuviosul urs veni 

Și cu smerenia toată-naintea-i se ploconi. 
Mistreţul grof după dânsul îndată intră și el, 
Gras, gros, umflat ca cu ţeava, și se închină la fel. 
Porunci leul îndată să le dea câte un jeţ, 


213 


— Anton Pann — 


Puind pe ursul în dreapta şi-n stânga porcul mistreţ. 
Apoi le citi raportul de rând în jos și în sus. 

Pentru măritişul vulpii, care lupul l-a adus. 

Se uitară toţi la dânsul şi cruciș şi curmeziș 

Și se zbârliră de groaza a acestui măritiș, 

Zicând: — D-o fi luat vulpea chiar pe dracul de bărbat, 
Ne-a făcut pe toți papară, suntem pieriţi, ne-a mâncat; 
Dar, după povestea vorbii, nici un lucru să nu crezi 
Așa, din auzit numai, cu ochii până nu vezi; 

Însă altfel nu se poate decât un prânz să gătim 

Și pe vulpea cu bărbatu-i la masă să o poftim; 

Și de va fi chiar și dracu, cum suntem noi grămădiţi, 
Luptându-ne impreună, tot putem fi mântuiţi, 

Decât câte unul-unul prin păduri a ne afla, 

Și cu noi prea cu lesnire pântecele a-și umfla; 

lar de nu va fi bărbatu-i drac, după cum auzim, 
Atunci îl facem prieten și împreună prânzim. 

Zise leul: — Prea bun este acest sfat care mi-l dați, 
Dar și așa ciudat vine ca să fim asiguraţi; 

Căci pe dracul vreodată din noi cine l-a văzut? 

Și ca să-l putem cunoaște este prea de necrezut. 

De unde ştim alb e, negru, galben, roșu, ori altfel, 

Și cum l-om zări îndată să zicem că este el? 

Noi auzim că-n orașe, prin acest mare pământ, 

C-ar fi multe dobitoace şi nu le ştim ce fel sînt: 

Că noi la ele nu mergem, nici ele la noi nu vin, 

Nu ne-am văzut unii p-alţii chiar o dată cel puţin; 
Asemenea și de dracu numai doar cât auzim 

Că ar fi cea mai rea fiară ş-ar fi făcând mari cruzimi. 
Dar până-ntr-acest ceas Sfântul ne-a ferit ca să-l vedem, 
Fie de ăst loc departe, d-al vedea lipsă n-avem. 

Dar dacă vrăjmaşa vulpe legea cumva a călcat. 

Ca numai rău să ne facă cu dracu s-o fi-ncurcat, 
Trebuie prin chibzuire să facem toţi vreun plan, 

Ca să ne ferim de răul acestui cumplit dușman; 

Cu toate aceste, lupul să se ducă a-i pofti 

Și în grab să se întoarcă cu răspuns a ne vesti. 

Apoi vom vedea ce-om face, atuncea vom hotări, 
Vom găsi fieștecare loc capul a ne vâri. 

După ce se sfătuiră în felul de mai sus zis, 

Gătind masa, fu îndată vătășelul lup trimis, 

Ca să poftească pe vulpe la prânzul împărătesc, 

Cu soțul ei dimpreună, să vie, că îi doresc. 

Se repezi lupu-ndată ca un grabnic curier, 

Ardicând pulbere-n urma-i ca norii până la cer. 

Și tocma drept vizunia tinerilor când veni, 
Începu-ncet să pâșască, corajul îi conteni; 

Nici nu îndrăzni să intre, ci tăcerea-şi dezlegă 

Și cu sfială d-afară, din depărtare strigă: 

— Cumătră! Cumătră vulpe! — Cine e 2 ea a răspuns. 
— la poftim până afară, îi zise el, stând ascuns. 

— Dar ce vei? întreabă vulpea, până la ușă ieșind. 

— Sunt trimis, — răspunse lupul, de prin stuf capul ivind — 
A auzit împăratul cum că te-ai căsătorit 

Și prea mult îi pare bine că soț bun ţ-ai nimerit. 

De aceea vă pofteşte ca să veniţi mai apoi, 

Fiindcă azi are masă, să prânziţi și amândoi. 

Zise ea: — Cât pentru masă, din parte-mi bucuros eu, 
Dar să-ntreb, să văz, voieşte să meargă bărbatul meu? 
Auzi, bărbate! ne cheamă, spune-mi ce răspuns să dau. 
Mergi la masă-mpărătească? Răspunse el: — Mârâmiaul! 
„Mârâmiau“ auzind lupul, i s-a părut prea ciudat 

Și dete înapoi fuga cu totul înspăimântat. 

Ajungând la împăratul şi de frică tremurând, 

Ostenit, cu limba scoasă, sufla şi spunea zicând: 

— Împărate! nu e bine, să ştii că ne-am prăpădit. 

Îl întreabă leul: — Spune-mi, ce ţi-a făcut? Ce-ai păţit? 
— E] d-aş fi stătut, — el zise — ce ştii ce mi se-ntâmplă? 
Crez că mă învăța minte curier a mai umbla. 

— Ei bine, — îi zise leul — l-ai văzut? Ce fel era? 

— Nu l-am văzut, — el răspunse — dar glasu-i mă-nfiora. 
Vorbi o limbă pocită, pentru care eu mă leg 

Și mă prinz pe capu-mi cum că numai dracii i-o-nţeleg; 
Decât ea bucuros prinse, dar nu știu de vor veni, 

Și mai bine ar fi dacă bărbatu-i nu va voi, 

Auzind leul aceste, ceru de la ceilalți sfat, 

Zicând: — Spuneţi ce să facem, că nu e de amânat, 
Ci trebuie mai în grabă vrun fel a ne folosi. 

Că ei o fi plecat poate şi îndată vor sosi; 

Eu găsesc de cuviinţă că aici să nu şedem, 

Ci mergând să ne ascundem care pe unde putem 

Și pre ascuns cu ocheanul în drumul lor să privim. 

Ca din cale depărtată uitându-ne să-i zărim; 

Și de va fi, cum să zice, bărbatul vulpei vrun drac, 

Să nu faceţi vro mișcare, ci să tăceţi și să tac; 

Că ei, negăsind pe nimeni, o să șază ce-o ședea 

Și o să plece acasă, de treaba lor a-și vedea. 

Aste vorbindu-le leul, toţi ziseră-ntr-un cuvânt: 

— Câte le-ai zis, îm părate, toate înțelepte sînt. 

— Dacă e aşa, — el zise — faceţi-vă toţi în părţi, 

Că eu m-ascunz dup-o stâncă pe marginea astei bălți. 
— Eu iar — îi răspunse ursul — sus în ăst copac mă sui 
Și prin frunza lui cea deasă orice voi vedea vă spui. 

Porcul zise: — Și eu iarăși jos în frunzet mă-nvelesc, 
Să scoţ o ureche numai, ca să-i auz ce vorbesc. 
Lupu-și găsi şi el locul, varându-se într-un stuf, 

Ca să poată fugi lesne când va vedea vrun zăduf. 
Vulpea dacă întră-n casă și cotoiului a spus, 

Zise el: — Dragă nevastă! Eu pân-acum nu m-am dus 
Să văz împăratul cum e, precum și pe mine el, 

Nu ne știm unui pe alții, cum suntem și în cel fel; 
Ba nici nu știu înaintea-i cum să mă înfăţișez, 

Nici cum să mănânc la masa-i, nici pe scaunu-i să șez. 
Ci ia să şedem mai bine în căscioara-ne aici 

Și de va fi vro-ntrebare, doar vei ști tu ce să zici. 
Cineva cu o minciună scapă de alte nevoi, 

Dar încă de la o masă să nu putem scăpa noi? 

Îi zise ea: — Ba, bărbate, ai să mergem să mâncăm, 
Că se mânie-m păratul hatârul dacă-i stricăm; 

Chiar și politica cere să mergem să-l salutăm, 

Să-i facem închinăciune și mâna să-i sărutăm, 
Necum să fim poftiţi încă și să urmăm în alt fel, 
Să ne purtăm mojiceşte şi să nu mergem la el! 

— Dacă e așa, — răspunse bărbatul ei — bine dar, 
Apucă de te gătește, șterge-ţi ăl cojoc murdar. 

Se sculă vulpea îndată și în cel mai grabnic pas 
Se scutură de țţărână, se linse pe bot, pe nas. 
Cotoiul iar, ca şi dânsa, scuipă în labă pe loc 

Și la cap se netezește, la coadă și într-alt loc; 

Apoi luându-și nevasta de brațet ca un bărbat, 
Plecară pe potecuţă să se ducă la palat. 

EI însă, zglobiu la fire, tot în jocuri se ducea, 

Sărea şi glumea cu dânsa, mii de comedii făcea. 
Leul, cum sta după stâncă, tot adese întreba 


217 


— Anton Pann — 


Pe urs, zicând: — Cuvioase, vede-să ceva, au ba? 
Ursul răspunse că vede cu vulpea un ce viind, 

Cu mult mai mic decât dânsa și ca un drac tot sărind. 
Îi zise lui împăratul: — Poate îţi pare așa, 

Unde îl vezi de departe, dar nu te înfricoşa; 

Întinde ocheanul bine şi te uită mai frumos, 

Ţine-l tot spre acea parte, nu-l lăsa din mână jos, 
Ca nu cumva făr' de veste cu ei să ne pomenim. 
Cum vorbim să ne auză şi ceva să pătimim. 

— Coraj! coraj! să n-ai frică, — strigă porcul către leu — 
Căci când vor veni aproape, paşii lor îi auz eu. 
Deci, precum am zis, mâţoiul cu vulpea pe drum viind 
Și într-o parte și alta făcând zglobii și sărând, 
Văzu pe o coţofană sus într-un copac cântând 

Și se opri aci-ndată, către mirească zicând: 

— Nevastă! lacă ploconul, îngăduieşte niţel 

Să ţi-l prinz ca să ne ducem la împăratul cu el. 
Aceasta zicând, îndată se urcă în copac sus 
Ș-intr-o clipă cu iuţeală gheara pe dânsa a pus. 
Ursul, care aste toate cu ocheanul le-a văzut, 

Că ar fi chiar necuratul desăvârşit a crezut; 

Și de spaimă cu cutremur zise-m păratului leu: 

— Suntem pieriți toţi, stăpâne, după cele ce văz eu; 
Dacă el o zburătoare o prinse din vârf, de sus, 

De m-o vedea şi pe mine, apoi, ait! atunci m-am dus; 
A avut dreptate lupul într-atât de s-a speriat, 

Dar să-ă! staţi în tăcere, că iacă s-apropiat. 

Stând ei asfel în tăcere și ascunși, cum am zis toți, 
Ajunseră și intrară în casă tinerii soți; 

Care văzând masa-ntinsă şi pe nimenea aci, 

Fu pricina ca să iasă la ușă, d-a se suci 

Ș-a privi când de o parte, când de alta ne'ncetat, 

Că doar vor vedea să vie marele lor împărat; 

Dar șezând cu amânare pe verdeață ș-adăstând, 

Un tânţar din întâmplare dintr-un loc în alt zburând, 
Viind s-a pus pe urechea a mistrețului ascuns 

Și fără ceva să-i pese, înfigând botul, l-a-mpuns. 

E] tot scutura urechea să fugă, a nu-l pișca, 

Până când zări pisoiul frunzele care mișca 

Și gândind că soareci umblă, deodată s-a sculat, 
Zicând către vulpe: — Dragă! o să mai prinz un vânat, 
Să te uiţi acuma numai cum ţi-l mănânc viu, nefript. 
Și în loc sărind cu gheara, dinţii-n urechea-i ș-a-nfipt. 
Mistreţul îngrozit foarte, gândind că n-o mai scăpa, 
În râu ca nebun dând fuga, din puteri strigând, ţipa: 
— Fugiţi! fugiţi, vă mănâncă, pe mine m-a și răpus! 
Cotoiul de spaimă sare să scape în copac sus, 

Ursul, părându-i că vine și pe el a-l nimici, 

Din copac jos să aruncă și să lungeşte aci, 

Făr-a putea alt să zică decât numai: — Mor! mor! mor! 
Lupul, cum auzi iarăşi, alergă la leu ca-n zbor, 
Strigând: — Ce stai, împărate? Că mâncă pân-acum doi, 
Și acum îndată vine să ne piarză și pe noi. 

Leul auzind pe lupul dându-i asfel de raport 

Zise: — Decât viu în gheara-i, mai bine în apă mort. 
Și închizând ochii-ndată în valuri s-a aruncat; 

Lupul și el după dânsul asemenea a urmat. 

Cotoiul în acea clipă pe ursul sus când văzu 

De spaimă sărind îndată ca o minge jos căzu 

Și se-nfipse-n ţandara unui copac rupt de vânt, 

Care era ca o țeapă ardicată de pământ. 

Vulpea iar în acea groază de spaimă fierea-i plesni, 
Somnul cel lung o cuprinse şi nu se mai pomeni. 

DESPRE VICLENIE 


În faţă una-ţi vorbeşte 

Și în dos alta-ţi croiește. 
Și 

În ochi cu gura te unge 

Ș-in dos cu ac te impunge. 
Și 

În faţă dinţi îţi albește 

Și inima își negrește. 
Și 

În faţă te netezește 

Și în spate te cioplește. 
E] este 

C-albina,-n gură cu miere 

Ș-in coadă cu ac și fiere. 
Vicleanul 


Fâţâie coada ca vulpea, în toate părțile. 


Îl vezi numai, 


CUPRINS 


Bună ziua toată ziua şi din cap la toţi mereu moţ. 


Și 
Te mângâie cu ghimpi 
Și 
Te atinge cu bumbac. 
Pe vicleanul 
Cât să umbli să-l pipăieșşti, 
Nici în piua nu-l nimereșşti. 
Cum a zis unul: 
De scund este scund, 
Dar nu-i dai de fund. 
Cu un cuvânt, 
Este taler cu două feţe. 

POVESTEA VORBII 


Oarecare meșteraș 

A trimis un băiețaş 

Cu un taler rudăresc, 

Cu două fețe, prostesc, 
Ca să ia de la băcan 

Icre roşii de un ban; 

Îi mai dete și alţi doi 

Să ia icre negre moi. 
Băiatul cam prosticel, 
Cerând icre de un fel, 
Le-a pus pe taler aci 

Și altele porunci. 

Băcanul dacă i-a dat, 

— Unde le pui? l-a-ntrebat. 
EI talerul întorcând 

Și icrele răsturnând: 

— Pune-le aici, a zis, 

Ș-a mers d-unde l-a trimis. 
Acolo când s-arătat, 
Stăpânul său l-a-ntrebat: 
— Celelalte unde sînt, 

Or nu-nţelegi de cuvânt? 
Copilul iar întorcând 

Și: — lacate-le, zicând, 
Căzură ş-acele jos, 
Nimica fiind din dos. 
Stăpânul său, necăjit, 
Îndată l-a pălmuit, 
Zicând: — Vezi, minte să ţii 

Și păzeşte să nu fii 
Cu două feţe și tu, 
C-ăst' taler ce te bătu. 


——— 


DESPRE CUMPLITATE SAU ZGÂRCENIE 


Omul nu trebuie să fie nici prea-prea, nici foarte-foarte, 
Nici carnea să arză, nici frigarea. 
Adică: 
Nici prea econom, nici prea galantom. 
Că 
Cine strânge nu mănâncă. 
Banii strângătorului în mâna cheltuitorului. 
Lopata grămădește şi sapa risipește. 
Bogaţia rămâne la nebun. 
Care 
Nici pe sine nu se procopseşte, nici pe altul nu folosește. 
Nu știe cum se câștigă paraua. 
Pentru că 
Cine dumică ştie, cine mănâncă nu știe. 
Dar și 
Dac-o socoti cineva câte foi intră în plăcintă, 
niciodată nu mănâncă. 
Omul cumplit de toţi e clevetit. 
ȘI 
Când nu tace o gură, nu tace o lume întreagă. 
Zicându-i: frige-linte, 
Își mănâncă de supt tălpi (de supt unghii). 
Pentru o para își pune ştreangul de gât. 
Pentru bani își vinde sufletul. 

Îi tremură mâna de milostenie (care nu o face). 
Ar da tămâie lui Dumnezeu și nu se-ndură să dea parale. 
Punga-i e mare și gură n-are. 

Însă el zice: 
A cui e punga mai mare? — A cui se vede. 
Scumpului niciodată să nu-i zici „dă-mi“ ci totdeauna „na“ 
Zgârcitul numai stângă are (care ia), 

dreapta îi este uscată (care dă). 

Scum pul cu înșelătorul lesne se-nvoiesc. 
Îi făgăduiește marea cu sarea ş-ii dă ce nu curge pe apă. 
Vulpea în pădure, și el îi vinde pielea în târg. 
Îl face să umble după potcoave de cai morţi. 
Ș-a găsit icoană să se închine. 
Scumpul cumpără stafide și cere să-i adaoge piper. 
Pune brânză în strachină și întinge p-alăturea. 
Umblă să scoaţă două piei după o oaie. 

Dar totdeauna 
Scumpul mai mult păgubeşte și leneșul mai mult aleargă. 


POVESTEA VORBII 


Un ovrei odată în negoţ umblând 

Ș-in Constantinopol la marfă mergând, 
Mai mult decât toate ce îi trebui, 

La cești și filgene întâi târgui; 
Ș-intr-un zimbil mare după ce i-a pus, 
Umplându-l grămadă cu vârf până sus, 
Chemă să i-l ducă un hamal la han 

Și îi ceru plată de opt lei un ban. 
Chemând el pe altul şi mai mult ceru, 
Or pe câţi aduse, nici unul nu vru. 
Văzând dar ovreiul, stând se socoti 

Cu înșelăciune dulap a-nvârti. 

Apucă şi zice unui alt hamal: 

— Voinice, mi-e milă că ești în ăst hal! 
Dar de îmi vei duce ăst coș pân' la han, 
Fără să-mi ceri de dus nici un ban, 
Numai trei cuvinte să te-nvăţ să știi 
Ș-iţi ajunge-n viaţă procopsit să fii. 


Auzind hamalul pe ovrei zicând 

C-o să-l procopsească așa de curând, 

Zise întru sine: „O fi, ce ştiu eu! 

Ai să fac și-o slujbă în norocul meu.“ 

Ș-ardicând îndată zimbilul cel greu, 

— Ai, ardică-l — zise — pe umărul meu. 

Se cocoșă, duse pân” la un soroc, 

Și să odihnească puind la un loc: 

— Jupâne! — îi zise, ia spune-mi acum. 

— Hai la han, — răspunse — nu poci aci-n drum. 

— Spune-ncai o vorbă, — hamalul a zis — 

Ca să merg gândind-o pe drumul întins. 

Deci văzând ovreiul că în loc ședea 

Și pân” nu i-o spune să plece nu vrea: 

— Aşa, — îi răspunse — să-ţi spui una dar 

Și o ţine minte, să nu mă-ntrebi iar! 

„Cine îţi va zice că e mai bine călare decât în 
căruță, să știi să nu crezi.“ 

Asta este zisă de un înţelept 

Ș-in adevăr, bravo! a vorbit prea drept. 

Auzind hamalul iarăși se sculă 

Cu zimbilu-n umăr şi drumu-și urmă. 

Merse iarăşi, merse pe drum cât putu 

Și să odihnească la un loc stătu. 

— Jupâne! — iar îi zise — una îmi spuseși 

Și de procopseală văz mă umpluseși 

la îmi spune încă unică măcar, 

Să merg cu ea-n gură procetind-o iar. 

Văzând iar ovreul că nu vrea altfel: 

— Și a doua este, — zise către el — 

„Cine ţ-o zice că e mai bine pe jos decât călare, 
iarăși să nu crezi.“ 

Ține-o și asta în minte ca-n scris, 

Că iar de un mare înțelept s-a zis. 


Cu aceste vorbe întru al său gând, 
Plecă iar hamalul și ceva mergând 
lar să odihnească puse la pământ 
Ș-intrebă să-i spuie și cellalt cuvânt. 
Cam cârmi ovreiul, dar chiar și nevrând 
Trebuia să-i spuie, şi urmă zicând: 
a „ȘI cine ţ-o zice că e mai bine slugă decât stăpân, 
să nu crezi iar niciodată.“ 
Ai mai auzit tu asfel de cuvânt? 
Cine l-a zis, bravo! a fost un om sfânt. 
Văzând dar hamalul că l-a înșelat, 
Ardicând zimbilul iarăși a plecat 
Și mergând cu dânsul acolo la han, 
Îl trânti îndată de un bolovan 
Ș-ii zise: — Jupâne, și tu chiar să vezi 
Că-s aci filgene, eu zic să nu crezi. 
Scum pul cu galantomul sunt doi vrăjmași neîmpăcați. 
ȘI 
Bumbăcarul nu să uită cu ochi buni la câinele alb. 
Zgârcitul nici el nu mănâncă, nici pe altul 
nu va să vază mâncând. 

Însă 
Cine se culcă nemâncat se scoală fără vreme. 
Stăpânul vinde și telalul nu se îndură să-l dea. 
Câinele osul nu-l roade şi nici pe altul nu lasă să-l roază. 
Scumpul nu e stăpân pe banii lui, ci banii îl stăpânesc pe el. 
Șade dracul cu curul pe banii lui. 
Tot el la masa altuia, și la masa lui nimenea. 
Adică: 
Orbul de la toţi, și de la orb nimenea. 
Caută tot să răpească. 
Zicând: 
Nici lupul flămând, nici oaia cu doi miei. 
Va să ia şi lâna și pielea. 
Bucatele de la masa altuia sunt mai cu gust. 
Găina vecinului e mai grasă. 
Punga altuia e mai mare. 
În sfârşit, 
Mai bine trăiește un sărac lipit decât un bogat zgârcit. 


POVESTEA VORBII 


A fost un zgârcit odată, care mereu grămădea, 
Zi și noapte totdeauna pe bani dormea și şedea; 
Și de cumplitate multă trăia singur, singurel, 

Nu ținea-n casă nici slugă, nici pisică, nici căţel. 
Nu putea să se îndure să cheltuiască un ban, 

Să mănânce şi el bine măcar o dată-ntr-un an, 
Ci trăia tot calicește, mâncări proaste cumpărând, 
Privind cu jind cele bune, ca și un sărac de rând. 
Așa el la o zi mare, când la pește dezlega, 
Văzând că fieștecare la pescării alerga, 

Se duse și el să vază d-o găsi vrun cosăcel, 

Să-şi cumpere, să mănânce, ca să se spurce și el. 
Ajungând în pescărie, începu a se plimba, 

De la un loc pân' la altul şi de preţuri întreba. 

Umblă vro două-trei ceasuri pretutidenea cercând 

Și nu-i venea să-și cumpere, mai ieftior căutând. 

Deci când sta în două gânduri, ca să ia or să nu ia, 

Și când scumpetea cu pofta în el nu se învoia, 

Vede viind un fin al său, carele dulgher era, 

Cu banii câștigați din muncă vrând pește a-și cumpăra; 
Și fără să zăbovească or să întrebe de preţ, 

Alese un pește mare ș-ii trânti banul semeţ. 

D-acolo trece îndată alăturea l-alt pescar, 

Alege alt neam de pește și îl pune în cântar. 

Scumpul privind cu mirare la finul cumpărător, 

Care își târgui pește ca fiece negustor, 

Când plecă ca să se ducă, după dânsul s-a luat, 
Ș-ajungându-l după urmă: — Ce faci, fine2 — l-a-ntrebat — 
Cum văz, ţ-ai cumpărat pește? — Da, — îi zise — am luat. 
L-a-ntrebat iar: — Pentru tine, or altui l-ai cumpărat? 

— Ba pentru mine — el zise — și pentru casa mea chiar. 
— Dar ce-o să faci cu atât mult — scumpul l-a întrebat iar. 
— O, Doamne, nașule! — zise — pentru mâncare te miri? 
Pe lângă copii, nevastă, să găsesc şi musafiri; 

Și la o zi ca aceasta mai dai și la un vecin, 

Ce nu i-a dat mâna să-și ia, or și l-alt sărac strein. 

Dar dumneata-ţi luași pește, or eşti la alţii poftit? 

— Ba nu sunt pofitit, — îi zise — d-aceea am și venit; 

Și eram și eu să-mi cumpăr, dar iarași am judecat 

Că cine să mi-l gătească! Și așa nici n-am luat. 

— Ai dar la noi, — finul zise — împreună să serbăm, 
Deși nu avem gătire pe un naș să ospătăm: 

Și vei avea să vezi astăzi cum trăiesc niște mojjici, 

Dar ne vei ierta cusurul, ca la niște fini mai mici. 
Finul vorbe d-alde aste și altele îindrugând 

Și cu nașul împreună la casa sa ajungând, 

Cu destulă bucurie pe oaspete au priimit, 

Până una-alta fuse şi prânzu-ndată gătit. 
Așezându-se dar masa și bucate aducând, 
Șezură, o-mprejurară, puind și plosca în rând. 
S-apucară să mănânce, vorbe vesele spuind, 

Și cu înzâmbite feţe unii la alţii privind; 

Plosca încunjura masa de la un la alt mergând 
Ș-indemna să se mângâie, pe toţi în guri sărutând; 
Îi înduplecă îndată pe ea a o asculta, 

Și ca să-i facă pe voie începură a cânta: 

Una în coarda subțire, altul bâzoiul ţinea, 

Mic şi mare își da glasul, la care cum îi venea. 
Zgârcitul, care-n tăcere era-nvăţat a mânca, 

Și carele cu plăcere la acești gura căsca, 

Prea mult minunata ploscă sărutându-l tot des, des, 
Și la curaj îndemnându-l, fără nici un interes, 

Îl aduse și pe dânsul în stare d-o asculta 

Ș-incepu și el cu toţii impreună a cânta. 
Ș-intr-atât se simţi vesel, ș-într-atât s-a mângâiat, 
Încât toată zgârcenia îndată i s-a muiat; 

Ș-incepu să zică: — Fine, tu văz că știi să trăiești, 
Tu dar voiesc şi pe mine ca să mă chivernisești. 
Toată a mea bogăţie, de la moşi-strămoşi miras, 
Câtă o fi, o dau ţie astăzi, chiar din acest ceas. 
Na cheile, mergi acasă și în pivniţă intrând, 

Vei vedea stând zece chiupuri tot cu galbeni puși în rând. 
Și cu desagi, sac or traistă, cu ce știi și cu ce poți, 
Cară-i aicea la tine până deseară pe toţi! 

Fă tu ce vei vrea cu dânșii, fii și economul meu, 

Cheltuieşte cum îți place, nici să-ntrebi, nici să văz eul 
Că moșii mei și părinţii să trăiască n-au știut, 

Nici vrodată în viaţă așa chef ei n-au făcut, 

Ci s-au chinuit să strângă și să grămădească bani; 
Când au murit, îmi lăsară nouă chiupuri sau borcani, 
Sfătuindu-mă-n diată ca să urmez lor și eu, 

lar de nu, să mă ajungă blestemul lui Dumnezeu; 
Adică: din nouă chiupuri zece în rând să le fac, 
Ș-am trăit ca vai de mine, mai rău decât un sărac; 
Umblai pe uscat, pe ape, m-am căznit ca un tiran, 
Am răbdat foame și sete, închinându-mă la ban; 

Nu m-am îndurat o dată un sărac să miluiesc, 
Numai și numai borcanul să-l umplu, să-l vârfuiesc; 
Ăst rău mi s-a făcut fire, nu poci alt să mă prefac, 
Nu-mi vine să dau paraua, nici mie un prânz să-mi fac. 
De aceea dar acuma du-te unde te-am trimis, 

la traistă, sac, orce-ţi place, și fă după cum ț-am zis. 
Bietul fin, cu bucurie pe loc desagii luând, 

Alergă tot într-un suflet și în pivniţă intrând, 

Cum s-apropie de chiupuri mâinele a-și împlânta, 
Auzi un glas dodată d-aiurea a-l spăimânta. 
Strigându-i: — Nu te atinge, teme-te a nu greşi, 
C-apoi d-aicea zdravăn să știi că nu vei ieși. 
Răspunse el către glasul care îl înfricoşa: 

— Apoi nașul mă trimise, n-am venit singur așa. 
Glasul îi răcni deodată atât de înfricoșat 

Încât pivniţa și casa parcă s-au cutremurat, 
Strigând: — leși, zic, mă-nţelege, n-aștepta și alt cuvânt, 
N-are treabă el aicea, acești bani ai lui nu sînt, 

Ci ai diaconului Badea, el e pe dânșii stăpân. 

Bietul om fugi afară speriat, scuipându-şi în sân; 
Merse la nașul să-i spuie cum s-a-ntâmplat și ce fel 

Și cum că diaconul Badea este stăpân, iar nu el. 
Nașul său cum îl aude se necăjește pe loc, 
Plosca-l atâță mai tare, de să făcu numai foc. 
Că ea are multe daruri, aci face pe om bun, 

Și aci îl întărâtă de-l preface în nebun. 

Se scoală totdeodată și răcnește ca un leu: 

— Dar cum să poate — el zise — să nu fiu stăpân p-al meu 
Cine e diaconul Badea? Și ce treabă are el 

Cu banii mei, pentru care m-am trudit de mititeb 
Stăi, mă! Să văz acuma dacă eu stăpân nu sînt! 
Și plecă acasă iute, înspulberat ca un vânt, 
Intră-n pivniță îndată, se uită, îi dă în gând 

Și spre negoţ o grămadă pive de cireș având, 
Băgă aurul prin ele şi cu alt lemn le-ndopă, 
Până către miezul nopţii l-aceasta se ocupă; 

Și pe dinaintea porții fiind un râu spumegat 
Aruncă pivele toate și a mers de s-a culcat. 
Ș-asfel el din bogat putred, a sărăcit de s-a stins, 
Își vindecă cumplitatea și zgârcenia-i s-a-ntins. 
lar pivele, toată noaptea după ce au înotat, 

S-au oprit într-o vâltoare la marginea unui sat, 
Unde avea locuinţă un slujbaș bisericesc, 
Anume diaconul Badea, om cu totul sufletesc. 
Acesta prea de dimineaţă totdeauna se scula 
Ș-in marginea acei ape se-nchina și se spăla. 
Așa-n acea dimineaţă ca și alte dăţi mergând 

Și pivele în vâltoare învârtindu-se văzând, 
Le-au tras câte una-una, până când toate le-a scos 
Și văzându-le-ndopate și prea grele mai vârtos, 
Se apucă cu toporul, despică una pe loc, 

Și ca să vază-n ea ce e, și ca să puie pe foc. 
Dar câtă mirare-i fuse, cât s-a bucurat văzând 

Acea mulțime de galbeni cu strălucire curgând! 

Vă las să judecați singuri ce i s-a mai întâmplat 

Și din celelalte pive aurul când l-a aflat! 

Decât să vă spui acuma ce fel a-ntrebuinţat 

Acea avuţie multă și cu dânsa ce-a lucrat; 

Câţi săraci știa în satu-i, câte unul i-a chemat 

Și prin taină fiecărui a dat și l-a ajutat; 

Unuia-i cumpără vacă, altuia-i dărui boi, 

P-alt scăpă de datorie și p-alt de alte nevoi; 

Apoi zidi un han mare, de săraci priimitor, 

Și găzduia fără plată pe fiece călător; 

Încât ducându-se vestea prin cei mângâiaţi în plâns, 
A putut ca să auză și zgârcitul ce i-a strâns 

Cum că un diaconul Badea, acel nume c-un cuvânt 
Ce i l-a fost strigat glasul că acei bani ai lui sînt. 
Care şi plecă îndată ca să se ducă la el, 

Cu o trăistoară în umăr ș-în mână c-un toiegel. 

Din sat în sat cu-ntrebarea și hrană cerșind mergând 
Ș-in sfârșit la acel diacon cu încetul ajungând, 

Ceea ce-l făcu pe dânsul mai tare de se-ncrezu 

Fu o piuă, ce drept treaptă-n ușa-i care o văzu. 
Stând și lung privind la dânsa și din cap tot legănând, 
A ieșit diaconul Badea și îl întrebă, zicând: 

— Eşti un strein, cum să vede, și cauţi să-ţi dau sălaș? 
— Așa este, — el răspunse — sunt un strein și drumaș; 
Dar mă uit la piua asta ş-imi căiesc capul cel prost, 
Că cu altele-mpreună ea-n pivnița mea a fost, 
Care-ntr-o zi beat pe toate cu galbeni le îndopai 

Și gândind că fac rău altui, tot în râu le aruncai. 
După ce zise aceasta, săracul zgârcit s-a pus 

Și cu amăruntul toate cum s-a întâm plat i-a spus. 
Ascultând diaconul Badea la povestirea lui tăcut, 

Deloc a nu-i înțelege vorbele s-a prefăcut, 

Dar în inima sa foarte mult l-a căit și l-a plâns 
Că s-a pedepsit atâta în cumplitate d-a strâns; 

Și fiindu-i de el milă, îi răspunse: — Fătul meu! 

Eu am îndestulă stare, dar mi-e de la Dumnezeu 
Și fac pomană cu dânsa, eu dracului nu o dau, 
Ajut cu economie pe câţi îi cunosc că n-au; 

Prin urmare și tu dară, de te plângi că sărac ești, 
Rămâi în curte la mine, hrana să-ţi agoniseșşti; 

Nu ai să-mi faci nici o treabă, ci de urât, să nu șezi, 
Să-ngrijești de una-alta, de argați şi slugi să vezi. 
Cuvântul bun și blândeţea ăstui diacon cuvios 
Înduplecă pe zgârcitul și priimi bucuros. 
Rămâind, cum zic, în curtea“, era ca și un stăpân, 
Fiindcă diaconul Badea era de vârstă bătrân; 

E] sta pentru fiecare socotelile să dea, 

În care cu prisosință zgârcenia-i să vedea; 
Dreptul de la unul ş-altul tot să rupă îi plăcea, 

Și fără să cheltuiască, iar strânsoare își făcea. 
Diaconul Badea văzându-l făcând acestea de rost, 
S-a-ncrezut fără-ndoială că banii ai lui au fost; 

Și gândindu-se-ntre sine de cugetul ce-l mustra, 
Că cel ce-l îmbogăţise acum slugă îi era, 

Socoti să-l depărteze cu oarecare mijloc, 

Supt ascuns ceva bani dându-i să trăiască într-alt loc; 
Ș-ntr-o zi porunci-n casă să facă câteva pâini, 
Însă de făină neagră și albă, de două mâini; 

Și coaca pâinilor albe cu un cuţit despicând, 

A băgat pe taină galbeni, câte-o sumă numărând; 
Ș-asfel după ce le coapse și le scoase din coptor, 
Îl chemă ca să-l trimiţă la un sat mai depărtșor, 
Zicându-i: — la și înșală calul cel iubit al meu, 

Cu care din sărăcie m-a ridicat Dumnezeu; 

Însă cu ale lui toate, deși nu sunt așa noi, 

Dar poate din norocirea-i să-ţi vie banii-napoi; 

Și na aste trei pâini albe să le mănânci tu pe drum, 
Na de prisos ş-una neagră, că nu strică orşicum. 
E] dar cum înșelă calul, după cum i-a poruncit, 

Și a plecat să se ducă la satul cel rânduit. 

Dacă merse o bucată, aproape de un alt sat, 

S-a rupt chinga, fiind veche, şi șaua-i s-a răsturnat; 
El zgârcit fiind din fire, să nu dea din mână-i ban, 
A luat o pâine albă ș-o dete unui sătean, 

Cerând să-i dea pentru dănsa o chingă veșcoară iar, 
Care ş-îndată îi dete, bucurându-se de dar: 

De aci-ncălecând iarăși și la drumul său plecând, 

I s-a rupt pofilu-ndată, pe o vale coborând. 

Cu destulă greutate ajungând iar la un sat, 

Să cumpere de la hanuri cu bani nu s-a îndurat 

Ci luă iar altă pâine din albe care avea 

Și unui sătean o dete, un pofil mai vechi să-i dea. 
De acolo plecând iarăși și mergând pân' la un râu, 
l s-a rupt în bucățele şi putregaiul de frâu; 

Acum scoase din desagă și acele două pâini, 

Una neagră ş-altă albă și stând le privea în mâini, 
Zicând: „De voi da pe neagra ca să cer un frâu cuiva, 
Nepreţuind-o atâta, pentru dânsa nu-mi va da, 
Dar dându-i aceasta, alba, știu că prinde bucuros.“ 
Și mergând o dete-ndată pentru un frâu ruginos. 
Sătenii aceia însă pâinile albe luând 

Și de ele fiecare întru sine judecând, 

Cel dintâi zise în gându-și: „Ce jimblă, ca cozonac! 
Cine știe din ce parte o avu acel sărac! 

E bună să o mănânce binefăcătorul meu, 

Că ce folosesc c-o pâine, să stau să o mănânc eu?” 
Zicând el aceasta,ndată pe un călușel s-a pus 

Și la moș diaconul Badea să o dea plocon s-a dus. 
Al doilea sătean iarăși, la pâinea albă privind, 

Zise şi el întru sine, ca și cel dintâi gândind, 

Și mergând în grab se duse cu pâinea de căpătat 
Tot la moș diaconul Badea, carele l-a ajutat. 

AL treilea asfel iarăși în gându-și a hotărât 

Și lui moș diaconul Badea o duse numaidecât. 

Care câte una-una, aceste trei albe pâini, 

După cum le-a dat, întocmai viindu-i iarăși în mâini, 
S-a mirat diaconul Badea, zicând: „Una gândeam eu 
Și altele împotrivă văz că face Dumnezeul!“ 

După trei zile zgârcitul, când s-a-ntors din acel sat, 
Chemându-l diaconul Badea pâinile i-a arătat, 
Spuindu-i cum și în ce chip sătenii i le-au adus: 

— ȘI iată (despicând pâinea) galbenii care i-am pus; 
Așadar nu-s ai tăi banii ce zici că i-am găsit eu, 

Ci poţi mărturisi singur că mi-a trimis Dumnezeu. 


—.— 


DESPRE LĂCOMIE IARĂȘI 
ȘI NEMULȚUMIRE 


Lăcomia de multe ori strică omenia. 
Că 

D-aia n-are ursul coadă. 

Ochii omului sunt din mare, că se bucură tot la mare. 
Dar ce folos d-o fi 

Lacom la bogăţie și sărac la minte. 
Că 


Musca pentru puţină dulceaţă îşi răpune viaţa. 

ȘI 
Șoarecele nu-ncape pe gaură și ș-a legat ș-o tigvă de 
coadă. 
De multe ori, 
Cine îmbrăţişază multe puţine adună. 
Căci 
Doi pepeni într-o mână nu se pot ținea. 
Cu curu-n două luntri nu poţi şedea. 
Deși 
Ochii văd, inima cere, dar e rău când n-ai putere 
ȘI 
Ţ-e drag cu doi pești în oală și cu coadele afară. 
Lacomului cât să-i dai, el nu zice ba. 
Mânâncă până dă din el. 
De la cinci pâini miezul și de la nouă colaci coaja. 
Să închină pântecelui. 
Zicând: 
Două bătăi strică, dar două mâncări nu strică. 
Lacomul de puțin nu se mulțămeșşte. 
Dar 
Cine nu să mulțămește de puţin pierde și cel mult. 
De aceea 
Cel nemulţămit trăieşte nefericit. 
El 
Nu să mulţămește nici în car, nici în căruţă, 
nici în sanie, nici în teleguță. 
De multe ori însă, 
Vrând să aibă armăsar, ajunge din cal la măgar. 

Unul având poftă să meargă la ţară 
După trebuință, într-o zi de vară, 
Ducându-se-ndată la un oarecare, 
Ceru armăsarul, ştiindu-l că are. 
Acel îi răspunse: — Frate, rău îmi pare 
C-a-ţi sluji l-aceasta nu-s acum în stare, 
Că nici trei minute nu sunt încă bine 
De când l-am dat altui prieten ca tine. 
FE] îl rugă iarăși, zicând: — Dă-mi dar calul. 
— E! frate, — răspunse — când i-aș spune halul, 
De milă i-ai plânge și nu mi l-ai cere, 
Că stă-n grajd, săracul, numa-n trei picere. 
FE] îl rugă iarăși: — Dă-mi încai măgarul. 
— Apoi l-am dat — zise — tot cu armăsarul. 
Când zise aceasta, în grajd dobitocul 
A zbierat îndată, viindu-i sorocul. 
El auzind zise: — Cum nu e aice? 
Uită-te, el singur că e în grajd, zice. 
— Frate! — îi răspunse — n-am cinste la tine 
Dacă crezi măgarul mai mult decât mine! 
Tu nu ştii că-n lume e zicala asta, 
Că „să nu-ţi dai altui calul și nevasta“. 
Și pe lângă asta mai e o poveste: 
„Frate or nefrate, brânza pe bani este.“ 
Așadar 
Omul la nevoie miroasă şi ce nu-i e voia. 
De dorul fragilor, mănâncă frunzele. 
Sau 
Înghite la răbdări prăjite. 
Căci 


Lucrul strein nu ține de cald. 

Că 


CUPRINS 


Dacă nu ţi se trece vorba, nu-ți mai răci gura. 


Că 


Dacă nu ești vrednic la o treabă, 
Nu-ţi bate capul degeabă. 
Precum zice: 


Nu-ţi este puterea cât iți este vrerea. 


POVESTEA VORBII 


Un turc, care n-a mai fost 
Întru nici un fel de post, 
Ducându-se a cerut 

Un post care i-a plăcut. 
Cadiul l-a cercetat 

După jalba ce a dat 

Și văzându-l tinerel, 
Neavând păr alb defel, 
Cunoscându-l și cam prost, 
Nevrednic de acel post, 

Îi zise lui: — Fătul meu! 
Voia ţ-aş împlini eu, 

Dar de postul ce-l voiești 
Încă foarte tânăr ești, 

Ci un altul să-ţi alegi, 
După ale noastre legi, 

lar în acel post poți fi 
Barba când îţi va albi. 
Însă prea mult dorind el 
A- orândui-n acel, 

Cu mintea lui ca de prunc 
Răspunse marelui turc: 

— Efendim, sunt ihtiar, 
Barba-mi este albă, var, 
Dar drept să-ţi mărturisesc, 
Eu o cănesc ş-o-nnegresc; 
lar de cere acel post 

Ca să fiu alb cum am fost, 
Poci fără să zăbovesc 

Să o spăl și s-o albesc. 
Deci dar astfel el minţind 
(Că o va albi gândind), 
Voia dacă ș-a luat, 

După leacuri a plecat; 
Ș-ncoaci-ncolo umblând, 
Pe unii-alţii-ntrebând, 

Câţi îl auzea râdea 

Și că e nebun credea. 

Dar el seamă nu băga, 
Vrea să se facă aga. 

Și umblând din uși în uși, 
Întreba babe, mătuși, 

Cu făgăduieli de bani, 

Să-l facă de mai mulţi ani. 
Și abia când obosi 

O şarlatană găsi; 

Care i-a făgăduit 

Că- va albi negreșit, 
Numa-ntâi să-i puie ei 

În mâini cinci sute de lei 
Și îl va face degrab 

Ca colilia de alb. 

El auzind, bucuros 

Puse banii-ndată jos 

Și spre a o mulțămi, 

Încă o mai dărui. 

Mătușa banii luând 

Îl opri aci, zicând: 

— Şezi până să târguiesc 
Acele ce îmi lipsesc. 

Și mergând în acel ceas, 
Îi aduse într-un vas 

O apă ce a vrut ea, 
Numai banii ca să-i ia. 
Ș-incepu a-l învăţa 

Cum a o-ntrebuinţa, 
Zicând: — lacă! (vai de el!) 
Și să faci într-acest fel: 
Acasă acum mergând 

Și asta apă luând, 

Să torni într-un vas din ea 
Ș-incepi barba a-ţi muia, 
Frumos de jur împrejur, 
Să nu rămâie cusur, 

Și în trei zile de rând, 
Tot așa cum zic făcând, 
O să te vezi cum albești, 
Tocmai după cum doreşti. 
Așadar el ascultând 

Și la casa sa mergând, 
Cu acea apă a dat, 

După cum l-a învăţat, 
Ș-in loc barba a-i albi, 


Începu a năpârli, 

Încât într-un sfert de ceas 
A rămas ca de brici ras, 
Ș-atunci cunoscu c-a fost 
Nevrednic de acel post. 


Prin urmare, 
Cămila vrând să dobândească coarne ș-a pierdut și urechile. 
Omul nemulțumit fuge de bine și dă peste mărăcine. 
Sare din lac în puț. 

ȘI 


Ajunge de la moară la râșniță. 


DESPRE LAUDE 


Vede binișor în pungă, 
Are ochii ce să-ți ungă. 
Că 
A dat cu mâinile-n foc. 
Și 
E gros la ceafă, are de ros. 
Are cheag la inimă (chimirul). 
Și 
E ca un stup neretezat. 
Și 
Trăiește din seul său. 
Are de moară, nu-i e frică să moară. 
Dar 
La părul lăudat, cu sacul mare să nu te duci. 
Când eşti poftit la vro masă, pleacă sătul de acasă. 
Dar 
Nepoftitul scaun n-are 

ȘI 
Găina care cântă seara dimineața n-are ouă. 
Lauda de sine pute. 
Că 
Cine se laudă singur se ocărăşte pe sine. 
Ci 
Lumea să te laude, câinii lasă să te latre. 
Vorba ăluia: 
Pe mine câţi câini m-a lătrat, toți au turbat. 
Însă, 
Cine are vecini răi se laudă singur. 
Sau 
la-l după mine că-l omor. 
ȘI 
Laudă-te, gură, că pumnii cură. 
Cum se lăuda, 
Când eram la mama și eu știam să cos, că mama 
îm pungea şi eu trăgeam acul. 
Tot ţiganul își laudă ciocanul. 


POVESTEA VORBII 


Mergând la bâlci un ţigan 
Să-ntâlni cu un țăran 

Și stând se rugă de el, 
Zicându-i: — Măi românel! 
Tot mergi la ăl bâlci în deal, 
De ce nu-mi lauzi ăst cal? 
Fă-l tânăr, fă-l mânzuleţ, 

Ca să-l poci vinde cu preţ; 
Fă-mi ăst bine, românel, 

Că ţ-oi drege vrun ciurel, 

Or ţ-oi pune vrun potlog 
Laudă-l, aşa mă rog! 
Țăranul fiind iar un 

D-ăi de palavre cam bun 
Ș-altă treabă neavând, 

Cu țiganu-n bâlci mergând, 
Stătu cu el în obor, 

Să-i fie lăudător. 

Și zăbovind ei câtvași, 

lacă vine ș-un geambaș, 
Care era iar ţigan, 
Geambaș fără nici un ban. 
Privi calul colea, ici, 

Îi dă de încerc un bici, 

Și la dinţi dacă-l cătă: 

— Ce îmi ceri — îl întrebă — 
P-astă mârţoagă de cal, 

Ca să-l arunc după mab 
Românul ce aci sta 

Și la dânsul asculta: 

— Cel jupâne, — zise el — 
Nu te uita că-i astfel, 

Uite, zboară ca un zmeu, 
N-am bani, că l-aș lua eu; 
Întrece pe armăsarul, 

N-are ce-i face ogarul. 

Să-ţi spui drept, păcat că-l vinde, 
Dar nici cu dânsul nu-l prinde, 
Că nu îi știe merchezul 

Și să-i pipăie lui miezul; 

El e stăpân, cum vezi bine, 
Și nu îl știe ca mine; 

Mergi cu el la vânătoare 
Și uite, iţi fac prinsoare, 
lepurele-n pârlitură, 

Dai cu el prin arătură 

Și în fuga lui a mare 

Îl prinzi cu mâna călare. 
Țiganul ce l-a adus 

Și să-l laude l-a pus, 

Cum căsca gura la el 

Și îl auzi asfel, 

Zise: — Zăul uite aici, 

D-ar fi calul meu cum zici, 
Că e armăsar și mânz, 

Pre legea mea, nu-l mai vânz. 
Dar geambașul, neaoş hoţ, 
Deprins la aşa negoţ; 

— Stăi — zise — să-l încerc eu, 
Să-mi dau și cuvântul meu. 
Și cum l-a încălecat, 

Drept la Giurgiu a plecat. 
Ei au rămas așteptând, 
Cine ştie până când 
(Lăudărosul râzând 

Și vânzătorul plângând). 
Și săracul păgubaș 

Tot căutând pe geambaș, 
Îl găsi după un an 

În cârciuma unui han; 

Și ducându-l în obezi 

La ispravnic, cu dovezi 
Pentru calul cel furat, 
Ispravnicul l-a-ntrbat: 

— Ce ești, ţigane? — Geambaș. 

— Dar calul cum îl furași? 
— Să mă bată Dumnezeu 
D-oi fi furat calul eu, 
Calul, zău, e vinovat, 

El pe mine m-a furat. 

— Auzi, auzi, cal mișel! 
Cum te-a putut fura el 

— Coconașule! să-ţi spui, 
Eu vrând pe el să mă pui, 
Să fac imprejur un cerc, 
Să văz cum e, să-l încerc, 
E], cum l-am încălecat, 
Spre Giurgiu a apucat; 

Și fugi! fugi! pogoară, urci! 
Ca să mă vânză la turci; 
Când la Giurgiu ne-am văzut, 
E] turcește n-a știut, 

Ci cât știam eu niţel, 
Ceat-pat, l-am vândut pe el. 
— Dar banii ce i-ai făcut, 
Dacă zici că l-ai vândut? 
— Mă temui de niscai hoţi 
Ș-ii băui pe loc pe toți. 


pp 
DESPRE CEI CE PLÂNG DE COPII 


Decât să fii bogat (de copii) și să n-ai ce mânca, mai bine 
să fii sărac și să aibi bani mulți. 
Sau 
Să fii cât de sărac, numai să ai bani mulţi. 
De copii, de barbă şi de coate goale 
să nu te plângi niciodată. 

Decât să zici „vai de noi!“, mai bine „vai de mine” 
Decât orb şi călare, mai bine șchiop și pe jos. 
Chelului ce-i lipseşte? Tichie de mărgăritar. 
Zamfirica toate le avea, numai ţopi îi lipsea. 
De copii case sparte nu s-au văzul. 

Dar 
Creşte pui de șarpe, să te muște. 


POVESTEA VORBII 


Un bătrân odinioară sfârșitul său cunoscând 

Și văzând că o să moară, bani, avere nelăsând, 
Chemă să vie la sine pe fiul săl cel iubit 

Și cu cuvinte puţine în asfel l-a sfătuit; 

— Fătul meu, eu mor acuma și alt nimica nu-ţi las, 
Decât trei cuvinte numa în cel mai din urmă ceas. 
Care ca p-o bogăţie să ţi le păstrezi de mic, 

Să le aibi la bărbăţie, aceste ce ţi le zic: 

P-al tău stăpân sau mai-mare cu dreptate să- slujești, 
Dar bani sau vro-mprumutare să nu-i dai, să te păzeşti. 
Pe nevasta ta-n viaţă din inimă s-o iubeşti, 

Dar nici cât un fir de aţă taina-ţi să nu-i dezvelești. 
Pe copiii tăi firește o să-i iubeşti d-or trăi, 

Dar fiu de suflet nu creşte, că-n urmă te vei căi. 
Aste ale lui cuvinte ca o diată fiind, 

Le ţinu fiul său minte, ce-nchipuiesc neștiind. 

Omul însă din natură este făcut curios, 

Cât să-i dai învăţătură, îi este făr' de folos; 

Căci el până nu încearcă orșice va auzi, 

Neted lui nu-i vine parcă odihnit a le păzi. 

Să-i spui c-o să pătimească, să-i spui că se va jertfi, 
El va să le pipăiască, să vază, așa vor fi? 

De aceea dar ferice de cel ce va priimi 

Ceea ce lui i se zice până a nu pătimi! 

Aşa ş-acest prin urmare lângă un stăpân fiind 

Și cu buna sa purtare mai multă vreme slujind, 
Crescu, veni-n bărbăţie, fu cuminte, bani făcu, 
Se-nsură, luă soţie o fată care-i plăcu. 

Se iubea cu osebire, unul p-alt se mângâia 

Ș-în cea mai mare unire în viaţa lor trăia; 

Îi venea în multe rânduri să-i spuie câte ceva, 

Dar se oprea, stând pe gânduri să nu greșească cumva. 
Într-aceste vine vreme, fără el a cugeta, 

Ca stăpânul său să-l cheme să-i cear-a-l împrumuta, 
Zicând că-i trebui acuma o mie de lei să-i-dea, 

Ca să împlinească suma pentru graba ce-o avea; 
Și că, de la oareunde niște bani cum i-o veni, 
Îndată îi va răspunde, fără a mai pomeni. 

E] își iubea pe stăpânul, cum şi pe loc a gândit 
Cum că tatăl său bătrânul să nu dea l-a sfătuit; 
După socoti iar în sine că poate n-o fi nimic: 

la să-i dau eu lui mai bine, că bătrânii multe zic. 
După ce-i dă, stă, se uită să-i răspunză banii daţi, 
Stăpânul său iarăși uită că bani are-mprumutați. 
Dacă vede că tăcere de banii lui s-a făcut, 

Merge într-o zi şi cere să-i dea acel împrumut. 
Stăpânul său auzindu-l bani îm prumutaţi cerând, 

Îl ocări izgonindu-l cu înjurături, zicând: 

— Ce bani sunt dator eu ţie? Om viclean și prefăcut! 
D-unde ai tu bogăţie să-mi dai mie împrumut? 
Nu-mi eşti tu, tu, slugă mie de atâţia ani trecuţi? 

Eu îți dau ţie simbrie, ș-apoi tu să mă-mprumuţi? 
— "Ț-am dat, săracul de mine! dar să vede c-ai uitat, 
la adu-ţi aminte bine și nu intra în păcat. 

— Auzi! auzi! vicleşuguri! să nu ştiu eu ce lucrez! 

la vezi cu ce meșteșuguri va să mă facă să crez! 

leși afară de mă lasă, nu mă face să turbez, 

Și să nu-mi mai calci în casă, că mă pui de te pisez. 
Ești un hoţ, un păr-de-câine, nu voi să te văz mai mult, 
Nu ești vrednic d-a mea pâine, fugi, piei dintr-acest minut! 
leşi bietul om îndată, necăjit şi amărât, 

Să nu sară să-l şi bată, că destul l-a ocărât; 

Pe drum zicând întru sine: „lacă una s-a-mplinit 

Din cele trei ce pe mine tatăl meu m-a sfătuit”. 
Trecând ceva dup-aceasta și copiii lui murind, 

Luă un sărman nevasta, să-l crească c-al ei dorind; 
Vrând şi el ca să nu plângă pentru care i-a născut, 
Nu vru voia să-i înfrângă, o lăsă şi l-a crescut. 

După ce făcu aceasta, cugetul tot îl muncea: 

„Acest copil şi nevasta ce mi-o face? — el zicea — 
Nu o fi degeabă zisul și sfatul cel părintesc, 

Voi însă-n grab să-mi văz visul, ş-apoi să mă odihnesc.“ 
Aşa-ntr-asta cugetare fură el un copilaș 

D-ai stăpânului, pe care îl duce în alt oraș; 

Apoi după ce îl lasă, o cămășuţ-a lui ia, 

O sângerează ș-acasă se-ntoarce în grab cu ea, 
Zicând: — Dragă nevestică! o taină să-ţi spui aş vrea, 
Dar mult mă sfiesc de frică că n-o vei putea ţinea. 
Răspunse ea: — Vai de mine! De asfel mă socotești? 
Așa cinste am la tine? Ș-intr-atâta te ferești? 

— Mă iartă dar, — el îi zise — tu ştii că stăpânul meu 
Când i-a trebuit, trimise de l-am împrumutat eu, 

Și în loc să mi-i plătească m-a-njurat, m-a necinstit, 
Ca p-o albie porcească m-a făcut și m-a gonit; 

D-acel necaz și eu dară sâmbetele i-am păstrat 

Și tocmai în astă-seară cum am vrut mi-am răzbunat; 

Că-ntâlnind cu întâmplare pe al său copil urât, 

Îl momii ș-în depărtare ducându-l l-am omorât; 
Numai astă cămășuţă având pe el, o luai, 

Ca să prinz vro părăluță, cu dânsa nu-l îngropai. 
Dar să taci, dragă nevastă, să nu îţi iasă cuvânt, 
C-apoi ait! din lumea astă, cum vei spune, pierdut sînt. 
Nevasta-ncepu să zică: — Vai! cum poci eu să crâcnesc2 
Nu vezi că tremur de frică numai unde mă gândesc? 
Ba să tăcem, zău, ca zidul, că nu-i lucru să-l vorbim. 
De să va afla ucidul, cu toţii ne prăpădim. 

Lăsându-o dar bărbatul în făgăduială ei, 

Aştepta să vază sfatul de va avea vrun temei. 
Stăpânul său prin tot locul copilul își căuta, 
Mumă-sa-l jelea cu focul ș-îndestul se vaieta. 
Într-aceste ucigașul, ca să zic acum asfel, 

Ce omori copilașul, cum a spus nevestii el, 

Nu știu pentru ce pricină cu nevasta s-a certat 

Și la acea a ei vină câteva palme i-a dat. 

Ea pe loc ieșind afară inima-n gură își ia, 

Și ţipă, răcnește, zbiară, aolio și vai de ea! 

— Săriţi, mă junge bărbatul, hoţul, tâlharul de crâng. 
Cum omori şi băiatul stăpânilor săi, ce-l plâng. 
Oamenii, cum auziră, au alergat de l-a spus 

Și îndată străji veniră de îl duseră pe sus. 

Ducându-l la judecată, după cum a fost pârât, 

Fără prelungire-ndată la moarte fu hotărât. 

Care văzând vinovatul se rug-a-l îngădui 

Ca diata sau legatul pe scurt a își rândui; 

Ș-incepu-n vileag să zică: — Eu am treizeci mii de lei, 
Dragii mele nevestică îi las zece mii din ei; 

Cinci mii lei las la băiatul ce-l crescui neavând prunci 
Și ceilalţi îi las la gâdea ce m-o agăța de furci. 

Auzind băiatul suma ce gâdii o hotăra, 

Uită mila, ca şi muma, și sări a-l spânzura; 

Îi aruncă ștreangu-ndată, zicând: — Gâde mă fac eu, 
Am drept l-această diată, ca la a tătălui meu. 
Deci după ce-n pază mare pe vinovatul l-au dus, 
La locul cel de pierzare și îl înălțară-n sus, 

Și când tocmai se suise gâdea cu ștreangul de gât, 
Atunci gura își deschise cel de moarte hotârât 
Ș-incepu o cuvântare în auzul tuturor, 

Pe care o striga tare în chipul cel următor: 

— Staţi, creştini, nu mă răpuneţi ș-ascultaţi al meu cuvânt, 
L-altă pedeapsă mă puneţi, c-atât vinovat nu sînt. 
Dau stăpânului meu veste ş-il rog să-mi fie milos, 
Că copilul mort nu este, ci e viu şi sănătos; 

E] este în depărtare dat de mine-n pansion 

Ș-în prea bună căutare se află ca un cocon. 
Decât asta a mea faptă numai cercare a fost, 
Pentru povaţă-nţeleaptă tătălui meu celui prost, 
Care mi-a zis să ţiu minte sfatul său cel părintesc, 
Și aceste trei cuvinte cât trăiesc să le păzesc, 
Adică: „P-al mai-mare sau stăpân nu-mprumuta, 
Taina îţi păzește tare de către nevasta ta 

Și să nu iei în viaţă copii de suflet să crești, 
Păzește a mea povaţă, de vei să nu te căiești.“ 
Dar eu nu m-am putut teme c-oi pătimi vreun rău, 
Ci le-ncercai după vreme, ca un prost şi nătărăul 
Mi-a zis tatăl meu, bătrânul, și eu nu l-am ascultat, 
Îm prumutai pe stăpânul și ură mi-am câștigat. 
Spusei în urma nevestii o taină ce o făcui, 

Și după pâra acestii iată viaţa îmi răpui. 

Crescui copil, uite-l, gâde! el îmi e spânzurător, 
Lumea plânge și el râde, că îl las moştenitor. 

DESPRE FĂGĂDUIELI ȘI DARURI 


Ce e în mână nu e minciună. 
Decât o mie de vrăbii pe gard mai bine una-n mână. 
Decât la anul un bou, mai bine azi un ou. 
Că 
La anul, or armăsarul, or samarul. 
Decât doi „ţ-oi da“ mai bine un „na“. 
Tragi nădejde ca spânul de barbă. 
Cum a zis o fată: 
Până nu m-oi vedea cununată, nu mă ţiu că sunt măritată. 
Că 
Eu de făgăduieli am o ladă îndesată cu genuchele. 
E o vorbă: 
Ca prelor, mugurul ala voi o să-l mâncaţi. 
ȘI 
Trăieşte, murgule, la Paști iarbă verde să paști. 
Decât în faţa ariei, mai bine în capul locului. 
Că 
Făgăduiala dată e datorie curată. 
De aceea 
Nu făgădui ce nu poţi împlini. 
Că 
Pe unde iese cuvântul, iese şi sufletul. 
Să nu fie vorba aia: 
Un înțelept făgăduieşte şi un nebun trage nădejde. 
Că 
Un nebun aruncă o piatră în gârlă şi o mie înţelepţi nu 
pot să o scoaţă. 
Numai miere zicând, gura nu se îndulcește. 
Vorba asta e de când cu moşii putrezi. 
Dar la dar merge și cinstea împrumut. 

Ce ţie nu-ţi place, altuia nu face. 
Însă 

Măgarul de dar nu se caută pe dinţi. 
lar 

Darul nemulţămitului se ia. 


POVESTEA VORBII 


Spun că un sultan odată, care des tiptil umbla, 

leșind la marginea mării, spre a se mai preumbla, 

A văzut aci pe unul șezând şi pește undind, 

Și de curiozitate aproape de el viind, 

Începu să-și facă vorbă și ceva a-l întreba, 

Zicând: — Prietene, prins-ai vreun peștișor, au ba? 

Răspunse el: — „Slabă viaţă, târța-pârța, mai nimic“ 

Vro câteva fâțișoare, după proverbul ce zic: 

„Oaspătul nu mănâncă ce gândeşte, ci mănâncă ce găseşte.“ 
ȘI 

„Cine n-are frumos pupă și mucos.“ 

„De pofta fragilor mănâncă frunzele.“ 

„Mănâncă gheorghinele şi îngână măslinele.“ 

Văzându- sultanul golan și cu curaj răspunzând, 

Îi plăcu să mai vorbească și îl întreabă, zicând: 


SULTANUL 
De unde ești? 

PESCARUL 
De unde mi-e nevasta. 

SULTANUL 


Din ce ţară? Care ţ-e patria? 

PESCARUL 


„Patria omului este acolo unde-i e bine.“ 


SULTANUL 


ZA 


Ai copii? 
PESCARUL 
„Unul în poale și altul în foale.“ 


SULTANUL 


Ai vro stare? 


PESCARUL 


Proverbul imi e dovadă: 





„Ce e pe mine ș-în ladă.“ 





SULTANUL 

De ce ești sărac? 
PESCARUL 

„Sunt sărac pentru că nu sunt bogat.“ 
SULTANUL 

Cum trăiești» 
PESCARUL 

„Te uită în față şi mă-ntreabă de viață.“ 
SULTANUL 

Eşti nenorocit? 
PESCARUL 

„Norocul se ţine după mine ca pulberea 


după câine. 

SULTANUL 


Mai ai acasă vreun ajutor? 


PESCARUL 


„Numai eu sunt topor de oase.“ 


SULTANUL 


Sărac ești de fel, ori scăpătat? 


PESCARUL 


„Dacă tatăl meu a fost domn și eu 
nu sunt om, ce folos2“* 


SULTANUL 

Te văz scăpătat și nu te plângi. 
PESCARUL 

„Cine cade de sine nu plânge.“ 

„Omul singur ceea ce-și face, niminea 

nu i-l poate desface.“ 

SULTANUL 

„Copilul până nu plânge, muma țâţă nu-i dă.“ 
PESCARUL 


„Până vine cheful bogatului, iese 
sufletul săracului.“ 
Că 


„Sătul la flămând nu crede.“ 


Atuncea zâmbind sultanul și haz de dânsul făcând, 
Scoase din sân portofeiul şi scriind i-a dat, zicând: 
— Na acest bilet și dute la vizirul mai curând, 

Ca să-ţi dea lei una mie și nu sta, vreme pierzând. 

Luând pescarul biletul, atunce el a văzut 
Că a vorbit cu sultanul și nu l-a fost cunoscut. 
Sărmanul de bucurie rămâind în loc uimit 
Târziu ş-a adus aminte că nici nu i-a mulțămit. 
Deci alergă într-un suflet, inima în el săltând, 
Numaidecât la vizirul a ajuns nepricepând; 
Intră, îi dete biletul şi vizirul îl citi, 
Și numărând lei cinci sute că să șiii ia îl pofti. 

Că 
„Cine împarte parte-și face.“ 

ȘI 
„Din gura lupului anevoie scoţi întreg.“ 
Văzând că nu-i dă pe toţi îi zise: — Apoi ce fel? 
Nu scrie să-mi dai o mie?De ce-mi dai mai puţintel? 
Vizirul cu necaz zise: — Și ce, nu te mulțămești? 
l-ai dat cu împrumutare și nu vei să-i priimești? 
Și porunci să-l împingă pe ușă cum a venit, 
Zicând: — Nu-ţi dau nici pe ăști, dacă nu te-ai mulţămit. 
Și cu câtă bucurie când venea a alergat, 
Cu atâta întristare la casa lui a plecat. 
Întâi îi părea că zboară și de pământ n-atingea, 
Ș-acum parcă-l încărcase cu plumb, așa-ncet mergea; 
Se ducea şi drumul parcă tot mereu i se lungea, 
Ca când cineva din spate-i să atârna șil trăgea. 
Dacă ajunse acasă, se trânzi, şezu oftând, 
Și nevestii sale spuse toată-ntâmplarea de rând. 
Ea cum auzi îndată asupra-i s-a necăjit 
Ș-incepu să-l ocărască, la gură cum i-a venit, 
Zicând: — O, om făr' de minte! o, om ticălos şi prost! 
Cum lăsaşi darul din mână, măcar oricât să fi fost! 
Nu vezi că n-ai cinci parale, la copii pâine să iei, 
Și n-ai avut mulţămire că-ţi da cinci sute de lei? 

— Nevastă! lasă-mă, — zise — mi-ajunge necazul meu, 
De-mi va ajuta norocul, acei bani tot îi iau eu. 


NEVASTA 


„Departe griva (nume de câine) de iepure.“ 

„A zburat o dată de la mână, s-a dus.“ 

„Tragi nădejde ca spânul de barbă.“ 

„Săracul de ce e sărac? că n-are minte în cap.“ 


PESCARUL 


Nevastă! „aci, să tac.“ 
„La cuptorul cald puţine lemne trebuiesc,“ 
Nu ațâţa foc peste foc. 
Că 
„Îmi ajunge mie necazul care îl am.“ 
„Nu-mi tot îndruga la verzi şi uscate.“ 
„Ce tot tai dracului bureţi?” 
„Hor, hor, hor, pentr-o coadă de topor,“ 
„Joacă ursul la cumătru, vezi să nu vie şi la noi,“ 
„Vezi-ţi de furcă şi de câlți.“ 
„Nu-mi aprinde paie în cap.“ 
Că 
„Omul zice şi isprăvește.“ 
lar nu 
„Toată ziua clanța-clanţa din gură.“ 
„Ce am avut și ce am pierdut?“ 
„Din vânt a venit, în vânt s-a dus.“ 
Cu toate aceste 
„Am nădejde la Dumnezeu.“ 
„Dumnezeu nu lasă pe om“ 
„După întristare vine bucurie.“ 
„După ploaie trebuie să răsară soare.“ 
„Necazul e de la dracu.“ 

Pescarul d-alde aceste după ce multe a spus 

A doua zi dimineaţă iar să undească s-a dus. 

Deci când trecu vreme multă și când toate s-a uitat, 

lată iar tiptil sultanul a ieșit la preumblat, 

Care văzând pe pescarul şi zicându-i „merhabal!“ 

larăşi ca și mai-nainte începu a-l întreba: 
SULTANUL 


Ai prins, prietene, ceva? 

PESCARUL 
„Pe câţi i-am prins, nu îi am, 

pe câţi nu i-am prins, îi am.” 
(El vorbea de păduchi.) 

SULTANUL 
Ce ai zis? 

PESCARUL 


„Pentru o babă surdă, popa 
nu toacă de două ori.“ 


SULTANUL 


Scump ești la vorbă. 


PESCARUL 
„Vorba puţină și mâncarea puţină 
niciodată nu strică pe om.“ 
Că 
„De multe ori tăcerea e mai 
bună decât răspunsul.“ 


SULTANUL 


Socoteam că-i fi murit. 

PESCARUL 
„Banul roșu nu se pierde lesne.“ 
Și 
„Câinele de stârvuri nu moare.“ 
SULTANUL 
Mă cunoști2 
PESCARUL 
„Nu e numai un câine scurt de coadă.“ 
SULTANUL 
Aşa vorbeşti la un om de treabă? 
PESCARUL 


„Gura mai lesne vorbește adevărul decât minciuna.“ 
„Numai cu un găinaţ de cioară marea nu se spurcă.“ 


SULTANUL 

Nu ţii minte că am mai vorbit amândoi» 
PESCARUL 

„Ochii ce nu văd se uită.“ 
SULTANUL 

Nu-mi dăruiești un peşte? 
PESCARUL 


„Cine cere nu piere, dar nici nume bun nu are.“ 
Însă 

„Ceri la văduvă bărbat şi ea îi duce dorul.“ 

„Degeaba n-a dat nici mama tatii.“ 


SULTANUL 


Să ţi-l duc acasă. 

PESCARUL 


„Nu dai eu izmene pe călător.“ 

„Nu-mi spune la palavre de aste.“ 

„La grădinar crăstăveţi să nu vinzi, că inima lui e acră de ei.“ 
„Tu unde aduni surcele, eu am tăiat nuiele.“ 


SULTANUL 
Mă faci dușman. 

PESCARUL 
„Ce mai jaf în ciuperci.“ 


Ce? 
„O să-mi iei boii, să mă lași cu caru-n drum?“ 
„Știu că n-o să beau bragă cu tine.“ 
și 
„N-o să cînte cocoșul meu pe gardul tău.“ 
SULTANUL 


Poate să mori din mînă unui duşman. 


PESCARUL 


„O dată o să Mor, n-o să mor de două ori.“ 
„Și d-oi muri, nu o să dea cu tunul pentru mine.“ 


SULTANUL 
Nu-ţi place să trăieşti? 
PESCARUL 


„Nici n-am la ce muri, nici la ce trăi.“ 
„Mângâierea săracului e moartea.“ 


SULTANUL 


„Omul cât de rău să trăiască, tot nu se îndură să moară.“ 
„Se hârşieşte cu necazurile.“ 

Și 


„Se învață ca viermele în hrean.“ 


PESCARUL 


„La orașul ce se vede, călăuză nu trebuie.“ 

„Mi-am văzut visul cu ochii.“ 

„Mi-a trecut făina prin traistă.“ 

„Ce-a fost verde s-a uscat, ce-a-nflorit s-a scuturat.“ 
„De acum înainte nu o să mai fac boi bălțaţi.“ 

„Tot alba (căluşa) în doi bani,“ 

„Tot două oale-mi fierb, una seacă ş-altă goală.“ 
„Destul am fost topor de oase.“ 


SULTANUL 


Vrei să te dăruiesc cu ceva? 


PESCARUL 


„Întrebi pe bolnav: vrei să-ţi dau pernă“ 
„Numai bolnavii se întreabă.“ 

Dar 
„E rău când aștepți de la mâna altuia.“ 

Că 
„Bogatul mai tare se plânge decât săracul.“ 
„Până a geme boii, scârțâie carul.“ 


SULTANUL 


„Numai un cerșetor de ar fi, toți cu zahar l-ar hrăni.“ 
În sfârşit, văzând sultanul că nu-l cunoaște defel, 
Scrise un bilet și iarăși dându-l a zis către el: 

— Na această hârtiuţă, mergi la vizirul cu ea 

Și de la dânsul acuma lei tocmai două mii ia. 
Săracul pescar atuncea pe sultanul cunoscând 
Căzu, sărută pământul, multe mulțămiri zicând. 

Sultanul însă cu vorbe d-aste era-ndestulat 

Și nici stătu să-l auză, ci îndată a plecat. 

Deci plecă iarăși pescarul, biletu-n mână ţiind, 
Făcând în capul său planuri și întru sine vorbind: 
„Acum pe toţi banii iarăși nedându-i de voi vedea, 
O să-ncep cu rugăciune să-l înduplec să mi-i dea, 
C-atunci i-am cerut cu zorul și d-aia s-a supărat.“ 
Și gândind la d-alde aste, a și ajuns la palat. 

Dând vizirului biletul, el tăie iarăși din ei 

Ș-ii numără înainte numai o mie de lei. 

E] văzând că îi opreşte jumătatea banii iar, 

Începu ca să se roage să-i mai dea ceva măcar: 
Să-i facă Dumnezeu parte de orce să va ruga, 

Să-i dea sănătate, zile și altele îndruga. 

Vizirul, vorbe d-aceste nevrând nici a auzi, 

L-a dat pe bete afară ca ș-în ceealaltă zi, 

Zicând: — Pe sărac d-aceea nu-ţi vine să-l miluiești, 
Să-l scoţi din noroi afară, ci încă să-l îmbrânceşti; 
Îi dai lui banii cu pumnul și nu poți să-l mulțămești, 
Din pepenii tăi te scoate, de îţi vine să plesnești. 


Pescarul iarăși, săracul, văzându-se izgonit, 
Îi venea să se omoare ca un deznădăjduit. 
Merse, spuse iar nevestii, ea iarăși a început 
Să-l certe, să-l ocărască, cu câte s-a priceput, 
Nerod, nătărău făcându-l, nătăfleţ, guguman prost, 
Și că vorba bătrânească adevărată a fost. 
Adică: 
„De puţin cine nu se mulțămește, 
Nici de mult nu se învrednicește.“ 
Și 


„Nemulţămitului i se ia darul.“ 

Îi zise el: — Nevastă! 
„Nu mă călca pe colțul ișlicului.“ 
„Cinste la cinste merge, și darul împrumutat.” 
„O mână spală pe alta și amândouă obrazul.“ 
„Îmi zici hârb, îţi zic ciob.“ 
„Îmi zici urâtă, îţi zic slută.“ 
„Tu nu ştii pe unde se udă găină.“ 
„Sfatul muierii muierilor folosește.“ 
„Maimuţa e tot maimuţă, de i-ar fi sfatul aurit.“ 
„Am eu glagole în cap.“ 
„Nu mă învăţa să-mi înec copiii.“ 
„Înveţi pe dracu să dea cu pușca.“ 
„Toată ziua gâra-mâra.“ 
„Eşti un drac împelițat.“ 
Dar 
„Asta e boală cu leac, am eu de cojocul tău ac.“ 
Deschide ochii, că, 
„Cât sunt de necăjit, să dau cu cuțitul în mine, sânge nu iese.“ 


MUIEREA 


„Fiebe sângele în tine ca într-o coajă de rac.“ 
„Bun de gură, rău de lucru.“ 
„Cu suflet viteaz și cu trup leneș.“ 
„Viermii te mănâncă de viu.“ 
Nu-ţi vezi casa? 
„Când malai are, sare n-are; când sare are, malai n-are.“ 
„Îi ghiorăiesc maţele de foame.“ 
„N-ai o para chioră şi lenea te doboară.“ 
„Am ajuns de poveste-n ţară.“ 


BĂRBATUL 


„Cine râde gura-și întinde.“ 
„Gura lumii numai pământul o astupă.“ 

„Nu o să îndreptez eu lumea cu umărul.“ 
„De poale ridicate nu râde nimeni, ci de poale călcate.“ 


MUIEREA 


„Întreabă pe leneșul să te înveţe minte.“ 
„Ţ-ai întins vrejul ca dovleacul ș-ai umplut lumea 
de crastaveţi.“ 


BĂRBATUL 


„Tronc Marico!” (Așa o chema.) 
„Lovește-mă, lele,„n spate, să-ți dau un bulgăre de iască.“ 
„Se lovi ca nuca în perete, ca mireasa la moară 

şi ca musca în lapte.“ 
„Unde dai şi unde crapă!“ 
„Na-ţ-o frântă, că ț-am dres-o.“ 
„Vorbă să fie, dă-mi o lulea de tutun, că bâlci se face.“ 
„Ai vorbit de te-ai prăpădit.“ 


MUIEREA 


„Și eu acătare poamă nu sunt, dar nici fiece 

pasere nu mă mănâncă.“ 
„Soarele să-mi fie bun, luna să o mănânce vârcolacii.“ 
„Câinele nu fuge de codru, ci de ciomag.“ 


BĂRBATUL 


„Mi se aprind călcâiele de doru-ţi.“ 

„De dragă ce-mi ești, te-aş bagă de păr în sân.“ 

„Lac să fie, broaște multe.“ 

„Mumă şi tată nu găsesc, dar muieri câte voiesc.“ 

Pe muiere în toată viața o porţi în spinare și o dată să o 

laşi jos, iar ea să vaietă că a ostenit.“ 

Povestea ăluia: 

„Câte belele, câte bube rele, tot în capul nevestii mele.“ 

Aceasta zicând îndată undişoara lui își ia 

Și ca și până acuma pleacă la mare cu ea, 

Zicând: — Asta mi-a fost soarta, geaba umblu eu să scap, 
Trebui să trăiască omul cum i-o fi scrisă la cap! 

Așa undind totdeauna și vreme multă trecând, 

leși iar tiptil sultanul, ș-încoaci-încolo umblând, 

Zări aci pe pescarul şi iar veni lângă el. 

Stând: — Colai ghele, îi zise. El: — Colai se, senda ghel! 


SULTANUL 


Au nu e lesne? 


PESCARUL 
„Lesne, pune viță și bea vin.“ 
Sau: 
„Ară, macină, mănâncă.“ 
SULTANUL 
Vrednic eşti! 
PESCARUL 


„Apa o beau pe picior, ca o pasăre din zbor.“ 
„Gândești că e floare la ureche.“ 
Să 
„Cauţi acul în caru cu fin.“ 
Adevărat, 
„Lesne a băga în urechile acului când vezi.“ 
SULTANUL 


Nu ne potrivim la vorbă. 


PESCARUL 


„Cei ce se potrivesc lesne se împrietenesc.“ 

SULTANUL 
Mi se pare că te cunosc. 
PESCARUL 


„Mi se pare, poate, o fi și vom vedea, 
sunt toate sor cu minciuna.“ 


SULTANUL 
De nu te cunoșteam, nu veneam la tine. 
PESCARUL 
Adevărat, 
„Fiecare unde cunoaşte, acolo trage.“ 
Adică: 
„Omul trage la om și dobitocul la dobitoc.“ 
SULTANUL 
Îţi sunt prieten. 
PESCARUL 


„Prietenul omului este punga cu banii şi sacul cu mălaiul.“ 
Povestea ăluia: 
„Cu rudele să bei și să mănânci, daraveră să n-aibi.“ 


SULTANUL 

Poate că ai gândit că o să-ţi cer vreun pește? 
PESCARUL 

„ȘI pisicii îi place peștele, dar când trece puntea închide ochii. 
SULTANUL 

Să n-ai grijă, nu-mi place. 
PESCARUL 


„Pisica unde n-ajunge zice că pute.“ 


« 

SULTANUL 


Cum văz, ești sărac! 


PESCARUL 
„Bani au și ţiganii.“ 
Dar și 
„Vasului gol toți îi dau cu piciorul.“ 
Si 


„Nu e mai grea boală decât pungă goală.“ 


SULTANUL 


Eu îţi sunt voitor de bine. 
Și 


„Îmi vorbești una de la răsărit și alta de la apus.“ 


PESCARUL 


„Cunosc de care pomană mă îngraș eu.“ 


Deci văzând iarăși sultanul că necunoscut a fost 
Și îi vorbea după haine, cum și era-mbrăcat prost, 
l să făcu iarăși milă, văzând că e tot golan, 

Fără a şti că vizirul nu i-a dat măcar un ban, 
CGândea în sine că poate o fi fost cumva dator, 
Ori a întâmpinat alte, ca un sărac muncitor. 
Socotind aceste, scoase o hârtie din sânet 

Și scriind într-insă zise: — Na, îţi mai dau un bilet; 
Aici scriu către vizirul ca să-ţi dea trei mii de lei, 
Aleargă acum îndată şi numaidecât să-i iei; 

Dar să nu te văz ș-al'dată trenţeros ca pân-acum, 
Îngrijește de te-mbracă, că nu-ţi mai dau nicidecum. 
El văzând că e sultanul căzu iarăşi la pământ 

Și i-a fost frică să zică de vizirul vrun cuvânt, 

Ci ducându-se la dânsul, să tacă a hotărât, 

Să nu-i zică nici o vorbă, de îi va da orşicât. 

Intră, îi dete biletul, stătu căutând smerit; 

Vizirul își ştia treaba, că după ce l-a citit, 

Îi opri ca ș-înainte iar jumătatea din ei 

Ș-ii dete, adică, numai o mie cinci sute lei. 

Pescarul cu bucurie banii-n căciulă trăgând, 

Începu să-i mulțămească, vorbe multe îndrugând; 
Dar când să gătea să iasă vizirul l-a-ntors din drum, 
Zicând: — Vezi, așa te-nvaţă, iar nu ca până acum; 
O para chiar să-ţi dea omul de pomană, ești dator 
Să o iei cu bucurie și să fie mulţămitor; 

Cât scria-ntâi să-ţi dau ţie? FI iar: — Una mie de lei. 
Vizirul: — Cât al doilea? El iar: — Două mii de lei. 

— Așa! — Vizirul îi zise — ş-acum trei mii, șase fac, 
Un capital cumsecade pentr-un om cât de sărac; 
Na-ţ-ii pe toţi, pân” la unul, și du-te cu Dumnezeu, 

Și nu fii prost, ţine minte-nvaţul ce ţi l-am dat eu. 
Luând el banii grămadă şi cu mulțămiri plecând, 

I se părea că visează, către casa lui mergând; 

Tot îi pipăia cu mâna, cu ne-ncrederi se uita, 

Se temea că îi va pierde, dacă se va deștepta. 
Ajungând ca-n zbor acasă şi ca din simțiri ieşit: 

— Ce fac eu, nevastă, zise — dorm, or sunt învălmășit? 
— Vai de mine! — ea îi zise — doar nu vei fi-nnebunit? 
Vino-ţi în simţiri, ce ai Ce nevoi iar te-au găsit? 

— Uită-te la mine bine, — către ea vesel a zis — 
Am scăpat de sărăcie, de nu va fi cumva vis; 

Că de multe ori în somnu-mi cu banii-n mâini m-am visat 
Și când mă sculam la ziua rămâneam iar întristat; 
De aceea tocmai mâine o să mă văz ce fel sînt. 
Zicând aceasta îndată turnă banii pe pământ; 
Nevasta cu bucurie repezindu-se îi ia, 

Se-mbată de păreri bune, mai ca și dânsul și ea. 
Nu-i prinde somn toată noaptea, tot şedea ș-ii număra 
Și cu grijă să nu vie vreun dușman a-i fura. 
A doua zi dimineaţă, apucând din căpătâi, 
Merge la telal îndată, se-mbracă pe sine-ntâi; 
Cumpără nevestii roche și zmochine la copii, 
Zicându-i ea: — Dar lor haine? E] îi zise: — Tu nu știi, 
„Copilul numai ce mănâncă e halal, ce îmbracă e haram.“ 
„Lasă-mă în boii mei.“ 
„Așteaptă întâi să vedem alb în căpistere.“ 
„Copilului dă-i cu palma peste cur, să-i vie minte la cap.“ 
„Muma unde loveşte, carnea crește.” 
„Decât să plâng eu, mai bine să plângă ei.“ 
„Cui i-e milă nuiaua să nu-și frângă, el mai pe urmă 
copilul o să-și plângă.“ 
Atâta îţi zic: 
„Ajungă un ciomag la un car de oale.“ 
Dar 
„Surdului degeaba îi cânți de jale.“ 
„Orbului degeaba îi spui că s-a făcut ziua.“ 


După ce pescarul nostru se-mbracă curat de rând, 

Își mai ia chesea bună ş-un ciubuc mare, zicând: 
„Decât toată vara cioară, mai bine-ntr-o zi șoim.“ 
„Boierul e tot boier, măcar d-ar fi-ncins cu tei.“ 

„Apa curge, pietrele rămân.“ 

„Când va Dumnezeu cu omul, vine și dracu cu colaci.“ 


Zicând d-alde aste pleacă către mare, 
Cu ciubucu-n mână, ca în preumblare, 
Unde cu sultanul se tot întâlnise, 
Ca-mbrăcat să-l vază, cum îi poruncise; 

Și cum să-i vorbească când el făcea planul, 

Tot într-acea vreme, iacă şi sultanul. 

El cade-naintea-i, se face jos broască, 

Sultanul nu poate acum să-l cunoască. 

Se uită la dânsul: — Ce vei? îl întreabă. 

— Eu sunt, eu, pescarul, — răspunde în grabă — 

„Lupul pe unde a mâncat măgarul, tot dă ocol câteodată.“ 
Eu sunt acela, 

„Dă-mi Doamne, ce n-am gândit, să mă mir ce m-a găsit!“ 

„Caprii îi pică coada de râie, şi ea tot sus o ţine.“ 

Îi zise sultanul: — Vezi, așa se cade, 

Ai văzut acuma ce bine îţi şade? 

Aș vrea să știu numai cum că tu de mine 

Ai vro mulțămire că ţ-am făcut bine. 


PESCARUL 


„Găina bea apă și se uită la Dumnezeu.“ 
„Sunt gata în foc și în apă să mă arunc.“ 
„Nu sunt vrednic să mulțămesc.“ 

„A vrut norocul cu mine.“ 


SULTANUL 


Lasă aste vorbe, s-a isprăvit gluma; 
Cer și eu o slujbă la tine acuma. 

Tu știi, mi se pare, ostrovul cutare, 
Care un puț are adânc foarte tare 

Să te duci îndată acuma la dânsul, 

Să te pui la gura“i și să strigi într-însul: 
Care e norocul sultanul ce-l are? 

Și ieșind la vorba-ţi să facă-ntrebare, 
Tu să zici: „Noroace, m-a trimis sultanul 
Să-ţi fac întrebare: de ce-i ești dușmanul 
Ce te-ai pus în pizmă ş-ii tot dai avere? 

Să roagă prin mine și milă iţi cere 

Să-ţi contenești ura d-a-i da bogăţie, 

Că loc nu mai are uinde să o ţie.“ 
Pescarul îndată în luntre se puse 

Și drept la ostrovul acela se duse; 
Găsind pe loc puţul și strigând într-insul, 
leși o fantomă îndată la dânsul, 

Cu schiptru în mână ca o-mpărăteasă, 
În chipu-i frumseţe de cea mai aleasă; 
Hainele, porfira-i cu totul galante 

Și împodobită numai cu berlante, 

De părea că este o rază sorească, 
Astfel nu putea om la ea să privească. 
Aceasta fantomă, zic, sau nălucire, 
Făcu întrebare c-o dulce zimbire, 
Zicând: Ce e vrerea? Pentru ce o cheamă? 
Pescarul, sărmanul, tremurând de spaimă, 
Îi zise: — Noroace, m-a trimis sultanul, 
Se roagă prin mine să nu-i fii dușmanul; 
Ce-i tot dai avere? Că el sărac nu e, 
Nici loc nu mai are unde să o puie. 
Fantoma îi zise: — Du-te de îi spune 
Că el dator este a mi să supune, 

Și să nu să-ncerce a-mi da supărare 

Cu așa cuvinte de îngreţoșare, 

Că mă pui în pizmă încă și mai tare 

Și îi mai dau încă de trei ori cât are. 
Auzind pescarul asfel de cuvinte, 
Speriat peste fire și ieșit din minte. 
Se-ntoarce, se pune în luntre și pleacă, 
Vreo întrebare fără să-i mai facă. 

Când plutea pe mare, îi veni-n gândire: 

„Nu întrebai — zise — d-a mea norocire.“ 
Și cât mai în grabă înapoi se-ntoarce, 
Merge la puț, strigă: — Noroace! Noroace! 
Care e norocul lui Udrea pescarul, 

Care pe sultanu-l făcu să-i dea darul? 

Și îndată iese un negru c-arapul, 

C-o tambură-n mână și sărind ca ţapul. 
El cum îl zărește, groază îl apucă, 
Se-ntoarce în fugă, grăbind să se ducă; 
lar norocul negru zornăind tambura 
Începu deodată la dânsul cu gura, 
Strigându-i: — Fugi! du-te! să nu-ţi văz obrazul, 
Că nu mi să stinge nici acum necazul; 
Ț-a slujit, sărace, ţie mititelu, 

Că mi se rupsese la tambură telul, 

Ș-imi pierdui cu dânsa atuncea eu ceasul, 
De-i îndreptai tonul ș-i ascultai glasul; 
Dar de n-aveam treabă, cum nu am cu anii, 
Tu de la vizirul tot nu pupai banii; 

Dar îţi coc eu turta, nu te las în pace, 
Am de furcă încă cu tine, sărace! 

Și fugind pescarul pe mare cu vasul, 

| se părea încă că-i aude glasul. 

„Săracul de mine, — zicându-și în șoapte — 
Mult îmi este frică că-l visez la noapte!“ 
Când gândea aceste de spaimă, sărmanul, 
Și era aproape s-ajungă limanul, 

lese totdodată o furtună mare 

Ș-ii împinge luntrea înapoi pe mare; 
Valuri mari cât munţii să ardic cu spume, 
Se turbură cerul, nu mai vede lume 
Luntrea lui ca paiul săltând peste valuri, 

Când se trăgea-n mare, când se da de maluri; 
Se legăna omu-n biata lui luntriță; 

Cum legeni copilul într-o copăiță; 

Sta când aci valul în ea să se toarne, 

Când pe dincoaci altu-n mare s-o răstoarne. 
E] văzând că este-n primejdie mare 

Și de mântuire nădejde nu are 

Începu cu jale pieirea să-și plângă, 

Să se tânguiască, mâinile să-și frângă; 

Și când el de groază plângea, spuind multe, 
Vine un val mare tocmai cât un munte, 

Îi repede luntrea, o sparge de-o stâncă 

Și el se afundă în marea adâncă; 

Înghite la apă,„ncepe să se umfle, 

Încât nu mai poate deloc să răsufle; 

Și când el cu lupte în apa cea rece 

Se afla în chinuri ca să se înece, 

Se deșteaptă-ndată din aceste vise 

Și gândind la ele întru sine-și zise: 
„Dracu-și bate joc de om la bătrânețe!“ 


—.— 


DESPRE SĂNĂTATE ȘI BOALE 


E mai bună sănătatea 
Decât toată bogătatea. 
Că 
Când eşti sănătos, bărbat, 
Eşti îndestul de bogat. 
Dar și 
Când nu-ţi sună-n buzunare. 
Pătimești de galbinare (galbeni n-are) 

Și de friguri grele-n pungă, 
Cu scuturătură lungă. 

Căci 
Nu e altă mai grea boală 
Decât când e punga goală. 

Atunci 
Este bolnav foarte greu 
Și ar mânca tot mereu. 

Că 
Cu toat-a lui gemătură, 

Duce lingura la gură. 

De aceea 
Bolnavul credință n-are 
Când geme cerând mâncare. 

Dar însă 
Nu-ntreba pe om la boale: 
Voieşti să-ţi dau pernă moale? 

Sau: 

Numai bolnavul se-ntreabă 
(Vrei să-ţi dau cutare treabă?) 

Cum a-ntrebat țiganul pe fiul său: 
— Ce-ai mânca, tată? spune! 
— Of! cum aș mânca căpşune! 
— Lungeşte-i, Doamne zilele 
Pân-o crește căpșunele! 

Asta se potrivește cu: 
Trăieşte, murgule, pân! la Paști, 
Ca să-ți dau iarbă verde să paști. 

Căci 
Toate la vremea lor date 
Sunt ca și o sănătate. 

ȘI 
Lucrul la timp dăruit 
Preţuiește îndoit. 
Că 
Geaba binele cu sacul, 
După ce moare săracul! 
Precum zice el: 
După ce-nchiz ferestrele, 
Joace-mi măcar măiestrele. 
Că 
Ce folosește orbului obrazul frumos? 
Ci 
Când mi-e foame, să-mi dai pâine, 
lar nu-mi zice: vino mâine. 
Și când mi-e sete să-mi dai apă, 
lar nu fierea după ce-mi crapă. 
Unii însă zic: 
Bolnavul zice o mie, 
Doftorul face ce ştie. 
lar babele 
Nici nu-l scoală după boală, 
Nici nu-l lasă să moară. 
Ele mai zic că 
Boale să dea Dumnezeu, că leacuri 
sunt destule. 
Însă, 
Leacul fie or nu fie, 
Colacul babii să știe. 
Și pe urmă, 
A murit că i s-au isprăvit zilele. 
Că 
Cămaşa veche umbli să o cârpești 
și mai rău o spargi. 

De aceea, la orce, 
Întreabă pe pătimaș, 
Nu întreba pe drumaș. 
Însă, 
La orşice bolnav greu, 
Doftorul e Dumnezeu. 
Dar orcum, 
Nimenea n-o să trăiască, 
Lumea să o moștenească. 
Și 
Nimenea n-a dat zapis cu Dumnezeu cât 
o să trăiască. 
Că 
Lumea e înșelătoare, 
Moartea hoață, răpitoare. 
Și 
În deşert sunt toate 
Dacă este moarte! 
Că 
Astăzi câţi mâncăm și bem 
Și mâine nu mai suntem! 
Și 
Vremea toate le mistuiește! 
Că 
Mulţi copaci pe dinafară se văd frumoși 
Și pe dinlăuntru sunt putrezi, scorburoși. 
Și apoi, 
E mult de la mână pân' la gură, dar de 
astăzi până mâine! 
Rar găsești 
Om tare de sfânt. 
Și cum zice vorba: 
Are nouă suflete, ca pisica. 

Sau să poţi zice: 
Moşul traiul ș-a nimerit! 
Și ca vultur a-ntinerit! 
Și 
S-a lungit firu-i de aţă, 
Pentru puţină viaţă. 
Și 
Avu zile grămădite 
Cât carul cu patru vite. 
ȘI 
Era să-i cânte popa, 
Dar a sărit groapa. 

Și 
Târâș-grăpiș bietul moș 
Sări afară din coș (coșciug). 

Sau: 

Cam târâș, cam grăpiș, 
Ajunge la suiș. 

Și 
Picioarele-și im piedică, 

Dar sărind rupse piedica. 

Și 
A fost până la calea-ntoarsă. 

Că 
l-avut Dumnezeu de știre 
Și l-a păzit de pieire. 

Dar mai mulţi sunt carii 
Au umblat, tot au umblat, 
Până când pe brânci au dat. 

ȘI 
Când a dat fugă, atunci s-a isprăvit pământul. 
Și 


N-a zăcut degeabă, deși nu muri în grabă. 

Că 
Nu i-a fost boala sănătoasă. 
Cum a zis un băiat: 
Nu este prea bine vacii 
(L-a trecut baba cu colacii), 
Că vine tata, îmi pare, 
Cu pielea ei în spinare. 
Și 
S-a îngroșat gluma, 
C-o să-i plângă urma. 
Că 
l-a cântat popa aghiosul. 
În sfârșit: 
Nimic nu e ca sănătatea. 
Că 
Boala intră ca prin roata carului 
Și iese ca prin urechea acului. 
Și atunci, 
Ce foloseşte bolnavului patul de aur! 
Dar este 
Parigorie de om bolnav. 
Zicând că 
Omul și din necătare 
Moare și zile când are. 


POVESTEA VORBII 


Frigura tremurătoarea, 
Lingoarea aprinzătoarea 
Și Ciuma cea rea cu ele, 
Fiind surori câtetrele, 
Plecară toate nălucă 
Prin orașe să se ducă, 

Și pe drum între vorbire, 
Neputând sta la-nvoire, 
Ajunseră la gâlceavă 

Și la sfădire grozavă, 
Cerând drept fieştecare 
Spre a se numi mai mare; 
Și după multe cuvinte: 

— Staţi, — zise cea mai cuminte — 
Rău ne putem înțelege, 
Alţi de nu ne vor alege. 
Aideţi să curmăm din cale 
Și să mergem colea-n vale, 
L-acel cioban ce se vede 
Păscându-și turma-n livede; 
Dar însă nu toate ceată 
Să ne arătăm deodată, 

Ci pe rând fieștecare 
Stând să-i cerem de mâncare, 
Să vedem de cine-i păsă 
Și cui dă mai bună masă, 
S-o ospeteze cum cere, 

Cu mâncări după plăcere; 
Și de care, prin urmare, 
Va avea frică mai mare, 
Ea mare să se numească 
Și gâlceava să lipsească. 
Deci după ce sfătuiră 

Și în asfel se-nvoiră, 
Merse Frigura îndată, 

În cerșetoare schimbată 
(Trăgându-se celelalte 
Supt nişte măguri înalte, 

De departe stând să vază 
În ce chip se ospătează); 
Și pe loc dacă se duse 

La ciobanul ce-l văzuse, 
Fără să se milogească. 
Ceru să o găzduiască, 
Numindu-se călătoare 

Și pe aci trecătoare. 
Ciobanul ca pe o babă 

O și priimi în grabă 

Și cu plăcute cuvinte 

Îi aduse înainte 

O slugă în loc de masă 
Și mămăligă rămasă, 
Puindu-i și brânzișoară, 
Zise: — Poftim, mămușoară, 
De vei vrea, iţi voi aduce 
Și puţintel lapte dulce. 


Frigura de masa dată 

Îi răspunse supărată: 

— Geaba puseși aci brânza, 
Că nu mi-o sufere rânza, 

Și lasă, nu-mi mai aduce 
Nici lapte acru, nici dulce, 
Care pe om nu-l hrănește, 
Ci mai vârtos îl slăbeşte; 
Un miel nu e lucru mare 

Să tai, să-mi faci de mâncare! 
Ciobanul îi zise: — Lele! 

Eu sunt stăpân p-ale mele 
Și alt când îmi poruncește 

Necinstit se izgonește; 

Și ce ești tu, ia îmi spune, 
De-mi ceri mie mâncări bune? 
— Eu sunt Frigura — răspunse — 
Și îmi plac mâncări tot unse. 
Nu fac haz nicidecum postul, 
Îl las să-l mănânce prostul. 
Zise ciobanul: — Ei! dragă! 

Și cine-n seamă te bagă? 

Fii tu or slabă, or grasă, 

Mie nicidecum nu-mi pasă, 

Ci ia cară-te cu bine, 

Pân' nu-ncarc caţa pe tine. 


Frigura-nsălbătăcită, 

Sare pe el necăjită 

Și îndată se pornește 

Să-l scuture vrăjmășeşte. 

E] iar fără a se teme, 

Deloc nu mai pierde vreme, 
S-aruncă gol să o-nece, 
Supt în jgheab de apă rece; 
Șezând muiat pân” la gușe, 
Bând şi câteva căușe, 
Frigura își pierdu rostul 
Ș-indată lăsând pe prostul 
Începu-n fugă să saie, 

Ca un scăpat din bătaie. 
Prin crâng, prin câmpie lungă, 
Silind mai curând s-ajungă, 
Nu vedea nici mărăcine 
Uitându-se după sine. 

Frică intrase într-însa 
Că s-o lua după dânsa 
Ş-o gonește s-o apuce 
În apă s-o mai arunce. 


Ajungând la celelalte, 

Supt măgurile înalte, 

Ele pe loc o-ntrebară: 

— Soro, cum te ospătară? 
Ea, tot suflând ostenită, 
Le răspunse necăjită: 

— De unde ştie ciobanul, 
Mojicul și bădăranul, 

Ce fel să te priimească 

Și ce fel să te cinstească? 
Lingoarea-ncepu să zică: 

— Cunoaște-te dar de mică; 
la să mă duc eu la dânsul 
Și să vezi ce scoţ dintr-însul. 


Zicând asfel, merse-ndată, 
Într-o bătrână schimbată, 
Și ceru s-o găzduiască 

În coliba-i ciobănească. 
EI o priimi în grabă 

Și pe dânsa ca p-o babă, 
Ș-aceeași masă îi puse, 
Aceleași mâncări îi duse. 
Dar Lingoarea și ea iară 
Începu alte să ceară 

Și mai vârtos să-i înfigă 
Un ieduleţ și să-i frigă. 

Ciobanul îi zise: — Bine, 

Dar ce rudă ești cu mine? 

Or ce cuconiţă mare 

De-mi ceri asfel de mâncare? 
— Eu sunt Lingoarea — îi zise — 
Carea vântul mă trimise, 

Să dau boale grele foarte 

Și să chinuiesc de moarte. 

— Și ce? — urmă el să zică — 
Vrei să te am eu de frică, 

Ca să-ţi dau orice-mi vei cere 
Și masă după plăcere? 

la cară-te mai în grabă 

Dacă vrei să fii de treabă, 
C-apoi mă vei înţelege 

Cu vro câteva ciomege. 


Lingoarea iar supărată 
S-arunc-asupra-i îndată, 
Ș-incepând să-l chinuiască, 
Aci moartea să-l găsească, 
În dureri, junghiuri băgându-, 
Să răsufle nelasându-, 

FE] iarăși ştiindu-și leacul, 
Aproape fiind și lacul, 
Intră supt jgheabul cel rece 
Și începu să se frece; 
Făcând aceasta ciobanul, 
Își spăimântă pe dușmanul; 
Că nemaiputând Lingoarea 
Să-i sufere recitoarea 

Își apucă-ndată drumul 

Și pieri în grab ca fumul. 

Ajungând la celelalte, 

Supt măgurile înalte, 
Îndată o întrebară 

Pe ea cum o ospătară. 
Lingoarea le zise: — Geabă, 
N-am găsit omul de treabă, 
Cine suntem să-nţeleagă 

Și umblăm să ne aleagă; 
Cunoaște el, dobitocul, 

Cui de ce îi e cojocul? 

la aideţi voi mai-nainte 

La oameni zdraveni, cu minte; 
Prin cetăţi și prin orașe 

Să vedeţi case, sălaşe, 

Să vedţi așternut moale, 

lar nu fân și burieni goale; 
Să vedeţi acolo mese 

Și mâncări bune, alese, 

lar nu post, pâine cu apă, 
Ș-în loc de bucate ceapă. 
— Ba! ba! sunteţi mititele, 
— Zise Ciuma către ele — 
Și de voi puţin îi pasă 

Să vă cinstească cu masă; 
Dar ia să vedeți acuma 
Cum tremură el de Ciuma. 
Zicând aceasta îndată 
Către cioban se arată 

Ca o babă furioasă, 

Țiind în mână o coasă, 

De să-ngrozea om de dânsa 
Când scotea vorbă dintr-insa. 

Carea văzând-o ciobanul, 

Se cutremură, sărmanul! 

Și o-ntrebă zicând: — Mamă! 
Unde mergi și cum te cheamă? 
— Ciumă-mi zic — zise —anume 
Ș-am plecat să cosesc lume, 
Numai, dragul meu, fă bine, 
Până odihnesc la tine, 

De-mi pune puţină masă 

Ș-imi fă o friptură grasă, 

Că am foarte mare grabă 

Să merg, să-mi caut de treabă. 
Ciobanul pe loc se duse 

Și așternut îi aduse, 

Zicând: — Șezi puţintel, mamă, 
Să-ţi frig, să-ţi fac o zeamă. 
Apoi îndată aleargă, 

De frică tremurând vargă, 
Făcu slugilor strigare, 

Fu și friptura-n frigare. 


Deci pe când se frigea mielul 
Și fierbea în oală felul, 

Stând el cu neîndrăzneală 

Îi zise ei cu sfială: 

— Mamă! te rog, de se poate, 
Până vor fi gata toate, 

la deschide acea carte 

Să vezi, sunt eu în vro parte 

Scris anume, lon Bucur, 

Ca să plâng, or să mă bucur 
Îndată el cum îi zise, 

Ea catalogu-și deschise 
Ș-incepu pe toţi din lume 
Să-i spuie de rând anume; 
Și sfârșind zise: — Nepoate! 
Astea sunt numele toate; 

Și precum auziși bine 

Tu nu ești trecut la mine. 


El vrând spre încredințare 

Să vază de nu îl sare, 

Îi zise ei iarăși: — Mamă! 

Eu nu prea am băgat seamă; 
la mai citeşte o dată, 

Să-mi stea inima-mpăcată. 
Vrând ea să-i facă pe voie, 

Îi citi iar foaie, foaie, 

Și isprăvind zise: — lată, 

Nu eşti scris, ț-am spus o dată. 


Auzind el, ia frigarea 

Ș-ii arde cu ea spinarea, 
Zicând: — Scol', boală urâtă, 
Ca să nu-ţi trag și vro bâtă. 
Dacă nu sunt scris la tine, 
De ce ai venit la mine? 
Du-te, cere de mâncare 
Unde de frică te are! 
Atunci ea înspăimântată 
Plecă și fugi îndată; 

De rușine ce îi fuse 

Pe alte drumuri se duse, 
Lăsând d-atunci pe acele 
Ca să umble singurele. 

Prin urmare dar, 
Omul boala singur ș-o caută. 
Ș-apoi, 
O boală când vine la om, strigă către 
celelalte: săriţi, că l-am prins. 
Însă 
A dat Dumnezeu și boale, dar a lăsat și leacuri. 


———.— 


DESPRE TIMP ȘI VÂRSTĂ 


Frumuseţea veștejeşte, 
Dar înțelepciunea creşte. 
Că, 
Când n-aveam în gură dinţi, 
N-aveam atunci în cap minți. 
Că 
Nu să poate omul să fie cu două, și tânăr şi cuminte. 
Dar însă, 
Este tânăr între tineri și bătrân între bătrâni. 
Și 


Cine n-are bătrân, să-şi cumpere. 


POVESTEA VORBII 


Unul auzind aceasta prin povești a se vorbi, 

O gândea în toţi de obște fără a mai osebi, 
Pentru că nu auzise ş-ăst proverb zis de români: 
Că „sunt tineri între tineri și bătrâni între bătrâni“ 
Într-acestea se însoară şi cu întâmplare ia 

O copilă prea de treabă ş-orfană ca el și ea; 

Dar moralul și virtutea ce asupra-i se vedea 


285 


— Anton Pann — 


S-arăta că se silise muma-i creştere să-i dea; 

Că blândeţea în cuvinte și unirea-ntre bărbat, 

Fra pildă-n alte case, şi amorul neschimbat; 
Totdeauna ea pe dânsul într-acest chip îl trata, 
Chiar ca în ziua de nuntă, când cu drag se mărita; 
E] în toat-a ei purtare, mulțămirea ce-o simţea, 

Pe răposată ei mumă-n inima sa o sfinţea, 

Zicând: — „Ah! cum n-avui parte soacra mea să fi trăit, 
Să mă-nchin ei ca la sfântă ş-în suflet s-o fi iubit! 
Carea într-a ei viaţă acest înger mi-a născut 

Și o asfel de consoartă pentru mine a crescut.“ 
Dar orșicum chiar tot omul de familie stăpân 

Este bine ca să aibă în casa sa un bătrân. 


Așadar, 

Mulțămit tânăru-n sine 

Că trăia tihnit și bine, 
Dorea s-aibă soacră numai, 
S-o iubească ca pe muma;i; 
Însă din reaua lui soartă 
S-a-ntâm plat să fie moartă; 
Dar când vrea omul să facă 
Lesne inima-și împacă; 

Ș-in dragostea soţii sale, 
Puse îndată la cale 

Și mergând dete arvuna 
Să-i facă de ipsos una; 
Care după ce fu gată, 

FI cu faţă bucurată 

la ș-în dulap o așază, 
Unde mai des să o vază. 
Deci într-o zi cu-ntâm plare, 

D-a casii cutremurare, 

Cade soacra, îl lovește 

Și capul îi ameţește. 

E] atunci de usturme 

Zise soacrei cu asprime: 

— Tu n-ai suflet ș-imi spargi capul, 
Nu te-a mulțămit dulapul? 

Dar vai! de erai și vie, 

Ce-mi făceai, Dumnezeu ştie! 


În adevăr, 
Este bătrân, să te-ntinzi, 
Cu patru mâini să-l cuprinzi, 
E și de care să fugi, 
Opt cu-a brânzii să te duci. 
Cum a zis unul: 
Soacră, soacră, 
Poamă acră 
De te-ai coace 
Cât te-ai coace. 
Poamă dulce 
Nu te-ai face. 
Că 
Umblând să mă prinz în danţ, 
Dând un ban, intrai în lanţ (horă). 
Și de voie dau cinci, șase, 
Ca să scap și să mă lase. 
Babele însă zic: 
Am ajuns să ne ia copiii în picioare. 
Zicând: 
N-are dinţi să roază pâinea ş-ii cere 
inima mere acre. 

Și 
Nu să lasă nici o babă, 
Căci e bătrână și slabă, 
Ci pentru că îi zic „mamă“ 
Și n-o mai bagă în seamă. 
Și că 
Pruncul și bătrânu-n toate 
Fără doică nu se poate. 
Și 
Când ai pisică bătrână, 
Șoarecii-n casă-ţi fac stână. 
Că 
Parcă are orbul găinilor. 
Dar, 
D-ar avea şi baba ca oamenii barbă, 
Atuncea i-ar zice: ce mai moș de treabă! 
Însă, 
Știu d-aci-nainte bine 
Că n-o să fac doi din mine! 
Sau: 
D-acu-ncolo bine vezi 
Că n-o să fac eu boi brezi! 
Și 
Lasă să latre-n spatele mele, 
Ca căţelele seara la stele. 
Că 
Ursul de lătratul câinilor nu se sperie. 
Ei nu știe că 
Ceasul umblă și loveşte, 
lar vremea se odihneşte. 
Și 
Trebui sa vie și ei 
Ca mâine la anii mei. 

POVESTEA CÂNTECULUI 


Un timp c-unele se duce, 
Câte le-a adus cu el, 
Ș-alt timp altele aduce, 
Osebite ş-in alt fel. 


Unul vine și desface 
Câte celalt a făcut 
Ș-altul vine, iar preface 
Din plăcut în neplăcut. 


Totdeauna fiecare 

E c-unelte încărcat 

Și se află în lucrare 
Zi și noapte ne'ncetat. 


Noi dormim și el veghează 
Și lucrează când ședem, 
Din zi-n zi ne-nfăţișază 
Câte-un ce nou să vedem. 


Vezi p-un tânăr în putere, 
Cu cuvânt viu și cu ton, 
Azi bătrân fără vedere, 
Răzimat p-al său baston. 


Vezi pe unul ce în lume 
Era-n sărăcie stins, 
Astăzi între alţi cu nume, 
Cu moșii și cu coprins. 


289 


CUPRINS 


— Anton Pann — 


Vezi pe unul ce-n mărire 
Era groază celor mici, 
Azi căzut din fericire, 
Ocolit și de amici. 


Deci dar toate sunt deșarte 
Ale lumii c-un cuvânt, 

Câte timpul le imparte, 
Unul ş-altul pre pământ. 


Lumea este ca o roată 
Ce se-ntoarce tot de rost, 
Fără cineva să poată 

Să rămâie-n ce a fost: 


Frumuseţea cea mai sfântă 
Nu stă-n punctul fericit, 
Azi frumoasa ce se-ncântă 
Mâine vezi că s-a zbârcit. 


Multe lucruri trecătoare, 
Criji, necazuri de nimic, 
Sunt la om vătămătoare, 
Frumuseţea care-i stric. 


Asfel tu dar, prin urmare, 
Câte-ţi zic de nu le crezi, 
Și frumseţea-ţi în ce stare 
Va ajunge o să vezi. 

DESPRE TIMP ȘI VÂRSTĂ IARĂȘI 


De ani e mare și minte n-are. 
De care 
A învăţat carte până la glezne. 
Și e 
Trecut prin ciur și prin dârmon. 
Povestea ăluia: 
Moş lon ştie, el să vie să vă spuie. 
Că 
A fost o dată la moară şi de două ori la râșniţă. 
ȘI 
A învățat alţii ce a uitat. 
De aceea 
Din tigvă amară în zadar iei sămânță. 
Că 
Nu cine trăiește mult ştie multe, ci cine umblă 
mult învață multe. 
lar nu, 
A lipsit d-acasă doi ani și s-a-ntors cu doi bani. 
Că 
Fierul care nu să-ntrebuințează rugineşte. 
Prin urmare și răul rămâne: 
Om bătrân și cu minte de copil. 
Adică: 
Vrabia e totdeauna pui. 
Că 
Copilul ce vede cu ochii cere. 
E] este: 
Vino, tată, să-ţi arăt pe mama. 
ȘI 


Mintea lui nu plătește o ceapă degerată. 

Că 
Pomul dacă-mbătrâneşte, 
Pune-i paie ş-il pârleşte. 
Și 
Calul bătrân, un maestru 
Nu-l poţi învăța-n buiestru. 
Și 
Armăsarul când îmbătrânește 
La râșniţ-ajunge de râșneşte. 
Că 
Și măgarul e bătrân, dar îl încalecă copiii. 
Însă 
Lupul când îmbătrâneșşte, toate javrele îl latră. 
Că 
Valea e tot aia, dar nu e poteca aia. 
Și 
Dacă la patruzeci n-am putut, la optzeci ce o 
să pocisl 
D-aci-nainte sapa și lopata. 
Și 
Viaţă cârpită cu aţă. 
Că 
Vorbește cu dușii după lume. 
Totdeauna 
Șade, dormitează 
Și deștept visează. 
Când îl întrebi, îţi răspunde: 
Curând şi degrabă, a treia zi după înfierbinţeală. 
Căci e 
Cu un picior în groapă și cu altul afară. 
Și 
N-a apucat să-i iasă sufletul ş-ii dă cu 
„Dumnezeu să-l ierte“ 

Își cheamă singur moartea: 
Treci, zi, treci, noapte, apropie-te, moarte. 
Dar 


Omul cât să-mbătrânească tot cere să mai trăiască. 


POVESTEA VORBII 


Un sărac bătrân cu totul, cocoșat, încovoiat, 

Abia umbla pe picioare, de moarte fiind uitat, 

Plecă odată-n pădure să-şi adune uscături, 

Vârfuri de lemne tăiete şi de vânt dărămături; 

După ce cu osteneală alergă, își adună, 

Și după ce în spinare cu dânsele se-ncrosnă, 

Când a vrut să se ardice, se plecă, se opinti, 

Dar părându-i-se grele, pe spate jos se trânti; 

Se mai opinti o dată, ș-încă de câteva ori, 

Și degeabă, n-avea cine să-l scoale de subsiori; 

El atuncea cu oftare începu a se ruga, 

Zicând: — Moarte, moarte, vino! Cum și altele-ndruga. 
Moartea nefiind departe, numele-și cum auzi, 

Ca-ntr-o clipă-n acea oară la dânsul se repezi 

Și îl întrebă să-i spuie că pentru ce l-a chemat, 

lar el văzând-o grozavă îi răspunse cu oftat, 
Zicându-i: — Mă iartă, mamă! și de-i vrea să te supui, 
Fă bine şi mă ardică, mână d-ajutor să-mi pui, 

Că, cum vezi, neam de om nu e aci într-acest ocol, 
Ca să vie să-mi ajute cu lemnele să mă scol! 


Asta e asta, 

Stau să-i pice potcoavele şi tot cere să mai trăiască. 
Dar însă, 

Moartea nu vine la om atuncea când o cheamă, 

Ci aleargă la dânsul, de ea când nui e teamă. 

De aceea, 
Cine sapă groapa altuia, intră el întâi într-însa. 
Că 
Mai multe sunt piei de miei decât de oi bătrâne. 
E știut că 
Tot omul are și moarte și viață. 
Cum zice un proverb: 
N-am omorât eu pe tata și pe mama, ci au murit că 
n-au avut zile. 
ȘI 
Tot omul trăiește pentru sine. 
Cu toate acestea, 
Cinsteşte pe bătrâni, căci și tu poţi fi bătrân. 
ȘI 
Bătrâneţele nu vin singure, ci cu multe nevoi. 
În sfârșit trebuie a ști că 
Științele sunt uși, iar cheile lor sunt cercetările. 
ȘI 
Omul la tinereţe trebuie să se păzească de desfrânare, 
La bărbăţie de trândăvie şi la bătrâneţe de filarghirie 
(iubire de argint). 
După toate acestea, 
Sfătuiește-te cu cel mic și cu cel mai mare și pe urmă 
hotăraște tu însuți. 

REFERINŢE ISTORICO-LITERARE 


[...] În timp ce Eminescu şi Caragiale sunt astfel de creatori de vers şi 
de proză românească încât prestigiul lor constituie unul din titlurile 
intangibile ale culturii noastre, Anton Pann, atât prin natura talentului 
său, prin destinul operei lui cât şi prin cele câteva umbre misterioase ale 
biografiei lui se situează de la început într-o zonă nu tocmai centrală, la 
oarecare distanţă de pritaneul marilor clasici. [...] 

Anton Pann este înainte de toate un scriitor, mai mult, un artist şi 
despre darurile lui de meşteşugar al verbului şi versului românesc cată să 
vorbim, cel puţin în măsura în care a fost cinstită, şi cu bună dreptate, 
latura utilitaristă a scrisului său, imensele servicii pe care întinsa circulaţie 
a tipăriturilor lui le-a adus culturii româneşti. [...] 

Anton Pann este, în configuraţia literaturii noastre, unul din cazurile 
ei singulare. El este şi unul din miracolele literaturii noastre, dacă luăm 
în seamă tainele biografiei lui [...]. 

Cine vrea să se convingă de originalitatea lui Anton Pann în materie 
paremiologică să compare într-un sector oarecare proverbele din 
Povestea vorbii cu corespondentele lor nude din marea colecţie, atât de 
prețioasă sub atâtea alte aspecte, a lui Iordache Golescu. [...] 

Talentul lui Anton Pann a fructificat şi sporit nu numai cultura 
obştească în proporţiile ce se cunosc, dar a şi primenit apele izvoarelor 
noastre lirice. Scriitor popular şi poet în înalta accepție a cuvântului, 
locul lui Anton Pann este, aşa cum i l-a fixat Eminescu încă din 1870, 
printre marii clasici ai literaturii noastre [...]. 

Depozitar al tezaurului popular, cum îl socotea Vasile Alecsandri, şi clasic 
dintre cei năzdrăvani, prin proteismul întrupărilor sale de la cea mai telurică şi 
până la cele sublime, cum îl socotea Eminescu — Omir al poporului său, într-un 
fel— aşa va rămâne de-a pururi în fastele literaturii noastre, Anton Pann. 

PERPESSICIUS, La centenarul lui Anton Pann, în vol. Perpessicius, 
Menţiuni de istoriografie literară şi folclor (1948-1956), Editura de 
Stat pentru literatură şi artă, Bucureşti, 1957, p. 444, 445-446, 466, 
476, 477. 

Vechea istoriografie care făcea mare caz de apartenenţa folclo- 
rică a materialului din Povestea vorbii ignora de fapt esenţialul: 
aportul direct al scriitorului. Căci din punctul de vedere al artei 
literare ceea ce interesează în primul rând nu e identitatea moti- 
vului, ci unicitatea expresiei. De altfel, în afară de ceea ce Pann a 
împrumutat, mărginindu-se doar să cizeleze, şi în afară de marele 
număr de piese pe care le-a făurit el însuşi, care sunt atât de pătrunse 
de spirit popular încât concurează în mod convingător folclorul, 
trebuie să ţinem seama că Povestea vorbii sau O şezătoare la ţară 
nu reprezintă folclor pus cap la cap, ci cărţi construite cu meşteşug, 
în care se exprimă energia unei personalităţi, o anume viziune despre 
lume, o forţă expresivă de o savoare specifică. 

În Povestea vorbii şi O şezătoare la ţară ceea ce învederează 
aproape fiecare pagină, fiecare rând este o mare măiestrie — rod al 
unui talent puternic, deşi frust, neşlefuit, al unei remarcabile 
capacităţi de a manevra instrumentul lingvistic. 

Izbitoare e din capul locului modalitatea structurării materia- 
lului. Povestea vorbii nu e o compilaţie seacă de parimii. Proverbele 
sunt clasate pe capitole: Despre cusururi sau urâciuni, Despre 
minciuni şi flecării, Despre năravuri rele etc. Înăuntrul capitolelor 
proverbele se succed după principiul sinonimiei, iar sensul fiecărui 
grup de proverbe e tălmăcit de câte o povestire. În felul acesta cartea 
n-are nimic din uscăciunea unei lucrări didactice, e sprintenă şi 
îmbietoare, o adevărată „poveste“ a vorbei. 

O şezătoare la ţară — care din păcate a rămas neterminată — 
grupează un bogat material folcloric, alcătuit din strigături, 
ghicitori, snoave, istorioare, în cadrul unei şezători de sat, la care 
din întâmplare asistă eroul povestirii. Expunerea se săvărşeşte pe 
două planuri,ca în Hanu Ancuţei a lui Sadoveanu: pe de o parte e 
evocată petrecerea veselă a ţăranilor adunaţi în jurul focului; pe de 
alta sunt recreate istoriile şi vorbele lor de duh. Construcţia e 
slobodă, pretextul care unifică materialul bine găsit, atmosfera 
cuceritoare: realitatea se întreţese cu fabula, zămislindu-se acea 
stare de farmec inefabil caracteristică povestirilor orientale. 

Pe de o parte snoavele şi istorioarele; pe de alta, proverbele, 
laolaltă grupate şi constituind osatura Povestii vorbii şi Şezătoarei 
la ţară — iată cele două aspecte majore ale talentului scriitorului, 
genurile cultivate de el cu predilecție, acelea în care arta sa literară a 
înflorit în cele mai rotunde şi mai memorabile izbutiri ale ei. 

Anton Pann e un excelent povestitor, crescut la şcoala imaginaţiei 
fabuloase şi a înţelepciunii Orientului, dar evoluat prin asimilarea 
experienţei literare mai noi, de tip folcloric sau cvasifolcloric, în direcţia 
încadrării realiste a naraţiei şi a adâncirii ei pe linie psihologică şi 
caracterologică. Rațiunea adâncă a oricărei povestiri e scoaterea unei 
moralităţi. Dacă însă scopul iniţial constă în transmiterea unei învățături, 
pe drum autorul găseşte atâta plăcere şi ştie să pună atâta culoare în 
depănarea întâmplărilor şi în zugrăvirea năravurilor umane, încât 
istorioarele sale devin, ca la Boccaccio sau Cervantes, nişte opere literare de 
sine stătătoare, oglindind viaţa reală în cele mai diverse înfățișări. 

Vechile mituri, legende şi pilde capătă sub condeiul lui o vibraţie 
proaspătă; sună atât de firesc, sunt atât de împlântate în lumea 
românească, au un timbru atât de autentic, încât suntem pur şi simplu 
surprinşi să constatăm că țesătura epică îşi află paralelismul pe toate 
meridianele lumii. [...] 

Anton Pann a fost în sfârşit smuls acelei periferii literare în care îl 
închisese trecutul obtuz, insensibil la creațiile străbătute de veridicitatea 
vieţii poporului. Poetul mahalalei nu mai face parte din mahalaua poeziei. 
Astăzi vedem bine că el aparţine fondului de aur al literaturii naţionale, 
înscriindu-se ca demn părtaş în acea familie spirituală plină de robusteţe 
şi cordialitate, de veselie şi exuberanţă vitală care cuprinde pe Negruzzi 
din Negru pe alb şi Au mai păţit-o şi alţii, pe Alecsandri din Doine, pe 
incomparabilul Creangă, pe Caragiale din Kir-lanulea şi Hanul lui 
Mânjoală, pe Sadoveanu din Hanu Ancuţei... 

În geografia noastră literară, bogată în aspecte felurite, Anton Pann 
deţine un loc al lui, specific. Este într-o regiune din care lipsesc reliefuri 
proeminente, unde trăiesc oameni de rând, ce-şi câştigă pâinea cu 
sudoarea frunţii şi privesc viaţa ca un dar ce nu trebuie irosit; nici nu o 
consideră ca o vale a lacrimilor, nici ca un teren al ambițiilor vane şi 
poftelor dezlănţuite; ei au durat, prin truda lor onestă, prin cântecele 
lor de petrecere sau de jale, prin vorbele şi pildele înțelepte ce şi le-au 
trecut din generaţie în generaţie, acea mare operă colectivă, căreia, pe 
altă treaptă a istoriei, într-o lume liberă şi drept orânduită, noi îi suntem 
urmaşi. Când ne apropiem de Anton Pann şi îndepărtăm aluviunile 
străine şi pulberea ce-i întunecă ici şi colo opera, încercăm un sentiment 
de mulţumire: ne întâmpină seducătoare verva unui spirit scânteietor, o 
artă clară, viguroasă, fără zorzoane. Şi din felul în care ne regăsim şi ne 

delectăm, simţim că e şi ea una din aromele acestui pământ, una din 
plăsmuirile în care s-a încorporat geniul poporului nostru. 


Paul CORNEA, Prefaţă, în vol. Anton Pann, Opere, 1, Colecţia 
„Scriitori români“, Editura pentru literatură, Bucureşti, 1963. 


[...] Numărul paremiilor, al snoavelor şi fabulelor, al cuvintelor şi 
deci al noţiunilor, al trăsăturilor de moravuri şi de caracter, pe care 
Anton Pann le-a reţinut, este atât de mare încât în comparaţie cu el toți 
scriitorii vremii par mai degrabă la un început de drum. Întreaga cultură 
transmisă prin oralitatea populară a fost însuşită de Anton Pann. Şi 
această cultură este atât de vastă, iar el o produce cu un debit atât de 
neistovit în construcţii obținute prin acumulări atât de uriaşe încât 
pentru a găsi un alt scriitor pe măsura lui trebuie să-l căutăm printre 
vechii povestitori ai Renaşterii, un Boccaccio, un Rabelais, un Cervantes, 
scriitori care au reprodus în sinteze personale întreaga cultură populară 
a neamului din care făceau parte, sporită cu aluviunile depuse de 
înţelepciunea şi fantezia altor multe neamuri, unele foarte îndepărtate 
şi foarte vechi. [...] 

Este o împrejurare cu totul remarcabilă faptul că una din cele mai 
bune limbi româneşti ale secolului al XIX-lea, limba lui Anton Pann, s-a 
format în afară de graniţele ţării străbune. Populaţia creştină a Peninsulei 
Balcanice, adică oamenii aparținând claselor exploatate, trăia în groaza 
Semilunii. [...] Doi fraţi de-ai lui Pann cad în bătăliile din jurul Brăilei. 
Tomaida cu unicul ei fiu rămas în viaţă află adăpost la Chişinău. Anton 
găseşte aici un oraş mare, cu grădini întinse. Bisericile strălucesc cu 
clopotniţele lor aurite. Dinăuntru se aud cântări măreţe. Coruri pe mai 
multe voci şi preoți înveşmântaţi în odăjdii fastuoase intonează axioane 
şi irmoase, tropare şi condace, cum nu se puteau auzi într-o mică biserică 
de sat. Anton este primit în corul bisericii catedrale. Este rânduit printre 
soprani. Are o voce limpede şi plăcută, pe care vârsta n-o va altera. Aici va 
pune el baza învăţăturii sale muzicale cu care se va mândri mai târziu şi- 
i va da un loc printre reformatorii muzicii bisericeşti în principate. Nu 
rămâne totuşi mult la Chişinău. După 1810 apare în Bucureşti. [...] 

Anton Pann face parte din verigile marelui lanţ. ÎL citim deci nu 
numai cu plăcere, dar, atunci când înţelegem lucrurile mai bine, şi cu 
emoția de a stabili prin el contactul cu fantezia unică şi eternă a omenirii. 

S-a spus uneori că Anton Pann este un folclorist. Nu încape îndoială 
că transcrierile sale au fost dintre cele mai întinse şi scrierile compuse de el 

alcătuiesc un izvor folcloric de cea mai mare însemnătate. Mai ales în 
materia proverbelor nimeni înainte de Zane, care de altfel l-a folosit din 
plin, n-a dat o colecţie mai bogată a maximelor populare. Un folclorist este 
totuşi un om de ştiinţă şi meritul său constă în întinderea investigațiilor şi 
în exactitatea transcrierilor sale. Nu aceasta din urmă a fost însă 
preocuparea lui Anton Pann. Scriitorul nostru dispune cu libertate de 
materia populară. Nu pregetă să-i schimbe forma, dacă prin accentuarea 
contrastelor sau prin versificare poate să obțină un relief mai puternic al 
zicerii. Interesul culegerilor lui Pann, mai cu seamă în Povestea vorbii, 
stă apoi în faptul că autorul surprinde apropierea dintre diferitele proverbe, 
auzite în împrejurările cele mai deosebite, şi le grupează după afinităţile 
lor, în capitolele unui adevărat tratat de morală practică [...]. 

Dar este revelator faptul că scriitorul român care aminteşte în mod 
atât de surprinzător pe acei ai Renaşterii prin plăcerea lui de a povesti, 
prin adâncul lui contact cu întreaga fantezie a poporului, îi aminteşte şi 
prin tendinţa moralizatoare, inspirată de înțelepciunea vechimii. Trebuie 
să ţinem neapărat seamă de această trăsatură pentru a înţelege figura 
literară a lui Anton Pann. Folclorist? Desigur, până la un punct, dacă ne 
putem lipsi de rigoarea metodei ştiinţifice. Poet liric? Da, dar fără o 
conştiinţă lirică superioară în Spitalul amorului, unde scriitorul sacrifică 
adesea pe altarul trivialului cântec de lume al epocii. Povestitor? În cea 
mai mare măsură. Unul din cei mai buni ai secolului al XIX-lea prin 
mulțimea şi ingeniozitatea episoadelor, prin ştiinţa gradaţiilor şi a 
rezolvărilor. Dar povestitorul a stat totdeauna în serviciul moralistului. 
Ceea ce a urmărit Anton Pann în toate scrierile sale de seamă a fost să 
transmită o învăţătură, o maximă de viaţă, o îndrumare pentru buna 
întocmire a unei existenţe omeneşti. Făcând aşa, continua linia filosofilor 
populari ai antichităţii, rămaşi multă vreme ca un tip viu în Orient, în 
întinsa arie a Bizanțului, şi care mai produce încă în veacul al XIX-lea 
românesc, alături de el, de Pann, figura până la un punct asemănătoare 
a unui Cilibi Moise, poate ultimul descendent al înţelepţilor rătăcitori 
profesând în târguri şi pe străzi ca cinicul Diogene altădată. Atât de 
puternică este însuşirea de moralist a lui Pann încât toate snoavele lui 
nu sunt debitate decât cu intenţia de a ilustra o maximă notată de el mai 
înainte sau rezultând din ea, ca tâlcul ei mai adânc. Făcând însă aşa, ce 
podoabă a cuminţeniei se desprinde din ea şi cât adevăr cuprind tablourile 
lumii prin care scriitorul a trecut? 

Morala lui Pann este a unui om din Orient care a cunoscut timp de 
veacuri opresiunea şi a învățat să fie prudent, rezervat, răbdător, 

înţelegător al suferinţei străine şi gata să-l ajute şi s-o uşureze. Este, 
desigur, aceea a unui om credincios. [...] 

Etica lui Pann rezumă şi reuneşte toate aceste însuşiri cărora le 
adaugă umorul care nu dă greş niciodată: cealaltă virtute cu care 
omul vremii se putea mântui. Umorul te face să depăşeşti un moment 
greu, mângâie o amărăciune şi reface curajul şi încrederea lui în viaţă. 
Aşa s-a format, din această frământare a vremurilor, arta de moralist 
şi de umorist a lui Anton Pann. 

Nenumărate au fost roadele acestei arte în Povestea vorbii, în 
Nastratin Hogea. [...] 

O sezătoare la ţară ca şi Povestea vorbii ocupă în literatura română 
locul pe care-l deţin Decameronul, Till Ulenspiegel sau Simplicius 
Simplicisimus în literaturile Apusului, şi merită să i se recunoască, 
acemenea acestora titlurile de universalitate pe care le merită prin atâtea 
însuşiri eminente. Valoarea operelor lui Anton Pann a fost rareori 
precizată şi limpede pusă în lumină. Critica şi istoria literară trebuie să-şi 
plătească încă datoria lor faţă de Anton Pann. 

Nu spunem că dacă Anton Pann va ajunge să fie cunoscut şi prețuit 
de oamenii altor țări nimeni nu-l va înţelege totuşi mai bine ca noi. [...] 
Multe s-au schimbat în țara noastră într-o sută de ani, dar uneori regăseşti 
în firea oamenilor, în vorba, în umorul lor ceva care ni-l aminteşte. A 
fost un om din mulţime şi a întrupat acele virtuţi ale ei care l-au făcut să 
treacă biruitor prin vitregiile apăsărilor trecute. A avut multă minte, 
fineţe şi har. Popoarele durează şi cresc prin astfel de însuşiri. Ne putem 
mândri gândindu-ne că a fost înaintaşul nostru. 


Tudor VIANU, în vol. Tudor Vianu, Scriitori români, Colecţia „B.PT.“, 
Editura Minerva, Bucureşti, 1970. p. 2-4, 14, 16-17, 20-21, 29-30. 





[...] Pann, fără a avea conştiinţa geniului său, „poezeşte“ şi „româ- 
neşte“ imensul tezaur paremiologic peninsular( rural şi urban ), structu- 
rându-l în celebra Culegere de proverburi sau Povestea vorbii (1847), 
precum şi în nu mai puţin cunoscutele Fabule şi istorioare (1839, 
1841), O şezătoare la ţară sau Povestea lui Moş Albu (1851-1852) ş. 
a. Aflat la temelia balcanismului literar românesc, [...] Pann este un 
adevărat Esop al literaturii noastre, chintesenţiind înţelepciunea mile- 
narei umanităţi răsăritene. 

Încontestabil prin obârşie, balcanismul ce tipărea un Dialog în trei 
limbi (1848) este definibil şi ca un punct de confluență istorică, anume 

trecerea de la secolul al XVIII-lea la secolul al XIX-lea. Întâlnirea Orientului 
anacronic cu Occidentul civilizator în nişte mixturi realizate, la altă 
amplitudine, şi de gândirea enciclopedică a lui Cantemir în multe direcţii 
prefiguratoare, este caracteristică versului antonpannesc. Coabilitatea 
rebuturilor fanariote cu noul climat ideologic duce la o tendinţă de nivelare 
a mentalității acelui timp. De altminteri, pornind de la slavo-bizantinismul 
pareneticii lui Neagoe Basarab şi trecând prin etapa greco-bizantino-slavă, 
de relativ echilibru, mai exact spus, de făţişă înfruntare a lui Cantemir, 
influenţa greacă ajunge, la apogeu — din raţiuni politice în primul rând 
— tocmai pe vremea lui Pann, coexistând cu idealurile paşoptiste. Situaţia 
aceasta paradoxală este expresia internă a „chestiunii orientale“, ce viza 
eliberarea sud-estului european de sub Semilună şi care ajunsese în sfârşit 
la o fază înaintată, contracarată însă de problema mai nouă, a „echilibrului 
european“. Contribuind la instituţionalizarea culturii, Pann este un 
adevărat iluminist, în ciuda conformismului său mic-burghez, a unei 
tipice „concepții a supravieţuirii“. Dotat cu vocaţia sud-dunăreană a 
epicului, mai exact cu aceea a alegoricului centrat pe „tâlcul“ moralizator, 
atât de răspândit în apologurile orientale, Pann surprinde trăsături morale 
şi îngroaşă cu bună ştiinţă, provocând râsul aproape rabelaisian. Hohotul 
este punctat cu ironia ce pregăteşte morala sau o justifică în cele mai 
multe din „istorioarele“ legate între ele prin tehnica încadrării, regăsibilă 
în Halima, dar trecută printr-o autohtonă şcoală boccacciană. Dimensiu- 
nea prezentului se adaugă firesc, vidând Orientul de nota fabulosului 
cultivat în speţă de către firile romantice şi exemplificând, în acelaşi timp, 
realismul cântăreţului aventurier. Pann înoată în realitatea palpabilă, 
materială. Animalele, păsările, oamenii mărunți, împărații certifică — în 
comportament şi întâmplare — străvechi precepte morale. [...] 

Ca şi lon Creangă, dar cu mai impură artă, Pann este un anonim. 
Continuând şcoala filosofilor populari antici, traducătorul şi autorul lui 
Archirie şi Anadan lasă un inestimabil „tratat de morală practică“ 
(Tudor Vianu). Dar, în timp ce Diogene şi Epictet apar în perioadele de 
amurg ale antichităţii, filosoful nostru — „nici prea econom, nici prea 
galanton“ — punctează finalul evului de mijloc românesc, prea puţin 
glorios, ce echivalează de fapt cu răsăritul altei epoci, ce acordase deja 
lira lui Cârlova sau Alexandrescu. O dată cu cristalizarea vieţii noastre 
urbane, condeiul psaltului „ce la scris mereu şedea“ reconstruieşte cu 
patima îndrăgostitului podoaba, îndelung şlefuită prin folosinţă seculară, 

a spiritualităţii răsăritene. Necunoscând nici melancolia, nici cizelura 
frazei lui Mateiu Cărăgiale, dar, întâlnindu-se pe linia unui realism nativ 
cu I. L. Caragiale (ce va servi o lecţie de genealogie orgoliosului său fiu), 
Pann anunţă, ca un veritabil „homo duplex“, specific ariei balcanice, 
dimensiunea tragică a „Greciei stătătoare“ din Isarlâkul lui Ion Barbu. 


Mircea MUTHU, Anton Pann, în vol. colectiv Scriitori români, Seria 
„Mic dicţionar“, Editura ştiinţifică şi enciclopedică, Bucureşti, 1978, 
p. 346-347, 349. 


Anton Pann [...] era din tagma psalţilor, pricepuţi în „ifose“şi 
„aghioase“, în „tereremuri“ şi „neneale“ sub semnul vestitului Cucuzel 
dela Durazzo. O mare parte din cărţile lui sunt opere de specialitate: 
Axion, Cântări liturgice, Noul docsastar, Basul teoretic şi practic, 
Kalofonicul etc. S-a ocupat însă, fiind şi tipograf, cu prelucrarea de 
opere de colportaj: Cântări de stea, Inţeleptul Archir cu nepotul său 
Anadan, Năsdrăvăniile lui Nastratin Hogea, Istoria lui Bertoldin, Noul 
Erotocrit şi altele. Cu pretenţii de poet liric, Pann şi-a adunat poeziile în 
Spitalul Amorului sau Cântătorul dorului, amestecându-le cu producţii 
străine. Aceste cântece de lume sunt vulgare şi lamentoase: „Hotărât 
sunt or să mor, / Or ca să te am amor / Că din ceas ce te-am zidit / 
Minţile mi s-a smintit...“ 

Povestea vorbei e o falsă culegere folcloristică, întrucât Pann nu 
respectă autenticul țărănesc, ci împestriţează graiul popular cu cel cult, 
obținând adesea un efect cromatic uluitor. Limbuţia, darul său de a 
versifica, nu fără a căuta greutăţile, sunt extraordinare: „Eu nu îţi zic 
alta decât să ştii cum că /După cum eşti mare şi vrednic de muncă, / 
Când te tocmeşti cere să-ţi dea plată bună“. 

Un prim ton umoristic vine din uşurinţa cu totul mecanică cu o 
repeziciune aforistică de natura bufonadei: „Sarea când e umedoasă arată 
ploaie sau nor, / Iar când este uscăcioasă va fi timp dogoritor. / Când nu 
arde focul bine şi luminarea frumos / Să fiţi siguri că ne vine de undeva 
un nor gros“. 

Orice copil ar râde azi cu hohote citind în Hristoitie sfaturi ce 
presupun o stare de animalitate superlativă: „Când vei fi la adunare / 
Sau vorbeşti cu oarecare, / Te păzeşte foarte tare, /Că nu din vreo rea 
dedare, / Să-ţi fie mâinile ajunse / Spre părţile cele-ascunse./ Au să te 
scarpini cu ele / Spre locurile acele, / Că e lucru de ruşine / Şi a fi nu se 
cuvine“. 

Cumulul de elemente constituie procedeul pictural, ca în „Istoria 
poamelor“, răsturnare masivă de fructe într-o natură moartă [...]. 

Pann făcea „metafore“, antropomorfozând, cum e cazul în portretul 
cepei [...]. 

Metoda fundamentală este aglomerarea de sentințe, grămădirea 
aproape monstruoasă de aforisme pe o idee iniţială şi printr-o asociaţie 
foarte largă, alinierea lor după un program ritmic, totdeauna cu efect 
burlesc [...]. 

Arta e clasică, îndreptată spre observaţia morală, de altfel cu mari 
îndemnuri tehnice (rime interioare, armonizare a colorilor țipătoare). 
O galerie de „caractere“ este alcătuită numai dintr-o combinaţie obiectivă 
de proverbe şi zicători, pline de nuanţe invizibile, de o truculență genială. 
Iar tipul sintetic al indolentului [...]. 

Pann are meşteşugul mişcării fine, al amestecului savuros de mirosuri 
lingvistice tari. Portretul feciorului de împărat, fiu de ţigancă, poate 
servi ca specimen [...]. 

Toate maşinăriile comediei sunt folosite, bineînţeles, cu materie 
aforistică, monologul, dialogul cu replici simetrice, jocurile de a parte, 
micile bufonerii de limbaj sau de mimică, Povestea vorbei fiind o comedie 
a cuvintelor pure şi o comedie umană, făcută din observaţii impersonale, 
surprinzătoare în totala lor lipsă de inedit. 


G. CĂLINESCU, Anton Pann, în G. Călinescu, Opere, vol. 15, Istoria 
literaturii române, Compendiu, Editura Minerva, Bucureşti, 1979, 
p. 185-188. 


Există la noi o carte foarte prețioasă şi de o mare însemnătate, un 
adevărat tezaur de spiritul şi de înţelepciunea poporului român; şi însă 
acea carte, necunoscută de acei care ar trebui să o cunoască, zace lepădată 
în fundul librăriilor! 

Ca şi dânsa, autorul ei, pierdut în umbră, a fost pe timpul lui victima 
superbiei ignorante, şi chiar astăzi, când societatea noastră s-a democrati- 
zat, astăzi, când oamenii literați şi-au dobândit un loc la soare, numele 
lui Anton Pann deşteaptă mai mult imaginea unui psalt de strană, decât 
suvenirul unui poet. [...] 

După aceste câteva exemple se poate cunoaşte natura simţirilor, 
precum şi stilul lui Anton Pann; iar din toate operele sale, cea mai 
importantă este Povestea vorbei, la care el a trebuit să consacre mai 

mulți ani de lucrare; căci pe lângă proverburi a adăugit multe anecdote 
poporale, scrise în versuri care se leagă strâns între ele. Trei volumuri 
formează acea minunată colecţie, ce se poate cu drept cuvânt numi 
Filosofia poporului român. Ele cuprind şiruri de zicale, unele, în mic 
număr, traduse din limbile străine, iar cele mai multe culese din gura 
poporului nostru, şi acele şiruri sunt coordonate cu inteligență; căci, 
deşi numărul lor e considerabil, nu există nici o confuzie între dânsele. 
Astfel, de pildă, într-un şir găsim toate proverburile relative la frică sau 
la vitejie, în altul acele ce se raportă la nerozie... etc. şi de fiecare sunt 
lipite anecdote originale, povestite cu destul talent. 

Să răsfoim acele trei volumuri ale lui Anton Pann, şi, de vom alege 
ce-i mai caracteristic în fiecare şir de proverburi, vom compune o comoară 
de cugetări, care ne va face mândri de profunda cuminţie a neamului 
românesc. [...] 

Aceste extrageri din Povestea vorbei sunt de natură a convinge că, 
în adevăr, uvragiul lui Anton Pann este o operă naţională de un foarte 
mare preţ, atât pentru noi cât şi chiar pentru filologii stăini; iar judecând 
după varietatea anecdotelor adăugite pe lângă proverburi, precum şi 
după felul celorlalte publicaţii, adică Năzdrăvăniile lui Nastratin Hogea, 
Moş Albu sau O şezătoare la ţară, Spitalul amorului, Cântătorul beţiei, 
Cântece de stea etc., venim a crede că Anton Pann cunoştea cu 
desăvârşire datinele naţionale, că el era vârât deplin în pielea românului, 
şi că mintea lui era o comoară de cântice, de cimilituri, de pâcâlituri şi de 
istorioare de tot soiul. El a fost negreşit un om ce ştia multe, şi care ştia 
a le spune; un tip de român vesel, glumeţ, spirituos, pâcâlitor, povestitor, 
o carte plină din scoarță-n scoarță, un Pâcală literat, bun de gură, bun 
de petrecere, precum le plăcea părinţilor noştri. 

Asemenea oameni sunt cronici în picioare, ei cunosc pe de rost 
Alexandria şi Arghir, cunosc sute de poveşti poporale pline de minciuni 
frumoase şi mii de anecdote asupra ţiganilor, asupra evreilor, asupra 
nemților, asupra ruşilor, asupra sârbilor, asupra ungurilor, asupra 
grecilor, într-un cuvânt, asupra tuturor neamurilor străine cu care a 
avut a face românul. Ei vorbesc de Ileana Cosânzeana, de Făt-Frumos, 
de Sfarmă-Piatră, de Strâmbă-Lemne, de Statu-Palmă-Barbă-Cot, de 
Zmei, de balauri, de pajuri, de cai năzdrăvani, de Sfânta Joe, de Sfânta 
Miercuri, de Sfânta Vineri, de Mama pădurii, de stihii, de stajii, de 
strigoi, de moroi, de tricolici, de vârcolaci, de carul lui Sf. Ilie, de drăciile 


305 


— Anton Pann — 


lui Pepelea, ca şi cănd ar fi copilărit în acea lume fantastică creată de 
închipuirea poporului. 

Însă din nenorocire asemenea oameni devin din zi în zi mai rari; ei 
dispar sub nivelul uniform al civilizaţiei şi sub năvălirea preocupărilor 
timpului de faţă. 

Dacă Anton Pann ar mai fi trăit, el singur ar fi fost în stare să scrie 
poemul naţional al lui Pepelea, acest tip poporal de spiritul glumeţ al 
românului; el singur ar fi putut să aştearnă în versuri uşoare nenumăratele 
pâcâlituri dintre Pâcală şi Tândală; însă el şi-a dus veselia pe ceea-lume, 
lăsând în urmă un monument nepieritor: Povestea vorbii! 

În Panteonul literar al României, imaginea lui Anton Pann poartă un 
sigil caracteristic şi mult interesant! Ea ne apare cu înţelepciunea filosofică 
a strămoşilor pe frunte, şi cu râsul maliţios al lui Pepelea pe buze. 


Vasile ALECSANDRI, Cântece de stea şi Povestea vorbii de Anton 
Pann, în vol. V Alecsandri, Călătorie în Africa, Proză, Colecţia BPT 
Editura Minerva, Bucureşti, 1984, p. 319, 324-326. 


Anul 1831 pentru istoria mondială a literaturii a fost un an de 
pomină. Acum, în acest an, au văzut lumina tiparului unele dintre cele 
mai de seamă capodopere ale culturii umane. În anul 1831 Goethe 
tiparea partea a doua din Faust, culminaţie a gândirii poetice moderne. 
Tot în anul de pomină 1831 Poe îşi tipărea poemele, piatră de fundament 
a sensibilităţii noi, prefigurând lumea sensibilă şi vizionară a secolului 
XX. Şi tot în anul de pomină1831 Stendhal dădu la iveală Roşu şi 
negru. Ce se petrecea în Valahia în anul 1831? Anton Pann tipărea în 
propria sa tiparniţă Poezii deosebite sau cântece de lume. /.../ 

În anul 1831, când apăreau Poeziile deosebite sau cântece de lume, 
Anton Pann nu numai că nu era asincron — nici n-ar fi avut de ce să 
fie —, ci era el însuşi un fondator, nu al curentului numit mai târziu 
balcanism, ci al spiritului intelectual şi de viaţă plutitor peste Balcanii 
seculari. 

Tată de cuvinte, mult a suferit Anton Pann de pe urma inimii sale 
care-i stârnea stihul. [...] 

Povestea vorbii, spusă în cuvinte, constituie una dintre cele mai 
profunde revelații pe care le poate închide în sine un artist al cuvântului. 

Titlu de rară frumuseţe, atât de plin de sugestii, atât de creator, 
poate numai Divina comedie să fi avut sau Metamorfozele lui Ovidiu. 

Întrebarea tulbure şi fundamentală nu este despre geneza cuvântului 
ca atare, ci despre sensul existenţial, al comunicării. 

Care este sensul comunicării aşa cum se lasă el dedus din scrierea lui 
Anton Pann? 

Să fie oare numai acel semn al comunicării prin loc comun, al 
transportului de sensuri şi de emoţii printr-un aer reciproc respirat? Da 
şi nu. Am răspunde hotărât da şi n-ar fi puţină contribuţia lui Anton 
Pann la această misterioasă şi tulburătoare întrebare. Faptul că el îşi 
clădeşte opera poetică şi mai cu seamă Povestea vorbii dintr-o înşiruire 
de proverbe („cel istet ca un proverb“, cum îl nemuri Eminescu), ritmate 
cu deosebită osârdie, dar şi vervă, faptul că proverbul reprezintă la urma 
urmelor un loc comun şi subtil al comunicării, o bătătorire de multe 
cuvinte în altele puţine şi fugoase, o descojire de lungi fraze, lăsând în 
miez o propoziţie — ne-ar face să credem că sensul vorbirii şi al 
comunicării, că însăşi Povestea vorbii nu este altceva decât încoronarea 
locului comun. [...] 

Dar, dacă pentru Anton Pann un proverb întreg are rolul unui 
singur cuvânt şi dacă pe bună dreptate considerăm înseşi cuvintele, mai 
ales pe cele care reprezintă noţiuni drept nişte semnificări tot ale locului 
comun, atunci vom constata că sensul comunicării prin loc comun nu 
constituie principalul mesaj al Povestii vorbii. Care este acest prilej? 
Greu de răspuns în numai câteva aserţiuni. Totuşi, în mare nenuanţat, 
putem afirma că acest mesaj presupune o anume „joie de vivre“, 
manifestată în domeniul esteticului. 

Povestea vorbii se situează în scara dantescă spre sfârşitul Purgatoriului 
şi începutul îndepărtat al unui Paradis rubicond. [...] Talentul vorbirii 
este colosal la Anton Pann. [...] Vorbirea lui se aseamănă cu o sculptură cu 
barda în lemn. Dar imediat după aceasta lemnul sculptat se lasă vopsit cu 
şapte straturi de lac. 

Prozodia lui Anton Pann este una dintre cele mai originale întâlnite 
în literatura noastră. [...] 

Anton Pann anticipează prozodic poezia modernă. El se sustrage 
conştient sau nu formelor şi formulelor mecanice de poezie. Tensiunea 
versurilor lui, fluctuantă, îşi găseşte cu rare excepții mai totdeauna 
expresia cea mai adecuată. [...] 

Anton Pann, bănuim din textele sale, nu a avut o permanentă 
dispoziţie către umor sau către starea hâtră. Umorul şi starea hâtră le 

bănuim a fi la el mai mult o reacţie împotriva poeziei lăutăreşti. Reacţie 
tipic adolescentină. Se ştie că adolescenţii refuză, din timiditate, orice 
formă de sentimentalism. Adolescentul preferă să glumească argotic 
decât să-şi declare sentimentele. 

Forţa de a exprima cu sobrietate un sentiment liric este un dar al 
maturității. Tuturor adolescenților le place Topârceanu pentru că el 
poate exprima teribilist un sentiment grav. Mult mai uşor suporţi ca 
adolescent acea declaraţie topârcenistă: „Gânduri triste mâine seară / 
Vin în ciuda voastră / Şi de-o fi zăvor la uşă / Intru pe fereastră“, decât 
solemnul vers eminescian: „O rămâi, rămâi la mine, / Te iubesc atât de 
mult, / Ale tale doruri toate / Numai eu ştiu să le-ascult“. 

Dar Eminescu era un act de maturitate. 

„A rebours“, Topârceanu reinventa o adolescenţă studentină. Anton 
Pann nu avea de inventat nimic. El era pur şi simplu adolescent ca şi 
adolescenţa culturii noastre. Reacţia lui la poezia lăutărească e uşor de 
înţeles. Rezolvarea ei în umor şi în grotesc este iarăşi uşor de înţeles. 
Poezia de meditaţie gravă avea să vină mai târziu, după ce mai întâi 
cititorul se va fi săturat de râs, se va fi umflat de râs până la plâns. 
Oricum, el a râs primul. 

Şi, cine face primul o ispravă, el o împodobeşte cu numele său. 
Nichita STĂNESCU, Temenea la Anton Pann, în vol. Nichita Stănescu, 
Amintiri din prezent, Editura Sport-Turism, Bucureşti, 1985, p. 
72-74. 


[...] EL, care face haz de felul de vorbă al grecului şi al sasului, se 
fereşte a glumi pe seama bulgarilor, şi nu uită să spuie că e „străin“: dar 
se poate zice că nici un scriitor de atunci, afară de Eliade în srierile lui în 
proză, n-a avut o sintaxă aşa de adevărată — mlădioasă, limpede, mirosind 
a flori de câmp şi a vâzdoage de psalt — ca dânsul; pe lângă el, atâţia 
mari scriitori din aceiaşi ani pare că scriu într-un jargon schilod, târându- 
se în cârje franţuzeşti! 

Anton Pann a fost cântăreţ la mai multe biserici din Bucureşti, 
profesor de muzică — muzichie! — la seminarul din Râmnic şi la cel din 
Bucureşti. Muzicant şi psalt a fost şi alt scriitor român din Bucureşti cu 
multe şi urâte biserici: Filimon. Dar Filimon a fost înainte de toate 
scriitor, critic, nuvelist, romancier, pe când Anton Pann era cântăreţ de 
strană înainte de toate. [...] Marea lui dragoste şi marea lui mândrie au 

fost întotdeauna muzica. Întâi cea bisericească, în slujba căreia a stătut 
nu mai puţin de patruzeci şi patru de ani, cântând condace şi irmoase 
din copilarie până în cele din urmă timpuri ale vieţii sale, şi căreia i-a 
consacrat o mulțime de publicaţii teoretice lucrate şi prelucrate, în 
tipărituri speciale, în Magazine, Antologii, Gramatici. /...] 

Ca un alcătuitor de melodii profane, Pann trebui să simtă nevoia de 
a da lumii şi cântece, care pornesc de la 1822 şi se încheie cu Spitalul 
amorului. 

Scriitori ardeleni, pe care Pann i-a cunoscut desigur, treziseră gustul 
de citire în popor prin povestiri, luate tot de la popor sau prelucrate după 
deosebite cărţi. Astfel şi-au câştigat o faimă care ţine până în zilele 
noastre, Vasile Aaron şi loan Barac. Pann se luă pe urmele lor. E traduse 
în proză isprăvile lui Nastratin Hogea, după originalul turcesc. El puse 
în versuri lungi, presărate cu o mare bogăţie de proverbe (care, nu 
trebuie să uităm, se strângeau pe atunci şi de marele boier Iordache 
Golescu), fel de fel de snoave româneşti, de fabule (e vremea lui Donici şi 
a lui Grigore Alexandrescu), de apologuri orientale şi de închipuiri proprii, 
în cărticele în care au format la sfârşit Povestea vorbii (1851-53). Ela 
pus în versuri de acelaşi fel câteva poveşti, ale noastre şi răsăritene, în 
cadrul unei şezători, intitulându-le O şezătoare la ţară (1851-52). 

În sfârşit, Pann, un om al bisericii, avea aplecări spre misiunea de 
moralist, şi-l vedem traducând odată o Hristoitie, adică o carte a purtărilor 
bune. În Povestea vorbii şi în alte lucrări de acest fel, el înţelegea şi aceea 
ca să înveţe pe oameni a fi harnici, blânzi, fără vicii, fără superstiții, 
primitori, darnici, foarte supuşi oricărei cârmuiri, fie a „Măriei sale Iorgu 
Bibescu“, fie a Revoluţiei de la 1848, pe care i-a cântat deopotrivită [...]. 

Care e acum valoarea scrierilor literare ale lui Anton Pann? 

Foarte amestecată. Limba e totdeauna bună, spiritul vioi, naivitatea 
atrăgătoare, versul corect. Însă unele bucăţi din Povestea vorbii sunt 
prea lungi, multe se mântuie stângaci; dar sunt câteva care întrec cu 
mult toate încercările de literatură populară făcute în urmă de un 
Speranţă sau un Dulfu; ele sunt adevărate mici capodopere, cum e 
Vânătorul fără cap sau Căsătoria vulpii. Sunt şi versuri cărturăreşti 
care ne miră, aşa sunt de bune [...]. 

Judecata strugurelui e plină de o noutate fermecătoare, şi lui Pann 
i-a trebuit o minte îndrăzneață că să dea chip, înrudire şi acţiune tuturor 
buruienilor şi fructelor de pe lume — gândiţi-vă numai la jupâneasa 
Ceapă [...]. 

Cea mai desăvârşită dintre lucrările lui — şi care ni se pare nouă 
până astăzi — e Şezătoarea...; aici povestirea drumului, vorbele 
schimbate, tonul, basmele formează un tot armonic şi una din cele mai 
bune scrieri româneşti. 

El a fost astfel povestitor, popular, dar nu vulgar, vesel, dar nu 
batjocoritor, simplu, dar nu monoton. Versurile lirice, afară de cutare 
pomenire de plimbări: „Seara, pe lună, de mână.../ Cu vorbă dulce şi 
lină“, sunt mai toate plicticoase, false, fără putere şi cu totul fără avânt. 
Melodiile lui, cine le mai cântă? Povestirile lui, acelea vor rămânea: 
pentru popor, dar nu numai pentru popor! 


Nicolae IORGA, Anton Pann, în vol. Oameni care au fost, Editura 
Cartea moldovenească, Chişinău, 1990, p. 81-84. 


Şi autorul Povestei vorbii, finul Pepelei şi afinul lui Mumuleanu, a 
fost considerat o oglindă a epocii de tranziţie în care a trăit (Paul 
Cornea [...]). În realitate, Anton Pann este poetul cel mai caracteristic 
pentru prelungirea vechiului spirit într-o vreme care-l abandona puţin 
câte puțin. El este conservatorul acestui spirit şi antologatorul producţiilor 
care-l ilustrau. [...] 

Cum se vede, Pann n-are idee că literatura se schimba radical în 
acele decenii şi nici nu ştim să fi fost sensibil la ce se scria pe atunci, el 
mulțumindu-se s-o popularizeze pe aceea la modă înainte. El rămâne la 
Beranger, fără să înţeleagă pe Lamartine. Nu oglindeşte, deci, trecerea 
spre nou, ci supraviețuirea vechiului. Acest fenomen este curent şi în alte 
epoci. [...] Anonimatul lui Pann are, vom vedea, alt sens, care merge, 
curios, împreună cu o anumită indecență a scriitorului, ce nu se dă în 
lături să-şi publice testamentul. [...] 

Poetul însuşi trebuie înțeles prin relaţie cu tipograful, antologatorul 
şi popularizatorul care este Pann. Însăşi originalitatea operei sale este în 
discuție. [...] Pann împărtăşeşte însă dezinteresul popular pentru numele 
creatorului. Contează textul, nu autorul. [...] Ceea ce-i lipseşte lui Pann 
este lirismul. [...] Două cărţi au făcut reputaţia de poet veritabil a lui 
Pann, şi anume Culegere de proverburi sau Povestea vorbii şi O 
şezătoare la ţară sau Călătoria lui Moş Albu. Tot ce se ştie îndeobşte din 
Pann, tot ce a fost memorizat şi este repetat de către iubitorii umorului 
verbal muntenesc sau balcanic provine din acestea, inclusiv motto-ul la 
Povestea vorbii: „De prin lume adunate / Şi iarăşi la lume date“. 

Pann nu este neapărat aici altul decât în celelalte cărți. N-a devenit 
un adevărat culegetar de folclor, deşi moda începuse şi, în O şezătoare se 
apropie el însuşi de folclorul țărănesc pe care nu-l băgase în seamă 
înainte, ba chiar ceea ce strânge acolo este mai „curat“ ca niciodată. N-a 
devenit nici un scriitor pe de-a-ntregul cult, dacă putem spune aşa, cum se 
va întâmpla cu Ion Creangă peste trei decenii. Pann este mai curând un 
Ispirescu al poeziei, situat undeva la mijlocul drumului între prelucrarea 
simplă şi creația cultă originală. Talentil lui rămâne unul popular şi, 
oricât de savuros, nu trebuie scos din cadrele fireşti. Alăturat adesea de 
Creangă şi Caragiale, nu e însă cu adevărat comparabil cu nici unul din 
ei: povestitor îndemânatic, n-are geniul primului; “lingvist“ miraculos, 
dar nu conştient, e departe de a avea arta celui de al doilea. Simpatia de 
care se bucură este însă uşor de înțeles şi, aş adăuga, perfect îndreptăţită. 
Pann rămâne unul dintre cei mai inventivi scriitori români sub raportul 
vocabularului, comediograf instinctiv al cuvântului. Povestea vorbii e, 
în definitiv, o înlănţiure de expresii paremiologice, urmate de anecdote 
versificate, pe tema prostiei, beţiei, cusururilor, moravurilor şi aşa mai 
departe. [...] 

Povestirile care completează această pură proverbialitate sunt, unele, 
pline de haz. [...] 

Este aici un Creangă al mahalalei bucureştene [...]. 

Limba poeziei epice cunoaşte la Anton Pann primele veselii ar- 
gheziene. [...] 


Nicolae MANOLESCU, Anton Pann, în vol. Istoria critică a literaturii 
române, 1, Editura Minerva, Bucureşti, 1990, p. 114, 115, 116- 
117, 118. 


Dacă Povestea vorbii ar fi doar o „culegere de proverburi“, orice altă 
culegere de acest fel, completă, ar anula-o. [...] Urmuz — anunţat 
oarecum de Pann — a intuit dispoziția dintre alegoria, dintre anecdota, 
care ilustrează morala, şi morala mult prea comună. Mai mare daraua 
decât ocaua — cum ar fi spus Pann. Drept care, Urmuz a şi compus o 
fabulă pură, aparent fără sens, a cărei morală este: „Pelicanul sau babița“. 
[...] Povestea vorbii e compozițional încă destul de rudimentară: de o 
parte proverburile — de altă parte anecdotele ilustrative, ceea ce duce la 
monotonie. Tot monotonă (monotonia Decameronului, a Povestirilor 

din Canterbury), dar mai rafinată este O şezătoare la ţară. Începutul 
e de roman picaresc, foarte captivant, cu aventuri şi quiproquo-uri, dar 
repede abandonat, lui Pann ineditul neconvenindu-i. Urmează şezătoarea 
propriu-zisă, la care povestitorul asistă, ascuns într-un car, în calitate de 
martor auditiv. ( Categoric, Pann e mai mult un auditiv şi mai puţin un 
vizual.) [...] Pann, care e un clasic (viziune caracterologică, moralism), 
trebuie să se fi simţit admirabil la o atare ceremonie fără surprize. [...] 

Aşadar, Pann e clasic. Prin el se pot, de altfel, verifica mai toate locurile 
comune ale clasicismului. În epoca lui romantică, Pann e un anacronic. 
În definitiv, toţi clasicii sunt „anacronici“ sau atemporali. Romanticii au 
sentimentul timpului, participă deci la istorie, complotează, răstoarnă 
guverne, ridică baricade, fac, ar zice conu Leonida,„revuluţii“. Clasicii, din 
contră, sunt prudenţi, se supun regulilor, legiferează Parnasul. [...] Mare 
diferenţă între om şi scriitor nu e. Scriitorul e tot atât de plat, adesea 
trivial, dar de o platitudine genială, de o trivialitate care anunţă şi din care 
decurg rafinamentele, plasticităţile şi aromele tari, veseliile şi măscările 
artiste, farmecele deşucheate şi savantele stiluri ale celor doi Caragiale, 
ale bonomului Minulescu, ale unui Arghezi sau Ion Barbu. Antiroman- 
tismul total — iată unicul inconformism al lui Pann. [...] 

În comparație cu contemporanii lui, cu poezia lor romantică şi cu 
arta lor jună, în comparaţie cu un Cârlova, cu un Bolintineanu, chiar şi 
cu Grigore Alexandrescu ( clasic prin accident ), cu toţi aceşti reprezentanţi 
ai zorilor unei literaturi, Anton Pann e neaşteptat de bătrân. De fapt, 
nici nu are vârstă. E dificil de crezut că Ion Creangă ar fi putut vedea 
lumina zilei altundeva decât la Humuleşti. Dar e o pură întâmplare că 
Pann s-a născut la Sliven, în Bulgaria, după cum întâmplare e că 1. L.. Caragiale 
a venit pe lume în satul Haimanale, lângă Ploieşti. Pann, Caragiale, 
cărora inutil li se comentează originea etnică, sunt balcanici. Ei aparţin 
unei arii întinse, amestecate şi pitoreşti, pe care Ion Barbu o numeşte 
„ultima Grecie“. Este acea Grecie alterată, încremenită într-o “slavă 
stătătoare“, peste care a căzut,,„ca o miraculoasă zăpadă roşie, pestrița, 
justiţiara turcime“. Grecie decăzută, caricatură de Grecie, surogat de 
Grecie, şi totuşi Grecie — prin permanenta vocaţie a disputelor verbale, 
a sofismelor, a agoralei, a gratuităţilor, a inteligenţei înţeleasă ca facultate 
suficientă în sine, ineficace în plan practic. [...] În Povestea vorbii dăm 
peste un veritabil dialog platonician (dar să nu se spună că avem de-a 
face numai cu o adaptare) între Bogăţie, Desfătare, Virtute şi Sănătate, 

„disputându-se-ntre ele simplu, că cui a da-ntâietatea“. Nu ajung la nici 
un rezultat şi Virtutea propune să se înfăţişeze toate patru zeilor şi 
oamenilor, la „timpul d-adunanţă luptelor olimbicale“, unde îşi vor expune 
fiecare punctul de vedere, urmând ca învingătoarea să primească — 
precum Atena, Hera, sau Afrodita din mâinile lui Paris — mărul de aur 
şi „a premiei cunună“. Zis şi făcut. Bogăția va susține „că nemărginitul 
bine numai ea este în lume“. Desfătarea se crede „în comuniune dorinţa 
cea centrală“. Sănătatea se întreabă ce s-ar întâmpla de „ar lipsi cu totul 
în natură şi în nume“. În fine, are cuvântul Virtutea, care convinge pe 
toți că ei i se cuvine să “ia darul şi cununa şi titlul de-ntâietate“. Aerul 
grec (cu toate inerentele nostimade) e evident. În fond, ce altceva este 
Nastratin Hogea decât o reminiscență de filosof elen, poate sofist, oricum 
filosof popular, ca şi Pann, cu toată extracția, mai exact spus, cu toată 
patima lui orientală. Şi numai ignoranţii au impresia că Ion Barbu l-a 
înnobilat prezentându-l nu în ipostaza lui senină şi jovială, dar în aceea, 
posibilă oricărui filosof; ascetică şi sumbră. 

Prin balcanism, Anton Pann e mai cosmopolit (nu mai universal) 
decât Creangă, mai pitoresc şi mai „poliglot“ decât el, dar, desigur, mai 
puţin rafinat, mai imperfect. 

Şerban FOARŢĂ, Prefaţă, în vol. Anton Pann, Povestea vorbii, 

Editura Hyperion, Chişinău, 1992, p. 3-12. 


Un popularizator al cântecelor de lume care amestecă şi poeziile de 
ecou ale contemporanilor este profesorul de muzică bisericească Anton 
Pann [...]. A tipărit el însuşi circa 40 de cărți, în mai multe ediţii, de 
gramatică melodică [...], colportaj [...], multe culegeri în care partea sa 
de prelucrare sau organizare a materialului e atât de mare încât putem 
să-l socotim poet original [...]. În totul originale sunt Memorabilul focului 
mare întâmplat în Bucureşti în 1847 şi două testamente, unul din 
1849 (372 versuri) şi altul din 1845 (versuri şi proză, în parte reluare 
a primului). 

Mare iubitor al cântecului românesc („Cântă, măi frate române, pe 
graiul şi limba ta / Şi lasă cele streine ei de a şi le cânta“), bun cunoscător 
al notelor muzicale, Pann ironiza psalţii fără carte, pe cântăreții după 
ureche [...]. 

Printr-o ingenioasă aglomerare de proverbe, urmată de nimerite 
povestiri exemplificatoare în versuri, Anton Pann realizează în Po- 

vestea vorbii [...] o adevărată comedie umană, asemeni moralistului 
clasic, preocupat de tipologie. Vorbind de cusururi, minciuni, flecării, 
năravuri rele, prostie, nerozie, beție, hoţii [...], autorul ne oferă adevărate 
portrete morale într-un limbaj pitoresc, amestecând observaţia cu aluzia 


fină, vorbirea pe şleau cu antiteza, gingăşia cu vulgaritatea [...]. 
Al. PIRU, Anton Pann, în vol. Al. Piru, Istoria literaturii române, 
Editura „Grai şi suflet — cultura naţională“, Bucureşti, 1994, p. 


50-51. 

